
Mamei mele, 
care născocea cele mai frumoase basme. 


Capcana cerului 


„Ancora de aur“ era pentru constănţeni un fel 
de relicvă. Cu mulţi, cu foarte mulţi ani în urmă 
fusese o cîrciumă oarecare, cum le întîlneai cu ze- 
cile în port. După cîteva decenii de existenţă agi- 
tată fusese transformată în „bufet“ , fară să i se 
aducă prea multe modificări şi fără să se îndepăr- 
leze firma albastră cu însemnul marinarilor. Scă- 
pase, o dată cu casa pe care o adăpostea, de furia tîr- 
năcoapelor și a buldozerelor, şi rămăsese stranie și 
singuratică printre blocurile moderne, simbol al unor 
vremuri de demult. 

Trecîndu-i pragul ros de tălpile a cîtorva gene- 
raţii de adevăraţi şi pretinşi lupi de mare, intrai într-o 
încăpere cu tencuiala înnegrită de fumul pipelor, cu 
podeaua din scîndură de stejar, cu cîteva mese 
șchioape şi cu o namilă de tejghea, ocupînd întreg 
peretele din fund. Ambianţa era întregită de cîteva 
cromolitogrâfii reprezentind nave greu încercate de 
furtună, la al căror colorit sumbru contribuiau, vară 
de vară, miriade de muște. Fala foștilor patroni, 
dar şi a actualului şef de unitate Ghiţă „Şi mai- 


cum“ — poreclă dobîndită pe merit, fiindcă nu omi- 
tea niciodată să-și întrebe clienţii după ce le afla 
numele de botez, „şi mai cum?“ — o constituia 


însă o superbă goeletă agăţată de tavan. Era uni- 


Ț 


cul obiect sincer admirat, tratat cu grijă, dacă nu 


chiar cu venerație, și şters de praf la fiecare înce- 
put de săptămînă. 


Aşa cum „Ancora de aur“ se număra printre re- 
licvele orașului, căpitanul Bazil era, alături de goe- 
letă, relicva ,„Ancorei de aur“. Îl cunoșteau toţi obiş- 
nuiţii localului, bătrînii timonieri pensionari, ha- 
malii din port, mateloții de pe vapoarele străine ce 
făceau escală la Constanţa și tinerii atrași ca de un 
magnet de romantismul cam desuet al localului. 

Căpitanul Bazil — puţini în afara lui Ghiţă „Şi- 
maicum“ îi cunoșteau numele de familie — avea 
trupul îndesat și surprinzător de viguros pentru cei 
aproape şaptezeci de ani ai săi. Craniul, lipsit de 
podoaba părului, lucea ca arama lustruită, iar obra- 
zul își păstrase netezimea adolescenţei, în pofida 
vînturilor îngheţate care îl bătuseră și a soarelui 
ecuatorial care îl ptrjolise. Un simulacru de barbă 
împodobea partea de jos a feţei ca o panglică de 
catifea îngustă, iar sprîncenele stufoase semănau 
şi ele cu două fîșii din acelaşi material. Ochii ba- 
trînului n-aveau o culoare a lor proprie, ci și-o 
schimbau după vreme, precum marea. 

Venea la „Ancora de aur“ în primele ore ale 
serii în același costum bleumarin, ședea la aceeași 
masă, pe acelaşi scaun, cu o sticlă din acelaşi rom 
de Jamaica, pînă cînd Ghiţă anunţa, sunind din 
chei, închiderea. 

Nu-i plăcea să stea singur. Era fericit cînd vreu- 
nul dintre clienţi se instala alaturi de el, dîndu-i 
prilej să-și depene amintirile. Văzuse multe, căpita- 
nul Bazil, în călătoriile sale de-a lungul și de-a la- 
tul oceanelor, și chiar dacă printre istorioarele sale 

adevărate se strecurau altele născocite, despre mon- 
ştri marini, vase fantomă sau comori. scufundate, ni- 
meni nu i-o lua în nume de rău, dimpotrivă. 


Într-o seară — nici jumătate din mese nu erau 
încă ocupate, Ghiţă, responsabilul, mai ștergea pa- 
harele în dosul tejghelei, iar căpitanul băuse abia 
un sfert din sticla sa de rom Jamaica — sosi un 
grup de patru tineri, foarte veseli și foarte zgomo- 
toşi. Purtau pantaloni strîmţi și bluze în culori ţi- 
pătoare, în afara celui mai vîrstnic, de vreo două- 
zeci şi trei de ani, îmbrăcat într-un costum de ter- 
gal bej, cu cămașă albă, descheiată la gît. Cerură 
bere și, puşi pe distracție, se apucară să facă haz de 
te-miri-ce. Unul, subţirel și oacheș — îl strigau An- 
ton — care mai fusese pe aici și-l știa pe bătrîn, 
îl prezentă celorlalţi, maimuţărîndu-se : 

— lată-l pe vestitul căpitan Bazil, comandantul 
„Olandezului zburător“ ! A cutreierat toate mările 
și oceanele globului, a vînat urși albi la pol și lei 
la ecuator, a scufundat șaisprezece corăbii cu pi- 
raţi. şi a fost înghiţit de o balenă. 

Izbucniră hohote de ris. Pe chipul căpitanului nu 
tresări un mușchi. 

Alt tînăr, rotofei și pistruiat, într-o bluză porto- 
calie cu un imens palmier pe piept, se ambiţionă 
să-și eclipseze amicul: 

— A răpit una din fiicele lui Neptun, dar n-a 
luat-o de nevastă fiindcă ei nu-i plăcea romul. S-a 
însurat cu o sirenă, ca să-l trezească în zori cu 
fluieratul ei. Au avut şase copii — un crap, o știucă, 
un biban, un rechin, o scrumbie și .... o sardea. 

Căpitanul duse paharul la gură şi bău liniștit, ca 
și cînd nimic nu s-ar fi întîmplat, ca și cînd nu lui i-ar 

fi fost adresate obrăzniciile. Tinerii chicoteau, bă- 
teau cu pumnul în masă, se înghionteau, în afara 
celui în costum de tergal, care îi privea dezapro- 
bator. Anton, considerînd că rămăsese dator cu 
replică se sculă. Atunci Ghiţă ieşi de după tejghea și 
aruncînd energic șervetul peste umăr, îl admonestă : 

— Domnule Anton... Anton şi mai cum? 

— Carcalete ! pufni acesta. 

— Domnule Carcalete, vă rog foarte mult să 
respectaţi localul și clienţii. Nu se admite bătaia de 
joc și nici tulburarea liniştii publice. Așa că, aveţi 
bunătatea să vă potoliţi, ca să nu fiu obligat să iau 
măsuri de evacuare. 


Oacheșul făcu o reverență caraghioasă, prefăcîn- 
du-se spășit. Îndată ce responsabilul îi întoarse spa- 
tele se sui pe un scaun și cu alura unui tenor de 
operă, începu: 

„Don Bazilio, du-te-acasă 
Si mai lasă romul 
Pentru după-masă”. 

— Încetaţi ! 

Palma tînărului în bej, înalt de vreun metru nouă- 
zeci, căzu grea pe tăblia mesei, punînd în pericol 
sticlele și paharele. Se făcu liniște. Anton îl privi 
de la înălțime, fără să priceapă. Ceilalţi dădură 
din umeri, nedumeriţi. 

— E o porcărie ceea ce faceţi! Cu ce drept vă 
legaţi de om? 

— la te uită! făcu Anton ţuguindu-și buzele. 
Ce vrei, Pavele ? N-am voie să mă distrez? 

Celălalt se ridică. Fra blond cu ochi albaștri ca 
vikingii, și muşchii îi jucau amenințători pe sub 
stofa subţire a costumului. 

— Aşa să te distrezi cu tat-tu! Auzi? Cu tat-tu! 
Și voi ceilalți, la fel! Acum, plata și... valea! 
Altfel iese cu șucăr! 


Cite unul vru să obiecteze, să invoce dreptul său 
de a sta unde-i place, dar o privire tăioasă îi po- 
toli. Bombânind şi suduind pe înfundate, îşi achi- 
tară consumaţia și părăsiră localul. Pavel se apro- 
pie timid de masa căpitanului. 


— Vă rog să nu le-o luaţi în nume de rău! 
La virsta lor sînt cam zurbagii și uneori întrec mă- 
sura. Altminteri, îs băieți de treabă. Nu vă supă- 
raţi |! 

Bazil ridică foarte lent fruntea şi-l privi cu o 
curiozitate nedisimulată. Dădu de cîteva ori satisfă- 
cut din cap, ca apoi să-l poftească să se aşeze. 

— Bei un rom? | 

Fără să aştepte răspunsul, îi ceru lui Ghiţă un 
al doilea pahar. Acesta îl aduse. Îl examină la 
rîndul său pe tînăr, admirîndu-i trupul de atlet, 
musculatura și părul de culoarea paiului. 

— Pavel vă spune? Pavel... şi mai cum? 

— Sterian ! | 

— Bei un rom, Pavele? întrebă Bazil a doua 
oară. Ghiţă, tu ce treabă mai ai pe-aici ? 

Responsabilul se strîmbă şi se retrase jignit. Cioc- 
niră paharele. | 

— În privinţa chestiunii de adineauri, să nu-ţi 
faci probleme. Sînt obișnuit. Ce meserie ai? 

— Sînt scafandru! Acum lucrez la dig! 

— Aha, scafandru ! Mai bei un rom? 

— Nu, mulţumesc ! 

— Îmi convine! Mai mult de un păhărel, nu-mi 
place să ofer! Ai tată, mamă, fraţi, surori? 

— Mamă și o surioară!! 

— Hm! Nu ești însurat! Eu am fost. Nevastă- 
mea s-a prăpădit. Am un băiat inginer. Lucrează 
undeva prin Africa! 

— Și cu aș călători prin Africa! Dumneavoastră 
ați fost? Trebuie să fie foarte interesant. 


— Africa ? O cunosc ca pe propriul meu buzunar. 
Am vînat lei în Sahara şi crocodili în valea Nilului. 
Am călărit pe elefanţi prin junglele Congo-ului şi 
am înotat în lacul Victoria. Lîngă Ndele, am fost 
făcut prizonier de canibali şi n-a lipsit mult, mă 
înţelegi... Ce? Nu mă crezi? 


— Ba da! 

— Serios? Ai fi primul. În general, oamenii gîn- 
desc că mint, dar se prefac că-mi dau crezare. Am 
înconjurat Africa pe la Capul Bunei Speranţe de 
cîteva ori, dar n-am pătruns niciodată în interiorul 
continentului. Dar-es-Salaam, Durban, Capetown, 
Luanda, Monrovia, Dakar, astea da, le-am vizitat !... 
La Dar-es-Salaam am avut o aventură... da' ce aven- 
tură. Îi căzusem cu tronc unei fete de şeic. Fahta îi 
spunea, frumoasă, frate, ca un înger. Tatăl ei, șeicul 
adică, spumega de furie fiindcă o promisese unui prinţ 
etiopian. Şi ce crezi că face ? Porunceşte să fiu virit 
într-un sac şi azvirlit în mare, din vîrful stîncii celei 
mai înalte. În aceeași noapte... în aceeași noapte... 

Se opri. Uitase pur şi simplu ce se întîmplase în 
noaptea cu pricina. Pavel aștepta cu sufletul la gură. 

— Cum aţi scapat? 

Bazil surîse măgulit. 

— Şi gogoaşa asta ai înghiţit-o? Tinere, dum- 
neata eşti o comoară pentru un bătrîn flecar ca 

mine ! Haide, mai bea un rom! i-l dau cu plă- 
cere. 

Pavel acoperi paharul cu palma. 

— Nu, mulţumesc! Trebuie să plec! 

— Te-ai supărat ? Ce vrei, snoave de-ale noastre, 
marinărești ! Vînătorii, pescarii și marinarii sînt 
oameni cu fantezie. Așa a fost din totdeauna. Eşti 
însurat ? 

— Nu sînt, v-am spus! 

— Eu am fost! Soţia mi-a murit. Am un băiat 
inginer. Lucrează undeva în Africa. Azi-mîine tre- 
buie să vină. Mi-a scris că și-a luat concediu. Ai că- 
lătorit vreodată cu avionul ? 

— De multe ori! 

— Eu n-am zburat încă! Nici cu trenul n-am 
prea umblat. Doar pe cărările apelor, de-a lungul 
paralelelor și meridianelor. Ecuatorul l-am traversat 
de 240 ori... 

— De 240 de ori? 

— Poate numai de 230 de ori sau de 23 de ori, 
în orice caz estul de des. Băiatul meu soseşte cu 
avionul. I-am pregătit bunătăţi de-ale noastre, româ- 
nești, şi un Cotnărel pe cinste. Acolo, în Africa lui, 
s-o fi săturat de şerpi la tavă şi de şopirle la fri- 
gare. 

Pavel căscă gura. 

— În Africa se mănîncă... 

— Vezi-ţi de treabă, zic şi eu aşa. Bău dou 
păhărele de rom, unul după altul, apoi întrebă: 

— De „capcana cerului“ ai auzit ? 

— Desigur! Toată lumea vorbește! 

Căpitanul se întunecă. 

— Vorbeşte, vorbeşte, dar de făcut nu face nimic ! ! 
Ce meserie ai? 

— Scafandru ! 

— A, da, scafandru! Acolo, pe fundul mării, îţi 
vine vreodată să cînţi ? 

— Să cînt? Cum adică să cînt? N-am voie să 
irosesc oxigenul. 

— Epave scufundate ai văzut? Sint multe ? 

— Oho! Pe-alocuri, cite cinci-șase! Depinde de 
zonă ! Mai cu seamă dacă există stînci, recifuri. Aţi 
început să spuneţi ceva despre „capcana cerului“. Ştiţi 
mai mult decit trăncănește lumea? 

— Ce trăncănește lumea ? | 

— Păi, că de un timp încoace dispar avioane 
deasupra Mării Negre. A scris și în ziare. 

— Și care ar fi cauza? îl iscodi bătrînul în- 
chizind un ochi. 

— Naiba ştie! Unii spun că ar fi interceptate de 
nişte avioane-pirat, alții că sînt răpite de extrate- 
reştri, sau că nimeresc în virtejul unui ciclon. 

— Fleacuri ! făcu bătrinul dispreţuitor. Fantas- 
magorii ! Eu am urmărit problema de la primul ac- 
cident, de-acum un an, la 14 iulie. Atunci, la aero- 
port s-a recepționat mesajul unui avion de pasageri, 
care suna cam așa : „Nu vedem pămîntul... nu sîntem 
siguri pe poziţia noastră... nu știm exact unde ne 
aflăm. Marea este ciudată... Sîntem la aproximativ 
130 de mile de Capul Caliacra. Se pare că ne aflăm 
deasupra unui...“ Aparatul n-a mai fost văzut! 


Pavel își culcase capul pe braţ și-l observa pe 
Bazil dintr-6 parte. 

— Curios ! Înseamnă că pilotul n-a respectat ins- 
trucţiunile. Vorbea într-un mod cu totul neregle- 

inentăr, tără să comunice indicativul, altitudinea, 
direcția de zbor... Doar de spaimă putea să se 
comporte așa. 


— Bine zici! Spaima! Povestea s-a repetat ai- 
doma, de şase ori! S-au prăpădit șase aparate. De 
fiecare dată, zeci de vase şi de elicoptere au pornit 
in căutarea avioanelor dispărute. Nu s-a găsit nimic, 
nici o urmă. Astă-seară vine fiul-meu. Cu avionul. 
I-am pregătit cite ceva de-ale gurii și un vinişor pe 
cinste. 

Pavel Sterian crezu că bâtrînul avea nevoie de 
îmbărbătări. 

— Nu vă alarmaţi! N-o să i se întîmple nimic. 
Au fost cîteva accidente, dar de la un timp încoace... 

— Zău? Ultimul aparat — un mărfar aerian — 
s-a evaporat săptămîna trecută. Gazetele n-au mai 
scris nimic. Am urmărit chestiunea asta. Consider că 
sînt singurul care știe cu aproximaţie unde se produc 
aceste dispariţii stupide. 

— Unde? 

— Dacă-mi promiţi să nu sufli o vorbă, îţi spun: 
55 prade longitudine nordică, 43 grade latitudine 
estică. Cît e ceasul, Pavele? 

— Unsprezece și un sfert! 

Căpitanul își turnă ultimul rest de Jamaica. 

— Acuși ne pune Ghiţă pe liber. Vii pînă la 
mine, să mai stăm la o parolă? 

Tînărului îi venea greu să-l refuze. 

-— Mulţumesc, dar acum nu pot. M-aşteaptă mama. 
Așa s-a obișnuit ea, să mă aștepte cu masa. Dar nu 
trebuie să fiţi îngrijorat. Totul o să meargă bine. 
Fiul dumneavostră o să se întoarcă sănătos și o să 
petreceţi cîteva ceasuri plăcute. Poate a şi venit! 

— Poate! Da 

— Ce-ar fi să daţi un telefon ? 

— N-are rost ! 

— Vorbesc eu ! se oferi tînărul și se îndreptă spre 
aparatul aşezat pe marginea tejghelei. Bazil își as- 
cunse faţa între miîini și scotea sunete ciudate, ca 
şi cînd ar fi rîs pe înfundate. Cînd Pavel se întoarse, 
incetă. Băiatul se codi cîtva timp, ca atunci cînd 
ești aducătorul unei vești proaste. 

— Avionul n-a sosit încă! 

Bătrînul îşi îndreptă spatele. Era mai degrabă 
aferat decît impresionat. 

— A transmis ceva? Cînd au recepționat ultimul 
mesaj ? 

— Acum o oră! Sînt îngrijoraţi ! 

— Cap...ca...na...ce...ru...lui ! silabisi căpitanul. 

Pavel îl crezu emoţionat. 

— Eu zic că... fiul dumneavoastră n-a călătorit 
cu această cursă. O să vină mîine. Am întrebat! 
N-au încă lista pasagerilor. 

Căpitanul își acoperi faţa. Din nou același gilgiit, 
despre care nu se putea ști dacă e rîs sau plins. 

Pavel îl ajută să se ridice. 

— Căpitane Bazil, vă conduc acasă. 

— Ce să cauţi la mine? Pavele, tu eşti om de 
omenie ? 

— Așa cred! Sper! 

— Mda, te văd băiat de ispravă, inimos. Ai vrea 
să-mi dai o mînă de ajutor? 

— Cu dragă inimă! Ce trebuie să fac? 

— Hai cu mine în port. Am acolo un cuter cu 
motor, cam vechi el, dar în stare de funcţionare. 

Să ieşim în larg, împreună cu vasele de salvare: 
Vreau să văd ce se petrece. Am tot dreptul, nu-i 
aşa ? 

— Desigur! Fiul dumneavoastră... Dar dacă nu 
ne dau voie? 

— Le vorbesc de băiat, pricepi? Nu există lege 
care să interzică unui tată să alerge în ajutorul 
copilului său. Cu sau fără aprobare, eu tot mă duc. 
Dacă mă însoţeşti, bine ! Dacă nu, plec singur. 

Tînărul nu mai putea sta în cumpănă. Se hotărî: 

— Orice s-ar întîmpla, rămîn alături de dumnea- 
voastră. 

- Părăsiră „Ancora de aur“ puţin înainte de miezul 
nopții şi se îndreptară în grabă spre rada portului. 


Cuterul „Dalia“ fusese construit cu vreo patru 
decenii în urmă pentru proprietarul unei cherhanale. 
Uşor, cu forma alungită, avea o capacitate de patru 
tone, un catarg de înălțime potrivită și un motor 
destul de puternic. După scoaterea lui din uz, Bazil 
il cumpărase la un preţ derizoriu, îl pusese la punct 
și-l folosea cînd îl apuca nostalgia vieții de marinar 
și dorul de ducă. 

Navele de salvare porniseră în larg pe o vreme 
calmă. Trei elicoptere zumzăiau ca niște bondari 
hipertrofiaţi, apucînd-o fiecare spre alt punct car- 
dinal. 

Căpitanul Bazil trecuse pe la autorităţile portuare 
şi obținuse aprobarea ca „Dalia“ să ia parte la 
acţiunea de căutare. Primise un aparat de radio- 
emisie pentru a putea păstra legătura cu nava co- 
mandant şi Pavel își adusese echipamentul de sca- 
fandru, cum spunea el, pentru orice eventualitate. 


17 


locmai şi-l pregătea, veriticînd minuţios piesele 
și așezindu-le într-o ordine riguroasă, cînd privirea 
îi căzu asupra căpitanului. Ședea ţeapăn la timonă, 
cu chipiul dat pe ceafă, şi scruta orizontul. Trăsă- 
turile i se înăspriseră, vădind o mare încordare. 


Ciţiva pescăruşi, plutind pe crestele valurilor ca 
nişte bărcuţe albe de hîrtie, se risipiră speriaţi. 
Noaptea era pe sfirşite și o geană de lumină se 
înfiripa la răsărit. 

Bazil manevra cuterul. Fără să se sinchisească de 
celelalte vase, se îndrepta spre zona despre care îi 
pomenise lui Sterian. Nu-și destăinuise secretul nici 
comandantului portului, nici lui Todea, căpitanul 
vasului de patrulare „Cora“, care răspundea de în- 
treaga acţiune. | 

După cîteva ore — nici una dintre navele cu care 
jeşiseră din port nu se mai zărea — ajunseră în 
preajma punctului marcat de întretăierea paralelei 
43 cu cel de-al 35-lea meridian. Cerul avea limpe- 
zimea cleştarului şi nici o scamă sau abureală nu-i 
întina albăstrimea. Valurile molcome, aproape ca 
ale unui lac, cu coame rotunjite şi văi puţin adînci, 
se loveau de bordaj stîrnind abia un clipocit. Vreme 
de alte două-trei ceasuri nu se întîmplă nimic. 

Apoi, din senin, apa prinse să clocotească. Era ca 
și cînd în străfunduri s-ar fi aprins o gigantică 
vîlvătaie. Bulboane imense se iscau la suprafaţă și 
se spărgeau, transformîndu-se într-o spumă albi- 
cioasă, împroşcînd stropii fierbinți pină departe. Se 
înălţară talazuri ca pe timpul celei mai sălbatice 
furtuni. Bolta pînă atunci albastră deveni cenușie și 
o ceață groasă, încinsă, acoperi soarele de-abia 


răsărit. 


18 


În faţa primejdiei, bătrînul se comportă cu o 
admirabilă stăpînire de sine. Smuci cîrma, execută 
o voltă strinsă şi, ambalînd motorul, se îndepărtă de 
punctul care părea centrul unei erupții vulcanice. 

Pavel îngheţase şi făcea eforturi vizibile, dar 
zadarnice, să înţeleagă. Era atît de fascinat de con- 
fruntarea pe viață sau pe moarte dintre cele două 
clemente potrivnice, încit se duse la pupă ca să 
poată admira în voie spectacolul. Cînd vasul ajunse 
destul de departe se găsea în siguranţă se cățără 
în virful catargului ca să-i comunice căpitanului 
evoluţia fenomenului. Strigă : 

— În mare s-a ivit un gol... o prăpastie! Iar 
aburii, aburii care plutesc pe deasupra, sînt absor- 
biţi ca de un aspirator. 

La fel de brusc cum se declanșase, fenomenul 
luă sfîrșit. Suprafaţa apei se linişti, o pală de vint 
risipi aburul și cerul limpede reapăru în întreaga 
sa splendoare. Pavel Sterian reveni pe punte şi se 
alătură lui Bazil. 

— Ce crezi că a fost, căpitane? O erupție? 

— Pe fundul Mării Negre nu se produc, după cîte 
ştiu, erupții vulcanice! Dac-am fi în Pacific sau în 
Oceanul Indian... 

— Atunci ? 

— Era altceva, Pavele, cu totul altceva. 

— Ce? 

— Nu știu! Poate... „capcana cerului“ ! Poate că 
golul care a absorbit aburul era „capcana cerului“ ! 

Scafandrul marcă printr-o coborîre bruscă a miinii 
prăbușirea unei nave aeriene. 

— Să știi că aşa s-a întîmplat! Avioanele, nime- 
rind într-un asemenea curent de aer descendent, s-au 

dus la fund ca bolovanii, cu oameni cu tot! N-aveau 
cum să scape! 


Căpitanul nu spuse nici da nici nu. Pavel nu-l 
mai văzuse atît de agitat. Aşteptă să se liniștească, 
in timp ce mîna sa trecu, ca din întîmplare, peste 
cea noduroasă a moșneagului. Acesta continua să 
stea la cîrmaă, cu spinarea încovoiată ŞI, cum crezu 
tinărul, strivit de grija pentru fiul său. De aceea 
propuse : 

— Să ne înapoiem! N-are rost să mai zăbovim. 

Reacţia căpitanului îl plesni ca o lovitură de bici. 

— Să plecăm? Să lăsăm totul baltă, ca mîine 
alți oameni să cadă victimă acestei blestemate guri 
de iad? Nu, tinere, eu îs frâmiîntat din alt aluat! 
Trebuie să aflu ce se petrece, cum și de ce se 
produce drăcovenia asta ! 


Pavel se însenină. 


— Aşa ziceam şi eu, numai că... mă gîndeam la 
dumneata. 

— La mine? Vezi-ţi de treaba! Am trecut prin 
atitea în viaţă, încît m-am făcut tare ca oţelul. Fără 
sforțare îşi îndreptă spatele şi scoase pieptul în 
afară. 

— Ar trebui să înștiințăm celelalte vase, propuse 
scafandrul apropiindu-se de aparatul de emisie-re- 
cepţie. Bătrînul nu se opuse. 

Între navele de salvare şi piloţii elicopterelor se 
schimbau mesaje laconice. Pavel se pregatea să vor- 
bească la microfon, dar se opri consternat: 

— Ce-i asta? 

Nişte semnale sonore ritmice, cu rezonanţă stra- 
ni€, se repetau într-un şir neîntrerupt. 

— Ce-i asta ? mai întrebă o dată Sterian. 

— Nu ştiu! 

— Or fi ale unui avion? 

— Mă îndoiesc! 

— Un mesaj cifrat, poate? 

Căpitanul Bazil se înfurie. 

— Ce tot îndrugi? Un şir de sunete de aceeași 
durată și intensitate... 

— Atunci un apel! Cineva vrea să-şi manifeste 
prezenţa. 

— Îşi manifestă prezenţa sau caută pe cineva, aş- 
teptind un răspuns, completă bătrinul în virtutea 
inerției. După o pauză se ocărî singur: ptiu, drace, 
cum de mă las antrenat în jocul ăsta idiot? 

Marea arăta acum ca şi cînd nimic nu s-ar fi în- 
tîmplat și doar pescărușii, încă speriaţi, desenau pe 
bolta cerească figuri ciudate. Dar calmul se dovedi: 
înșelător. După cîteva minute apele începură iar să 
se învolbureze. Valurile se umflară, se ridicară furi- 
oase, umplînd văzduhul cu urletele lor. Reapaărura 
bulboanele, și clocotul, şi aburii. Prăpastia se ivi şi 
ea, între pereţii de apă de un verde negricios. După 
un timp, stihiile se potoliră. Se făcu liniște. 

— Semnalele au amuţit! observă Pavel. Te po- 
meneşti că e vreo legătura... 

— Între semnale şi fenomenul de adineauri ? Cine 
știe ! Trebuie să mai reflectăm! Acum, gata, băiete, 
stabilește legătura cu „Cora“. 


Pavel îi prezentă bătrînului o hîrtie. 

— Am primit datele meteorologice din zilele în 
care s-au produs accidentele. 

Bazil le parcurse în grabă. 


— Aşa cum am bănuit! Situaţia atmosferică era 
absolut normală. Presiunea, temperatura, umezeala, 
toate normale. Cerul senin, vînt slab. Te-ai inte- 
resat și de activitatea solară? S-au semnalat nis- 
caiva perturbări ? Au fost furtuni magnetice ? 

— Dimpotrivă ! Un calm solar aproape ieșit din 
comun |! 

— Aha ! Înseamnă că în zilele acelea radiotrans- 
misiunile au funcţionat fără cusur. Undele electro- 
magnetice puteau străbate nealterate atmosfera. lar 
astăzi condiţiile sînt aidoma. 

Scafandrul îşi trecu degetele prin claia de păr 
auriu. | 

— Fenomenul nu are caracter permanent. Se ma- 
nifestă atunci cînd are loc transmisia semnalelor. 

— lar începi? Dintr-o singură observaţie doar 
un prost poate trage concluzii definitive. Să vedem 
ce se mai întîmplă, să chibzuim... 

— Și zici că nu-i de natură eruptivă ? 

— Exclus! Chiar dacă am admite că în Marea 
Neagră există o zonă vulcanică, erupțiile n-ar putea 
da naştere unei călduri care să transforme apa în 
vapori, pe o întindere de cîteva sute de metri 
pătrați. 

— Poate că pe fundul apei zace ceva ce produce 
temperaturi de mii de grade. Dar de ce o păţesc nu- 
mai avioanele, nu şi vapoarele ? 

— Băiete, băiete! Fiindcă zona este situată în 
afara rutei navelor, dar exact pe direcţia de zbor 
a curselor aeriene. 

— Înseamnă că avioanele, dacă ar ocoli locul cu 
pricina, n-ar avea de suferit. „Capcana cerului“ 
ar deveni inofensivă ! 

Căpitanul Bazil îl privi chioriş. 

— Ai și tu un fel de a judeca! Să închideni 
dosarul și să ne declarăm satisfăcuţi ! ? Asta e îm- 
potriva firii, puștiule, împotriva îndemnului minţii 
şi inimii. Eu, pînă nu găsesc explicaţia, refuz să mă 
dau bătut ! Acum vreo douzeci de ani, cînd navigam 
pe mările Sudului, umbla zvonul despre un şarpe 
fioros de zece, dar ce zic de zece, de o sută de metri 
lungime. Secundul meu, un norvegian... Se opri brusc 
ca și cînd şi-ar fi adus aminte de ceva, apoi con- 
tinuă : scîrboșenia asta perfidă mă enervează. Dacă 
al avea curaj... 

— Am, căpitane ! Zău că nu-s fricos! 

— Dacă ai avea curaj, Pavele, ţi-ai pune boarfele 
de scafandru şi te-ai cobori puţin să arunci o privire. 

— Dar dacă reîncepe dansul ? 

Bătrînul se bătu peste gură. 

— lartă-mă, ai dreptate ! | 

— M-aş duce totuşi, căpitane! 

— Taci mă! Nu te lua după mine, că-s bătut 
în cap. 

— Ba mă iau! Cobor! Chiar acum! 

— Te cureţi, bre ! Nu-ţi dau voie! 

— Mă duc! 

Ridică de pe punte costumul şi se strecură înăun- 
tru ca într-o armură medievală. 

— Ajută-mă, căpitane! Înșurubează-mi casca şi 
fixează-mi rezervoarele cu oxigen. 

Bazil execută operaţiile aparent în silă, în reali- 
tate însă cu o enormă mulţumire. Repeta într-una: 

— Te cureţi, băiete, te cureţi ! 

Cuterul „Dalia“ revenise din nou pe locul inex- 
plicabilelor învolburări. Pavel îi făcu bătrînului semne 

limiştitoare sau poate de adio, şi cobori de-a-ndără- 
telea în mare. 


Trecuse vreo jumătate de oră de cînd Sterian se 
găsea pe fundul apei. Comunicase prin telefon cîteva 
amănunte mai pitorești, apoi tăcuse. 

Pe Bazil, aşteptarea prelungită îl călca pe nervi. 
Tatonă de cîteva ori cu cîte un „ce-i bă, cu tine?“ 
dar răspunsurile monosilabice ale scafandrului îl fă- 
cură să renunţe. 

Îşi închipuia că nu-i e ușor acolo jos, în bezna 
aceea de catran, dar nici chiar așa, să-l lase să se 
perpelească. Se mai scurseră cincisprezece minute. Va- 
lurile abia încreţite de briză scînteiau în bătaia soa- 
relui ca și cînd ar fi fost din aur topit. Deodată 
căpitanul înlemni. Capul său pleșuv se acoperi de 
broboane de sudoare. Încercă să se convingă că-l 
înșelase auzul, dar radioreceptorul instalat pe punte 
transmitea, într-adevăr, pentru a treia-oară, enig- 
maticele semnale. 

— Pavele, înapoi! 

— Încă puţin, căpitane! E ceva, care seamănă... 

— Costumul tău n-o să reziste. Întoarce-te! 

Clocotul porni năvalnic, întovărășit de un șuierat 
lugubru. Cuterul se opinti ca un cal nărăvaș scăpat 
din hățuri, şi după primele salturi şi piruete fu gata 
să se răstoarne. 

— Pavele, zbieră bătrînul, Pavele, salvează-te! 
Poate mai e timp! 

— Nu merge! Mă trage în jos! Căldura... 

Din difuzor, suprapunîndu-se sunetelor ritmice, 
răsună glasul comandantului „Corei“ 


— Bazile ! Ce-i cu voi? Unde sinteţi? 

Căpitanul răcni în microfon ca un bezmetic. 

— În iad, bre! Faceţi ceva, pentru dumnezeu! 
Trebuiesc oprite semnalele. Mă auzi, Lodea? Sem- 
naleleee ! 

— Cum să le oprim? 

— S-o ia dracu de treabă! O să ne prăpadim! 

De data aceasta, enigmatica emisie încetă înainte 
de formarea prăpastiei dintre pereţii de apă. Pe cer, 
maramele de vapori abia înfiripate, se destrămară. 

— Pavele, spune ceva! Vorbeşte ! strigă bătrinul 
deznădâjduit. 

Din adîncuri îi răspunse o șoaptă: 

— Am scăpat! Era o stîncă acolo! M-am adă- 
postit în spatele «i. 

— Urcă, băiete! Întoarce-te ! 

— Îndată! 

— Nu îndată, ci imediat. E un ordin! 

— Cum, căpitane? Să mă las păgubaș tocmai 
acuma, cînd am ajuns la un pas de țintă? Dum- 
neata în locul meu așa ai proceda? 


— Adincimea 355 de metri, anunţă Pavel Sterian. 
Mă aflu deasupra unui fund nisipos, presărat cu 
stinci. 

— Asta-i tot? 

— Lângă culmea de piatră după care m-am ascuns 
e ceva, nedeslușit, prelung, ca un... ca un avion! 
O fi unul dintre cele șase ?... Da, da, sigur că da! 
Mai încolo, încă unul. Să mă apropii? 

— Apropie-te! Ba nu! Mai bine caută să des- 
coperi ce provoacă încingerea apel. 

Pavel tăcu. Tăcu vreo douăzeci de minute, răstimp 
în care pe Bazil îl trecură toate nădușelile. Cînd nu mai 
putu răbda, reîncepu: 

— Hei, Pavele ! Mai trăieşti? Am avut o dată 
un nostrom care în cinci ani cît am navigat împreună 
n-a scos un cuvinţel, o silabă. Pe onoarea mea!... 
Era mut, săracul! 

Sterian rise, dar se lăsă aşteptat cu răspunsul încă 
vreo cinci minute. Apoi comunică : 

— Văd ceva! Acum văd ceva! O namilă negri- 
cioasă, de formă ovală sau poate rotundă. 

— O namilă zici ? Un monstru marin? Au ajuns 
să-mi stea în gît monștrii marini ! Sînt sătul de pro-= 
priile mele născociri. 

— Nu-i un animal! Ceva metalic, o carcasă. Stă 
neclintită, în ciuda curentului cu care mă lupt din 
greu, stă neclintită — spun — fiindcă peste ea zace 
un pietroi cît o casă. | 

— Dacă n-ai apă chioară în vine şi nici tîriţe în 
cutia craniană, vezi ce-i cu cea. 

— Vrei să mă ambiţionezi ? 

— Auleu, uitasem că la tine nu-i nevoie. Ce e? 
Spune ! 

Pavel relată : 

Un conteiner metalic, de formă aproximativ 
sferică ! Are vreo cincisprezece metri în diametru. 
Stă răsturnat ! Doar o parte e acoperită de stîncă, 
cealaltă e liberă. Mai văd o trapă... niște ajutaje ca 
la un reactor, dar dispuse circular pe suprafaţa 
orientată în sus. Din ele o fi ţișnind căldura ? Ce 
zici ? Îi fac o vizită? 


„— Nu, Pavele! E prea riscant! 
— Dumneata cum ai proceda ? 

— Eu, băiete... Își muşcă buzele, ca să nu-l ani- 
biţioneze. 

Convorbirea se întrerupse pentru o bucată de 
timp, din simplul motiv că scafandrul părea să-l 
fi uitat pe tovarășul său de la suprafaţă. 

— Pavele, ce faci acolo? 

— Ce să fac? Mă pregătesc să intru. Voi fi 
însă obligat să tai firul telefonic. 

— Să nu cumva... 

În cască se auzi un păcănit după care se aşternu 
o liniște de mormînt. 


Pe neașteptate se declanşă o nouă emisie de 
semnale. Bazil o recepţionă pe puntea „Daliei“, 
Todea pe cea a „Corei“, iar Pavel Sterian în inte- 
riorul misteriosului conteiner de pe fundul mării. 
Doar el avu prilejul să constate efectele imediate. 
Nişte motoare duduiră prelung. Sfera se cutremură, 
încercînd să se smulgă de sub povara de piatră care 
o imobiliza. 

Comandantul flotei îl chemă pe căpitanul ,„,Da- 
lei“. 

— Bazile, porneşte ! Bazile, mă auzi ? 

— Dar cu băiatul cum rămîne? 

— Cred că am găsit soluţia! Vom bruia semna- 
lele ! | 

Bătrînul nu prea înţelegea ce i se spunea. Se în- 
căpăţina să menţină nava în aceeași poziţie, exact 
deasupra locului unde din clipă în clipă avea să 
se iște iar calamitatea. 

— Ce facem cu băiatul? 

Pe suprafața apei apărură primele semne ale je- 
tului caloric din străfunduri. 

— Pleacă, Bazile ! Îndepărtează-te. Dacă mai ză- 
boveşti, dai de dracu! S-ar putea să nu reuşim cu 
bruiajul. 

Rămase surd. Stătea aplecat peste parapet, cu 
ochii pironiţi în apă, ca și cînd l-ar fi putut zări 
prin ea pe Pavel. 

— Te sinucizi! răsună glasul lui Todea din di- 
fuzor. 

— Băiatul! 

Semnalele se succedau într-un ritm  implacabil. 
Deodată însă, un vuiet persistent, dureros pentru 
timpane, le acoperi, le înecă, atît pe ele cît și pe 
celelalte iluierături și ţiuituri din eter. Ca prin far- 
mec, şi apele se liniştiră. Fierberea încetă, zgomo- 
tul fu înghițit de cel al vintului și dira de soare 
reapăru cu strălucirea ei de dinainte. 

Bătrînului încă nu-i venea să creadă. Mai întrebă 
o dată, șoptit, „Și băiatul ?* cînd casca scafandru- 
lui apăru la cîţiva metri de cuter, ca un mic glob 
de argint. 


Ședeau în juul mesei din cabina „Daliei“. Că- 
pitanul Bazil și "Todea ascultau, cu sufletul la 
gură, relatările lui Pavel. 

— Aşadar, am intrat. Am dibuit mecanismul de 
deschidere al trapei, am străbătut un fel de cori- 
dor-ecluză și m-am trezit într-o mică încăpere cir- 
culară. E o navă teleghidată, căpitane Bazil, o navă 
fără echipaj, destinată, după părerea mea, cerce- 
tărilor ştiinţifice. 

— De unde ștu? 

— Judecînd după aparate. Habar n-am care-i 
rostul lor, dar unul conţinea probe de sol: pămînt 

negru, nisip, rocă granitică, rocă de calcar, loess... 
Oricum, cei ce ne-au trimis acest cadou dispun de 
o tehnică cel puțin ca a noastră. 


— Te pomenești că s-a scufundat de bună voie, 
pentru a face observaţii, dar a avut ghinionul să 
încapă sub pietroiul acela ! spuse Todea. 

— O fi! îl aprobă scafandrul. În centrul cabi- 
nei era ceva ce semăna vag cu un creier electronic. 

Bazil insistă asupra legăturii dintre semnale și 
declanşarea jetului de gaze fierbinţi. 

— Pentru mine totul e clar! susţinu Pavel Ste- 
rian, străduindu-se să fie cît mai convingător. Sem- 
nalele pun în funcţiune motoarele. Cei care au 
trimis conteinerul și-au dat seama că a suferit o 
avarie, că e imobilizat. Fi încearcă mereu să-l scoată 
din clementul care-l reţine. Din nefericire, stînca 
acoperă tocmai dispozitivele de manevrare și ener- 
gia se irosește. Fa nu face decit să dezagrege apa... 

— ... şi să formeze nenorocita aia de „capcană 
a cerului“, completă comandantul Corel. 

Bătrînul era numai urechi și-l zorea pe Pavel 
să-şi continue relatarea. 

— Din ajutaje prinseseră să ţișnească flăcări! 
urmă acesta. Apa fierbea... se prefăcea în atomi... 

— Hm! făcu lodea nemulţumit. Priveai cît se 
poate de calm iadul care se dezlănţuise în exterior. 
N-ai fi putut opri motoarele ? 

— De ce? Eram ferit! Nu mă deranja cu nimic! 
Doar zgomotul, dar asta... 

— Erai ferit?! Dumneata erai ferit ! 

— Da! În cabină, căldura aproape că nu se 
simțea. Se vedea acolo un fel de tablou cu indica- 
toare, dar fără comenzi. Motoarele nu pot fi mane- 

vrate din interior... Auleu, căpitane Bazil, unde 
mi-a fost capul? Sus trebuia să fi fost un adevărat 
infern. lar dumneata tăceai ca peştele! Unde naiba 
mi-a fost capul! 


— Foarte bine că nu te-ai atins de nimic, bom- 
băni bătrînul cu o uitătură piezișă la colegul său 
de breaslă. Ştiam că pînă la urmă vom născoci ceva 
care să ne scoată din încurcătură. 

Umplu paharele pînă sus şi-i îmbie pe ceilalţi să 
se servească. Todea îl goli pe al său dintr-o sorbi- 
tură, se făcu roșu ca o pătlăgea și spuse suflînd de 
zor : 

— A naibii treaba! 

Nu preciză la ce se referea, la romul de Jamaica 
sau la „capcana cerului“. 

— Nu trebuie să le-o luăm în nume de rău, ţinu 
să-i scuze scafandrul pe cei ce trimiseseră apara- 
tul. Ei încearcă să-și recupereze sonda ca să stu- 
dieze rezultatele observaţiilor. Poate că de acestea 
depinde organizarea unei noi expediţii, a unei ex- 
pediţii cu fiinţe raţionale la bord. 

— Toate bune şi frumoase, replică Todea, e însă 
de datoria noastră să desfiinţăm pericolul. O staţie 
de bruiaj plutitoare... 

Bazil îl întrerupse, obiectînd că n-ar fi sigură și 
nici convenabilă. 

— Şi atunci...? 

Pavel Sterian își frecă bărbia cu podul palmei. 

— Ascultaţi-mă pe mine, care am fost la faţa lo- 
cului. Nu există decît o soluție: distrugerea insta- 
laţiei de recepţie! Ba nu, ba nu, se poate și ceva 
mult mai Simplu... Cum de nu mi-a trecut prin 
minte... Înlăturarea antenei, a firului care pornește 

din conteiner şi e menţinut la suprafața apei de 
un mic corp plutitor. Fără antenă, semnalele nu 
pot ajunge la motoare. 

Comandantul „orei“ îl bătu pe umăr. 

— Bravo, Steriane, felicitări! Fără antenă, în- 
treaga instalaţie devine într-adevăr inofensivă. 
Mai tirziu, organizăm aducerea ei la suprafaţă. 

— Nu! se opuse căpitanul Bazil dînd din capul 
lui pleșuv. Nu sînt de acord. O degajăm, dar n-o 
ridicăm. Îndepărtăm stînca sau o tăiem în bucăţi. 
Cînd sonda va fi slobodă și va recepționa următoa- 
rele semnale, va ieşi singură din mare şi-şi va lua 
zborul înspre lumea ei. Din acea clipă „capcana 
cerului“ va înceta literalmente să existe. 


Ghiţă „Șimaicum“, urcat pe un scaun, ștergea de 
praf macheta goeletei, fără să se sinchisească de 
cei doi clienți întîrziaţi. 

Căpitanul Bazil umplu paharele cu restul de Ja- 
maica. 

— Bea, Pavele, fă-mi plăcerea ! 

— În sănătatea dumitale, căpitane. 

— Și zi, o făcurăm şi pe-asta? 

— O făcurăm! 

— Mai povestește o dată! 

— Păi, de cîte ori, nene? Cred că știi toată isto- 
ria pe de rost. 

— Haide, nu te lăsa rugat. 

— Bine, dom'le, dacă ţii neapărat! Eram cinci, 
cinci scafandri aleși pe sprînceană. Luasem fiecare câte 
două butelii de oxigen și perforatoarele cu laser. 
A durat totuşi cîteva ceasuri bune pînă am fărămi- 
ţat bolovanul. Ca să fim în siguranţă, s-a ales o zi 
cu intense furtuni magnetice... 


— În care semnalele, emise de undeva destul de a- 
proape de Pămînt, de pe o altă navă teleghidată de 
bună seamă, nu puteau răzbate prin atmosferă. 


— Întocmai! A trebuit să treacă aproape o săp- 
lamînă, pînă cînd activitatea solară a Slăbit într- 
atit, încît oceanul aerian să devină iarăși penetra- 
bil la undele electromagnetice. Și-atunci, așa cum 
prevăzusecm, a avut loc o nouă emisie de semnale. 
De îndată, motoarele... 


Din senin, bătrînul își aruncă braţele în aer. 

— Ascultă, băiete, ce tot îndrugi verzi şi uscate? 
Ca şi cînd n-aş fi fost şi eu acolo! 

— Păi n-ai vrut chiar dumneata să-ţi povestesc ? 

— Eu? De unde ai scos-o și pe asta? Ce ne- 
voie am să-mi povestești cînd totul s-a petrecut sub 
ochii mei? Sonda a (îșnit din valuri, a planat ci- 
teva momente deasupra mării ca apoi să se înalțe 
într-un viraj larg — luîndu-și parcă rămas bun de 
la noi. După aceea s-a îndepărtat și dusă a fost. 
Asta, dragă Pavele, îmi aminteşte de o întîmplare, 
de prin anii '50. Mă aflam prin apropierea insu- 
lelor Azore, cînd deodată, din ocean apare... ceva! 

— O navă teleghidata? 

— De unde! O sticlă! O sticlă ca toate sticlele. 

— Atunci... conţinea un mesaj? De la nişte nau- 
fragiaţi ? 

— O sticlă de rom, Pavele! 

— De rom? Ce-i neobişnuit în asta, șefule? 

— Crezi că se întîmplă în toate zilele să pes- 
cuieşti din mare o sticlă de rom pe jumătate plină ? 
Termină-ţi paharul și să mergem. 

Pavel Sterian se lupta vizibil cu timiditatea. Ar 
fi vrut să-i pună o întrebare, dar nu îndrăznea. 

— Ce-i mă, Pavele? Ai ceva pe suflet? 

— Căpitane, eu... 

— Zi! 

— Căpitane, eu... 

Bazil se răţoi: 

— Ascultă, piciule ! Am avut o dată, pe cînd 
traversam Baltica în drum spre Norrkâpping, un 
mus care tot mă stîrnea şi nu-mi spunea ce avea de 
spus. Într-o zi am pus să-l lege de pupă și l-am tî- 
rit după noi cale de vreo zece mile. 

— Nu te supăra, căpitane. Dar.. înainte de a 
ajunge la „capcana cerului“ vorbeai de băiatul du- 
mitale... După aceea n-ai mai pomenit despre el. 

— Care baiat ? 

— Fiul! Inginerul! Cel care lucra în Africa! 

— Care inginer ? Care Africa ? 

Pavel simţea că înnebuneşte. 

— În seara aceea, aici, la „Ancora de aur“, la 
masa asta, nu mi-ai povestit că-l aștepți, că ai pre- 
gătit delicatese și vin... Urma să sosească cu avionul, 
care... | 

Bazil rise pînă-i dădură lacrimile și se lovi peste 
genunchi. 

— Pavele, una din două: ori te-ai pilit, ori te-ai 
scrîntit de-a binelea. N-am fost însurat de cînd mă 
știu şi n-am avut copii nici aici, nici în Africa. La 
urma urmei, chiar dacă ţi-am împuiat capul cu 
scorneli de-ale mele, ce importanţă are? Esenţialul 
e — recunoaște-o și tu — că am pus pirdalnica 
aia de capcană a cerului cu botul pe labe. Și nu 
numai atît. l-am dat drumul să se ducă, înviîrtin- 
du-se, de unde a venit. Acum pricepi, Pavele? Pricepi? 


2, Mister în zece ipostaze 


Cele trei chipuri 
ale lui Bonifaciu Râu 


Ședeau în spaţioasa cameră de zi a profesorului 
Dumitriu, sorbindu-şi ceaiul aromat din ceşti de 
porțelan fin. 

— lată că ne-a trebuit aproape un an ca să 
dăm unul de altul! spuse savantul. De parcă am 
trăi pe alte planete. 

Jugăreanu ridică mîinile a regret. 

— Ce vrei? Profesiunile noastre ne situează la 
antipozi ! Și pe urmă, nu ştiu cum o fi la voi, 
psihotehnicienii, dar cu nu-mi văd 'capul de tre- 
buri. Din zori şi pînă seara — uneori și noaptea 
— la studio, săptămîni întregi filmări pe teren... 
Asta te obligă să renunţi la viaţa ta personală, să 
te lipsești pînă și de plăcerea de a-ţi vedea prietenii. 

Dumitriu replică obosit: 

— Să nu-ţi închipui, Mihai, că din acest punct 
de vedere, pe mine viaţa mă răsfaţa. Am enorm de 
multă treabă. Mai toarnă-ţi ceai! La ce lucrezi 
acum ? Vreun film interesant? 

— De aventuri! E pe terminate. Știi, m-am spe- 
cializat în filme de aventuri. Se potrivesc, cred, 
firii mele. Din păcate... | 

— Din păcate, ce? 

— ... din păcate, scenariile bune sînt mai rare 
ca diamantele. Te sicîie, în schimb, tot felul de ne- 
chemaţi, „Propunindu- -yi nişte inepţii de ţi se face 
părul măciucă. Eroii parcă n-ar fi oameni, ci nă- 
luci. Ori sînt răi ca diavolul în persoană, ori plu- 
tesc prin lume aidoma unor îngerași. 

Dumitriu zimbi şi spuse mai mult pentru sine: 

— Separarea psihocomplexului în elementele com- 
ponente. 

Jugăreanu, care nu înţelesese, întrebă surprins : 


— De ce rizi? Te asigur că așa stau lucrurile. 
Uite, de pildă, unul, Bonifaciu Rău îl cheamă, re- 
dactor la publicaţia Produse lactate dacă nu mă 
înşel, comite în exclusivitate asemenea „opere“ . Sînt 
îngrozitoare, Octave, cumplite ! Citindu-le, simţi un 
fior de gheaţă trecîndu-ţi prin şira spinării. În fond, 
nu-i băiat rău, acest Bonifaciu Rău, dar are boala 
scenariilor cinematografice şi, pe deasupra, mai e 
și pisălog. Dar ce pisălog! Nu izbuteşti să scapi de 
el! Aş da orice ca să-l vindec de această manie. 

Dintr-un colț al odăii se auzi zbîrniîitul telefo- 
nului. Dumitriu îi făcu regizorului semn să-l scuze 
și se duse la aparat. 

— Alo... da, aici casa profesorului Dumitriu. Pe 
regizorul Jugăreanu îl căutați? E la mine! Vi-l 
dau imediat. E pentru tine, Mihai. 

Jugăreanu luă receptorul. 

— Eu sînt! Cine??? ... Octav, el e, spuse, în- 
torcîndu-se spre profesor, Bonifaciu Rău, omul de 
care ţi-am povestit.  Nemaipomenit... Ce doreşti, 
domnule Rău? Cuuuum? ..Auzi, m-a căutat la 
tine... O chestiune foarte urgentă, spuneţi? Nu, nu 
mă supăr. Despre ce-i vorba? Cu neputinţă! Ce 

aveţi ? O idee ? O idee pentru un scenariu ? O idee 
formidabilă, cu un ritm care îţi taie răsuflarea ?. 
Octav, mie mi se taie răsuflarea !... Să mi-o poves- 
tii ? Acum, la telefon ? Ascultă, domnule Rău... Ce 
ai spus? Un titlu senzaţional ? „Omul cu...“ cu ce? 
Aha, „Omul cu platfus“ !... Doamne, dă-mi putere 
să rezist... Dumitriule, a început să-mi povestească. 
Îl... îl omor! 

Profesorul îl îndemnă să se calmeze. 

— Stai Mihai, nu-l repezi! Pofteşte-l încoace! 

— Ce-ai spus? Să-l... 

— Da, da, invită-l la mine, să-ţi  istorisească 
aici subiectul scenariului. 

Regizorul era cît p-aci să scape receptorul din 
mînă. 

— Ai înebunit ? Asta o să ne... 

— Dă mi-l mie! Alo, domnule Rău, prietenul 
meu Jugăreanu vă roagă să veniţi pină la mine ca 
să-i expuneţi proiectul dumneavoastră. Mi-ar face 
și mie plăcere. Auzi, Mihai, zice că e onorat şi că 
soseşte imediat. Alo... adresa o cunoaşteţi? Da? 
Foarte bine, vă așteptăm! 

Dumitriu închise telefonul. 

— Ştii ce mi-a spus? Că vorbește chiar din faţa 
casei şi că în cîteva secunde va fi aici. 


Bonifaciu Rău se purta cu acea dezinvoltură su- 
blhmă pe care o au doar oamenii foarte convinşi 
de propria lor valoare. Strinse mina profesorului 
şi a lui Jugăreanu, zîmbindu-le cordial, apoi intră 
direct în subiect, adică în subiectul noului său sce- 
nariu de film. 

— Vedeţi dumneavoastră, scenariul are trei per- 
sonaje principale. Primul și cel mai important este 

„omul cu platfus“. Îşi începe șirul de fărădelegi prin 
a-și otrăvi nevasta, apoi silește o sărmană orfană 
să cerşească pentru el. Cu timpul, cum e și firesc, 
evoluează. Cîteva șantaje bine ticluite îl îmbogă- 
țesc, dar nu se declară mulţumit. Îl jefuiește pe 
propriul său părinte, un cinstit casier de bancă, care 
este arestat şi osîndit la ani grei de temniţă. Spre 
sfîrşit, urmărit fiind, ucide trei pietoni nevinovaţi. 
Al doilea erou este un comisar de poliţie, poreclit 
Sonyboy. Extraordinar de leneş și de indolent, el 
nu numai că nu-l împiedică pe „omul cu platfus“ 
să-și săvîrșească miîrșăviile dar îl şi stimulează. 
— Eu îl văd pe acest Sonyboy veșnic adormit și 
trezindu-se doar ca să mâănînce! reflectă Dumitriu. 


Bonifaciu Rău îl aprobă încîntat. 

— Felicitări, profesore! I-aţi intuit perfect pro- 
filul moral. Cel de al treilea se numeşte Cioctrlie, 
de profesiune gazetar și detectiv amator. De o inte- 
ligenţă sclipitoare, de un curaj neasemuit, el îl 
urmăreşte pe răufăcător pînă în pînzele albe, ceas 
de ceas, nelăsîndu-i răgaz să răsuile. În cele din 
urmă îl silește să-și pună capăt zilelor, Sonyboy își 
inaintează demisia şi.. 


— ... şi Ciocîrlie se însoară cu  sărmana orfană! 
încercă Dumitriu să ghicească. 

— La asta nu m-am gindit, mărturisi Rău, dar 
am să țin seama de sugestia dumneavoastră. Acum, 
ard de nerăbdare să vă aud părerea. 

Jugăreanu se făcuse vînăt și depunea eforturi vi- 
zibile să se ţină în frîu. 

— Stimate domnule Râu, scenariul acesta este... 
este... de o... 

Psihotehnicianul îl întrerupse brusc: 

— este, după părerea mea, interesant și plin 
de originalitate, Apreciez mai ales complexitatea 
personajelor... 


Regizorul îl prinse de braţ, încercînd să-l o- 
prească, dar Dumitriu continuă netulburat: 


— „niște personaje vii, cu trăsături pregnante ! 
Uite ce, domnule Rău, treci te rog în camera de 
alături şi pune povestea pe hîrtie. 


— Cu dragă inimă, domnule profesor! Siînteţi 
foarte amabil. Cîteva minute vor fi suficiente! 


Abia se închise ușa în urma lui, cînd Jugăreanu, 
nemaiputîndu-se stăpîni, răcni: 

— Ce-ai făcut, Dumitriule ? Ai înnebunit! În loc 
să-l dai afară... 

— Linișteşte-te, Mihai ! Profesorul îl luă de braţ 
șI îi şopti la ureche: 

— Ţi-l vindec eu pe amicul ăsta al tău! 

— ÎL vindeci? Cum? 

— Ai să vezi! 

Intră în laborator și reveni cu un aparat minus- 
cul, pe care-l fixă pe speteaza fotoliului. 


— Acum îl aşteptăm pe domnul Bonifaciu! Cînd 
se va reîntoarce... 

Nu-și isprăvi fraza şi Rău sosi, fluturînd trium- 
fător o coală de hîrtie. 

— Gata! Am terminat! lată tot subiectul pe o 
singură filă. 

Dumitriu i-o luă din mînă și o trecu lui Jugă- 
reanu. 

— Ţine, Mihai! lar dumneata, domnule Rău, ia 
loc, să mai stăm niţel de vorbă. Nu, nu... Aici! 
Fotoliul acesta e mai confortabil. 

Bonifaciu acceptă. Se așeză, luă o ţigară din ca- 
seta de pe masă şi se aplecă spre Dumitriu, cerîndu-i 
foc. Profesorul îi întinse bricheta. 

Scoţind rotocoale de fum, Rău se adresă regizo- 
rului pe un ton familiar: 

— Dacă scenariul va fi realizat, îţi promit să 
scriu alte două. Căci de idei, slavă domnului, 
nu duc lipsă. O să te convingi, dragă Jugărene! 

Acesta se simţea în preajma unui atac de apo- 
plexie. Se sufoca. În faţa ochilor i se așezase o pînză 
deasă, purpurie. Îl imploră pe Dumitriu din priviri 
să treacă la acţiune. În timp ce Rău continua să 
peroreze, savantul se furișă în spatele lui şi apăsă 
pe unul dintre butoanele aparatului. 

Sper să fie o colaborare rodnică, urmă Bonifaciu 
dezinvolt. Matale eşti regizor cu experienţă, iar 
eu... ce-o fi cu mine... lar eu, cu talentul meu... 
Ce ameţeală curioasă m-a cuprins... Eu cu talentul 
meu... cu talen... 

Capul îi căzu pe piept. 

Profesorul Dumitriu se apropie de el, îi pipăi 
pulsul și îi ridică, cu degetul arătător, pleoapele. 

— E-n regulă! Miine dimineaţă cînd se va trezi, 
va începe să se comporte pentru citeva ceasuri ca 
modelele sale literare. Iar noi îl vom urmări. 

— Nu pricep nimic! Cum se va comporta ca 
eroii săi? Cum îl vom urmări? 

— Ai să vezi! Ai să vezi! Totul la timpul potri- 
vit. Acum vino să punem la punct ultimele amănunte 
ale experienței și apoi să ne culcăm și noi pentru 
două-trei ceasuri. 


Pe Jugăreanu îl trezi o rază de soare care se 
furișase printre jaluzele și i se plimba pe obraz. 

Deoarece nu se lăsa alungată ca o muscă, regizorul 
se întoarse cu spatele, miji ochii şi privi în duş- 
mânie cadranul ceasului. Era opt şi un sfert. Încet- 
incet îi veniră în minte evenimentele din ajun, 
vizita la Dumitriu... sosirea lui Rău... experienţa... 
Experienţa ! Sări din pat și încurcîndu-se în pija- 
maua prea lungă a profesorului, dădu buzna în dor- 
mitorul acestuia. Îl găsi îmbrăcat, răsfoind o revistă 
ilustrată. 


— Zi, Octav, chiar o să devină pe rînd omul cu 
platfus, comisarul Sonyboy şi detectivul amator Cio- 
cîrlie ? Ideea mi se pare fantastică. 

— Mai puţin decît ai crede! Firea omului e al- 
cătuită dintr-o sumedenie de trăsături care se îm- 
bină, se intrepătrund sau diverg. Dacă selecţionezi, 
dacă scoţi în evidenţă din acest amalgam o anumită 
latură de caracter, estompîndu-le pe toate celelalte... 

— lartă-mă, dar e o aberaţie ! 

— A fost pînă deunăzi, pînă am reușit să inven- 
tez psihoseparatorul. Cu ajutorul lui, te vei con- 
vinge în curînd, se poate realiza operaţia. Pentru 
cîteva ceasuri, fiecare dintre noi poate deveni ori 
foarte, foarte rău, ori foarte, foarte indolent, ori 
foarte... 

— Nu e periculos ? 

— De fel! Vei vedea! 

— Apropo, ce face „pacientul“ ? 

Dumitriu își trecu palma peste faţa proaspăt rasă 
și spuse indiferent : 

— A dispărut! Şi o dată cu el, cele două sfeș- 
nice de argint pe care le aveam de la mama. 

Jugăreanu îşi exprimă îngrijorarea : 

— O să avem necazuri! O să dăm de dracu! 


40 


— Fii liniştit, Mihai. Îl ţinem tot timpul sub 
observație ! Cu ajutorul microemiţătorului, pe care 
i l-am montat în inelul cu sigiliu. Dacă se întimplă 
ceva, intervenim pe loc. Acum du-te și îmbracă-te 
Te aştept la laborator. 

Cinci minute mai tîrziu, Dimitriu și Jugăreanu 
ședeau în faţa receptorului de unde omicron. Pe un 
ecran de televiziune apăruse o cameră dintr-un bloc 
de locuinţe obișnuit. O femeie de vreo șaizeci de 
ani ștergea mobila de praf și fredona un vechi tango 
de Vasilache. Deodată apăru, în prim plan, chipul 
lui Bonifaciu Rău. Văzindu-l, Jugăreanu avu o tre- 
sărire. 

— Uită-te, Octav, ce mutră fioroasă are. E aproape 
de nerecunoscut ! 

Bonifaciu se schimbase într-adevăr. [inea ochii 
pe jumătate închiși şi capul culcat pe umărul drept. 
Două cute îi brăzdau faţa dinspre nas spre bărbie, 
aidoma unor cicatrice, iar buzele, buzele semănau 
cu niște lame de cuţit, paralele. 

— Ssst! Să ascultăm ce vorbesc; şopt: profesorul, 
deși nu-l putea auzi decit prietenul de lingă el. 

Femeia dădu nemulțumită din cap. 

— Frumos îţi şade, Bonifaciule, să umbli haimana 
toată noaptea ! la spune, unde ai fost? 

Bonifaciu mirii şi răspunse cu o voce cavernoasă : 

— La cimitir, tușă Matilda, la cimitir, printre ca- 
davre. 

— Dumnezeule, ce tot îndrugi ? Mă sperii, Boni- 
faciule ! 

— Are şi de ce să-ţi fie teamă de mine, bătri- 
nico ! Fă-mi rost de stricnină ! 

— De ce să-ţi fac rost, păcatele mele ? 

— Am zis stricnină ! Sau orice altă otravă! Am 
nevoie de o cantitate mai mare. 'Lrebuie să curăţ 
pe vreo cîţiva. 

Bătrina se făcu pămîntie și începu să tremure. 

— Ce-i cu tine, băiatule? Nu ţi-e bine? [i-ai 
stricat cumva stomacul? A, acum înteleg ! De la 
cărțile alea ale tale cu pumnale, pistoale și CU UCI- 
gaşi ţi se trage! Ele ţi-au tulburat minţile ! 

Rău trînti un pumn în masă şi se răsti la ea: 

— Taci, femeie smintită, și mulţumeşte soartei că 
te cruţ! Acum dă-mi să mănînc! 

— Ceaiul e pe masă, bolborosi bătrîna. 

— Nu-mi trebuie apă chioară! Am spus că vreau 
să mănînc |! 

Se repezi la ușa bucătăriei. Jugăreanu și pro- 
fesorul îl văzură ridicînd rînd pe rînd capacele cra- 
tiţelor. 

— Aici ce e? 

Tuşa Matilda răspunse din odaie: 

— Tocăniţă cu cartofi! E prînzul! Ce vrei să... 

— Nu-mi pasă! Mi-e foame! 

Începu să înfulece cu o lăcomie animalică, fără 
să-i pese de sosul care i se scurgea peste bărbie şi 
peste reverele costumului bleumarin. 

— Mi-e foame, repetă el cu gura plină, și cînd 
mi-e foame, sînt furios! 

După ce goli aproape toată oala și-și șterse buzele 
cu podul palmei, îi spuse mătușii : 

— Acum plec! Dacă mă caută cineva, să-i spui 
că sînt la Tecuci, la Sighișoara sau la Tulcea, unde 
vrei matale ! Despre altceva, să nu sufli o vorbă ! 
Ai înţeles ? Nici o vorbă! Altminteri... 

leşi, trîntind ușa şi porni să coboare scările. De 
după o cotitură a palierului etajului de dedesubt, 
țîșni o pisică. Era o pisică obișnuită, cenușie cu 
cîteva pete roșcate. Se luă după Bonifaciu, manifes- 
tind o vie dorință de a se freca de pantalonii lui. 
El îi administră o lovitură de picior, făcînd-o să 
se dea de-a rostogolul și să scoată un mieunat sfi- 
șietor. Tocmai atunci din apartamentul numărul 5 
apăru domnișoara Neli. Domnișoara Neli se bucura, 
în general, de simpatia domnului Rău, căci lucra ca 
dactilografă la redacţia de scenarii cinematografice. 
Era o blondă plinuţă, cu obrajii presăraţi cu coșuri, 
dar cu o inimă de zahăr. Observînd scena, rămase 
stupefiată. _ 

— Vai, domnule Bonifaciu, se poate ? De ce daţi 
în bietul animal ? Ce v-a făcut? 

— Blestemata, mi-a aţinut calea!... A, domni- 
şoară Neli, dumneavoastră eraţi ? N-am vrut, crede- 
ți-mă. Cînd mi-a ieșit înainte, eram cu gîndul aiu- 
rea, și fără să vreau... Doar n-o să credeţi despre 
mine că sînt capabil să lovesc o sărmană făptură 
fără apărare ! 

— Tocmai! Vă cunosc doar, domnule Rău, cît 
sînteți de bun! 

Și domnișoara Neli îi dărui unul dintre zimbetele 
ei cele mai cuceritoare. 

În ochii lui Bonifaciu se aprinseră sclipirile verzui 
ale viperei care-și hipnotizează prada. O întreba 
dulceag, ademenitor : 

— Ce mai e nou la redacţie? Aveţi mult de 
lucru ? 

— Enorm! Zeci şi zeci de pagini pe zi! Parcă 
s-a înțeles tot Bucureștiul să scrie scenarii. Chiar 

ieri am terminat unul al lui Petre Toboşaru. Foarte 
Irumos ! Cu aventuri şi cu multă, multă dragoste. 
Fata își sublinie impresiile cu un suspin adînc, nos- 
talgic. 

— AL lui Toboşaru? Al nepricopsitului de Tobo- 
șaru ? lar a „comis“ unul? Domnişoară Neli — 
glasul lui uşor tremurat se străduia să i se strecoare 
în suflet — domnişoară Neli... cum să vă spun... aș 
vrea să vă rog ceva! 


— 0... ce anume? 


— Mi-ar face plăcere să am acest scenariu. N-aţi 
putea, eventual... 

— Să vă procur o copie? 

— Nu, nu o copie, ci originalul! Originalul, toate 
copiile și manuscrisul ! Să nu rămînă nimic! Atîtea 
lucruri se pierd pe lumea asta... de ce nu s-ar pierde 
și un scenariu. V-aș oferi în schimb... două superbe 
șfeşnice de argint ! 

Fata deschise gura și nu mai fu capabilă s-o în- 
chidă. 

— Domnule Rău, cum vă poate trece prin minte 
una ca asta ? Să vă fie rușine... rușine obrazului ! 

Se răsuci brusc pe călcîie și ieşi pe poarta blocu- 
lui cu alura unei regine detronate. Bonifaciu privea 
scîrbit în urma ei şi scrișni: 

— A plecat! Pagubă-n ciuperci! Am să-i trîn- 
tesc o anonimă, să nu-i ajungă șapte ape să se spule. 

Apoi o luă spre staţia de autobuz de la capătul 
străzii. 

Jugăreanu și Dumitriu stăteau în faţa ecranului şi 
se amuzau. 

— Pînă acum a fost nostim, recunoscu regizorul. Să, 
sperăm că nu va comite „crime“ mai grave, 


44 


Dumitriu îl linişti. 

— Avem oricînd posibilitatea să intervenim ! Ce 
părere ai? Încotro se duce? 

— Vedem noi îndată! lată-l! Coboară din auto- 
buz. "Traversează bulevardul şi o ia către Piaţa 
Amzei. 

— Spre redacţie se îndreaptă! Spre redacția de 
scenarii ! 

Bonifaciu Rău pătrunse ţanţoş în clădirea veche, 
cu un singur etaj, în faţa căreia își răsucea crengile 
un tei înflorit. Străbătu holul și pătrunse într-una 
din camere, fără să bată la ușa. 

— La Cosma a intrat, constată Jugăreanu. Cosma 
e redactorul pe care-l inundă cu inepţiile sale. 

— Nu e nimeni în birou! observă savantul. la te 
uită ce face: a tras un sertar... pe al doilea... scoto- 
ceşte printre hîrtii... Acum a scos un dosar... privește 
imprejur de parcă ar căuta un loc... o ascunzătoare... 
ȘI... și viră dosarul între dulap şi perete. Ce o fi 
urmărind ? Nu prea înţeleg. 

— Ba eu înţeleg! Ei, dar iată că vine cineva. 

Pe ecran, Cosma și Rău se salutară cu răceală. 
Apoi Bonifaciu se instală pe scaunul din faţa birou- 
lui deşi nu fusese invitat. 

— Tovarăşe Cosma, te aştept cam de mult! 

— Da ? Ce pot face pentru dumneavoastră ? 


— Auzi vorbă? Vreau să ştiu ce s-a hotărît în 
legătură cu ultimul meu scenariu „Crocodilul știrb“ ? 


Redactorul păru surprins. 
— Dar v-am spus-o limpede la telefon: a fost 
respins ca necorespunzător. 


— Și cine, mă rog, a decis asta? Nu cumva dum- 
neata ? 

— Consiliul artistic, tovarăşe Rău, în unanimitate. 
Consiliul s-a raliat, de altminteri, punctului meu de 
vedere. 


Bonifaciu deveni numai zîmbet. 

— Nu s-ar putea ca prin niște intervenţii pe text 
să-l facem pe gustul consiliului ? Eu nu m-aș da în- 
lături de la anumite... eforturi ! Mă înţelegi ? 

Cosma i-o reteză indignat: 

— Nu! Deficienţele sînt de ordin structural, iar 
personajele de un schematism iremediabil. 

Bonifaciu îşi schimbă tactica. 

— Așaaa? Atunci înapoiază-mi, te rog, manus- 
crisul ! 

— Pricepi acum ? întrebă regizorul. 

— Încep să mă dumiresc! A ascuns propriul său 
manuscris. Ce vrei, model „omul cu platfus“.* 

Redactorul căuta prin sertare. 

— Un moment! Vi-l dau imediat. Curios, l-am 
pus aici, cu mîna mea. Aşteptaţi niţel! Nu... nu e! 
Nu-l găsesc! 

În timp ce Cosma scotea nervos hîrtie după hîrtie, 
risipindu-le pe birou, Rău se prefăcea din ce în ce 
mai impacientat : 

— Mă mai ţii mult? Îmi dai sau nu îmi dai 
lucrarea mea ? | 

— Trebuie să fie! O găsesc îndată! Nu... nu dau 
de ea! Nici aici nu e! Tovarăşe Rău, v-aș ruga să 
reveniți mîine. Pînă atunci... _ 

Bonifaciu, care se ridicase și urmărise în picioare 
eforturile zadarnice ale redactorului, se prăbuși dis- 
trus pe scaun. 

— Aşadar, manuscrisul meu a dispărut! Uhicul 
exemplar ! Truda mea de trei ani și mai bine s-a 
dus pe apa Simbetei. Iovarășe Cosma, dumneata îţi 
dai seama ce ai făcut? Chestiunea asta nu poate 
rămîne aşa! Voi cere o anchetă, o anchetă severă! 


Ţipetele sale atraseră pe cei din camera vecină. 
Apărură doi redactori însoţiţi de domnişoara Neli, 
dactilografa, care, văzîndu-l pe Rău, avu o tre- 
sărire. 

— Ce se întîmplă aici? întrebă unul dintre 
colegii lui Cosma. 

— A fost sustras manuscrisul meu, se lamentă 
Bonifaciu. Trebuie să știu cine a avut interes ca 
opera mea să dispară și cine s-a pretat la o aseme- 
nea faptă murdară. Tovarăşul Cosma sau altcineva, 
nu mă priveşte cine, va răspunde. Mă duc la redac- 
torul-șef ! 

Jugăreanu îşi ieşi din pepeni. Strînse pumnul, gata 
să izbească în ecranul receptorului. 

— Nemernicul ! Ce zici, Octav, la ce se pre- 


tează ? Îl știam lipsit de talent și pisălog, dar asta... 
asta... 


— Uiţi că în cazul lui, funcţia de frînare, de 
inhibiție, a fost, într-un anume fel, suspendată. În 
stare normală, orice activitate reflexă a omului este 
stimulată sau frînată prin intervenţia zonelor supe- 
rioare ale creierului. Cu cît o fiinţă este mai evo- 
luată, cu atît își poate stăpîni mai lesne reacţiile, 
pornirile. Sistind temporar, cu ajutorul aparatului 
meu, activitatea acestor frîne, subiectul nu mai este 
capabil să domine, cu raţiunea, anumite porniri, 
dîndu-le frîu liber. 

— Din punct de vedere ştiinţific, spuse Jugăreanu 
cam supărat, experienţa ta o fi pasionantă, nu zic. 
Dar gîndeşte-te la bietul Cosma. Te rog, opreşte-l 
pe Rău să meargă la șef. 

— Stai niţel ! Să vedem ce se mai întîmplă. 

Ca să-l ajute pe colegul lor, cei doi redactori şi 
domnișoara Neli se risipiră prin cameră, scotocind 
prin coşurile de hîrtie, prin rafturi, printre revistele 
așezate stivă. 

Deodată, perspicacea domnişoară Neli observă 
ieșind de după dulap un colţ de dosar. Trase de el 
și cînd îl avu în mînă, citi cu glas tare 

— Bonifaciu Rău — Crocodilul ştirb — scenariul 
cinematografic. Ăsta. e, domnule Rău ? 

Tăcea, privindu-şi virfurile pantofilor. 

Cosma se dezmetici. 

— N-avea cum să ajungă acolo, în afară de cazul 
că l-aţi ascuns chiar dumneavoastră! Aţi fost un 
timp singur în birou și... Să vă fie rușine! 

Bonifaciu îl înfruntă cu tupeu: 

— Ba dumitale să-ţi fie rușine! Pentru afirmaţia 
asta ai să fii azvirlit în stradă! Chiar acum mă 
duc la redactorul-șef. | 

— Foarte bine! strigă dactilografa cu un glas 
ascuţit. Foarte bine! Vin și eu ca să-i povestesc 
tovarăşului redactor-şef despre propunerea dumi- 
tale în legătură cu scenariul lui  Toboșaru. Ştiţi 
ce mi-a cerut azi-dimineaţă » Sa sustrag manuscrisul, 
originalul și copiile, şi să i le dau în schimbul a 
două șfeșnice de arpint. A avut această imperti- 
nență ! Mergem la redactorul-şef, domnule Rău ? 

„Acesta dădea din colţ în colţ. 

— Să vedeți! Eu... 

— A sosit momentul să fac să predomine altă 
trăsătură de caracter, spuse Dumitriu. De acord, 
Jugărene ? 

— Da, dar mai repede dacă se poate! Crezi că în 
noua ipostază va fi mai puţin primejdios pentru 
alții și pentru sine ? 

— Nu știu! Să sperăm! Învîrti precaut o rotiţă 
a psihoseparatorului. 

Cu Bonifaciu Rău se produse o schimbare spec- 
taculoasă. Deveni parcă mai mic, mișcările sale în- 
cetiniră, iar glasul sună blînd și molcom. Se întoarse 
spre Cosma și îi spuse: 

— Te rog, tovarășe, uită tot ce s-a întîmplat. Era 
un scenariu prost. la-l și aruncă-l la coș! 

Cosma se scutură ca să se dezmeticească şi ca să 
se conringă că nu visează. 

Se apropie de Rău și biigui: 

— Credeţi că pot trece cu buretele peste jignirea pe 
care mi-aţi adus-o ? 

— Nu ştiu ce-a fost cu mine! Îmi îiezisem din 
minţi. Te implor. aruncă-l! Vin en altă dată, cu alt 
scenariu. Dar mai tirziu... peste un an, peste doi. 
Acum trebuie să mă duc la serviciu. E aproape un- 
sprezece, şi la noi condica se ridică la opt și cinci. Cu 
bine, tovarășe Cosma, sănătate ! 

Bonifaciu părăsi biroul. 

— Bravo, Octave, așa da! exclamă regizorul feri- 
cit. Așa îmi place! Leneș, indolent, dar nepericu- 
los! Următorul scenariu peste un an, doi! Exce- 
lent! După mine, îl poţi lăsa pentru totdeauna în 
postura asta, de... Sonyboy. 


Profesorul îi stăvili entuziasmul. 

— Stai niţel, nu te pripi! Să-l observăm! lată-l 
acum în biroul revistei Produse lactate. 

Stînd pe scaunul său, a cărui tărie era îndulcită 
de o perniţă înflorată, Bonifaciu moţăia. Purta mîne- 
cuțe negre de saten, ochelari cu ramă subţire, de 
metal, și-și viîrise în urechi ghemotoace de vată. 
Cineva bătu în ușă, o dată, de două ori, de trei ori. 

Neprimind răspuns, vizitatorul pătrunse în încă- 
pere... 

— Bună ziua! Am trimis prin poștă un articol. 
despre... | 

Bonifaciu păru să-și amintească : 

— Cateluţa ! 

— Nu, ci despre... 

— Unde e cafeaua? strigă ca să fie auzit p* 
coridor. Tovarășa Frusina, ce se aude cu cafeaua 
aceea ? 


— Cum vă spuneam, un articol despre... 

— Ţigări! Frusinuţo, să nu uiţi să-mi aduci și 
un pachet de Carpaţi cu filtru. 

— Îmi pare rău! V-aş oferi eu o ţigară, dar nu 
sînt fumător. Sînt de la Vatra Dornei. V-am trimis 
articolul despre un nou procedeu de fabricare a 
şvaiţerului. 

Rău îl măsură bănuitor, se scărpină în creștetul 
capului și spuse încet, lungind vorbele : 

— Îmi pare rău, tovarășe, dar nu e de resortul 
meu. De problema șvaiţerului se ocupă tovarășul 
Istrate. A doua ușă pe dreapta. 

Colaboratorul rămase descumpânit și se pregăti 
să iasă, cînd în cameră pătrunse valvîrtej un băie- 
țandru care agita niște fîşii lungi de hîrtie. 


Lite tă 

— Tovarăşe Rău, v-au venit .şpalturile. Citiţi-le 
repede, așteaptă tipografia. 

— Las să aștepte ca, tipografia! Frusino, ce face 
cafeaua ? 

Femeia de serviciu intră cu o ceaşcă mare, abu- 
rindă, și o puse pe masă. Apoi scoase din buzunarul 
halatului un pachet de ţigări. 

Bonifaciu îi mulţumi dintr-o clipire a pleoapei 
stîngi şi se răsti la puşti. 

— Tu ce mai vrei? 

— Șpalturile ! A zis tovarăşul Gusti să aștept 
pîn' le citiți. 

Colaboratorul părea să-și fi amintit de ceva și 
se întoarse de la uşă. 

— 'Tovarăşe Rău, la tovarășul Istrate am fost 
inainte de a veni aici. Dumnealui mi-a spus că dum- 
neavoastră vă ocupați de şvaiţer. 

Bonifaciu capitulă. 

— Dacă spune el, aşa o fi! Da-l încoace! 

— Ce să vă dau? 

— Şvaiţerul! Adică materialul despre şvaiţer ! 

— V-am spus doar, l-am trimis prin poștă. De 
la Vatra Dornei. Vreau să ştiu...? 

— Și dumneata vrei ceva ? Toată lumea vrea cîte 
ceva de la mine. De ce-mi tot vorbeşti de şvaiţer? 
Acum mi s-a făcut foame... Frusino... 

Băieţandrul îşi pierdu răbdarea. 

— 'Tovarășe Bonifaciu, șpalturile ! 

În clipa aceea, apăru, colac peste pupăză, redac- 
torul-şef. Se vedea cît colo că e supărat. 

— Tovarăşe Rău... 

— Da, tovarăşe redactor-şef ? 

— Tovarășe Rău, să știi că aşa nu se mai poate! 
Azi ai venit ]a unsprezece și apoi... unde e materialul 
cu reducerea cantităţii de sare din brînza de bur- 
duf ? 

— Să vedeţi... eu... 

Puştiul interveni, cerind şpalturile. Colaboratorul, 
sesizind conjunctura favorabilă, o luă de la început: 

— Eu sînt de la Vatra Dornei. Am trimis un arti- 
col despre şvaiţer și vreau... 

— Șpalturile ! 

— Tovarășe Rău, dacă nu înţelegi să... 

Se iscă un vacarm cumplit. Toată lumea se la- 
menta, ţipa și dădea din miîini. În cele din urmă, 
cineva răsturnă cafeaua care se scurse peste manu- 
scrise şi șpalturi. 

Lui Jugăreanu i se făcu milă. Îl rugă pe profesor: 

— Octav, scapă-l! O să-l dea afară din slujbă! 
Isprăveşte ! 

— Ai văzut că şi tipul „Sonyboy“ prezintă o seamă 
de dezavantaje ? Și profesorul roti tacticos butonul 
aparatului. 


Scandalul de la redacţie se aplanase. Se găsise arti- 
colul cu şvaiţerul şi chiar cel cu brînza de burduf. 
Pe la patru, Bonifaciu îşi strînse lucrurile și plecă 
în oraș. Dumitriu și Jugăreanu îl văzură intrînd în- 
tr-un magazin de produse alimentare. Era o oră de 
mare aglomeraţie, și, așa cum se întimplă uneori, 
se iscară discuţii în contradictoriu. O femeie ceru 
o sticlă de ulei, iar alta, de alături, se răsti la ea: 

— Stai, cucoană, binişor. De ce mi-o iei înainte? 

Răspunsul celeilalte veni cu promptitudine. 

— Eu o iau înainte? Cînd eram aici, dumneata... 

— Ba să-mi fie cu iertare, e rîndul meu! 

— Nu mai spune! Rîndul dumitale? A văzut 
toată lumea cum te-ai băgat în faţă. 

— Auzi? Auziţi, oameni buni? M-am „băgat? 
Ce expresie! Se vede treaba că eşti de la mahala 
şi că n-ai pic de educaţie! 

— Mă faci mahalagioaică? Pe mine care stau 
pe Magistrală ? Apoi să știi, cucoană, că am gura 
cam slobodă, şi dacă ţi-oi zice vreo cîteva... 

Bonifaciu îşi făcu loc cu coatele și ajunse la cele 
două combatante. 

— O clipă, vă rog! Daţi-mi voie să intervin, 
doamnelor, și să fac dreptate. Dreptatea trebuie să 
triumfe! Arătaţi-mi vă rog bonurile dumneavoastră. 
După număr, vom stabili îndată cine are prioritate. 

Femeile îl priviră ostil și, uitînd de sfada lor, își 
revărsară năduful asupra lui. Una şuieră: 

— la te uită! Da' cine eşti dumneata? Vrun 
controlor ? De ce te viri, domnule ? Vezi-ţi de treaba 
dumitale ! 

A doua o susţinu: 

— Chiar așa ! Cu ce drept vrei să te uiţi la bonul 
meu ? Ai dat dumneata bani pe el? A, acum pri- 
cep: vrei să ne-o iei înainte! 

— Asta e! $mecherul! Nerușinatul ! 

Bonifaciu încercă să se apere. 

— Doamnelor, eu... vă rog... eu n-am... 

Îi fu destul de greu să ajungă la ușă şi să pără- 
sească magazinul. Pe trotuar se opri și răsuflă ușu- 
rat, aranjîndu-și hainele mototolite. În faţa vitrinei, 
un copilaș de vreo cinci anișori plingea cu lacrimi 
mari care 1 se prelungeau peste obrăjori.. 

Bonifaciu se apropie de el şi-l mîngtie pe păr. 
— Ce-i cu tine, băieţaş? De ce plingi? 

— Fiindcă mi-a luat banii de bomboane. 
— Cine ţi i-a luat? 

— Domnul acela cu barba. 

— Care domn cu barbă? 


— Acela... acela care a ieşit acum. 

De indignare, lui Bonifaciu i se urcă sîngele la 
cap. 

— Ce miîrşăvie ! Să furi bănuţii unui copil! Haide, 
puștiule, cu mine! O să prindem hoţul și o să facem 
dreptate. 

Îl luă pe băiat de mînă și, trăgîndu-l după cel, 
porni grăbit în urmărirea răufăcătorului. Opri un 
trecător şi-l întrebă: 

— N-aţi văzut cumva un om cu barbă? 

— Ba da, vara trecută la Mamaia! Erau mai 
mulţi ! 

A doua persoană solicitată era o femeie grasă, cu 
un neg pe virful nasului. 


— Ce-s glumele astea? ţipă ea cu o voce ascu- 
țită şi răsunătoare, om în toată firea, tată de copii, 
să te ţii de şotii! Acuși chem miliţianul! 

Băieţașul îl trase de poalele jachetei. 

— Nene, l-am văzut! 

— Pe omul cu barba? Unde e? 

— Acolo, nene! Cel care duce o valiză mare. 

Bonifaciu ridică sprîncenele în semn că se află în 
posesia tuturor amănuntelor cazului. 


— E limpede! O valiză cu lucruri furate! După 
el, puștiule ! 

O luară la tugă, ceea ce-l distra copios pe micuţ, 
făcîndu-l să rîdă în hohote. În cîteva clipe ajunseră 
din urmă pe prezumtivul răufăcător. 

— Hei, dumneata, urlă Bonifaciu-Ciocîrlie. 

Omul cu barbă, care era surd, făcu doar: „ai? 

— Nu ţi-ar fi ruşine să iei banii unui copil? 

— Ai? 

-- la să vedem ce ai în valiză! Dă-o încoace! 

Omul cu barbă se opuse cu îndiîrjire. 

— Ce vrei, domnule ? Lasă-mă! Lasă-mă! Aju- 
toor ! Ajutoor! Hoţii ! 

Cît ai clipi se adună un grup de gură-cască, avizi 
de senzaţii tari. 

— Dumneata ești hoţul! strigă Bonifaciu. Dum- 
ncata l-ai jefuit pe bietul copil! Deschide geaman- 
tanul ! Oameni buni, individul a furat banii acestui 
băieţaș și sînt sigur că și valiza conţine lucruri în- 
sușite pe cale necinstită. 

Omul cu barbă îşi rotea braţele ca aripile unei 
mori de vînt și întreba în dreapta și în stinga: 

— Ce spune? Ce zice? Eu nu aud chiar așa de 
bine ! 

— Dă-mi valiza ! Bonifaciu i-o smulse și capacul 
se desfăcu singur. Dinăuntru ţîșni, ca o săgeată slo- 
bozită din arc... o pisică neagră. 

Glasul omului cu barbă acoperi risetele mulţimii. 


— O duceam la cumnată-mea Vasilica, ca să-i 
stirpească şoarecii |! 

Din nou hohote de veselie, apoi un spectator 
oarecare îl întrebă pe băiat: 


— Ia zii, puștiule, e adevărat că domnul acesta 
cu barbă ţi-a furat nişte bani? 

Copilul îl privi cu ochi rotunzi, nevinovaţi, și 
răspunse clătinind din cap : 

— Nu-i adevărat, nene! Banii pentru bomboane 
mi i-a luat nenea ăsta, fără barbă. 

Și degeţelul lui îl ţintui pe Bonifaciu. Acesta făcu 
un pas înapoi. 

— Eu? Dar ce-ţi trecu prin cap? Mincinosule! 

Copilul începu iar să zbiere. 

— EI i-a furat ! Nenea e un hoţ! Nenea e un hoţ! 

O femeie se apropie, făcîndu-și loc, disperată, prin- 
tre curioși şi tinguindu-se:: 

— Copilul meu! N-aţi văzut un băiat de șase 
anişori? Copilul meu! A dispărut copilul meu! 
Neluţu îl chema. A fost răpit! 

Lumea se dădu la o par te şi cineva o linişti: 

— Băieţașul e aici, împreună cu un bărbat. 

—. Să văd! Daţi-mi voie... daţi-mi voie... Neluţu 
mamii! Trăicşti ? Eşti sănătos? Ce ţi-a făcut? De 
ce mi te-a luat? 

Bonifaciu încercă să explice: 

— Doamnă, eu... 

Femeia ţipă ca din gură de şarpe: 

— El mi l-a răpit! E un bandit! 

Neluţu cu glăsciorul lui subțirel, turnă gaz pe [oc 

— Nenea mi-a furat banii de bomboane. 


Mulțimea indignată făcu cerc în jurul acuzatului. 
Căzură cuvinte grele, înjurături : 

— Nemernicul ! Puneţi mîna pe el! Nu-l lăsaţi 
să scape! Miliția ! Chemaţi miliția... 

Bonifaciu recepţionă cîţiva pumni şi o lovitură cu 
„mbrela. 

Profesorul Dumitriu închise receptorul de unde 
omicron. 

— Se îngroașă gluma, Jugărene ! Trebuie să inter- 
venim ! Noroc că nu-i departe de-aici. 

Regizorul aprobă. 

— De data asta, chiar că-l nenorocim pe bietul 
om ! Să luăm mașina mea. Repede! 

Coborîră în grabă şi Renault-ul lui Jugăreanu îi 
duse în cîteva clipe la locul incidentului. Cobortră 
și-şi croiră drum prin mulţime. Mama copilului do- 
mina corul opiniei publice. 

— La miliţie cu el! Să i se facă proces! Să în- 
funde pușcăria. Neluţu, băiatul mamei... 

Profesorul izbuti să se apropic de Bonifaciu Rău. 

—— Daţi-mi voie... daţi-mi voie... sînt medic. 

Cineva fu de părere că nu de un medic era ne- 
voie, ci de un reprezentant al ordinei. 

— Pomnilor, strigă Dumitriu ca să acopere va- 
carmul. Diînsul e pacientul meu! Daţi-mi voie! 

Se amestecă și Jugăreanu. 

— Oameni buni, dumnealui e... cam... ştiţi dum- 
neavoastră. 

Îşi sublinie cuvintele cu gestul semnificativ al de- 
getului învîrtit în dreptul frunţii. 

Un spectator mai dezgheţat trase concluzia : 

— Aha! Ţicnit! Aşa da! Așa se explică! 

Mulțimea se îmblinzi subit. 

— Bietul om! Atît de tînăr! Săracu' de el! Lua- 
ţi-l, luați-l, domnule doctor! 

Regizorul ajunse la Rău și îi șopti la ureche: 

— Bonifaciule, mișcă-te ! Să ştergem putina! 

Dar acesta nici nu voia să audă. 

— Nu se poate, domnilor! Eu nu plec de-aici! 
A fost o maşinaţiune împotriva mea! Au încercat să 
mă compromită ! Nu plec pînă nu se face lumină! 
Şi mai ales dreptate! Dreptatea trebuie să triumfe ! 

Dar profesorul îl apucase de braţ şi-l trase energic 
după el. 

— Vino o dată, domnule Rău! Faceţi loc, vă 
rog, faceţi loc. 

| 

În camera de zi a profesorului Dumitriu, Boni- 
faciu stătea întins pe un șezlong cu ochii închiși şi 
cu un zîmbet larg pe buze. Experienţa se terminase. 

— Ce face pacientul nostru ? întrebă regizorul. 

— Acuși o să se trezeasca! 

— Crezi că s-a vindecat de boala scenariilor ? 

— Nu-ţi pot da nici o garanţie, dragă Mihai. E o 
chestiune strict individuală, ca și efectul oricărei 
experiențe de viaţă. Deocamdată sîntem la început 
şi eficacitatea psihoseparatorului e destul de limi- 
tată ca durată. Poate mai tîrziu... Un lucru însă e 
cert : talentul nu se învață! 


Rău căscă şi își întinse brațele ca după un somn 
lung și odihnitor. Nu mai semăna cu nici unul din- 


tre cele trei personaje pe care le interpretase fără 
voia lui. 


Jugăreanu veni lîngă el. 

— Cum te simţi? 

— A, tovarășul regizor Jugăreanu! Ce bine-mi 
pare că vă văd. Chiar la dumneavoastră mă gîndeam. 

— La mine ? De ce tocmai la mine? 


DA 


— Fiindcă mi-a venit o idee, o idee straşnică 
pentru... un scenariu de film. 

Lui Jugăreanu i se muiară picioarele, 

— Un... sce... na... riu? Iar... un scenariu? 

Profesorul Dumitriu oftă : 

— M-am lămurit! Totul a fost în zadar! 

— Da, tovaraşe regizor, urmă Bonifaciu, un sce- 
nariu cum nu s-a mai făcut! Despre... despre „Im- 
portanța produselor lactate în alimentaţia copiilor“... 


7. 


Insula ceasului oprit 


Îl cunosc, deşi nu ştiu cum îl cheamă, cine este, 
de unde vine. Nu ştiu nici cu ce se ocupă sau dacă 
măcar, se ocupă cu ceva. Ştiu doar cum arată: ca 
o cracă noduroasă: răsucită, dezgolită de frunze 
Îl zăresc uneori stînd pe o bancă în Cişmigiu, sau 
strecurîindu-se absent prin mulţimea bulevardelor. 
Îl văd adesea prin librării, frunzărind cărți și notin- 
du-și preocupat cîte ceva într-un carnet. Îl surprind 
în faţa unci florării, sorbind din priviri trandafirii, 
garoafele... 

Nu mi-ar fi trecut niciodată prin minte să-l ur- 
măresc, darămite să-l acostez. Cînd îl întîlneam, 
il priveam ca pe o ciudăţenie a orașului, ca pe copacii 
cu vrăbiile de lîngă Universitate, să zicem. Primă- 
vara asta însă, într-o după-amiază din acelea cu 
lumină molcomă, arămie, niţel coclită, ne-am găsit, 
mulțumită întîmplări, pe malul lacului. Eu ședeam 
pe o bancă răsfoind o revistă, cînd m-am trezit cu 
el alăturea. Nu rostise nici un cuvînt, nici bună 
ziua nu-mi dăduse și nici nu-mi ceruse permisiunea. 
Se așezase pur și simplu la un capăt al băncii, potri- 
vindu-și pe genunchi mapa albastră, burdușită. Avea 
privirile aţintite spre oglinda aproape inertă a apei 

sau poate spre malul celălalt. Mă prefăceam că nu-l 
observ — mă cam indispuse lipsa lui de tact — şi 
continuam să citesc aceeaşi frază de cîteva ori, fără 
a-i desluși înţelesul. Asta a durat vreo zece minute, 
timp în care-l urmăream cu coada ochiului. Jocul 
acesta neghiob începuse să mă obosească şi eram 
aproape decis să mă ridic şi să plec. 

Deodată însă, omul a sărit în picioare. Am avut 
impresia că intenționează să-mi spună ceva, dar, 
scoţîndu-mi capul de după revistă, mi-am dat seama 
că nu eu provocasem această comportare, ci un... 
căţel. 

Dintr-o alee apăruse o jigodie cu blana, probabil, 
albă dacă n-ar li fost tavălită prin toate băltoacele 
parcului. Avea picioarele strîmbe, urechile clăpăuge 
şi un bot ascuțit şi impeitinent, iar ochii negri, 
rotunzi, priveau înduioșător de încrezători. 

Atunci cînd s-a apropiat de el, n-a dat să fugă, 
după obiceiul cîinilor fără stăpîn, posesori ai unei 
bogate experienţe în relaţiile cu animalele bipede, ci 
a rămas pe loc, cu picioarele înfipte solid în nisip, 
cu coada scurta pendulînd optimist, tremurînd de 
emoție, de frică, de nerăbdare sau de toate laolaltă. 


Apoi omul meu a vorbit. Îi auzeam pentru prima 
dată glasul care nu era, cum mă aşteptam, hodoro- 
git, aspru și răgușit, ci dulce, melodios. Mă aștep- 
tasem să-l aud rostind acele cuvinte pe care le adre- 
sezi în asemenea împrejurări unui căţel, dar el m-a 
uluit și de data aceasta. A zis: 

— Îţi mulţumesc că ai încredere în mine, drăgu- 
țule ! Și, aplecîndu-se, l-a mîngiiat pe cap cu amîn- 
două mîinile. 

Cîinele a reacţionat prompt, alungîndu-și teama, 
gudurîndu-se, frecîndu-se de pantalonii lui și mîrîind 
de plăcere. 

Dar omul, amintindu-și parcă de ceva, de o în- 
datorire ce nu suportă amînarea, și-a îndreptat spi- 
narea și şi-a înălţat ochii spre cer. De pe buzele sale 
subţiri au răsunat cuvinte pe cît de neaşteptate, pe 
atît de stranii în împrejurările date, mai cu seamă 
că erau rostite pe un ton sobru, profesional: 

— Ciine, Canis familiaris, mamifer domestic car- 
nivor din familia canidelor, avînd forme, dimensiuni 
corporale și culoarea părului foarte variate. Pentru 
prinderea prăzii se ajută mai mult de dinţii canini, 
bine dezvoltați. Pupila ochilor este circulară. Animal 
cu simțul auzului, al văzului și al mirosului extrem 
de dezvoltate şi cu o foarte mare mobilitate. Femela 
nașie pînă la 12 căţei deodată. Este primul animal 
domesticit de om, încă din epoca mezolitică. Există 
azi mai mult de 300 de rase de ctini domestici. Sînt 
de mare ajutor în ştiinţă, ca obiect de cercetare şi, 
recent, pentru stabilirea, pe cale experimentală, a 
influenţei zborurilor cosmice asupra organismelor vii. 

După această neobișnuită lecţie de zoologie, mai 
mîngîie o dată cățelul, își luă de pe bancă servieta 
și porni în josul aleii, fără să mă învrednicească mă- 
care cu o privire. Ciinele se luă după el, iar eu, în- 
demnat de o inexplicabilă atracţie, nu m-am putut 
abține să nu-l imit. 

La vreo sută de metri, în dreptul unei pajişti de 
lingă malul apei, omul meu s-a oprit din nou. De 
data asta îşi dăruia atenţia, așa cel puţin mi se 
părea, coloritului, verdelui proaspăt al ierbii, gal- 

benului, albastrului și violetului florilor. Nici o tră- 
sătură a feţei sale stafidite nu se clinti, privirea de 
după sticlele ochelarilor rămase la fel de inexpre- 
sivă cînd se lăsă în genunchi, cuprinzînd cu palmele, 
dar fără să-l atingă, un fir de nu-mă-uita. Era atita 
gingășie în gestul său, atita delicateţe, atita grijă de 
a nu pricinui florii vreun neajuns, încît am rămas 
înmărmurit. 

Din nou a răsunat vocea, de o blindeţe serafică: 

— Mititica de ea! Cît e de plăpîndă! Nici nu știe 
ce frumoasă e, nici nu bănuiește că-i făcută dintr-un 
strop de cer. 

Apoi, ca și mai înainte, își schimbă brusc atitu- 
dinea. Dădu capul pe spate şi începu: 

— Nu-mă-uita !  Myosotis  silvatica. Specie de 
plantă ierbacee din familia boraginaceelor. Tulpina 
înaltă de 20—40 centimetri. Flori mici, albastre... ca 
şi cerul nostru. Creşte prin locuri umede şi umbroase, 
la marginea pădurilor şi prin fineţe. 

Îl văzui răsuflînd satisfăcut, ca după o treabă 
făcută cu folos, stringindu-și servieta la subsuoară şi 
plecind mai departe. Din nou m-am luat după el. 
Trezise în mine o foarte firească curiozitate, dar mă 
și fascina, făra să-mi pot explica pricina. Eram 
aproape hotărît să-l opresc. Pînă una-alta m-am 
ținut mai departe după el, deși cîinele renunţase 
de mult. 

Se lăsase seara. Văzduhul, invadat de pîclă, îşi 
pierduse limpezimea ; în bogata paletă a naturii 
începuse să predomine violetul cu rare încrustații 
rubinii, și o adiere vioaie legăna ramurile cu frunze 
în devenire. Enigmaticul personaj, umblînd acum 
mai repede, se îndrepta spre poarta principală a 

parcului. Încercam să mă conving că nu se va mai 
întimpla nimic, că va lua autobuzul spre centru, că 
va intra într-o librărie sau se va opri în faţa vitrinei 
unei florării, cînd îl văzui lăsîndu-se pe vine şi ridi- 
cînd un ghemotoc cenușiu. M-am apropiat fără sfială 

i fără să-mi pese de ccea ce va gîndi despre mine. 

— Am să te iau acasă să te oblojesc, îl auzii 
murmurind. A: sa te faci sănătoasă, ca să te bucuri 
și tu de primăvară. Se pregăti să vîre puiul de 
vrabie într-unul din buzunarele paltonului. Dar ges- 
tul se frinse la mijloc. Braţul se întinse, rămase 
suspendat deasupra capului și degetele se răsfirară. 
Pasărea se ghemui în palmă ca într-un cuib. Glasul, 
acel glas catifelat, porni să rostească alb, ca pe o 
lecţie tocită, cuvintele : 

— Vrabie! Passer! Gen de pasăre sedentară din 
ordinul paseri formelor. Ciocul conic, scurt, coada 
destul de lungă și trunchiată, spatele de culoare 
brună cu dungi negre, pîntecul ccauşiu. Aici, la noi, 
trăieşte vrabia de casă, Passer domesticus, şi vra- 
bia de cimp. Passer monlanus. 

Uşurat, puse vrabia la adăpost şi ieși pe poartă. 

Îl urmăream acum maşinal, în virtutea atracției de 
neînțeles pe care o exercita el sau ritualul ce-l înde- 
plinea, asupra mea. Un ritual de adorare a naturii ? 
Redeşteptarea unor porniri caracteristice primelor în- 
ceputuri ale omenirii ? 

Fără să-mi dau seama, am iuțit pasul și, după 
cîteva clipe, mă aflam chiar în spatele lui. Ca și 
pînă atunci, el nu luă act de prezenţa mea, nu mă 
vedea sau, pur şi simplu, nu existam pentru el. 

Pe o stradă. liniştită a cartierului cu grădiniţe în 
faţa caselor, unde trecătorul se fereşte să calce mai 

apăsat, se afla un mic bufet cu o vitrină cît o ferea- 
stră obişnuită. Cele cîteva borcane cu lapte bătut, 
farfuria cu ouă fierte şi calupul de brînză nu te îm- 
biau decît la un popas scurt, atit cît este necesar 
ca să-ţi potolești foamea. 

Omul meu a intrat grăbit şi s-a aşezat la o masă. 
N-am ezitat și m-am instalat alături de el. A pri- 
vit prin mine ca prin sticlă şi a cerut un iaurt. Am 
comandat şi eu unul. 

Sedeam foarte aproape unul de altul, atingîndu-ne 
din cînd în cînd cu coatele și tăind cu linguriţa bucăţi. 
din laptele gros şi acrişor. 

Căutam, obsedat, un pretext de conversaţie, dar 
nu-mi venea nici cea mai firavă idee. Și totuşi 
trebuia să născocesc ceva. 

O inspiraţie de moment m-a făcut să șoptesc, în 
aparenţă pentru mine, dar destul de tare ca să fiu 
inţeles : 

— Iaurt! Produs din lapte de vacă sau de oaie... 

A tresărit. 

Negăsind o definiție a iaurtului, am întors-o, de- 
dicîndu-mi peroraţia laptelui : 

— Lapte! Produs al glandelor mamare, cu care 
femelele mamiferelor își hrănesc puii. Are mare 
valoare nutritivă prin conţinutul de proteine, gră- 
simi, lactoză, săruri minerale și vitamine. Laptele 
este alimentul cel mai complet; în special cel de 
vacă şi de oale prezintă o deosebită importanţă în 
alimentaţia oamenilor. 

Am tăcut și am ridicat brusc capul. Pentru prima 
oară privirile noastre s-au încrucișat. Se uita la mine 
prin ochelarii săi, nu din cale afară de uimit, ci 

mai degrabă cu bucuria regăsirii unei vechi cuno- 
ştinţe. Avea ochi albaştri, puţin tulburi. 

M-a întrebat pe un ton care nu admitea decît 
un singur răspuns: 

— Și dumneata?! 

N-am ştiut ce trebuie să fac, dar am dat din cap 
afirmativ. 

— În materie de alimentaţie ? 

De data asta am ridicat din umeri. Mi-era peste 
putinţă... Ar fi fost necinstit din partea mea. M-am 
hotărît să dau cărţile pe faţă. 

— Nu ştiu la ce te referi! Ca să fiu sincer, n-am 
făcut decît să te imit. 

A schiţat un suris. 

— Înţeleg! Discreţia este o condiţie esenţială în 
îndeletnicirea noastră. 

— Nu știu... Eu sînt scriitor. 

— Nu e vorba de profesiunea de toate zilele, ci 
de... „cealaltă“. Cînd ai fost „dincolo“ ? 

— Unde? 

S-a încruntat şi mi-a spus, mustrîndu-mă : 

— N-are rost să te prefaci. Ştiam că nu sînt, că 
nu pot fi singurul. Dar pînă acum n-am mai întîlnit 
nici un „confrate“. Eşti primul, și de aceea lipsa 
dumitale de încredere mă întristează. Totuşi îmi 
dau seama că e firesc. 

Mirarea mea creştea și o dată cu ea dorinţa de a 
nu-l lăsa să mi se destăinuiască în temeiul unei con- 
fuzii. I-am spus, străduindu-mă să fiu cît mai con- 
vingâtor : 

— Crede-mă, este o neînțelegere. Eu te-am urmărit 
fiindcă mi-ai trezit curiozitatea. Te-ai comportat 
atît de... straniu în comparație cu alţi oameni. Mă 

refer îndeosebi la reacţia dumitale în faţa anima- 
lelor, a florilor. Recunosc, m-am purtat copilăreşte, 
imitîndu-te. Te rog să primeşti scuzele mele. 

Ţristeţea omului de lîngă mine se prefăcu în 
disperare. Îmi prinse mîna și-și apropie faţa de a 
mea. 

— Te implor, nu te mai ascunde. Nu mai suport 
să fiu singurul... singurul printre cele trei  mili- 
arde şi jumătate de locuitori ai Pămîntului ! 

— Singurul „ce“ ? 

— Singurul lor... informator ! 

N-am ştiut ce să mai zic. Îmi ardea buza să-l 
întreb : „al cui, al lor?*, dar m-am abținut. Își 
pierduse complet busola și vorbea repede, înfrigurat : 


— De cînd m-am înapoiat, n-am mai vorbit cu 
nimeni. De teamă să nu mă trădez, să nu fiu luat 
la întrebări. Și în tot acest timp îmi doream fier- 
binte ca, în afară de mine, să mai existe cineva, 
măcar unul ca mine, cu care să pot discuta în voie. 
Ai apărut dumneata ! Și acum eu, care mă socoteam 
discret şi prevăzător, îmi dau seama că, în com- 
paraţie cu dumneata, sînt o gură spartă. Nu mai 
am încotro. Uite, domnule, ce-ţi propun: am să-ţi 
povestesc totul de la început pînă la sfîrşit. Vreau să 
te conving că poţi avea încredere în mine. Căci nu 
mă îndoiesc că, în fundul sufletului, şi dumneata 
simţi nevoia să te destăinuieşti. N-am dreptate ? 

Cu toate că-mi era ruşine de jocul meu necinstit, 
am dat din cap, afirmativ. Cred că nici n-a obser- 
vat, deoarece a continuat fără să se oprească: 


— Înainte de _toate vreau să te informez cum am 
E] * (6 d A bi 
ajuns la „ei“. Mă aflam în concediu undeva la 


67 


munte, cînd s-a produs, ca să zic așa, răpirea mea. 
Da, da, a fost o răpire, căci nu m-au întrebat dacă 
accept să mă duc. Habar n-am ce mijloace au folosit. 
Mă învăluise dintr-o dată o ceață gălbuie și o mo- 
leşeală mă făcuse incapabil să reacţionez, darămite 
să mă împotrivesc. Mi-am pierdut cunoștința și tot 
ce percepeam erau niște dire luminoase care se apro- 
piau vertiginos și apoi rămîneau în urmă. Căla- 
toream prin întunecime către o ţintă necunoscută. 
Cît a durat drumul, nici asta n-aş putea să spun: 
secunde, ore, luni... ? Poate că greșesc încercînd să 
definesc acest interval cu unităţile noastre de timp. 
Să fi fost bezna aceea spaţiul sideral ? Și dîrele de 
lumină, stele ? E poate o explicație, dar nu neapărat 
unica ! Se spune „bezna spaţiului „, dar se spune și 
„bezna timpului“. Poate că am călătorit în timp, pur 
și simplu în timp! Atunci luminile ? Poate urme de 
pași ale altor călători! Poate chiar urmele pașilor 
dumitale... Lucru cert : călătoream. Călătoream către 
necunoscut, dacă nu chiar către veșnicie. 

M-au trezit razele soarelui, strecurate printre cren- 
gi, care desenau rotocoale albastre pe fundalul sîn- 
geriu dindărătul pleoapelor. Am deschis ochii, surî- 
zînd. Adormisem pe pajiştea din pădure. Visasem. 
Ca să mă conving, am înfipt degetele printre firele 
de iarbă, în ţărină. Dar... nu simţeam asprimea, 
răcoarea pămîntului, ci ceva moale, lipsit de con- 
sistenţă, artificial. Mi-am cufundat faţa în covorul 
de un verde crud, trăgînd adînc aerul în piept. Dar 
n-am simţit mireasma ierbii, a cîmpului, a părmnâîntu- 
lui reavăn, ci ceva dulceas, greţos. Am înţeles dintr-o 
dată că florile de pe pajiște nu sînt flori adevărate, 

că brazii nu sînt brazi adevăraţi. Mă aflam într-o 
lume alcătuită din foarte abile contrafaceri. Semă- 
na perfect cu luminișul din pădure în care po- 
posisem cîndva, dar era cu totul altceva. 


Am încercat să dibuiesc vreo vieţuitoare în acea- 
stă ambianţă teatrală.  Zadarnică trudă! Nici o 
pasăre pe crengile copacilor, nici o furnică pe scoarța 
de o netezime nefirească, nici o gînganie din cele 
care mișună pe sub frunzișul veșted. Am ridicat pri- 
virile spre cer. Era la fel de albastru ca şi cel de 
pe Pămînt, la fel de presărat cu pînzele albe ale 
norilor. Doar că acești nori nu cutreierau zările, ci 
stăteau neclintiţi, ca într-un tablou, unde îi fixase 
penelul pictorului. Ei, dar dumneata știi prea bine 
toate astea ! 

L-am invitat, printr-un gest voit indiferent, să 
continue. 

— Am străbătut în goană pajiştea, mărginită de 
trunchiuri înalte, cu speranța că voi putea părăsi 
această lume ireală, halucinanta. Dar după ce tre- 
cusem de primii arbori am înţeles că nu e posibil, 
că mă aflu într-o temniţă. 

Captivat de ineditul senzaţional al relatărilor, l-am 
întrerupt : 


— Era un zid! le-ai izbit de un zid! 

Mi-a zîmbit cu indulgenţa celui ce, cu bună-știinţă, 
se lasă tras pe sfoară. 

— Da, desigur, un zid, dacă admitem sensul sim- 
bolic al cuvîntului. Era ceva care te oprea să treci 
mai departe. Dacă m-aș fi bizuit numai pe simţu- 
rile mele, aș fi zis că era un zid... imaterial. Fapt 
este că dincolo de pajiște și de cele cîteva rînduri 

de brazi nu se afla nimic. Nimic, adică o întune- 
cime absolută, un gol fără sfîrșit. Dupa ce m-am 
convins de toate acestea, făcînd înconjurul „insulei“, 
m-a cuprins disperarea. Am lovit ca un bezmetic în 
trunchiurile brazilor artificiali, am smuls smocuri de 
iarbă artificială, m-am trîntit pe pămîntul artificial, 
urlînd ca din gură de șarpe. Ceea ce m-a readus 
la realitate a fost o senzaţie foarte firească de... 
foame. Nu mai mîncasem de cine ştie cînd! 


La rădăcina unui brad am găsit cîteva conuri 
uscate şi m-am apucat să le ronțăi. Aveau consis- 
lență de mucava și gust de clei de tîmplărie. Le-am 
scuipat scîrbit. Măcar de aş fi avut cu ce să-mi 
potolesc setea. Din nou am pornit să explorez paji- 
ştea. 

Am avut noroc. Între două pietroaie sintetice izvora 
un fir de apă cristalină. N-am mai stat pe gînduri 
şi, căzînd în genunchi, mi-am umplut căușul pal- 
melor. 

Fusese oare apă ceea ce băusem? Lunecase pe 
gîtlej, mă răcorise și totuși... avusese o altă consis- 
tenţă, mai densă, mai uleioasă, aş zice, mai săţioasă. 


Fapt este că-mi potolisem setea, dar în același timp 
şi foamea. Mi se făcuse somn. Am adormit la umbra 
unui brad, ale cărui ramuri sintetice străluceau într-o 
splendidă culoare verde-albăstrie. 


— Cei ce te-au dus acolo nu s-au arătat ? 

S-a uitat la mine cu niște ochi... 

— Dar ce, dumneata i-ai văzut ? l-a văzut cineva 
vreodată ? Mă întreb dacă alcătuirea lor îngăduie 
ceea ce numim noi „a vedea“? 

Am recunoscut că materia se poate manifesta în 

fel şi chip, că există tot soiul de fenomene ale na- 
lurii, neelucidate încă de om, că... în sfîrșit, la ce 
bun să le mai înșir pe toate. 

Golise borcanul și desprindea cu virful linguriţei 
iaurtul rămas pe fund. Își continuă povestea : 


— Nu mă întreba cît am stat pe „insula“ mea. 
N-aș putea să-ţi spun. Viaţa se scurgea lent, mai 
bine zis nu se scurgea de fel. Timpul se oprise pur 
şi simplu. Succesiunea firească a zilelor şi a nopţi- 
lor nu avea loc. Lumina soarelui artificial rămî- 
nea neschimbată, la fel ca adierea sau căldura pri- 
măvăratică. 

Dormeam, beam apă din izvor, cutreieram pajiş- 
tea şi iar mă culcam. Nu se arăta nimeni, nimeni 
nu mi se adresa, nimeni nu părea să-mi acorde vreo 
atenție. La început eram curios să ştiu unde mă 
aflu ? De cît timp ? Cine a reconstituit luminișul din 
pădure ? În ce scop? Pe urmă mi-a trecut. Mă 
lăsasem în voia soartei. 

Simţeam câ-mi pierd toate atributele unei fiinţe 
omenești, că mă îndobitocesc. Începuseră să mă ur- 
mărească idei sumbre despre inutilitatea mea, des- 
pre lipsa de sens a unei astfel de vieţi, despre o 
soluţie radicală. 

Nu știu cum s-ar fi sfîrşit toate acestea dacă 
nu apărea... ea. 

— O fiinţă umană? am întrebat eu cu sufletul 
la gură. Din carne şi din oase? 

A clătinat din cap, nemulţumit. 

— De unde? Ea nu era decît o picătură de rouă, 
o mărgea albastră cît un bob de mazăre, un gîn- 
dăcel... dar un gîndăcel cu personalitate. 


ŢI 


— Deci o insectă? 

— Nu, nu era insectă şi nici plantă. Am zărit-o 
prima dată în apropierea izvorului, scăldîndu-se în- 
tr-o băltoacă. Se mișca rostogolindu-se. N-avcea 
picioare, tentacule sau trompă, dar nici petale, se- 
pale sau stamine. Era, așa cum ţi-am spus, un sim- 
plu rotocol albastru. Am luat-o binișor și am ţinut-o 
în palmă. Înainta ba spre virful degetelor, ba spre 
încheietura mîinii, fără să se agite, fără să se zbată, 
fără să încerce să fugă, într-o joacă zglobie, sti- 
mulată, evident, de căldura cărnii mele. 

Timpul care a urmat ea mi l-a umplut. Îi făcusem 
din crenguţe și din fire de iarbă o cușcă. Îi aduceam, 
pe o frunză, picături de apă de izvor. Îi urmăream 
într-o încîntare fascinată mișcările, uneori lente, 
cumpătate, alteori exuberante. Mă împrietenisem 
cu ea. 

— Nu te supăra, dar de ce îi spui „ea“? 

— Cum, nu pricepi? Fiindcă era „viaţă“, viaţă 
adevărată, materie în mișcare, unicul lucru viu în 
această lume încremenită și falsă. Nu-mi puneam 
problema ce reprezenta şi cum de străbătuse zidul 
imaterial. Nu mă interesa nimic în afara faptului 
că era cu mine, că-mi umplea minutele, ceasurile, 
zilele. Devenise singura rațiune a existenţei mele. 

În acea perioadă „fericită“ — o, cît de subiective 
pot fi asemenea noţiuni! — ci și-au manifestat, 
în sfîrșit, prezenţa. Nu, nu s-au arătat. i-am spus 
doar, nu cred că pot apărea într-o formă vizibilă. 
Dar au comunicat 'cu mine, 

— i-au vorbit ? 

— Nu! Ca să-i pot înţelege, am tost nevoit să 
mă debarasez de toate tiparele terestre privind 
forme, culori sau moduri de manifestare. Facem 
greşeala că referim totul la noi, la lumea noastră. 
Ce nu e ca noi e urit! Ce contravine principiilor 
noastre etice e rău! Ce nu se vede şi nu se aude, 
pur şi simplu, nu există! Gîndește-te cite milioane 
de ani i-au trebuit omenirii să descopere doar o 
fărîmă din micro și macrocosrmos şi ce lupte a tre- 
buit să dea știința ca să dovedească existenţa, de 
pildă, a microbilor sau a unor lumi populate. 

Nu i-am văzut, prietene, nu i-am văzut și nu 
i-am auzit, dar între noi s-a stabilit o legătură. La 
început înţelegeam fără a putea răspunde. După o 
perioadă de acomodare însă, s-a putut înjgheba un 
dialog. Am să ţi-l redau întocmai. M-au întrebat: 

— Cum te simţi? 

— Îngrozitor! Ca o lighioană într-o cușcă. Ce 
vreţi de la mine? 

— Să ne cunoaștem ! Să vă cunoaștem! Să știm 
cum trăiţi voi pe planeta voastră. 


— Dar eu aici nu trăiesc! Aici nu e ca la noi. 
E o copie la scară redusă, prost executată. 


— Înseamnă că am greșit. Atît în privinţa mediu- 
lui cît și în privinţa ta. 


— Dar ce v-aţi imaginat că sînt? 

— La început am crezut că eşti... ceva ce se mişcă. 

— Doar atit ? Mai sînt atîtea lucruri care se mişcă. 

— Văzut de la distanţă, erai singurul obiect mobil. 
De aceea te-am adus aici. "Toate celelalte erau fixe. 
Pe ele le-am reprodus. 

— Așadar m-aţi ales fiindcă mă mişcam, nu 
fiindcă gîndeam ? 

— Nu ştiam că oândeşti 

— Cum asta? Am cercetat pajiștea, am umblat 
după hrană, după apă de băut. M-am înfuriat, 
mi-am ieșit din minţi, m-am liniştit, m-am lăsat în 
voia soartei... Nu erau astea destule dovezi că „gîn- 
deam“ ? 

— Nu, nu erau! Asta o fac şi animalele! 

— Atunci cum aţi ajuns, în cele din urmă, la 
concluzia că posed rațiune ? 

— Fiindcă i-ai răpit unui ploki libertatea. 

— Unui... ce? 

— Unui ploki, unica formă de viaţă de pe pla- 
neta Plokigar, care dintr-o neatenţie a noastră a 
nimerit din mediul lui în mediul tău. 

— Mai aveţi deci şi alți „oaspeţi“? Dar dacă 
acest... ploki mă băga pe mine într-o cușcă, aţi fi 
zis că el este o făptură raţională, iar eu o giîză 
oarecare. De bună seamă că vă pretindeţi „supe- 
riori“ numai fiindcă mă ţineţi pe mine închis ? 

— Numai fiinţe gînditoare ţin închise alte fiinţe. 

— Dar e absurd! Natura oferă atîtea exemple. 
Furnicile au „vaci“ pe care le mule, păianjenul 
prinde musculiţe vii, plantele carnivore... 

— Nu ştim ce este furnica sau păianjenul. Pro- 
»abil că ţin închise alte vieţuitoare ca să-și asigure 
hrana. Acestea nu sînt fiinţe raţionale. 

— Eu n-am avut de gînd să-l devorez pe săr- 
manul ploki, și cred că nici voi nu aveţi asemenea 

intenţii cu mine. Sîntem deci şi unii și alţii fiinţe ra- 
ționale. În aceste condiţii ce vreţi de la mine? 

— Să te cunoaştem. Să vă cunoaștem pe voi, cei 
de pe planeta a treia a Stelei Galbene ! 

— Aici vreți să mă cunoaşteţi ? În această lume 
de operetă? În această temniță? Aflaţi că noi, 
oamenii, nu putem trăi în cuști. În captivitate ne 
schimbăm ! Ne înăbușim! Ne îndobitocim! Pier- 
dem toate atributele noastre umane. Devenim, în 
cel mai bun caz, nişte ploki. lar voi, voi vreţi să 
ne cunoaşteţi oameni ? ! 

— Da, vrem să-i cunoaștem pe ei şi tot ce-i în- 
conjură. Te vom duce înapoi în lumea ta. Dar cu o... 

— ...0 condiţie ? 

— Nu, cu o rugăminte! Să păstrezi legătura cu 
noi. Să ne furnizezi cît mai multe informaţii despre 
lumea ta! 

Am acceptat și astfel am devenit informatorul lor 
în domeniul ştiinţelor naturii. Dar, înainte de a ne 
despărți, le-am mai spus ceva. 

— Ce anume? 

— Că greşesc! Că nu cei ce răpesc unor făpturi 
libertatea sînt fiinţe raţionale, ci cei ce sînt sufi- 
cient de mărinimoși ca să le-o redea ! 

Omul meu scoase o batistă și-şi şterse meticulos 
lentilele ochelarilor. 

— M-am trezit în aceeaşi pajiște, dar acum iarba 
avea parfumul ei natural, brazii miroseau a rășină, 
norii cutreierau bolta, iar din rămuriş răsuna cînte- 
cul cucului. De atunci m-am ţinut de cuvînt. Ori de 

cîte ori văd ceva ce-mi place, ce mă impresionează, 
le spun şi lor ca să ştie, ca să-și poată făuri o ima- 
gine reală despre Terra. Acum, cînd ai aflat totul, te 
rog din inimă, nu te mai preface. Spune-mi că nu 
sînt singurul... că și dumneata ești ca mine, că și 
dumneata îi informezi. 

L-am privit lung înainte de a răspunde: 


— Da, în probleme de alimentaţie ! 


Zidul invizibil 


Zilele trecute, în cadrul unei mici festivități, -sub- 
locotenentul de miliție Gheorghe Vasilescu, zis Gogu, 
a fost înaintat în grad. Evenimentul a stirnit nedu- 
merire în rîndurile camarazilor susnumitului și chiar 
a familiei, deoarece sublocotenentul abia ieșise de pe 
băncile școlii și purtase epoleţii cu o singură steluţă 
doar cîteva luni. lată motivul pentru care faptele ce 
au determinat această avansare se cer consemnate și 
aduse la cunoştinţa opiniei publice. 

Gogu Vasilescu, un tînăr oacheș cu nasul cîrn și 
cu părul cîrlionțat, n-avea, ca înfăţişare, nimic din 
marile celebrităţi ale criminalisticii, imaginate de un 
Conan Doyle, Edgar Wallace sau Agatha Christie. 
Era blindeţea personificată, citea poezii şi romane 
sentimentale, asculta cu predilecție romanțe și pre- 
fera viltorii urbane calmul romanţios al naturii. Dacă 
îşi alesese o profesiune mai potrivită oamenilor de 
acțiune decît visătorilor, o făcuse datorită unei tră- 
sături de caracter, care le domina pe toate celelalte : 
curiozitatea! Nu era acea curiozitate pasivă care te 
îndeamnă să te opreşti în faţa vitrinelor sau să te 
alături grupului de gură-cască de pe trotuar, şi nici 
cea agresivă a celor ce se viră în sufletul prieteni- 
lor, vecinilor și colegilor de serviuiu. Curiozitatea 

lui Gogu semăna cu cea a savantului, deși n-avea 
nici un fel de veleităţi științifice. Îl pasionau pur ȘI 
simplu enigmele și dezlegarea lor se confunda cu în- 
săşi raţiunea existenţei sale. Tot ce era inexplicabil, 
ciudat, nebulos, straniu, misterios, îl atrăgea cu o 
forţă irezistibilă. Acasă, la părinţi, descoperea cu 
un fler infailibil, prin investigaţii sistematice, orice 
obiect rătăcit ; deşi elev mediocru, își făcea praf 
profesorii prin analize migăloase de o logică im- 
batabilă, iar descoperirea, cu ajutorul raţionamen- 
tului, a autorului unui furt îi adusese faima de de- 
tectiv și porecla de „Maigret“. 

lată deci cauzele care-l îndemnaseră pe Gheorghe, 
zis Gogu Vasilescu, să opteze, după terminarea, liceu- 
lui și a facultăţii de științe juridice, pentru profe- 
siunea de apărător al legii. Că fusese numit la cir- 
culaţie și nu la „judiciară“ cum nădăjduise, e o 
chestiune care ţine strict de imperativele repartizării 
cadrelor, depășind sfera noastră de competenţă, dar 
care, trebuie s-o recunoaștem, a constituit factorul 
determinant în obţinerea atît de grabnică a gradu- 
lui de locotenent. 


Sublocotenentul Vasilescu de la circulaţie ședea 
în mașinuța albastră cu semnalizatorul rotitor, sirenă 
și radiotelefon și-și tampona fruntea cu o batistă 
mototolită. Era o zi toridă de iulie cu un soare 
atit de puternic, încît tabla frigea ca o plită în- 
cinsă, iar învelișul de plastic al tapiţeriei se în- 
călzise ca pernele electrice pentru reumatici. Pluto- 
nierul Sebastian Mardare îşi dăduse chipiul pe 
ceafă și-și desfăcuse nasturii de sus a bluzei. Din 
cînd în cînd sufla în deschizătura gulerului, îşi şter- 

gea palmele de pantalonul de doc și blestema arșița 
tropicală. Om la cincizeci de ani, încărunţit la 
volanul mașinilor miliției, Mardare cunoştea ca 
nimeni altul şoselele ţării şi-i dibuia pe contravenienţi 
după nişte semne numai de el știute. Plăcerea lui era 
însă să-i impresioneze — prin poveşti năstruşnice 
despre cazuri extraordinare cu împușcături, figuri 
de judo și urmăriri palpitante — pe tinerii ofiţeri 
cu care lucra. Așa și acum, în ciuda temperaturii de 
peste treizeci de grade la umbră. 

— ... şi cum vă spuneam, era o zăpuşeală mai 
ceva ca azi. Patrulam cu maiorul Tătaru tot pe 
şoseaua asta şi tot ca acum, ieșisem din Cimpina şi 
ne apropiam de Sinaia. Deodată, în faţa noastră, 
un Ford vechi și hodorogit. Mergea reglementar pe 
dreapta, cu 70 pe oră. Şoferul cum ne zărește prin 
oglinda retrovizoare, apasă pentru o clipă, dar nu- 
mai pentru o singură clipă, pe accelerator, apoi re- 
vine. Îi zic maiorului: „ăsta n-are cugetul curat! 
Permiteţi să-l urmăresc“. 'Tovarăşul Tătaru e de 
acord. Individul, cum observă că mă ţin după el, își 
pierde capul: 80... 90... 100.... 110! Nu mi-aș fi 
închipuit că rabla lui e în stare de aşa ceva. Măresc 
și eu la 110... la 120, ajunge în dreptul lui, îi fac 
semn să oprească. Nu se execută! Atunci, vă spun 
drept, m-am supărat. Îl depășesc, mai merg vreo 
sută de metri și hîrș, așez mașina de-a curmezișul 
drumului. În sfîrşit, frînează. Tovarăşul maior, îna- 
inte de a se da jos, mă bate pe umăr și-mi spune 
rizind : „Ăsta a plecat cu graba şi s-a întîlnit cu 
zăbava. Felicitări, plutonier Mardare“. Îl recunoscuse 
pe omul nostru, un infractor periculos cu cîteva 

condamnări la activ. Portbagajul era plin cu lucruri 
furate. 

Înaintea lor apăruse un Fiat vişiniu, cu număr de 
Braşov. Vasilescu întrebă: 

— Dumnealui nu cred să-ţi trezească bănuieli ? 

— Fiat-ul ? Mardare trimise o privire scurtă prin 
parbriz. Merge încet, tacticos, nu accelerează, nu în- 
cetinește. Pun rămășag că-l conduce un tip mai în 
vîrstă. 

— Aşa e, confirmă sublocotenentul. Un savant! 
Vine de la o conferinţă internaţională şi are doi ne- 
poţi, un băiețel și o fetiţă. 

Mardare deschise gura şi uită s-o mai închidă. 

— Asta de unde-o mai ştiţi ? 

— Prin geamul din spate văd o mapă din acelea 
care se împart la manifestările ştiinţifice importante, 
apoi o cutie de carton lunguiaţă cu o pușcă-jucărie 
și, în sfîrşit, o păpuşă în pungă de celofan. Simplu, 
nu-i așa? 

Zimbetul aprobator al plutonierului îl măguli. Se 
apropiară de automobilul din faţă și se pregăteau 
să-l depășească. La volan şedea un băsbat cu părul 
cărunt și cu ochelari. Mai aveau de parcurs vreo 
treizeci de metri, cînd maşina vişinie se izbi de ceva, 
TICOȘĂ, se mai lovi o dată și se dădu peste cap. 

Mardare opii atît de brusc, încît patinară şi se 
răsuciră pe loc ca la cursele de viteză, iar subloco- 
tenentul se alesc cu o vînătaie. Cobortră şi alergară 
spre locul accidentului. Conducătorul îşi pierduse 
cunoștința și singera dintr-o rană la tîmplă. Auto- 
mobilul suportase neaşteptat de bine șocul. N-avea 
decît bara îndoită, un far şi două geamuri sparte. 

Îl scoaseră pe accidentat şi- -l culcară pe iarbă, la 
marginea şoselei. Vasilescu îi vîri sub cap vestonul 
său făcut sul. 

— E grav? întrebă plutonicrul. 

— În afara contuziei de la frunte, nu se yede 
nimic. Adu trusa de prim-ajutor și niște apă. Cred 
că nu va fi nevoie de salvare. 

La atingerea cu tamponul de vată muiat în spirt, 
omul se trezi: 

— Ce-i cu mine? 

Cele două chipiuri albastre aplecate asupra lui îl 
făcură să se dumircască. 

— Vă simţiţi mai bine? întrebă sublocotenentul.: 
Puteţi răspunde la întrebări? 

— Cred că da! Își mișcă pe rînd braţele şi picioa- 
rele și constatînd că sînt nevătămate, confirmă: 
sigur că da! 

— Cum va numiţi ? 

— Petrovici ! Doctorul loan Petrovici din Braşov. 
Veneam din București, de la un colocviu de cardiolo- 
gie. Tovarăşe sublocotenent, mergeam reglementar, 
cu viteza legală... 

Vasilescu îl linişti : 

— Știu! am fost în urma dumneavoastră. Totuși, 
ce s-a întîmplat ? Aţi avut vreo defecţiune tehnică ? 

Doctorul încercă să sc ridice, dar renunţă. Îl dureau 
toate mădularele. i 

— N-am avut nimic. Frînele le-am verificat abia 
icri. Mergeam încet, cu 60 pe oră. De altminteri, la 
vîrsta mea nu mai ești tentat să faci exhibiţii. Mer- 
geam, zic, liniștit, cînd, deodată, m-am izbit de ceva. 
În primul moment m-am gîndit la vreun buştean 

căzut dintr-un camion, dar nu era nici un buşteaa. 
După prima ricoșare, am mai avut timp să privesc 
șoseaua dinaintea mea. Pe cuvînt de onoare, tovarășe 
sublocotenent, că pe asfalt nu era nimic! Pînă să 
apuc să trag frîna de mînă, am dat din nou buzna 
în obstacol — ceva moale, elastic — şi din nou am 
ricoșat şi m-am răsturnat. Pe urmă... nu mai ştiu! 
Dupa ce investigă locul accidentului, urmele lăsate 
de cauciucuri și cioburile de sticlă, plutonierul reveni 
lîngă omul culcat pe iarbă. Auzind ultimele sale 
cuvinte, întrebă : 

— Un obstacol moale, elastic şi... invizibil ? N-aţi 
consumat cumva băuturi alcoolice ? 

— Nu obișnuiesc! Sufăr de ficat! răspunse Petro- 
vici jignit. 

— Nici măcar o sticlă-două de bere? 

— Vă asigur! Și chiar vă rog să vă convingeți. 

— Nu-i nevoie! hotărî Vasilescu. Am văzut totul. 

Mardare își scoase chipiul și se scărpină în creș- 
tetul capului. 

— Ce am văzut, tovarăşe sublocotenent? Mașina 
s-a dat de-a berbeleacul, așa, din senin? M-an: 
uitat la ea: nu i-a sărit o roată, nu s-a rupt bara 
de direcţie... Sînt de treizeci de ani în serviciu, dar 
nu mi-a fost dat să anchetez un astfel de accident. 
Spuneţi, tovarăşe doctor, n-aţi observat nimic neo- 
bișnuit care să vă fi atras atenţia? 

Acesta reflectă. 

— Nu! V-am spus: șoseaua era liberă, curată, 
uscată... 

Reuși să se ridice în picioare și-și curăța de praf 
costumul de culoare închisă. Vasilescu îl urmărea 
foarte atent, chibzuind însă la cu totul altceva. 

— Şoseaua ca şoseaua! Dar aşa, în general, n-a 
apărut ceva care să vă dea, măcar pentru o clipă, 
de gîndit ? 

Petrovici descoperise o ruptură mare la pieptul 
sacoului şi renunță să se mai ocupe de ţinută. 

— Nimic! Sau... știu eu... poate pata. 


— Ce fel de pată? 

Doctorul îşi ridică ochii spre cerul limpede ca 
lacrima. Mardare şi sublocotenentul îl imitară. Nu 
se zărea nimic pînă departe, la coamele împădurite 
ale munţilor. 

— Ce fel de pată ? insistă Vasilescu. 

— O pată de culoare portocalie, nu prea mare. 
Se afla sus, deasupra şoselei, și se mișca în direcţia 
din care veneam. Știu eu, s-ar putea să fi fost o 
simplă lumină reflectată... 

Nici Vasilescu, nici plutonierul n-o observară. 

— Altceva n-aţi mai remarcat ? întrebă Mardare 
mai mult de complezenţă. 

— Sub pată sclipea parcă ceva ! Dar nu sînt sigur ! 
Nu sînt de loc sigur. 

Mardare găsi subit explicaţia. 

— Sclipirea v-a orbit şi aţi pierdut controlul asu- 
pra volanului. Să consemnăm asta, tovarăşe subloco- 


tenent ? 
Fila din carnetul de procese-verbale rămase albă 
și creionul cu pastă continua să penduleze deasu- 


pra ei. 

— Nu consemnăm nimic... deocamdată. Tovarășe 
doctor, vă ducem pînă la Predeal, la spitalul de 
urgenţă, ca să vă pansaţi ca lumea. De asemenea o 
să aranjăm ca Fiat-ul să fie remorcat. Daţi-mi adresa 
dumneavoastră. 

Și-o notă și-l ajută pe Petrovici să se instaleze în 
mașipa miliției. 


Îl lăsară pe accidentat în grija medicului de 
serviciu de la dispensarul din Predeal şi se opriră la 
o gheretă cu răcoritoare. 

Mardare, încrezător în afișul care promitea con- 
sumatorilor „avînt şi energie“, goli două sticle abu- 
rite de Pepsi-Cola. Spuse din senin: 

— O pată portocalie! E de-a dreptul caraghios. 

Vasilescu preferase apă minerală, care, fără să 
aibă efecte reconfortante, potolea setea. 

— De acord! O pată pe cer — chiar dacă n-ar 
proveni doar din imaginaţia lui Petrovici — nu re- 
prezintă un obstacol în calea unui automobil. Totuși, 
e de datoria noastră să cercetăm sistematic şi să nu 
emitem nici un element care ar putea duce la eluci- 
darea cazului. A 

Vorbise ca din carte și Sebastian Mardare nu-şi 
putu reţine zimbetul ironic. „Ce ţi-e şi cu tineretul 
ăsta ! În loc să-şi pună mintea la contribuţie, mes- 
lecă teoriile învăţate pe de rost, la şcoală“. Întrebă 
scurt și concis : 

— Ce ordonati? 

Vasilescu îşi lăsă timp cu răspunsul. Se uita spre 
virful unui brad maiestuos, de crengile căruia se 
agățase un zmeu de hîrtie şi-şi aminti, cu regret, că 
în copilărie nu se jucase niciodată cu zmeie. 

— Mergem la staţia meteorologică de pe Cipplea ! 
decise în cele din urmă. | 

Traversară calea ferată şi urcară serpentinele dea- 
lului. Staţia era instalată într-o vilă fără etaj, cu 
pereţii daţi cu var, avind incastrate birne vopsite în 
negru. Dacă n-ar fi fost tablița din dreptul porţii și 
platforma cu instrumente de peste drum, nu s-ar fi 
deosebit de celelalte clădiri înşirate de-a lungul ben- 
zii de asfalt ce urca în pantă abruptă spre cabană. 

Tiberiu Ciopragă, care văzuse mașina miliției 
oprindu-se la bordura trotuarului, ieşi să-şi întimpine 
musafirii. Purta pantaloni scurţi și o bluză de bum- 
bac descheiată la gît. Chipul său ars de soare și 
tăbăcit de vînt te atrăgea printr-o sinceritate fără 
echivoc a trăsăturilor. 

— Cu șeful staţiei! ceru Vasilescu, ștergînd cu 
batista banda de muşama din interiorul chipiului. 

— Eu sînt! 

Deși în exerciţiul funcţiunii, sublocotenentul se 
recomandă : 


— Vasilescu ! 

— Ciopragă ! 

— 'Tovarăşe Ciopragă, aş dori să-mi daţi cîteva 
informaţii. 

Meteorologul ridică din umeri. 

— În privința timpului? Îmi pare rău, dar noi 


Bucureşti... d 

— A, nu, despre altceva e vorba. Despre baloane 
meteorologice. Dumneavoastră executaţi aerosondaje 
cu baloane portocalii ? 

— Noi facem sondaje cu baloane-pilot, nu radio- 
sondaje, dacă la asta vă referiţi. Le lansăm şi apoi 
le urmărim cu teodolitul, ca să determinăm direcţia 
şi viteza vîntului. Dar baloanele noastre nu-s porto- 
calii, ci albe. Dacă nu sînt indiscret, s-a văzut cumva 
un balon portocaliu ? 

Plutonierul se amestecă, întrebînd bănuitor: 

— Ce-ar fi dacă s-ar fi văzut? 

— Da, confirmă Vasilescu, adineauri s-a observat 
deasupra şoselei naţionale o pată portocalie și m-am 
gîndit că ar putea fi un balon meteorologic. 


Șeful staţiei se uită, fără să vrea, în vale. 


— Un balon portocaliu nu-i un lucru obișnuit. 
Totuși... 

— Totuşi, ce? La ce vă referiți? 

— La un balon de radiosondaj străin. Nu sînt 
sigur, dar e posibil ca în alte ţări să se utilizeze ba- 
loane portocalii. Să ştiţi că baloanele meteorologice 
străbat uneori distanţe enorme, de sute şi chiar de 
mii de kilometri. Depinde de direcţia şi de viteza 
vintului, ca şi de cîteva alte elemente. 

— Şi ce se întîmplă cu ele? 

_— La un moment dat se sparg și cad la pămînt. 
Cei ce găsesc caseta cu aparatura pe care o poartă 
balonul, o expediază, de obicei, la adresa indicată 
pe cartonul care o însoțește. 

— Mda, făcu sublocotenentul, înţeleg. Acum, în 
altă ordine de idei: n-aţi remarcat astăzi perturbații 
în funcţionarea aparatelor dumneavoastră ? 

Meteorologul îşi manifestă fără rezervă admiraţia 
pentru perspicacitatea ofițerului de miliţie. 

— Yormidabil ! Noi, tovarăşe sublocotenent, sînteia 
în legătură cu observatorul de pe Virful Omul, prin 
radiotelefon. Adineauri, cînd trebuia să recepţionăm 
datele, s-a petrecut ceva ciudat. Staţi niţel, am înre- 
gistrat convorbirea pe bandă, așa cum procedăm de 
obicei. O s-o ascultați. Îi pofti în casă şi după ce 
se aşezară pe marginea unui pat de campanie, des- 
chise magnetofonul. 

Se auziră cuvinte răzlețe, frînturi de fraze, care 
însă, în mod inexplicabil, se repetau în chip de ecou, 
suprapunîndu-se celor anterioare. | 

„Asci YR 17... YR 17! YR 17 cheamă YR 18! Alo, 
Virful Omul, alo Pătrașcule, sînt eu, Ciopragă. 
Dă-mi meteorul ! Ce-i cu tine? De ce nu răspunzi? 
Dă-mi meteorul! Alo, Omule, alo Omule...“ 

Şeful staţiei opri magnetofonul. 

— Vedeţi ? Emisia noastră se lovea parcă de un 
obstacol și revenea în receptor Colegului de pe 
Virful Omul, după cum am fost informat ulterior, 
1 s-a întimplat același lucru. Eu nu-l auzeam pe cl, 
iar el nu mă auzea pe mine. Ca şi cînd între undele 
electromagnetice s-ar fi interpus o barieră. Muncesc 
aici de peste zece ani, dar una ca asta nu mi s-a 
mai întîmplat. 

— A ţinut mult fenomenul ? întrebă agitat Vasi- 
lescu. 

— Vreun minut! Apoi totul a revenit la normal. 
Atunci Pătraşcu mi-a confirmat  defecţiunea, așa 
cum vă spuneam. Poate că aveţi dumneavoastră vreo 
explicaţie ? Eu unul, vă mărturisesc, habar n-am cum 
de s-au reîntors undele radio, emise de noi, în pro- 
priile noastre aparate de recepţie. Ce fel de obstacol 
o fi fost acela de care s-au izbit? 


87 


a: P A_ă 4 3 u :U O 1. ED CU 
Plutonierul îşi aprinse o ţigară Mărășești fără 
filtru și încercă să facă rotocoale. 
— Un obstacol, aţi spus? Și doctorul Petrovici... 


Se adresase de fapt sublocotenentului, dar Ciopragă 
n:avea de unde să ştie. 


— Doctorul Petrovici? Cine este doctorul Petro- 
VIci? 

— lertaţi-ne, dar nu vă putem da amănunte acum, 
se scuză Vasilescu. Sintem grăbiţi ! 

Ajuns la ușă se întoarse și reveni în odaie. 

— Aş mai avea o rugăminte, tovarăşe Ciopragă. 
Indicaţi-mi în ce direcţie și cu ce viteză a suflat 
vîntul acum... două ore. După ce primi datele, îi 
strînse mîna şefului staţiei și coborî la mașină. 


La ieşirea din Predeal, în drum spre Pîriul Rece, 
Gogu Vasilescu vru să raporteze despre accident şi 
despre cele aflate la staţia meteorologică. Dar loana 
Radu cînta tocmai „Îmbătrînesc şi-mi pare rău“ ceea 
ce-l determină să-și amine intenția pentru mai tirziu. 
Şedea răstignit pe spate, cu ochii pe jumătate închiși, 
și se delecta. Cu toate că avea chef de vorbă, plu- 
tonierul, respectîndu-i clipele de desiindere, se stă- 
pîinea și tăcea milc. Cînd ultimele acorduri ale ro- 
manţei se stinseră, sublocotenentul închise tranzis- 
torul și ridică receptorul radiotelefonului. 

Abia apucă să strige „alo“ și să-și comunice in- 
dicativul, cînd pe-aproape răsunară focuri de armă. 
Mardare puse o “frînă care fu cît p-aci să-i proiec- 
teze prin parbriz. 

Sublocotenentul sări sprinten din maşină şi se în- 
dreptă în pas alergător spre livada din dreapta 

şoselei. În timp ce fugea scoase revolverul de ser- 
viciu. Mardare îl urmă gîfîind, căznindu-se să în- 
chidă catarama centurii. 

Din nou detunături răzlețe, ca nişte şfichiuiri de 
bici ! Trecură pe lîngă un piîlc de brazi tineri și se 
treziră în fâţa unui grup de băieți și de fete în 
ținută de vacanţă. 

— Ce se petrece aici? se răsti la ei plutonierul. 

Alura sa autoritară, privirile întunecate, îi amu- 
zară. Un tînăr în trening cu inscripţia „VOINȚA“ 
pe piept răspunse mucalit : 

— lacă, ne distrăm şi noi! 

O roșcovană zveltă, cu dinţii ca două șiraguri de 
perle, se dădu pe lîngă sublocotenentul pe care-l 
găsea destul de chipeș, şi fixîndu-l stăruitor, îl lă- 
muri : 

— S-a organizat un concurs de tir pentru oamenii 
muncii veniţi la odihnă. Aveţi ceva de obiectat? 

— Vai de mine! făcu Vasilescu. Trageţi sănătoşi ! 

— Mi se pare, sau doriţi să participaţi şi dumnea- 
voastră ? îl întrebă fetişcana, cu ochii la arma din 
mîna lui. Gogu se fistici și, jenat, o viri înapoi în 
tocul de piele. 

Dispre ţintele instalate lîngă liziera unei pădurici 
veneau în grabă doi bărbaţi mai în vîrstă, cărora 
prezenţa milițienilor le era evident bine-venită. 

Unul dintre ei se adresă ofițerului : 

— 'Tovarăşe sublocotenent, aţi picat la ţanc! 


— Dacă nu veneaţi, vă chemam noi! completă 
celălalt. 


Mardare îşi potrivi chipiul şi luă o poziţie mar- 
țială, 

— Aţi făcut vreo boroboaţăa? E cineva rănit? 

Cei doi nu-l băgară în seamă. 

— 'Tovarășe sublocotenent, se petrec lucruri inex- 
plicabile ! Concursul mergea bine, pînă cînd, la un 
moment dat, gloanţele nu mai nimereau. 

Vasilescu rise. 

— Se mai întîmplă! Nu poți fi, de la început, 
un trăgător de elită. FE. nevoie de multe exerciţii, de 
antrenamente. Dar, după cîte știu, pentru asta nu 
se cheamă miliția. 

— E altceva! Nu că n-au atins ţintele... n-au 
ajuns pînă la ele! Concurenţii își descărcau puştile, 
gloanţele porneau, dar la vreo doi-trei metri de 
panouri, se izbeau ca de un obstacol, ricoşau şi că- 
deau la pămînt. 

Citeva voci confirmară. 

— Da! Aşa a fost! Aşa s-a întîmplat! 

Plutonierul se îndreptă fără să rostească un cu- 
vint, spre rastelul cu arme. L.uă una, o verifică mi- 
nuțios uitîndu-se prin ţeavă, făcu să-i joace mecanis- 
mul, o încărcă. Ţinti îndelung și apăsă pe trăgaci. 
Pocnetului îi urmă de îndată anunţul arbitrului aflat 
lingă ţintele cu cercuri negre, concentrice. 

— Nimerit ! Muscă ! 

— Mai aveţi ceva de zis? Mardare își bombă 
pieptul. Cum rămîne cu obstacolul vostru ? 

Vizibil dezamăgit, băiatul în trening presupuse : 

— O fi dispărut între timp! 

Vasilescu îşi roti ochii prin văzduh și întrebă subit : 

— A văzut cineva un balon portocaliu? 

Glasurile celor de faţă se învălmășiră. Unele, 
declarînd, asigurînd şi jurînd că în timpul concursu- 

lui pe cer plutise un balon portocaliu, altele că 
nici nu putea fi vorba de așa ceva. 

— 'Tovarăşe sublocotenent, nu vă supăraţi, dar ce 
legătură poate fi... Bărbatul mai în vîrstă ezită să 
termine fraza. 

Nu-i răspunse. Stătea ţeapăn și controla, cu mîna 
ridicată deasupra capului, direcţia vîntului. 

Fata cu părul de aramă se așezase astfel ca sub- 
locotenentul cel chipeș să-i poată admira profilul. 

— Eu m-am uitat după balon, îi povesti, deoarece 
ducea ceva ce strălucea ca argintul. Mie-mi plac 
obiectele de argint, mai mult chiar ca cele de aur. 
Îi arătă brăţara ei groasă, frumos cizelată. 


— În ce direcţie zbura? Înspre cabana „Trei 
Brazi” ? 

— Da! Încolo s-a dus! 

Vasilescu dădu mulţumit din cap, deoarece infor- 
maţia fetei confirma propriile sale observaţii. Îi făcu 
semn plutonierului. 

— Plecăm! 

— Încotro, tovarăşe sublocotenent ? 


— N-ai auzit ce a spus domnişoara? Spre cabana 
„lrei Brazi“. 

Maşina se opintea din greu, biruind totuși porţi- 
unile abrupte ale drumului forestier. 

Plutonierul continua să aibă parerile sale în pri- 
vința enigmaticului obiect zburător. 

— Aţi stabilit că pata portocalie văzută de Petro- 
vici era un balon meteorologic. Perfect ! Dar ce le- 
gătură poate fi între un asemenea mijloc de cerce- 
tare și obstacolele care... 

— Stai niţel! Am stabilit doar că avem de-a face 
cu un balon, nu și că acesta transportă instrumente 
pentru radiosondaj meteorologic. 

— Bine, dar sclipirea argintie? Și doctorul, și 
fata... 

— Un conteiner, Mardare, un simplu conteiner. 
Important e, ce conţinea ! 

— Vorba dumneavoastră ! Ce aparatură diabolica 
o fi aceea care se perindă deasupra capetelor 
noastre ? 

Gogu Vasilescu făcu o mutră misterioasă, închi- 
zînd un ochi și arcuind sprinceana celuilalt. 

— Dacă ne-am lua după romanele ştiinţifico- 
fantastice sau de aventuri... 

— Noroc că nu vă plac! îl întrerupse plutonierul. 
Altminteri, aţi emite pe loc teoria că o bandă de 
criminali a găsit cu cale să răstoarne autoturisme, 
să împiedice transmisiunile radiofonice și concursu- 
rile de tir? Așa, fără nici un scop! 

— De ce fără scop? Poate ca să ne facă o de- 
monstrație de forţă! Ca să înţelegem că dispun de 
mijloace de a împiedica circulaţia, de a întrerupe 
comunicațiile pe calea undelor și chiar de a zădăr- 
nici folosirea armelor de foc. Trei elemente menite 
să anihileze orice rezistenţă. 


Mardare îl luă în serios. 


— Te pomenești că așa e! În cazul acesta ar 
trebui să luăm măsuri, să cerem întăriri... 


Sublocotenentul, care se angrenase cu plăcere în 
acest joc al fanteziei, hotărî să-i pună capăt. 


— Să lăsăm literatura, Mardare, şi să ne vedem 
de treburile noastre. Avem, deocamdată, un sin- 

gur obiectiv: să găsim balonul şi să vedem ce-i 
cu el. 

Plutonierul strivi ţigara abia aprinsă. 

— Oricum, de-aci încolo să fim cu băgare de 
seamă. 

Ajunseră la vreo sută de metri de cabana „Irei 
Brazi“ care lucea albă printre crengile copacilor. 
Parcară maşina şi-şi continuară drumul pe jos. 

— Încotro o luăm? întrebă plutonierul. Chiar 
spre cabană ? 

— Nu! Spre culmea aceea, spuse Vasilescu, care 
observase mai demult cobo:înd deasupra ei o sferă 
portocalie. 


Umbrele liliachii ale după amiezii învâăluiseră 
pădurea, poienile, cărarea de-a lungul căreia suiau. 
O linişte plină de taine se așternuse peste acest în- 
cîntător colț de natură și numai rareori cetina se 
cutremura atinsă, de aripa vreunei păsări sperioase. 

— Să nu ne apuce noaptea! avertiză plutonierul. 
Căldura zilei de vară cedase unei răcori plăcute, 
care făcea urcușul mai uşor. 

— Și dacă? 

— Ei, și dumneavoastră ! Cum o să găsim balonul 
pe întuneric? lăcu şi după un timp, amintindu-și 
de ceva, îl informă pe Vasilescu: 

— Pe-aici, pe- aproape, e o stină părăsită. O dă- 
răpânătură plină cu pînze de păianjen şi cu lilieci, 
despre care localnicii știu tot felul de povești sinistre. 

— Un adăpost ideal peniru răufăcători ! 

De undeva din desiș, îi întîmpină ţipătul lugubru 
al unei cucuvele. 

— Nu lipsesc decît stafiile! se înyeseli Vasilescu 
oarecum forţat. 

Deodată auziră zgomote nedesluşite, un fel de bo- 
cănituri presărate cu chiote. 

— Asta ce-o mai fi ? De acolo de lingă stină vin! 

Se furişară prin iarbă, preocupaţi să nu calce pe 
vreo uscătură. Din spatele bordeiului răzbăteau, din 
ce în ce mai limpede, strigăte şi exclamaţii pline de 
vioiciune. 

— Parcă ar juca cineva tontoroiul! Veniţi după 
mine, tovarășe sublocotenent, pe-aici pe lîngă perete. 

Înainte de a ieși în spatele stînei, plutonierul scoase 
capul de după colţ. 

— Ale naibii pușlamale ! 

— Ce-ai spus? 

— Nişte copii, tovarășe sublocotenent ! Nişte ştren- 
gari ! 

Vasilescu îl dădu la o parte şi ocoli dărăpănătura. 
Doi băieţi de vreo 1l—12 ani executau un dans 
frenetic, săltînd pînă la înălţimea incredibilă de 
patru— cinci metri, însoţindu-şi exerciţiile cu hohote 
de rîs şi chiuituri. 

— Ce-or fi făcînd de ajung atît de sus? se mi- 
nună Mardare. 

— Nu cunoşti figura? E un apreciat număr de 
circ, care se execută cu ajutorul unei plase extrem 
de elastice. Plasa e bine întinsă de-a curmezișul 
manejului şi artiștii, suindu-se pe ea, fac tot felul de 
sărituri înalte, care uneori îţi lasă impresia stării 
de imponderabilitate. 

— Toate bune și frumoase, tovarăşe sublocotenent. 
Dar unde vedeţi dumneavoastră plasa ? 


94 


— Adevărat ! Nu-i nici o plasă ! Atunci cum dracu... 
Stai niţel! Amintește-ţi de Fiat-ul lui Petrovici! 
Zidul elastic ! Te pomenești că zidul elastic, vertical, 
de pe şosea, s-a transformat aici într-o plasă elastică, 
orizontală. 

Băieţii nu-i descoperiseră încă și-și continuau jocul 
cu un entuziasm contagios. 

Vasilescu, căruia îi venea să-i imite, văzu în iarbă 
balonul portocaliu dezumflat şi alături o cutie ar- 
gintie de dimensiunile unui aparat de radio porta- 
tiv. Asta îl determină să intervină. Făcu cîţiva pași 
în direcţia copiilor. 

— Băieți, voi ce faceţi acolo ? 

Se speriară. Unul vru s-o ia la fugă ; celălalt se 
fistîci, se învirti ca un şoricel în capcană și apucînd 
cu ambele miîini aparatul, îl ridică la înălțimea piep- 
tului în chip de pavăză. 

— Staţi! răcni plutonierul care devenise roșu- 
vînăt, şi se aruncă înainte. Staţi, că de nu... 

În clipa aceea căzu la pămînt. Se lovise de ceva 
cu consistenţa unei mingi de cauciuc. Se ridică și 
mai încercă o dată. Fu proiectat la cîţiva metri dis- 
tanţă şi se dădu de-a berbeleacul. 

Băieţii rîdeau și Gogu Vasilescu le ţinu, fără să 
vrea, isonul. Plutonierul clocotea. 

— Imposibil! Nu se poate trece! Pur și simplu 
nu se poate trece. 

Ştrengarii prinseră curaj și îi dădeau cu tifla. Unul 
chiţcăi : 

— Nu ne prindeţi ! Nu ne prindeţi ! 

— O să vă rup urechile! zbieră Mardare și se 
ciocni pentru a treia oară de zidul invizibil. 

Sublocotenentul îi întinse mîna, ajutîndu-l să se 
ridice și îi şopti: 

— N-are rost! Așa nu realizăm nimic. Trebuie 
să-i luăm cu binişorul. Întorctadu-i spatele, se 
adresă puștilor : 

— Ascultați-mă, băieţi. Aparatul acesta nu-i o 
jucărie. A produs un accident de circulație. Ca să 
nu mai facă vreun rău, eu vă rog să-l puneţi pe 
iarbă, în aşa fel, încît să ne putem apropia. Fi, ce 
ziceţi ? De acord? 

Șușoteau de zor. Unul întrebă: 

— Da' n-o să păţim nimic, nene? 

— Pe cuvintul meu! Flaide, mînzule, fii înţele- 
gător ! 

Băiatul, al cărui nas pistruiat era la fel de cîrn 
ca al sublocotenentului, ezită, dar se supuse. Celă- 
lalt își freca încurcat palmele. Avea ochii rotunzi 
ca două bile și o pată de noroi pe obraz. Neîncre- 
zător în promisiunea lui Vasilescu, încercă din nou 
s-o ia la sănătoasa. 

— Stai! Vreau să-mi povesteşti mai întîi cum aţi 
găsit aparatul. 

Pistruiatul și cel cu pata de noroi se supuseră. 
Călcau pe loc, lăsîndu-şi greutatea trupului ba pe 
un picior, ba pe celălalt, ca fotbaliştii înaintea fluie- 
rului arbitrului. Vasilescu se apropie fără grabă, 
ridică aparatul şi încercă pe rînd butoanele pînă-l 
dibui pe cel de oprire. 

— Aşa! Acum să stăm de vorbă. 

Cîrnul începu: 

— Sandu şi cu mine — pe mine mă cheamă Dorel 
— sîntem cu părinţii la „Trei Brazi“, la cabană. 
Azi după-masă ne-am dus să ne plimbăm și am 

nimerit la... la „castelul“ ăsta părăsit. Ne-am jucat 
de-a haiducii... 

Sandu completă : 

— ... şi pe urmă de-a indienii. Eu eram Pană 
de Corb iar Dorel, Ursul Șchiop. Ne-am făcut arcuri 
și săgeți şi arcul meu a ieșit ceva grozav. Trăgea la 
cincizeci de metri... 

— Dar al meu ce avea? Cine a nimerit... 

Dorel își mușcă buzele, de teamă să nu cesti. 
nuiască prea mult. Sublocotenentul spuse, prefă- 
cîndu-se că n-a observat nimic: 

— Foarte bine! Aveţi amindoi arcuri formida- 
bile. Acum lămuriţi-mă şi pe mine ce a fost cu ba- 
ionul. | 

— Cu balonul ? Pistruiatul era nevinovăția perso- 
nificată. Ce să fie cu balonul? Zbura deasupra 
copacilor, destul de jos. Şi pe urmă, așa deodată, 
s-a lăsat în jos. 

— Așa... singur ? 

— Da, da! Singur de tot! Era... dezumflat, ştiţi ? 

Sandu își susținu prietenul cu o elocinţă înver- 
șunată, pînă ce Vasilescu le ceru să tacă. 

— Păcat! Dacă l-aţi fi doborit voi, cu arcurile, 
eraţi niște băieţi de ispravă. V-am spus doar că 
a produs multe necazuri şi cine știe dacă nu ne re- 
zerva şi altele. 

Nimerise în plin. Dorel și Sandu zbierară de-a 
valma : 

— Noi l-am doborit, nene! Noi, cu săgețile! Am 
tras citeva, şi una... 

— Săgeata lui Sandu, recunoscu cinstit puștiul 
cel cîrn, ea a străpuns balonul. 

— Mai departe ce s-a întimplat? 

— A căzut ca un pietroi şi s-a agăţat de o cracă. 
Uitaţi-vă, chiar în bradul acela. De balon era legată 
cutia care biziia într-una. Cînd am vrut să mă 
sui în copac, ca s-o dau jos, n-am putut, căci se 
ridicase ceva ca un perete. Așa un perete care nu 
se vedea, dar prin care nu puteai trece. 

— Atunci, continuă Sandu, ne-a venit ideea să 
ocolim copacul. Am luat-o prin spatele lui: şi Dorel 
s-a urcat şi a dat-o jos. Cum stătea culcată în iarbă, 
în dreptul ei s-a format un fel de saltea, tot invi- 
zibilă, pe care puteai umbla și chiar sări. 

— Ca la circ, explică băiatul cel cîrn. Săltai pe 
ea ca pe plasele acelea de la circ. Fu am sărit vreo 
zece metri în înălțime. 

— Da” ce, cu m-am ridicat mai puţin? Recunoa- 
ște, Dorele, că... Ce mai, ne-am luat la întrecere, 
care saltă mai sus. Prima dată... 

Ar fi relatat cu lux de amănunte desfăşurarea 
competiției dacă sublocotenentul nu i-ar fi între- 
rupt. 

— Bine băieţi! Vă felicit pe amîndoi. Aparatul 
îl luăm cu noi, dar o să primiţi în schimb două 
lanterne electrice. Vi le aduce miine tovarășul plu- 
tonier. 

Mardare strimbă din nas şi bolborosi ceva despre 
„dădacă“ și „grozavă plăcere“. 

— Ce fel de lanterne ? întrebă Sandu. Din acelea 
lungi, cu dispozitiv de semnalizare colorat? 

— Cele mai mari şi cele mai colorate care există ! 

Plutonierul, căruia gestul lui Vasilescu îi impunea 
și care nu voia să rămînă mai prejos, declară pe 
neașteptate : | | 

— lar din partea mea, o să aveţi cîte un briceag 
cu trei lame, tirbuşon şi şurubelniţă. 

Se topeau de recunoștință şi muiţumiră copleșiți. 

— Da' n-o să uitaţi ? întreba Dorel privindu-i ne- 
încrezător. 

— Pe cuvint de onoare! îl asigură sublocotenentul 
cu toată seriozitatea. Acum, să mergem. Vă condu- 
ceam pînă l& caoană. 

! 

La Braşov, lui Vasilescu i se comunică să se pre- 
zinte de urgenţă la colonelul Săveanu. În maşină 
aţipise şi mai avea ochii cîrpiți de somn şi gura nă- 
clăită. 

Colonelul îl aștepta, plimbîndu-se nervos de-a lun- 
gul și de-a latul biroului. Arăta obosit, avea cear- 
căne și obrajii năpădiți de ţepii bărbii. 

— E aproape nouă! spuse pe un ton mustrător. 
Speram că vei sosi mai devreme. 

— Permiteţi să raportez, tovarăşe colonel. 

— Altă dată! Avem de rezolvat o chestiune ur- 
gentă. 

— Vă ascult! 

— Cazul nu e de fapt de competenţa serviciului 
de circulaţie, dar e atît de grav, încît am hotărît să 
mobilizez toate forţele disponibile. Înţelegi ? 

— Fără să aştepte vreo replică, urmă: 

— Să te pun în temă. Prin împrejurimile ora- 
șului o echipă de cercetători experimenta un aparat 
nou, un așşa-numit „supercomprimator de aer“. 

Vasilescu tresări. 


— Un aparat? Un supercomprimator ? Tovarăşe 
colonel, eu... 

Nu-l lăsă să continue. 

— Da, da! Denumirea n-are de altfel nici o im- 
portanță. Este vorba despre un dispozitiv care acţio- 
nează cu ajutorul unor radiaţii recent descoperite, 
avind capacitatea să ordoneze mișcările neregulate 
ale moleculelor de aer şi totodată să mărească forţa 
de atracţie dintre acestea. Se realize, + ca atare, pe 
un spaţiu limitat, o masă de aer ue "susă, aproape 
solidă, cu însușiri deosebite față d”  .e ale aerului 
gazos. 

— Ceva elastic, aidoma cauciucului ? 

— Văd că te pricepi la fizică. Azi dimineaţă... 

— Nu mă pricep, tovarăşe colonel. Dar azi la 
prînz... 

— Azi dimineaţă, spuneam, continuă Săveanu 
netulburat, aparatul a fost ridicat cu un balon captiv, 
în vederea determinării razei sale de acţiune. Pe la 
douăsprezece, o rafală puternică l-a smuls din cablu 
și balonul împreună cu supercomprimatorul au luat-o 
razna. Savanţii sînt extrem de îngrijoraţi şi ne-au 
solicitat sprijinul. Acum pricepi ? 

Gogu Vasilescu pricepuse demult. 

— Tovarăşe colonel, dați-mi voie să raportez. 

Colonelul se enervă de-a binelea. 

— De cîte ori să-ți repet că acest caz primează. 
Masa de aer ultradensă ar putea pricinui, de pildă, 
accidente de circulație. Recunosc, pe întuneric balo- 
nul « aproape imposibil de reperat. Dar mîine în 
zori, să fii și dumneata la faţa locului. I-am con- 
sultat pe cei de la staţia meteorologică. Sînt de părere, 
ținînd seama de viteza și de direcția de deplasare 

â vintului, că balonul nu putea ajunge prea departe. 
Cel mult pînă la Predeal sau pînă la Sinaia. 

Vasilescu nu mai putu rezista. 

— Vă rog, tovarăşe colonel, vă implor, lăsaţi-mă 
să raportez. 

— Eşti de o încăpăţinare, sublocotenent, care în- 
trece orice li-Zită. Te sui în mașină şi pleci imediat în 
căutarea si? ': 'mprimatorului. Executarea ! 

— Să tră. Vasilescu își lovi călciiele mai puter- 
nic decît ar t. .vst firesc şi ieși. Peste cîteva minute, 
bătu din nou în ușă. 

_— Intra! 

Deschise și rămase în poziţie de drepți. 

— lar dumneata! Sublocotenent Vasilescu, te 
anunţ că vei fi pedepsit. 

— Permiteţi, tovarăşe colonel, să vă... 

— Nu permit nimic ! Săveanu se ridicase și-l săgeta 
cu privirea. 

— ... să vă predau supercomprimatorul de aer! 

Îi înmînă, radiind, cutia argintie. 

Colonelul Săveanu se prăbuşi pe un scaun și ră- 
mase cu ochii holbaţi la aparat și la sublocotenentul 
Gheorghe Vasilescu. 


lată pe scurt motivele care au condus la avansarea 
lui Gogu Vasilescu şi, în același timp, la premierea 
plutonierului de miliţie Sebastian Mardare. N-am avea 
decît de adăugat ca la festivitatea, care a decurs 
într-o atmosferă agreabilă, au luat parte, ca 
invitați, doctorul Petrovici, șeful staţiei meteorologice 
de la Predeal şi doi băieţi de 11—12 ani, unul cîrn și 
pistruiat, celălalt cu un ciuf blond, dar fără pată de 
noroi pe obraz. 

Ochiul lui Araus 


Teodor Gherman se număra printre personalităţile 
binecunoscute ale Braşovului. Fost inginer-șef al unei 
fabrici de aparate electronice, autor a numeroase 
invenţii, deputat, laureat al unor premii internaţi- 
onale, își continua activitatea — cei drept într-un 
cadru mai restrîns — şi după pensionare. În vila de 
pe șoseaua spre Codlea îşi înjghebase un mic atelier 
în care meșterea mai toată ziua, în ciuda protestelor 
fiicei sale loana şi mai ales ale bătrînei menajere 
Aspasia, care, după treizeci de ani petrecuţi în casă, 
se bucura de toate privilegiile unui membru de fami- 
lie. 

Inventatorul își pierduse soţia Ja nașterea singuru- 
lui copil, și fetiţa fusese crescută de Aspasia cu dra- 
goste maternă, dar şi cu un plus de severitate ; după 
absolvirea facultăţii de chimie industrială, loana 
intrase la unul dintre marile combinate ale oraşului 
ei natal. Se căsătorise recent cu locotenentul de mili- 
ție Gheorghe Vasilescu, și acesta întregise mica fa- 
milie a Ghermanilor. 

În clădirea cu terasa orientată spre peluzele de 
iarbă ale grădinii, cu o cameră de zi spațioasă și 
luminoasă, mobilată simplu și solid, oaspeţii erau 

rari. Gherman avea cîţiva prieteni și numeroşi cunos- 
cuţi, dar aceștia îi ştiau prea bine metehnele ca să-l 
inoportuneze, și-l vizitau doar cînd erau chemaţi cu 
insistenţă. | 

Aşa şi acum. Sunase dis-de-dimineaţă pe la șase 
pe geologii Crin Constantinescu şi Sever Cipu și pe 
arheologul Adrian Voicu, solicitîndu-i pentru după- 
amiază, pe un ton care excludea orice refuz. 

Sosiră unul cîte unul. Gherman, într-un costum 
negru, pe care-l îmbrăca doar la ocazii festive, tras 
la' fată dar proaspăt ras şi mirosind a spirt medici- 
nal, îi întîmpină cu nerăbdarea copilului care-şi ser- 
bează ziua de naștere. Îi pofti deîndată pe terasă, 
unde, pe un trepied, era instalat un aparat de mări- 
mea şi de forma unei camere de televiziune cu obi- 
ectiv telescopic. 

Adrian Voicu, un bonom cu obrajii bucălaţi şi 
început de chelie, îl cercetă cu ochii săi mici şi negri, 
ca doi năsturași. 

— Așadar, asta-i noua invenţie ! 

Era, ca si ceilalţi invitaţi, în cunoştinţă de cauză, 
deoarece Gherman îi consultase în cîteva rînduri. 

Acesta spuse, mîngtindu-și mîndru mustața colilie : 

— M-a costat o avere! Vreo cinci ani de muncă. 


Crin Constantinescu, tipul „.dandy“-ului tomnatic, 
spilcuit, cu o saroafă albă la butonieră, afișa ca 
de obicei un calm insular şi pronunţa cuvintele rar şi 
fără intonaţie : 

— Încerc să înţeleg de ce aparatul a fost montat 
aici, pe terasă, şi nu în mediul natural pentru a cărui 
investigare a fost creat ? 

Fără să vrea, Gherman îi imită felul de a vorbi: 

— Aparatul se află aici, în mod provizoriu, urmînd 
a fi dus ulterior în mediul natural, pentru a cărui 
investigare a fost creat. 

Constantinescu spuse doar „aha“ şi-şi aprinse meti- 
culos pipa. 

loanei îi venea să rîdă. Obiceiul tatălui ei de a 
copia uneori, involuntar, felul de exprimare al inter- 
locutorilor, o distra. Ca să nu se dea de gol, întrebă: 

— N-ai de gînd să-ţi începi demonstraţia, tată? 
Mi se pare că musafirii ard de nerăbdare. Sau poate 
că vrei să creezi... tensiune ? 

Convins că se distrează pe seama lui Crin, Gher- 
man îi zimbi complice, aruncîndu-i şi lui Cipu o pri- 
vire încurajatoare. 

Binecunoscutei ironii a lui Sever Cipu i se oferea 
aci un larg cîmp de desfășurare. Riduleţele şi cuti- 
șoarele feţei sale arse de soare şi tăbăcite de vînt 
se înmulţiră, transformînd-o într-o hartă în relief a 
unei regiuni carstice. Dar, spre dezamăgirea gazdei, 
nu asupra lui Crin își îndreptă săgețile. 

— Chiar ai de gînd să ne faci demonstraţii știinţi- 
fice, dragă Teodor ? întrebă cu o sfînta candoare. 
Speram că am fost chemaţi la o masă, la un pahar 
de vin... 

— Pe urmă ! Dă-i voie unui tată să se fălească mai 
intii cu talentele „progeniturii“ sale. 

— Despre Ioana vorbeşti ? făcu Cipu pe naivul. 
Perfect ! Să ne cînte ceva sau să ne recite o poezie. 

Ioana mîngiie pletele albe ale geologului, pe care-l 
cunoștea din copilărie. 

— Ştii bine că s-a lăudat și cu mine, cîndva. Acum 
lasă-l să se mîndrească și cu noul-născut. Haide, tată, 
incepe ! | 

Cu toate că i-ar fi plăcut ca oaspeţii să insiste, ba 
chiar să-l roage, se mulţumi cu invitaţia fiicei sale. 
Aranjă întreaga asistenţă în spatele aparatului pre- 
văzut în partea posterioară cu un ecran și citeva 
indicatoare. 

— Staţi așa ! Nu vă mișcaţi și nu-mi acoperiţi spa- 
ţiul din dreptul obiectivului. Acum fiți atenţi ! 

Manevră iscusit butoanele. Declicurile, dar mai 
ales poziţia lui Gherman îl făcură pe Cipu să observe 
maliţios : 

— Parcă ai fi fotograf de bilci! De ce nu spui 
„cucurigu-păsărica“ ? 


Crin se uita blazat în altă parte și doar Voicu se 
vădi pasionat de ceea ce avea să urmeze. Îl mustră 
pe Cipu: 

— Nu poţi renunţa, măcar acum, la glumele tale 
nesărate ? Se adresă apoi lui Gherman. N-ar fi fost 
totuşi mai normal ca instalația să stea în grădina? 

— Pentru o simplă experienţă nu era nevoie să vă 
deranjez. Şi de-aici, de pe terasă, raza de acţiune este 
de cîteva sute de metri. În viitor, ea va putea fi con- 
siderabil mărită. 

Constantinescu se decise să manifeste un oarecare 
interes, dar nu înainte de a tzage cîteva fumuri din 
pipa sa Bruyere. 

— Sute de metri! Atunci mașinăria, presupunînd 
că funcționează, ar aduce anumite avantaje și geologi- 
lor, nu numai arheologilor, cum afirmai dumneata, 
domnule Voicu, zilele trecute. 

— Aşa sintem noi, geologii, sări Cipu. Tragem 
spuza pe turta noastră. 

Absorbit de reglarea aparatului, Gherman ignoră 

conversaţia musatirilor şi-şi dezvoltă, în continuăre, 
propriile sale idei. 

— Dacă în pămint,pe o suprafaţă de vreo 15 metri 
pătraţi există un obiect metalic, conturul lui va apare 
pe ecran ca la o instalaţie radar. lar în ferăstruica 
asta se va putea citi compoziţia chimică. Adîncimea 
la care pătrunde fascicolul de radiaţii se reglează cu 
această rotiță. Vedeţi ? Cincizeci de centimetri ! 

— Nimic! Absolut nimic ! regretă Voicu. 

Cînd razele atinseră nivelul de un metru, pe drep- 
tunghiul alb-lăptos se.ivi ceva prelung şi subţire. In- 
dicatorul compoziţiei chimice arătă formula unui aliaj 
de fier. 

— Un cui! exclamă inventatorul, ca şi cînd ar fi 
anunţat o strălucită victorie. La un metru adincime 
se află un cui! 

Împinse bărbia înainte, aşteptînd parcă să fie con- 
trazis. Fără să-i conteste descoperirea, Sever Cipu o 
luă în zeflemea : 

— Ei da, un cui! Un cui ca toate cuiele. Mă bucur, 
Teodore, că invenţia ta va putea fi utilizată la recu- 
perarea fierului vechi. 

Gherman se încruntă şi-şi morfolea vîrfurile mus- 
tății, cum făcea cînd voia să-și stăpînească nervii. 
loana îi luă apărarea: 

— Pe cite știu nici cuiele de fier nu-s de lepădat, 
in unele cazuri. Depinde de vechimea lor ! Nu-i aşa, 
domnule Voicu ? 

Acesta se apropiase de inventator ca să-i strîngă 

A 
mîna. 

— Felicitările mele! M-aţi convins de valoarea 
practică a aparatului, în ceea ce priveşte cercetările 
arheologice. În rest, nu-i treaba mea. 

Rîsul, subțire și batjocoritor al lui Sever Cipu im- 
presionă neplăcut. Devenea din ce în ce mai insu- 
portabil. 


— Se putea ca domnul Voicu să vorbească altmin- 
teri ? Pe el nu-l interesează decît cioburile de oală şi 
fierăria ruginită ! Ce-i pasă lui că pămîntul mai 
conţine şi cărbune, şi petrol, şi sare, şi elemente radio- 
active... Mă miră de tine, loano! De vreme ce ţi-ai 
ales profesiunea de chimist, ar trebui să fii mai legata 
de geologie. 


Discuţia ameninţa să degenereze şi Ioana interveni 
prompt cu o întrebare retorică: 


— Unde o fi Gogu? A promis că vine la șase. 

— Cine e Gogu? vru să știe Constantinescu. 

Cipu prinse din zbor ocazia de a se ciondăni din 
nou cu cineva. 

— Auzi, Teodor ? Crin se consideră prietenul tău 
și habar n-are că fiica ta e proaspăt căsătorită ! Gogu 

pardon locotenentul de miliţie Gheorghe Vasi- 
lescu e soţul Ioanei. 

Constantinescu rămase impasibil, în schimb arhe- 
ologul, care nici el nu aflase evenimentul, o felicită 
jenat. Inventatorul își pofti oaspeţii în odaie. Spuse 
acru : 

— Nu păreţi prea entuziasmați de mica mea de- 
monstraţie. Dacă în locul cuiului ar fi fost un lingou 
de metal preţios... 

Trăgînd de sub mînecile hainei manşetele scrobite 


pentru a-şi pune în valoare butonii de aur, Crin Con- 
stantinescu observa tarâgânat: 

— Pe mine personal, acest lucru, nu m-ar fi impre- 
sionat. Dacă aparatul indica un minereu, orice mine- 
reu, ar fi fost altceva. 

— Dumnealui disprețuiește darurile pămîntului care 
fac viaţa mai plăcută, comentă Cipu răutăcios. Se și 
vede pe el! 

— Unde-i solidaritatea voastră de geologi? rise 
Gherman forţat. Apoi, redevenind subit serios: nu 
pricep zău, sensul întregii discuţii. Să fie lămurit, 
odată pentru totdeauna, că aparatul identifică atît zăa- 
cămintg metalifere cît şi obiectele de metal, indiferent 
dacă sint piese arheologice de valoare sau cuie de 
fier obișnuite. Arheologie sau geologie, e o simplă 
chestiune de profunzime ! Dacă pentru cercetările ar- 
heologice dirijăm radiaţia la cîţiva metri, pentru cele 
geologice mărim adîncimea la cîteva sute de metri. 
Mai tirziu s-ar putea să atingem două-trei mii de 
metri. Asta-i tot! Ce, Voicule, nu eşti de acord ? 

— Eu? Cum să nu fiu? Reflectam la ceea ce s-a 
spus adineauri. Geologii dispun de atitea şi atitea 
mijloace pentru prospecțiuni magnetice, acustice, ra- 
dioactive, şi cîte și mai cîte. Pe cînd noi? Lopata, 
tîrnăcopul, şi... flerul! Aparatul dumneavoastră 
e o adevărată mană cerească pentru cercetătorii civi- 
lizaţiilor străvechi. M-aș socoti fericit să-l pot utiliza. 

Inventatorul radia : 

— Îl vei avea, Voicule! N-o să dureze mult, o 
lună-două, pînă pun la punct ultimele detalii. 

Cipu chiţcăi ca fetişcanele cînd îşi spun secrete: 

— Să te fereşti de geologi, dom'le Voicu! Aşa 
cum îi cunosc, pasionaţi nevoie mare, ar fi în stare 
să fure invenţia numai și numai să nu încapă pe mîna 
arheologilor. N-am dreptate, Crim ? 

— Prefer metodele clasice de prospecţiune. Așa că 
din partea mea nici un pericol. 

Gherman își chinuia dezamăgit mustaţa. Iluziile pe 
care şi le făcuse cu privire la această întîlnire se 
năruiseră aidoma castelelor din cărți de joc. Avea 
chef să-i poftească să se care, dar loana salvă din 
nou onoarea casei. 

— O să luăm o gustare! Cred că Aspasia tocmai 
pune masa. Pînă termină, soseşte și Gogu. 

Dădu drumul picup-ului și simfonia de Haydn, 
simplă, sinceră, cu limpezimea ei de cristal, schimba 
întrucîtva atmosfera. Constantinescu, răstignit într-un 
fotoliu, trăgea din pipa stinsă, iar Sever Cipu dirija. 

Voicu spuse împăciuitor : 

— Sînt convins că şi geologilor invenţia le va fi de 
folos ! 

Gherman, căruia de fapt îi fuseseră adresate cuvin- 
tele nu-l auzi, deoarece se plimba nervos prin cameră. 
La ușa terasei se opri şi privi îngrijorat norii cenușii. 

— Vine ploaia ! Trebuie să acopaăr aparatul ! 

Crin Constantinescu se ridică, scutură fire imagi- 
nare de praf de pe haină şi se duse după el. Inventa- 
torul se întoarse singur. 

— Vine ploaia ! repetă el, scuzîndu-se parcă. 

— Sa nu-și strice Crin bunătatea de costum! se 
alarmă Cipu caraghios. Ce-o fi făcînd afară ? Te po- 
meneşti că are de gînd să şterpelească aparatul. 
Iată-l ! Unde-mi umbli, stimabile ? 

— Am simţit nevoia să iau puţin aer! 

— Nefiind aerofag, aș prefera ceva mai consistent. 
Ghermane, ce-o fi cu masa? Ei, dar uitasem să te 
întreb : cum ţi-ai botezat „progenitura“ ? Ghermano- 
scop ? 


109 


— Da' de unde! De fapt nici nu m-am gîndit la 
an nume. loana propune „Ochiul lui Argus“. 

— „Ochiul lui Argus“ ? Splendid! 

Constantinescu obiectă : 

— Cam nepotrivit, cam neserios, pentru o impor- 
tantă realizare tehnică. 

— Nu găsesc! se opuse Cipu. Mie-mi place. Argus, 
monstrul cu o sută de ochi, care putea să doarmă 
și să rămînă totodată treaz. Ei dar ai întrebuințat 
cuvintele „importantă realizare tehnică“, sau m-am 
înșelat ? 

Gherman schimbase discul, făcînd ca simfonia lui 
Haydn să-i urmeze unul din preludiile lui Debussy. 

— Ascultaţi, cîntă Gieseking ! 

Pentru a preîntîimpina noi izbucniri pătimașe din 
partea musafirilor, puse picup-ul la intensitatea ma- 
ximă. Voicu vru să-şi astupe urechile, apoi, rușinat 
de gestul său nepoliticos, se refugie pe terasă. 

leşind din cameră ca să vadă dacă Aspasia ispră- 
vise cu preparativele, Ioana se pomeni în vestibul cu 
șoțul ei. Gogu nu purta uniforma, ci o scurtă de piele 
cafenie. Se sărutară. 

— Cînd ai venit ? N-am auzit maşina. 

— Adineauri, cu plutonierul Mardare. Nici n-ai fi 
putut s-o auzi, pe vacarmul ăsta. Taică-tău se strădu- 
iește să creeze musafirilor impresia că asistă la un 
concert la Ateneu. Cum a ieșit demonstraţia ? Bănu- 
iesc că n-a avut răbdare să mă aștepte. 

— Așa şi așa ! Îmi pare rău de tata. Spera la mai 
mult. 

— Ce să-i faci! EI a avut ideea acestei „repetiţii 
cu public“. Dă-mi repede o bucată de pîine. Mor de 
oame. 

loana îşi trecu degetele prin părul lui cîrlionţat şi-l 
împinse spre baie. 

— Pînă te aranjezi, Aspasia va servi gustările. 
Mîncăm cu toţii. Unde-i Mardare ? 

— Vine îndată! Baga maşina în garaj. 

Intrară în camera de zi. Cipu venind de pe terasă 
se duse glonţ la locotenent şi-l bătu pe umăr. 

— Ce mai faci, Gogule? Bine, sănătos? Să ţi-l 
prezint pe Adrian Voicu, de profesiune arheolog ! la 
spune-ne, cîţi criminali ai prins pe ziua de azi? Po- 
vestește, celebrul detectiv Gheorghe Vasilescu, zis 
„Maigret“, spaima criminalilor și a... 

Deoarece nu găsi cuvintul potrivit, Vasilescu îl 
ajută : 

— ... numai a contravenienților la legea circula- 
ției ! Așa că, nu vă alarmaţi! 

— Dar pe atentatorii la liniştea publică îi lași să-și 
facă de cap? la mai închide drăcia aia, că mă 
asurzeşte. 

Gherman opri picup-ul. 

— Aşa da, aşa mai merge! Muzica își are şi ea 
rostul ei. Un tango, o romanță... Astea-ţi plac şi ţie, 
Gogule, nu-i așa? 

— Bine dispus ca întotdeauna, tovarășe Cipu ? în- 
cercă locotenentul un simulacru de conversaţie. 

— Cum altfel ? Ca amicul meu Constantinescu care 
are o mutră de parcă ar fi înghiţit kilograme de oţet. 
Hei, Crin, ţi-l recomand pe... Nu-i aici! Adineauri 
Voicu, şi acum el, a doua vară. Mereu dispare cite 
unul și-și face de lucru pe terasă. 

— Mă duc să-l chem, se oferi loana. 

— Vin și eu! Cipu o luă de braţ 

Ghermân se adresă în şoaptă ginerelui sâu: 

—. Totul a ieșit pe dos. Ani fost un prost că i-am 
chemat. 

— Nu te mai necăji! Așa-s oamenii, pe stomacul 
gol. După ce vor lua masa... 

Deși cufundat în admirarea unei acvarele repre- 
zentînd vechea primărie a Brașovului, lui Voicu nu-i 
scăpară replicile. Se întoarse spre Vasilescu şi declară 
grandilocvent : 

— Admirabilă, invenţia socrului dumneavoastră ! 
A întrecut toate aşteptările mele. 

loana şi Cipu reveniră însoţiţi de Constantinescu. 
Cînd i se făcu cunoștință cu locotenentul, Crin pă- 
rea să nu observe mîna întinsă a acestuia ; își rosti 
laconic numele și continuă să-și umple pipa, folo- 
sindu-se de un mic instrument nichelat. 

În sfîrşit ăpăru Aspasia. Purta un şorţ şi o bonetă 
cu danteluţe, de o albeaţă strălucitoare, într-un plă- 
cut contrast cu obrajii ei ca nişte mere Ionatan. 

— Bună seara la toată lumea, și vă rog să mă 
scuzaţi că a durat așa de mult. V-am pregătit, în 
schimb, ceva de zile mari. Pentru dumneavoastră, 
domnule inginer, tarte cu ciuperci, că știu că vă plac 
foarte mult, iar pentru duduia loana plăcinţele cu 
brînză, puf nu alta. Poftiţi în sufragerie ! 

Cipu se răsti la ea: 

— Se poate, Aspasio? Pentru noi, ceilalți, nimic ? 
Doar se aude cum îmi chiorăie maţele. Mai tare ca 
adineauri instrumentul acela de tortură cu discuri. 

Menajera se fistici. 

— E destul pentru toată lumea! Şi tarte, şi 
plăcinţele... Mai avem friptură rece, şi caşcaval, și 
şuncă, și măsline... 

— Cu vinul ce se aude? întrebă Gherman. 

— S-a oferit domnul Mardare să-l aducă din 
pivniţă. 

Dinspre antreu bocăniră pași şi trupul masiv al 
plutonierului umplu dreptunghiul ușii. Era şi el în 
civil. După ce salută pe toată lumea cu un „bună 
seara“ răsunător iar pe loana cu „sărut mina, tova- 
rășă Vasilescu“, o anunţă pe Aspasia că lăsase sti- 
clele la ușa sufragericei. 

Ea îi mulțumi grațios şi repetă invitaţia : 

— Vă rog să veniţi la masă! 

leşiră din camera de zi, mai întîi musafirii și 
Gherman, apoi locotenentul cu tînăra lui soţie. As- 
pasia mai zăbovi puţin ca să golească scrumiera și 
să îndrepte fotoliile. Plutonierul vru s-o ajute. 

— Lasă, domnule Mardare, mă descurc şi singură. 
Du-te în sufragerie că ţi-o fi şi dumitale foame. 

— Nu zic ba, dar un minut—două, ce mai con- 
tează ? 

— Uriît miroase fumul de pipă! Fii bun, domnule 
Mardare... 

Plutonierul deschise uşa şi făcu cîţiva pâși pe 
terasă. Deodată un trosnet cu ecouri prelungi! Me- 
najera i se alătură de îndată. 

— Ce a fost asta, o împușcătură? 

— Vreun vînător! Sîntem în plin sezon! Totuși, 
pe o ploaie ca asta, eu unul m-aș lipsi. 

Aspasia privi îngrijorată spre aparatul protejat de 
husă. 

— E bine acoperit, totuşi n-ar strica să-l tragem 
mai la adăpost. 

Apucară binișor trepiedul și-l mutară lingă perete. 
În timpul transportului, husa alunecă şi căzu pe 

!. VER: Pi ii A IE ISA 
ciment. Mardare se aplecă s-o ridice, cind o auzi pe 
Aspasia : 

— Aparatul ! 

— Ce-i cu el? 

O privire scurtă și răspunsul deveni de prisos. 
Partea de sus a trepiedului era goală. Invenţia lui 
Gherman dispăruse ! 

— Nu mai e! spuse femeia din virful buzelor. 

— L-o fi luat cineva! 

— Cine naiba ? 

— Poate tovarășul Gherman ? 

— Dacă-l lua el, era alăturea, în camera de zi. 
Domnul inginer nu s-a mișcat de lîngă musafiri. 

— Să ne uităm! | 

Supuseră încăperea unui control amănunţit, fără 
să descopere „Ochiul lui Argus“. Menajera îşi puse 
mîinile în cap. 

— Ce mă fac? Cum să i-o spun? E bolnav de 
inimă și numai eu știu cît ţine la invenţia asta a lui. 

Mardare se trase de lobul urechii. 

— Atunci nu-i spune nimic! Întoarce-te în sufra- 
gerie şi fă-i semn tovarăşului locotenent să vină 
pînă aici. Dar să nu observe ceilalți, pricepi ? 

Oaspeţii şi gazdele şedeau în jurul mesei drept- 
unghiulare, aranjată cu mult bun-gust. Cipu lăuda 
tartele și-și turna al doilea pahar de vin. Voicu în- 
fuleca pe rupte, ba din friptură, ba din caşcaval și 
doar Constantinescu părea să n-aibă poftă de mîn- 
care. Ciugulea gnațios dintr-un sandviş cu șuncă, 
iar de băutură nici nu se atingea. 

La a treia tartă cu ciuperci, locotenentul o zări 
pe tușa Aspasia străduindu-se să-i atragă atenţia. 

loana o observă şi ea. Păraăsiră cît mai discret su- 
frageria. 

— Ce s-a întimplat? 

Nu le răspunse şi îi solicită din priviri s-o ur- 
meze. Pe terasă, în faţa trepiedului gol, îşi propti 
pumnii în șolduri. 

— Asta s-a întîmplat! 

Soții Vasilescu se uitară unul la celălalt și apoi 
la Mardare, cerîndu-i parcă o confirmare. Pluto- 
nierul ridică din umeri. 

— Nu mai e! Nici aici, nici dincolo, în odaie! 

Ioana se făcu galbenă. 

— Ferească sfîntul să afle tata! 

— Nimeni nu trebuie să afle! hotărt Gogu. În- 
toarce-te în sufragerie, Aspasia, şi continuă să ser- 
vești ! 

După plecarea femeii, o întreba pe loana: 

— Cine a fost pe terasă după demonstraţie? Îţi 
aminteşti ? | 

— Cred că da! Mai întîi tata, ca să pună husa 
pe aparat. Apoi... Crin, după el Voicu şi... din nou 
Crin. Doar Cipu... 

— Ba şi Cipu a fost! Cînd am sosit, tocmai intra 
în cameră. | 

— Ai dreptate ! Fiecare a stat citeva minute sin- 
gur pe terasă. Totuși, doar ultimul... 

— Te înşeli! Oricare putea lua aparatul, deoa- 
rece trepiedul fusese în prealabil acoperit. Urmă- 
torii n-aveau cum să ştie dacă se mai află sau nu 
sub husă. 

Trebui să-i recunoască și de data aceasta jus- 
teţea raționamentului. 

— Poate că hoţul a venit de-afară, sugeră Mar- 
dare, aplecîndu-se peste balustradă. 

Terasa se afla însa la o înălţime de vreo zece 
metri şi pe ea se poate ajunge doar din camera de 
zi. Peretele exterior era neted, fără ornamente care 
să permită cuiva să se caţere. Plutonierul căuta 
acum, pe partea superioară a parapetului, urme lăsate 
de vreun cîrlig. | 

— Mă întreb dacă nu s-a aruncat de jos o scară 
de frînghie, prevăzută cu o agăţătoare. Nu, nu, ar 
fi rămas zgiîrieturi, iar tencuiala e neatinsă. 

— Înseamnă că tot cineva de-al casei! 

Mînată de curiozitate, Aspasia se reîntoarse și 
prinse din zbor ultimele cuvinte ale Ioanei. 

— De-al casei ? se burzului ca. Ce înțelegeţi prin 
„de-al casei“ ? 

Gogu răspunse în locul soţiei: 

— Păi... musafirii, Cipu, Voicu și Constantinescu, 
apoi matale, tușă Aspasia. 

Acesteia îi sări muştarul. 

— Eu? Vai de mine! Ce să fi făcut eu cu blăs- 
tâmăţia aia ? | 

— Glumeam ! Suspecţi nu sînt decît cei trei in- 
vitaţi. 

— Care trei? se răsti Ioana. Pentru nenea Cipu 
pun mîna'mn foc. E prieten cu tata de cînd mă știu. 
lar Voicu... Voicu n-avea interes, căci tata i-a pro- 
mis aparatul. 

Aspasia făcu nişte ochi cît roata carului. 

__— Înseamnă că cel ce l-a furat e înţepatul acela 
de Constantinescu, cu pipa lui puturoasă. Ştiam 
eu! Oameni cumsecade nu strică aerul, într-o casă 
străină. 

— Crin a fost ultimul pe terasă? întrebă locote- 
nentul. 

— EI! Totuşi nu se arăta prea entuziasmat de 
invenţie. 

— Tocmai ! explodă menajera. Se prefăcea fiind- 
că avea tot interesul să se prefacă ! După ce-și suflă 
nasul cu sunet de trompetă, adăugă : nimeni n-a 
plecat încă, așa că mașinăria tot în casă trebuie să 
fie. 

loana se arătă sceptică. 

— N-a părăsit nimeni camera de zi. Zici că ai 
căutat bine ? 

— Apoi să spună și domnul Mardare. 

— Hoţul putea să-l arunce unui complice! emise 
plutonierul o nouă teorie, pe care Ioana o îmbrăţișă 
pe loc. 

— Da, da, aşa e! Haideţi în grădină, sa con- 
trolăm ! 

Gogu îi tăie brusc elanul. 


— Lăsaţi asta pe seama mea şi a lui Mardare și 
intorceţi-vă în sufragerie. Absența voastra ar putea 
să-i intrige. 

Ploaia se oprise, dar pe cerul ca smoala încă nu 
Jlicărea nici o stea. Luna stătea ascunsă şi ea undeva 
sub pătura compactă a norilor. La orizont, linii 
frînte, roșietice, despicau întunecimea, luminînd efe- 
mer coamele împădurite. 


Locotenentul admira fascinat priveliștea şi trăgea 
în piept, lacom, aerul saturat de ozon. Părea să fi 
uitat de toate grijile mari şi mici ale vieţii, și chiar 
de enigmatica „dispariţie a „Ochiului lui Argus“. 
Mardare încercă să-l trezească la realitate. 

— Ce ne facem, tovarășe locotenent ? N-ar fi mai 
indicat să anunţăm inspectoratul ? 


— Inspectoratul ? De ce...? A, fiindcă noi doi nu 
sintem de specialitate ? Mă tem, Mardare! Bătrînul 
e tare bolnav și emoția ar putea să-l doboare. Gîn- 
deşte-te... sosirea echipei, agitația, bliţul fotografului, 
lătratul cîinilor... trebuie să-l ferim de toate acestea. 
E neapărat necesar să procedăm cu băgare de seamă 
și, mai ales, să recuperăm aparatul pînă mîine dimi- 
neaţă. Cînd se va trezi, să fie la locul lui, pe tre- 
pied ! 

— Trebuie, de acord că trebuie! Dar cum să-l 
regăsim ? N-avem nimic, nici cel mai vag indiciu. 

Plutonierul făcea, în gînd, reflecţii destul de puţin 
măgulitoare la adresa superiorului. Îl ştia un ofiţer 
de circulaţie destoinic, dar fără nici o experienţă 
în materie de anchete criminalistice. Întrebă fără pic 
de entuziasm : 

— Coborîm în grădină ? 

— O să mergem și în grădină, mai tirziu. 

Intrară în cameră. Vasilescu se duse la dulăpaşul 
cu discuri, căută exasperant de mult, alese în sfîr- 
şit unul și dădu drumul picup-ului. Cînd primele 
acorduri ale romanţei interpretate de Mia Braia 
umplură încăperea, se trînti obosit într-un fotoliu 
şi închise pleoapele. 

Mardare își aprinse de ciudă o ţigară Mărășești 
și pufăia ca un coş de fabrică. Într-un tîrziu, celă- 
lalt se învrednici să-l lămurească: 


— Aşteptăm să se întoarcă de la masă. 
— Şi pe urmă? 
— Vedem noi! 

Biima romanță luase stirşit şi cîntăreaţa atacăsă 
a doua. Mardare mai aşteptă puţin, apoi se decise 
să întrebe : 

— Să fi fost o farsă? E vreunul printre ei căruia 
îi plac farsele ? 

— Lui Cipu... lotuşi nu cred! 

— Dacă a fost o farsă, cel care a ticluit-o me- 
rită să fie aspru pedepsit. Nu se face așa ceva cu un 
om bolnav ! 

— Pst! îl avertiză locotenentul. Sosesc! 

Oaspeţii apărură însoţiţi de loana și de tatăl ei. 
La masă conversaţia lîncezise și Gherman, care nu-și 
dorea decît să-i ştie plecaţi, se decise să calce legile 
ospitalităţii. 

— S-a făcut tîrziu! Doctorii recomandă copiilor 
și moșnegilor să se culce o dată cu găinile. Deși 
regret, o să vă părăsesc. Dacă doriţi, puteţi să mai 
rămîneţi. 

Se apucă să urce scara interioară, dar se opri 
pe la mijloc. 

— Aveţi tot timpul să discutaţi avantajele și 
dezavantajele, calităţile și defectele aparatului meu. 
Noapte bună ! 

Foindu-se de colo pînă 'colo, Voicu se adresă lui 
Constantinescu : 


— N-ar fi cazul să ne retragem și noi? 

Ioana zîmbea forțat, vădit stingherită. 

— Nu! Nu! Vă rog să mai staţi. Păcat să ne 
despărțim atît de devreme. 

Vasilescu se sculase şi se învîrtea printre musafiri. 

Virîndu-şi pipa în buzunar, Crin spuse: 

— Îmi pare rău! Mă simt cam obosit! 


119 


— Eu nu, zbieră Cipu sorbind din paharul pe 
care-l adusese cu el împreună cu o sticlă plină. 
Sînt într-o formă excelentă şi aș sta pînă miine, mai 
cu seamă că poșşirca, pe care voi o numiţi vin, nu e 
chiar de lepădat. 

Voicu îşi consulta ostentativ ceasul. 

— Regret, dar trebuie să plec. 

Sever Cipu deschise larg braţele, cu paharul în- 
tr-o mînă şi cu sticla în cealaltă. 

— Eu rămîn! Pînă nu vă golesc pivniţa, nu mă 
las. 

Locotenentul îi rugă să facă liniște. 

— Ascultaţi-mă un moment. Adineauri s-a întîm- 
plat un lucru... destul de neplăcut. Aparatul a dis- 
părut de pe terasă. Presupun că a fost o glumă, şi 
dacă așa stau lucrurile, e bine să n-o întindem prea 
departe. Socrul meu, care precum ştiţi e suferind, 
încă, n-a aflat. 

Cipu părea picat din cer. 

— Cum „a dispărut “? A zburat? Foarte nostim, 
zău. De data asta n-am nici un amestec, pe cuvînt 
de onoare. Sînt nevinovat ca un prunc. Dacă vreţi, 
puteţi să mă căutaţi prin buzunare. Comisare Mai- 
gret, îți stau la dispoziţie. 

loana se apropie de el cu un sentiment de vinu- 
văţie. 

— Nene Cipule, nu ne-o lua în nume de rău... 

— Vai de mine! V-o iau în nume de bine. Dacă- 
mi îngăduiţi o sugestie, asta nu poate fi decît isprava 
lui Crin. EL a fost ultimul pe terasă. Hahaha! 

Se ridică şi îi înfipse degetul în răscroiala vestei. 

Constantinescu era total lipsit de acel simţ al 
umorului, care lui Cipu îi prisosea. 

— E o neobrăzare, colega! Pentru asemenea in- 
sinuări, exprimate în public, te-aş putea trage la 
răspundere. 

Sever se înecă, rizînd cu lacrimi. 

— De două ori a ieșit, hahaha! Puteai să-l sub- 
tilizezi de două ori! 

Crin trecu la contraofensivă. 

— Și dumneata ai rămas singur pe terasă. 

Vasilescu interveni : 

— N-are rost să vă învinuiți reciproc. M-am 
adresat dumneavoastră ca să vă cer sprijin. 

Voicu se declară cu totul de acord. 

— Foarte just! E neapărat necesar să elucidăm 
chestiunea, ca să nu planeze nici o bănuială asupra 
vreunuia dintre noi. lovarăşe Vasilescu, să căutăm 
impreună. Dacă a fost o farsă pe care autorul nu 
are curajul s-o recunoască, vom găsi n0?, aparatul. 
Dar după părerea mea, nici unul dintre cei prezenţi 
nu poate avea vreun amestec. Doar cineva străin... 

Locotenentul ridică din umeri. 

— Terasa n-are acces decît din această încăpere, 
unde se aflau tot timpul mai multe persoane. 

— Dar din grădină? 

— Am verificat ! îl asigură Mardare. Nu s-a urcat 
nimeni pe zid. Doar dacă aparatul a fost azvîrlit 
cuiva care astepta jos. 

Voicu insistă : 

— Nu contest priceperea și experienţa dumnea- 
voastră, dar vă rog să ne lăsaţi şi pe noi să con- 
trolăm. E în joc reputaţia noastră, a unor oameni 
de ştiinţă. 

Vasilescu acceptă. leşiră în grădină. Pînă să so- 
sească Aspasia cu o lanternă electrică, Voicu o aprinse 


Ie] 


pe a sa. Nu descoperiră nimic. Iarba de sub terasă 
era neatinsă. Se mai învirtiră cîteva minute, pe urmă 
renunțară. Locotenentul îi ceru arheologului lampa 
și parcurse aleia acoperită cu pietriș, care ducea spre 
portiţă. 

— E tirziu, spuse Crin obosit. Propun să mergem 
acasă. Desigur că vă stăm la dispoziţie, tovarășe 
locotenent. Dacă doriţi, mîine... 

Voicu îl susţinu şi Vasilescu se văzu obligat sa 
accepte. 

— Aşa stînd lucrurile, o să plec și eu, anunţă 
Sever Cipu prost dispus. Tot mi-aţi stricat cheful. 

Constantinescu nu-i mai purta pică şi se oferi 
să-l ducă acasă cu mașina lui. Voicu declara că va 
pleca pe jos. 

— Parcă aveaţi şi dumneavoastră un turism? își 
aminti loana. 

— Mai am şi acum Wartburgul meu! Nu v-am 
povestit ? La vreo doi kilometri de aici, lingă bufet, 
mi s-a blocat motorul. Deoarece sînt un antitalent în 
ale mecanicii, am telefonat la depanare. La ora asta, 
mai mult ca sigur că e în stare de funcţionare. 

Vasilescu îi propuse ca Mardare să-l repeadă 
pînă la bufet. | 

— Mulţumesc, sînteți prea amabil. Credeţi-mă, nu 

e nevoie. Afară s-a înseninat și o mică plimbare, 
la aer curat, n-o să-mi strice. 
„Dupa plecarea invitaţilor, Ioana, Gogu și Mar- 
dare se pregătiră să reintre în casă. Locotenentul 
răsucea lanterna lui Voicu, pe care uitase să i-o 
restituie. 


— Te pomenești că hoțul a reușit să-l scoată sub 
haină ! 

— Nu, loana, aparatul e prea mare. S-ar fi ob- 
servat ! 


— Atunci cum? Cum? E de neînțeles! 

— O situaţie fără ieșire! aprobă Mardare. 

— Toţi știau de existenţa aparatului, înainte de 
a veni aici, monologă Vasilescu. Toţi au fost neîn- 


soțiți pe terasă. De afară n-a putut pătrunde nimeni 
și nimeni n-a stat în grădină. De ascuns îl puteau 
ascunde doar în camera de zi unde, în mod cate- 
goric, nu se află. Şi de plecat, n-au plecat cu el! 

— Nu vezi că-i absurd, Gogule? „Ochiul lui 
Argus“ n-a putut zbura! 

— Să zboare? Vasilescu rîse uşor. Asta a spus-o 
și Sever Cipu. Haideţi să ne mai uităm o dată. Poate 
dăm de vreun indiciu. 


Urcară scările. Locotenentul făcu înconjurul te- 
rasei, cu ochii la podeaua de ciment. Găsi un 
chibrit ars și cîteva fire de tutun pe care le azvirli, 
neglijent, peste balustradă. Se concentră apoi asupra 
trepiedului și a husei. Deodată se lăsă pe vine. 
Pe locul unde stătuse aparatul înainte de a fi mutat 
lingă perete, erau urme de pulbere albă. Le adună 
într-o minusculă grămăjoară, cu ajutorul unei file 
rupte din agendă. Frecă praful între degete, îl mi- 
rosi, apoi împături hîrtia şi o depuse grijuliu în- 
tr-un compartiment al portofelului. 

Plutonierul vru să spună ceva, dar se abţinu. Va- 
silescu cercetă din nou trepiedul şi husa, observînd 
și pe acestea ciudatele pete albe. În sfîrșit, se de- 
clară satisfăcut şi spuse triumfător : 


— Pudră de talc! 

— Pudră de talc ? se miră loana. Şi ce-i cu asta? 

Mardare spuse „sigur că da“ ca şi cînd dispariţia 
„Ochiului lui Argus“ n-ar mai fi prezentat pentru el 
nici un secret. 

— Lăsaţi-mă să mă gîndesc! se rugă Vasilescu. 
Se instală în fotoliul său preferat, dar nu mai des- 
chise picup-ul. 

Stătură aşa o bună bucată de vreme, într-o mu- 
ţenie totală. Pe neașteptate, Gogu se bătu peste ge- 
nunchi, făcîndu-i să tresare. 

— Ştiu! Ştiu cum a dispărut aparatul! 

— Cum? Glasul loanei şi al plutonierului răsu- 
nară în unison. 

— A zburat! 

Erau convinşi că se scrîntise. 

— Ei da, a zburat! Desigur nu cu aripioare, ci 
purtat de un balon. 


— Aveţi obsesia baloanelor! observă Mardare, 
amintindu-şi întîmplarea de la cabana „lrei brazi“. 
Vasilescu îşi continuă, neabătut, deducţiile : 


— Hoţul sosește, avînd în buzunar un balon de 
cauciuc dezumflat şi un mic rezervor cu hidrogen 
comprimat. Găseşte un prilej să iasă pe terasă, des- 
chide supapa cartuşului, umple balonul. Cel mult 
un minut ! Scoate aparatul de pe trepied, îl agaţă de 
balon și îi dă drumul. Alt minut! Întreaga operaţie 
a durat cel mult două minute! Și Constantinescu şi 
Cipu, și Voicu, toţi aveau posibilitatea s-o facă! 
Fiecare... 

— Staţi puţin! îl întrerupse Mardare. Asta pre- 
supune totuşi prezența, pe undeva, a unui complice. 
Dar de vreme ce se întunecase și cerul fusese, pe 

deasupra, complet acoperit, cum a putut vedea com= 
plicele balonul ? 

— Foarte simplu ! Meteorologii, cînd execută aero- 
sondaje de noapte, prevăd balonul cu o mică sursă 
de lumină. De altminteri nu e complicat să-i sta- 
bileşti în prealabil traiectoria, cunoscîndu-i forţa 
ascensională în funcție de greutatea aproximativă 
a încărcăturii, ca și direcţia și viteza vîntului. Pe 
mine altceva mă preocupă: cum au reușit să recu- 
pereze aparatul ? Cum au făcut ca balonul să co- 
boare într-un punct anumit ? 

— Asta v-o pot spune eu! se făli plutonierul. 
Împușşcîndu-l ! Bănuiesc că din cauza greutăţii apa- 
ratului, zbura destul de jos! 

— Da, dar... 

— Cînd eram cu Aspasia pe terasă, a răşunat 
un foc de armă! Unul singur! Fusese tras la cîţiva 
kilometri de-aici. 

Locotenentul îl prinse de braţ și-l scutură. 

— Bravo, Mardare! Mai logic nici că se poate! 
Acum totul se leagă perfect. Sîntem amîndoi nişte 
aşi în materie de criminalistică. 

— Cum de ţi-a trecut prin cap o asemnea idee? 
Eşti formidabil, Gogule ! îl admiră loana. 

— Nu-i așa? Mai ales după ce găsesc pudră de 
talc. 

— Ce are pudra de talc... 

— Atit că e folosită la păstrarea baloanelor de 
cauciuc. Ca să nu se deterioreze, baloanele se tăvă- 
lesc prin talc. Pricepi ? 


Crezu că va rămîne dezamăgită, dar se înșelă. 
Plutonierul se ridică grăbit. 
— Unde-i telefonul, tovarășă Vasilescu ? 

— Ce-ţi trebuie ? îl întrebă Gogu. 

— Cu permisiunea dumneavoastră voi telefona la 
postul de control de la intrarea în oraș. Dacă cele 
două maşini n-au trecut încă, să le oprească și să 
se uite care dintre pasageri are resturi de talc pe 
haine sau prin buzunare. 

— N-ar fi rău, dar mai mult ca sigur că au tre- 
cut. În fond, nu e nevoie! Nu mai e nevoie! 

— De ce? Ştiţi cine e hoţul? 

Locotenentul nu spuse nici da, nici ba. Îi ordonă 
doar să scoată maşina din garaj. 

— Vin și eu, îndată. 

— Destinația ? 

— Spre bufet! Doar acolo e un telefon public. 
Cât e ceasul ? Douăsprezece fără un sfert? Să spe- 
răm că mai găsim localul deschis. 


Automobilul albastru zbura pe asfaltul umed în 
care se oglindeau razele lunii, strecurate printre 
spărturile norilor. La orizont se desenau vagi, în- 
văluite în ceaţă, contururile munţilor. 

Vasilescu privea încîntat prin geamul deschis, in- 
sensibil la aerul rece care-i biciuia faţa. Se gîndea 
la frumoasele zile de vară petrecute cu loana în 
mijlocul naturii, la plimbările lor de-a lungul pote- 
cilor de pădure, la popasurile în iarba parfumată 
a poienelor. Apoi peisajul se şterse și în locul lui 
apăru chipul slăbit de boală al lui Gherman, cu 
buzele uşor vineţii. 

Îşi consultă cronometrul cu cadran negru şi cifre 
fosforescente. Mai erau cinci minute pînă la miezul 
nopţii. În partea dreaptă a șoselei se iviră luminile 
bufetului, firma de neon roşie şi albastră. 

Mardare frînă. Coboriră. Localul modern, cu pe- 
rețţii de sticlă, era aproape pustiu. Doi clienți mai 
zăboveau în faţa halbelor de bere, şi responsabilul 
strîngea scaunele, aşezîndu-le răsturnate .peste mese. 
Mardare îl chemă la o parte. 

— Sintem de la miliţie! Cum te numeşti? 

— Cotigaru! Omul se sperie. Dar ce am... 

— Tovarăşe Cotigaru, începu locotenentul pe un 
ton liniștitor, a rămas cumva, astă-seară, lîngă bufe- 
tul dumitale, o maşină în pană ? 

— În pană? Nu! Pe la șase, șase şi jumătate, 
a venit la Wartburg pe care conducătorul l-a lăsat 
la parcaj. Pe urmă a luat-o pe Jos, pe şosea. Abia 
adineauri s-a întors. Dar maşina n-avea nimic. 

— Persoana n-a intrat cumva să dea un telefon ? 

— Nici pomeneală ! Să fi vrut tot n-ar fi putut. 
Aparatul e stricat de două zile și încă nu s-au învred- 
nicit să-l repare. 

— Aşa! făcu locotenentul, aruncîndu-i subalter- 
nului o privire plină de semnificaţii. Altceva ai mai 
observat, tovarășe Cotigaru ? Adică, ceva neobișnuit. 

— Păi, cum să vă spun ? Cel cu Wartburgul a venit 
singur, dar de plecat a plecat însoţit. 

— De cine? De vreun vînător, te pomeneşti ? 

— Cum de-aţi ghicit ? Chiar aşa, de omul cu pușca, 
unul înalt și solid, cu o mutră de beţiv. Pe la şapte 
a coborit din autobuz, s-a învirtit niţel în jurul ma- 
şinii și a luat-o de-a curmezișul cîmpului, după îie- 
puri, de bună-seamă. Cred că a atins vreunul căci am 
auzit un foc de armă și cînd s-a întors, avea tolba 
umflată. Mi-am zis că-i mare minune să vînezi iepuri 
noaptea pe'ntuneric ! 

— La ce oră s-a întors? 


— Pe la zece jumătate! A băut la repezeală două 
ţuici mari și a ieșit să se plimbe, în așteptarea priete- 
nului său, cel cu Wartburgul. Cum vă spuneam, au 
plecat împreună. 

— O ultimă întrebare : încotro au luat-o ? Nu spre 
Braşov, nu-i aşa? 

— În direcţia opusă, spre Codlea! 

Îi mulţumi și se urcă în maşină. Mardare porni 
motorul. 

— Mergem la Codlea, tovarăşe locotenent ? 

— Nu, la șantierul arheologic ! Știi unde e? 

Plutonierul se simţi jignit. 

) 

Pe şantier nu erau decît două construcţii de scîn- 
dură : baraca pentru păstrarea materialelor şi ghereta 
paznicului. Situat aproape de oraș, cei ce lucrau aici 
se duceau acasă cu autobuzul în fiecare seară. Şanţu- 
rile săpate de-a curmezișul unui deal scoseseră la 
iveală o aşezare dacică din perioada ocupaţiei romane 
cu numeroase vestigii ale culturii materiale din acea 
epocă. La loc de frunte se situau rămășițele unui 
atelier de aurar cu un cuptor, cu diferite scule și cu vase 
pentru topit metalul. Se bânuia existența unui depo- 
zit de lingouri dar acesta încă nu fusese găsit. 

Opriră automobilul la vreo două sute de metri de 
incinta simbolică din ţăruși, şi-şi continuară drumul 
pe jos. Bolta se înseninase în parte şi raze de culoa- 
rea fildeșului scăldau peisajul într-o lumină stranie. 

Moş Lisandru, paznicul șantierului îi zări de departe 
prin geamul gheretei și ieşi să-i întîmpine. 

— Care ești, bre! 

Purta pe.umăr o veche armă militară şi se sprijinea 
într-o biîtă groasă. 

— Eu sînt! Mardare, răspunse plutonierul cu glas 
scăzut. 

— A, tovarâşul plutonier ! Bătrînul îl cunoștea. Şi 
dumneavoastra aţi venit în control ? 

— De ce „şi noi“? A mai venit cineva ? 4] interogă 
Vasilescu. 

— Dumnealui e un tovarăş locotenent, explică Mar- 
dare, pentru a preintimpina pierderi de timp. 

— Păi, domnu' Voicu împreună cu un individ unul 
aşa... înalt și mătăhălos. Domnu” Voicu spunea că vrea 
să vază dacă-i totul în regulă. 

— Așa stau lucrurile! observă Vasilescu. Atunci 
să ne convingem la rîndul nostru „ce“ controlează. 
Însoţeşte-ne, moş Lisandru. 

Mardare îl instrui: 

— Ne conduci astfel ca cei doi să nu simtă nimic. 
Și să taci chitic, m-auzi, Lisandre ? 

— Dar e vorba de domnu” Voicu al nostru ! ! se miră 
paznicul, care începuse să aibă mustrări de conștiință. 
O privire a plutonierului îl făcu să amuţească şi nu 
mai spuse decît „am înţeles, tovarășe plutonier“. 

Ocoliră cîteva gropi și se furișară pînă prin apro- 
pierea unui punct în care pămîntul fusese scos pe o 
adîncime de vreo doi metri. 

— Acolo sînt ! șopti bătrînul. Mă duc sa-i somez? 


Locotenentul îl reţinu. 

— Rămii aici și să nu scoţi o vorbă. 

Vasilescu și Mardare se trîntiră la pămînt şi îna- 
intară tîrîș pină la marginea gropii din care răzbea 
lumina unui felinar. Auziră discuția dintre Voicu şi 
însoţitorul său. 

— Ce zici, măi Tache, de tezaurul ăsta ? Să tot fie, 
pînă acum, vreo cinci-șase kilograme. 

— Mai mult ! Şi-i chiar aur curat ? 

— "Te îndoiești ? Crezi că strămoșii noștri umblau 
cu fofîrlica ? E aur sută-n sută, cum mă vezi și cum 
te văd. Lingourile poartă sigiliul autorităților romane. 

— Înseamnă că ne-am pricopsit. Ajunge pentru azi. 
S-o ștergem, cît mai e timp. 

— Ai înnebunit ? Cum să plecăm, cînd... 

— Mai venim și altă dată. Miros eu că acum e 
mai bine să ne uşchim |! 

— Ce „altă dată“ ? Care „alta dată“ ? Va trebui 
să ne luăm tălpășiţa încă astă noapte, pricepi ? Miine 
va izbucni scandalul în legătură cu invenţia lui Gher- 
man. Vor urma cercetări, interogatorii, moş Lisandru 
o să spuie că am fost pe șantier și așa mai departe. 
Nu, Tache! Folosim aparatul pînă aproape de răsă- 
ritul soarelui, adunăm cît putem și după aceea, valea ! 

— Fie și-așa ! Dom'le Voicu, n-ar fi cazul ca la ple- 
care să-l aranjăm pe moșu, să nu ne poată turna? 
Altfel, cînd ne-o vedea ieşind cu sacii... 

— Asta-i treaba ta! Eu nu mă amestec. Dacă 
socoţi că-i nevoie! Acum gata! Să mai dibuim mă- 
car un singur loc ca acesta. Haide, să ieşim de-aici. 

Locotenentul și Mardare săriră în picioare. Strîn- 
geau în pumn revolverele. Vasilescu făcu un pas îna- 
inte şi strigă : 

— N-aveţi nevoie de ajutor ? 

Rumoare, agitaţie, apoi o exclamaţie scrîșnită. 

— Ginerele lui Gherman !... Tovarășe locotenent, 
ce surpriză ! Cum aţi nimerit aici ? 

— Chestie de fler! Fler de... arheolog amator. 
Dumnealui tot coleg de breaslă? Arătă spre mutra 
de borfaş a lui Lache. 

— A, nu, un amic. Am vrut să-i arăt locul meu 
de muncă. 

— La douăsprezece noaptea ? Şi cu aparatul ce fa- 
ceţi ? L-aţi adus ca să i-l arătaţi prietenului? lar 
sacul conţine, desigur, andrele şi mănuși tricotate. 

Voicu știa că pierduse partida. Recurse la o solu- 
ție în extremis, încercarea de mituire. 

— Ce să ne mai ascundem, tovarășe Vasilescu. 
Dacă nu luam aparatul, miine-poimiîine lingourile ar 
fi fost descoperite „oficial“ şi depuse la vreun muzeu. 
Nu m-aș fi ales cu nimic! Așa, am găsit cu el citeva 
kilograme de aur în mai puţin de un ceas. Aș putea 
dubla sau tripla cantitatea. Dacă ești de acord, îm- 
părțim frăţește, pe din trei. Haide, fii om de înţeles. 

Mardare veni mai aproape de adîncitură şi privi 
lung chipul desfigurat al arheologului, degetele sale 
încleștate în jurul sacului. 

— Mai sînt şi eu pe-aici. Așa că va trebui să îm- 
părțim pe din patru. 

— Ba pe din cinci, îl corectă locotenentul, ca să-i 
dăm şi lui moş Lisandru ce i se cuvine. 

Tache părăsise pe nesimţite cercul de lumină al 
felinarului și profitind de bezna din jur, ieșise din 
groapă şi se strecurase în spatele milițienilor. 'Ţinea 
arma de vinătoare gata să tragă. 

Paznicul, aflat ceva mai în urmă, îl zări şi răâcni 
„atenție“. Mardare se aruncă în lături, se întoarse și 
fulgerător, apucă de ţeavă pușca adversarului. Se 
încinse o luptă, în care interveni prompt Vasilescu, 
izbindu-l pe bandit cu mînerul pistolului în moa- 


131 


leje capului. 'Tache se clătină și se prăbuși la pă- 
mînt. Revenind, constatară că Voicu nu mai era în 
groapă. Fugise luînd cu el aparatul şi sacul cu lin- 
gouri. 

Un nor acoperi luna şi întunerecul deveni din nou 
de nepătruns. 

Vasilescu se frămîntă. 

— Mardare, să știi că ne scapă! Cu aurul şi cu 
„Ochiul lui Argus“. Toată munca lui Gherman se 
duce de rîpaă. 

De undeva veneau strigătele lui moș Lisandru 
care-l dibuise probabil pe Voicu şi-l urmărea. 

— Stai! Stai că trag! Zău că nu glumesc, dom'le 
Voicu, vă trimit un glonte în spate. 

O luară la goană, bijbîind şi împiedicindu-se la 
fiecare pas. 

— N-a pornit încă mașina, gîfîi plutonierul. Poate 
ajungem la timp. 

Două împușcături sparseră tăcerea. Paznicul își des- 
cărcase arma, dar nu-l nimerise pe fugar. Subit, un 
motor începu să duduie. Voicu ajunsese probabil 
la Wartburgul său şi încerca să demareze. 

— S-a dus! Mardare trase o înjurătură și se opri. 

Nişte faruri străpunseră bezna. Pe drumul de pă- 
mint înaintau în viteză două mașini ale miliției. Sem- 
nalizatoarele violete se roteau, iar sirenele vuiau 
jalnic. 

— Ajutoare ! explodă plutonierul, și scoase apoi 
un adînc suspin de ușurare. Acum n-are să scape. 
Recuperăm și aurul, și aparatul. Dar cum naiba au 
știut să vină la ţanc? 

Se înapoiară lîngă Tache. Acesta mai zăcea în ne- 

simţire. Îl luară pe sus şi-l duseră spre ghereta paz- 
nicului. Moș Lisandru le veni în întimpinare. 

— L-au prins ! le strigă de departe. l-au pus şi 
cătuşe. Lotul în ordine! 

Plutonierul repetă întrebarea : 

— Cum de au venit la momentul potrivit? 

Locotenentul zîmbi maliţios. 

— Fiindcă i-am chemat eu la telefon, înainte de 
a pleca de-acasă. 

— Asta-i bună! Dumneavoastră  ştiați acum un 
ceas că Voicu e hoţul şi că se va îndrepta încoace, 
spre șantierul arheologic ? 

— De ştiut nu știam, dar bănuiam. Deoarece nu e 
normal ca cineva să vină în vizită cu o lanternă 
electrică în buzunar şi nici ca lanterna să fie aco- 
perită cu... pudră de talc. 


A doua zi pe la opt fără un sfert, vila inginerului 
Gherman primi doi musafiri neanunţaţi. Constanti- 
nescu și Cipu ţinuseră să se intereseze personal dacă 
„Ochiul lui Argus“ fusese regăsit. Sosi şi Mardare, 
ca să-l ia pe locotenent. 

Inventatorul, coborînd din dormitor, ramase stu- 
pefiat. 

— N-aţi plecat încă? Aţi chefuit toată noaptea? 
Frumos vă şade... Dar unde e Voicu? Nu-l ştiam 
atît de... auster. 

— Noi am fost acasă, îl lămuri Cipu, dar ne-am 
întors acum să te întrebăm... cum te-ai odihnit. Voicu 
n-a putut veni, fiind... reţinut. 

— Am dormit ca un prunc, declară Gherman, și-s 
impresionat de grija pe care mi-o purtaţi. 

Crin renunţase la pipă, preferînd, la această oră 
matinală, o ţigară cu fiitru. Arăta obosit, cu cearcăne 
sub ochi. 

— Eu nici măcar n-am putut aţipi, așa că am avut 
vreme să reflectez la invenţie. Am ajuns la concluzia 
că o prospectare, cu ajutorul ei, n-ar fi lipsită de 
interes. 

Cipu i se asocie de îndată. 

— Exact la ceea ce m-am gîndit şi eu, în orele 
mele de insomnie. 

Cu un surîs sfios, Gheciman mărturisi : 

— Am dormit bine, dar adineauri, trezindu-mă, 
am avut așa... o presimțire sumbră. Am alergat, nici 
eu nu știu de ce, pe terasă. li bine, aparatul era la 
locul lui, neatins și nevătămat. 

— Ce ţi-e cu presirațiriie astea, rise Ioana îmbră- 
țişîndu-l pe Gogu. Si eu le am cîteodată. Acum, 
spre exemplu, presimt că Aspasia ne va aduce e 
excelentă cafea cu lapte. 

— Bună dimineaţa la toată lumea, îi salută mena- 
jera din prag, balansînd o tavă cu ceşti aburinde. 


Muzica sferelor 


Dacă parcurei strada principală a Cimpulungului 
sucevean, dinspre gară spre noul cinematograf, ai în 
dreapta dealul Runcului, iar în stînga, dincolo de 
apele Moldovei, pe cel al Deei. În urmă cu cîţiva 
ani, pe Runc mai pășieau vitele și oile. Astăzi, pe pan- 
tele lui se înșiră case pînă aproape de coamă. 

Urcînd drumeagurile strîmte și abrupte, lăsînd în 
urmă grădinile cu dalii galbene, violete Și vişinii și 
suind apoi poteca băiătorită în iarba grasă a imașu- 
lui, nimerești la căsuţa din bîrne vopsite în negru, 
cu obloane verzi și cu acoperișul din țiglă roşie a 
învățătorului Firu. 

Distanţa, dar mai cu scamă greutățile urcușului, 
țin musafirii departe ; pînă şi poştașul are obiceiul să 
lase scrisorile la secretariatul școlii de la poalele dea- 
lului. 

Oaspeţii erau, așadar, rari în casa învățătorului. 
lată de ce niște bătăi la poartă, la unsprezece noap- 
tea, nu puteau decit să-l nedumirească. Nu se culcase 
încă — aţipise în fotoliu citind — şi se grăbi să iasă 
în tindă așa cum era, în halat și în papuci, cu toate 


că toamna tirzie ruginise frunzele și le acoperise cu 
pulbere de argint. 


— Cine e? 

— Vreau să vorbesc cu domnul Fiu! 

— Eu sînt Firu! Ce doreşti ? 

— Vin din partea ziarului „Rarăul“, îi răspunse 
un glas înfipt de adolescent. Trebuie să-mi acordaţi 
citeva minute. 

— Trebuie ? La ora asta ? E aproape miezul nopţii. 

Reporterul împinse portiţa fără să ceară încuviin- 
țare. Firu îl cerceta la lumina becului. Era un băiat 
de vreo douăzeci și ceva de ani, scund, cu ochelari, cu 
părul crescut în voie şi cu nişte favoriţi pînă aproape de 
bărbie. Purta un pardesiu cafeniu, subțire, necăptuşit. 
Se prezentă volubil : 

— Stăncuţă mă cheamă. 

Învățătorul ignoră mîna întinsă. 

— Domnule Firu, doresc să aflu de la dumneavoa- 
stră dacă zvonurile care circulă prin tîrg sînt înte- 
meiate. 

— Aha, zvonurile ! Şi de ce m-ai ales tocmai pe 
mine şi această oră tirzie ? 

— Fiindcă sînteţi un intelectual de vază, o nota- 
bilitate a orașului şi fiindcă o declaraţie a dumnea- 
voastră poartă girul seriozităţii. lar ora, ora se expli- 
că prin faptul că dacă ajung la redacţie pînă la doua- 
sprezece, douăsprezece și jumătate, materialul mai 
poate intra în ziarul de sîmbătă. 

— Nu ştiu despre ce zvonuri e vorba! Învățătorul 
deveni ostil. Fă bine și lasă-mă în pace. Vreau să 
mă culc. 

— Domnule Firu! Oamenii de pe-aici, vecinii 
dumneavoastră. afirmă că urmăriţi fenomenul de cind 
s-a produs prima oară și că v-aţi format o anumită 

părere. Dumnule Firu, nu aveţi dreptul să ascundeţi 
opiniei publice faptele. 

Discuţia din grădină o trezise pe Liza care întrebă, 
somnoroasă, de la fereastra dormitorului : 

— George, a venit Albu ? Credeam că abia miine... 

— Nu te deranja! E altcineva... care tocmai se 
pregătește sa plece. 

— Domnule Firu, eu... 

— Am spus că pleci chiar acum! Dacă voi avea 
ceva de comunicat, mă voi adresa redactorului-şef. 


Reporterul nu renunţă cu una cu două. Se căznea 
să aducă noi argumente, cînd dinspre cărare se auziră 
cuvinte răzlețe, rostite cu răsuflarea întretăiată. Stân- 
cuţă și Firu se întoarseră intrigaţi şi învățătorul avu 
a doua surpriză din această seară. Îl recunoscu pe 
vechiul său prieten, doctorul Albu, psihologul, care 
urca poteca urmat de fiul său Titel. 


— Ca să ajungă... omul la tine... trebuie să fie... 
cel puţin alpinist, răsună peste întinsul văilor vocea 
de bas a savantului. Şi unde mai pui bezna asta spur- 
cată, care te face să dai în gropi, la propriv, nu la 
figurat. 

— Fii binevenit, Albule, îl salută Firu rîzînd. Dacă 
aveai buna inspiraţie să respecţi data sosirii indicată 
în propria ta telegramă, te aşteptam la gară. 

— Tata nu mai ştia exact ce a scris în telegramă, 
îl lămuri Titel. După aceea a spus că-i preferabil 
să plecăm mai devreme decît mai tîrziu. 

— Cam așa, cam aşa! Acuma zi, Firule, de ce 
m-ai pus pe drumuri ? Scrisoarea ta misterioasă, îţi 
spun drept, mi-a stîrnit curiozitatea. Ce-i cu feno- 
menul acela ? 

Aruncînd spre gazetar o privire neliniştită, învă- 
ţătorul îl întrerupse : 

— Nu acum! Vorbim în casă. Mai eşti aici dom- 
nule Stăncuţă ? 

— Scuzaţi vă rog ! N-am să vă mai deranjez. Alt- 
minteri, și sosirea la Cîmpulung a celebrului psiho- 
log Nicolae Albu poate constitui o ştire senzaţională. 
Omagiile mele, domnilor. 

— Cine a fost? întrebă Albu ștergîndu-și fruntea 
cu batista. f 

— Un reporter! Un reporter care a picat într-un 
moment cît se poate de nepotrivit. Dar haideţi înă- 
untru ! Lizo! Lizo! 

Doamna Firu se trezi a doua oară şi întrebă ame- 
țită de la geam: 

— Ce s-a întîmplat? A venit doctorul Albu? 


— De data asta a venit! 

Se auzi un „doamne slinie“ deznădăjduit. Liza cre- 
dea în presimţiri și, din nou, o presimțire de-a 
ei se adeverise. Se îmbrăcă repede, reflectînd la soar- 
ta ingrată a gospodinelor. 

În capot şi cu o broboadă care-i acoperea părul 
pus pe moaţe, cobori în sufragerie, unde îl găsi pe 
soțul ei şi pe cei doi musafiri instalaţi în jurul mesei, 
cu cîte un păhărel de ţuică între degetele înţepenite. 

— Bine ai venit, doctore! Și zi... mi-o făcuşi? Ca 
pedeapsă, o să vă mulţumiţi cu o gustare rece. Mare 
te-ai mai făcut, Titel! În ce clasă ești? 

— În anul întîi la politehnică. 

— “Ptiu, să nu-ţi fie de deochi! De n-ar fi copiii, 
nu ne-am da seama că trec anii şi că îmbătrînim. 

— Ce-ţi fac ploziui, lizo ? întrebă Albu. Bine, sănă- 
toşi ? 

— Slavă domnului ! Sc întrec în ghidușii. Nu exis- 
tă copii mai neastimpărați în tot Cîmpulungul. Noroc 
că stăm la capătul tîroului, unde nu-s alte geamuri 
de spart decit ale noastre. Ai să-i vezi mîine. Mă 
duc să vă pregătesc ceva. 

Doamna Firu disnăru în bucătărie. Albu bău o 
gură de ţuică și plescăi încîntat. 

— Asta da! Simţi pruna din livadă. Și zi, Firule, 
pe cît am înţeles din scrisoarea ta, e vorba despre... 
un fel de nor fosforescent? 

Învățătorul își frecă încurcat bărbia ţepoasă. 

— Dacă vrei, îl putem numi şi așa. Doar că se 
comportă cam ciudat. 

— Adică? 

— Trece zi de zi, sau mat bine zis noapte de 
noapte, fix la douăsprezece si treizeci şi trei de minu- 
te, foarte încet deasupra grădinii din spatele casei 
mele. | 

Albu desena cu virful degetului figuri geometrice 
pe lemnul lustruit al mesei. 

— Cînd s-a arătat prima dată ? 

— Marţi în 26 octombrie. Era o noapte senină și 
totuși nu prea friguroasă. Lucrasem tirziu — corec- 
tasem nişte teze — şi mă asezasem la pian ca să mă 
destind oleacă. Fix la douăsprezece și treizeci şi 
trei s-a stins lumina electrică. Nu m-am alarmat căci 
la noi se mai întîmplă, din cînd în cînd, mici de- 
fecţiuni la uzină. M-am ridicat, m-am apropiat de 
fereastră şi atunci l-am zărit. Era un fel de bulgăre 
format dintr-o ceață densă, cu un diametru de 
opt-zece metri. Emitea o lumină destul de puter- 

nică, albastră-verzuie, şi se deplasa cu o viteză 
extrem de redusă, ceva mai mare ca a omului: care 
se plimbă. 

Titel se interesă de altitudine. 

— Mică, îl lămuri învățătorul. Cel mult... 15 me: 
tri deasupra solului. Fi, dar iată că a trecut de 
miezul nopţii. Trebuie să ne grăbim. Puncţi-vă pal- 
toanele. 

Liza sosi, ducînd într-o mînă o tavă cu tartine şi 
în cealaltă o cană cu ceai. 

— Mai tirziu, Lizo! Nu te supăra, dar acum 
ieşim puţin la aer, spuse psihologul. 

Doamna Firu se supără pe soţul ei. 

— M-a năucit cu „„farfuriile lui zburătoare“. Din 
cauza, lor, farfuriile mele rămîn de căruţă. N-o puteţi 
lăsa pe mîine ? Doctore, trebuie să fii frînt de obo- 
seală și copilul... 

Titel se simţi jignit. 

— De mine să n-aveţi grijă, doamna. Sint în 
formă şi nu mi-e foame de loc. 

— Luaţi măcar sandvișurile, insistă stăpîna casei. 
George, să știi că așa ceva nu se face! 

Firu înălţă din umeri. 

— Ilartă-ne, Lizo! spuse Albu din nou, dar noi 
pentru asta am venit. Ceaiul o să ne prindă bine şi 
la întoarcere. 


După un sfert de oră de așteptare sub un brad 
falnic, acoperit de promoroacă, înțepeniseră. Frigul 
le tăia respiraţia. Suflau în degete şi tropăiau, ca 
pe gerul bobotezei. 

Albu, prea comod ca să-și scoată ceasul din buzu- 
nar, întrebă pentru a treia oară de timp. 

— Douăsprezece și douăzeci şi opt, răspunse în- 
vățătorul, cerindu-și parcă scuze. Nu mai avem mult 
de îndurat. 

Lîngă gard se mișcă ceva. O umbră trecu fulge- 
rător şi se contopi cu cea a unui boschet. Firu o zări, 
dar o puse pe seama luminii lunii, a norilor tre- 
cători. 

Puțin mai tîrziu, frunzele veștede ale tufişului se 
scuturară. 

— Cineva se ascunde acolo! 

Doctorul Albu nu observase nimic Și nici Titel, 
care stătuse cu ochii pironiţi la cer. Ca să-i facă gaz- 
dei pe plac, se declarară gata să cerceteze. 

Îl mai despărțeau trei-patru metri de boschet, 
cînd o mogiîldeaţă o rupse la fugă în direcţia por- 
tiţei. 

— Hei, dumneata ! strigă Titel. Stai ! Oprește ! 

Făcu trei-patru pași în urmărirea necunoscutului, 
mai mult de complezenţă, și se înapoie lîngă ceilalţi. 

— A şters-o atît de repede, încit... 

Firu dădu din mînă, îngăduitor. 

— Nu-i nimic! Mai mult ca sigur că era gaze- 
tarașul. 

Îşi umflă plămînii ca vocea lui să fie auzită pînă 
departe. 

— Stâncuţă, te-am rugat să mă laşi în pace! Să 
nu te mire dacă te reclam! 

Răspunsul abia îl putură înțelege, datorită dis- 
tanței la care ajunsese reporterul. 

— Din vina dumneavoastră mi-am paradit apa- 
ratul fotografic. L-am izbit de un trunchi de copac 
și praful s-a ales din el. Sînteţi un om înapoiat, 

domnule Firu, de vreme ce n-aveţi pic de înţelegere 
pentru menirea presei. 

Psihologul dîrdiia și după mișcările sacadate ale 
capului său nu se putea înţelege dacă-l aprobă sau 
nu pe amicul său. Spuse totuşi: 

— Foarte bine că l-ai gonit! O indiscreţie cît de 
micu ar nutea compromite totul! 

— De ce, tată ? Nu te-nţeleg! spuse Titel. 

__— Contrariul m-ar fi surprins... plăcut, răspunse 
Albu maliţios. 

Aerul prinse să vibreze. Un zumzet abia percep- 
tibil se înteţi treptat și, în cele din urmă, tunetul păru 
să se rostogolească din înaltul bolţii peste crestele 
împădurite şi peste livezi. 

— Ce-i asta? întrebă studentul. Norul dumnea- 
voastră produce zgomot de turboreactor ? 

— Nu, se deplasează în deplină tăcere. Trebuie 
să fie un avion care trece întîmplător. E ora două- 
sprezece și treizeci și unu de minute. Din clipă în 
clipă... 

Vuietul avionului slăbea încetul cu încetul. Cei trei 
priveau încordaţi în direcţia din care, potrivit afir- 
maţiilor învățătorului, obişnuia să se ivească norul 
fosforescent. Titel, cu ochii săi ageri, îl zări primul. 

— Ilată-l! Exact cum l-aţi descris. Un bulgăre, 
iradiind o lumină albastră-verzuie. Se apropie. Ba 
nu ! Și-a schimbat subit direcţia. A executat un viraj 
de aproape nouăzeci de grade. 

— Pleacă! constată doctorul cu profund regret. 
Dispare după brazii aceia. Păcat! E limpede că așa 
trebuia să se întîmple. 

— De ce, tată? 

— Din cauza avionului ! 

— Din cauza avionului ? 

— Să intrăm în casă, Firule, spuse Albu. După ce 
ne mai dezmorțim, stăm de vorbă. 

Liza îi aştepta în sufragerie. Schimbase capotul cu 
o rochie de stofă de culoarea prunelor coapte şi își 
scosese bigudiurile, afișînd o pieptănătură demnă de 
cel mai iscusit coafor. Pe masă, cana pîntecoasă cu 
învelitoarea ei de lină tricotată lăsa să scape de 
sub capac un abur subțire. 

— la spuneţi, merita ? George, dacă faci febră, 
să știi că nu-ţi dau nici măcar un pahar cu apă. Să 
vă aduc cîte o aspirină ? 

Albu o rugă să stea liniștită. Își umplu singur 
ceaşca, puse patru bucăți de zahăr şi mai stoarse şi 
o jumătate de lămiie. După ce sorbi, cu vădită plă- 
cere, băutura fierbinte, îl invită cu un gest auto- 
ritar pe Titel să-l imite. Dar Liza luă asupra ei ofi- 
ciile de gazdă. 

— Să-ţi aud părerea, Albule! spuse învățătorul 
mușcind din piinea cu cașcaval. 

— De fapt n-am nici o părere! Ce ai vrea acum ? 
Să afirm că obiectul pe care l-am urmărit adineauri 
era o rachetă cosmică de pe o altă planetă? 

Lui 'litel îi scăpă sensul cuvintelor, sau pur și 
simplu îl ignoră. 

— Putea fi şi o navă auxiliară. O navă auxiliară 
a unei rachete interplanetare, ajunsă la limita su- 
perioară a atmosferei terestre. O sondă teleghidată, 
destinată scopurilor de cercetare. 

— Nu prea are aspect de navă, mărturisi învă- 
țătorul. Dar dacă îi analizăm reacţiile şi mai ales 
retragerea în momentul apariţiei avionului, sîntem 

îndemnați să credem că obiectul se supune voinţei 
unor fiinţe gînditoare. 

— De ce s-or fi temînd ? întrebă tînărul cu nâduf. 
Sîntem noi oamenii atît de fioroși ? 

Doctorul Albu puse ceașca pe masă şi-şi drese vocea 
care, ca urmare a statului în frig, devenise şi mai ră- 
gușită. 

— Să admitem că ceea ce am văzut adineauri era 
într-adevăr mesagerul unei civilizaţii-surori de undeva 
din spaţiul cosmic. Întrebi de ce se tem de noi, 
Titel ? Giîndeşte-te că te-ai afla deasupra unei pla- 
nete necunoscute, de pe suprafaţa căreia se înalţă 
din cînd în cînd ciupercile negre ale exploziilor nu- 
cleare, că zăreşti străfulgerările sîngerii ale bombe- 
lor și proiectilelor de artilerie, că vezi orașe şi ogoare 
transformate într-o mare de flăcări! Ai mai avea 
curajul să intri în legătură cu populația unui astfel 
de corp ceresc? 

Firu nu spuse nimic, dar îi dădu în simea lui 
dreptate. 

— În cazul acesta, 'nu-i nimic de făcut? întrebă 
Liza aproape bucuroasă. 

Psihologul își goli ceașca și-și șterse buzele cu 
podul palmei. 

— Ba, ceva ar trebui: totuși întreprins ! 

— Ce, Albule? 

Nu primi nici un răspuns. 

Soţia învățătorului se uită la pendula de deasupra 
bufetului. Se făcuse unu şi jumătate. | 

— Ajunge! Toată lumea la culcar ! 

Albu se ridică şi-i puse învăţător: -i mîinile pe 
umeri. 

— Dragă Firule, lasă-mă să mă gîndesc. Peste 


noapte, poate îmi vine vreo idee. 
bi 


Gemenii năvăliră în cameră, manifestindu-şi ne- 
astimpărul prin chiote asurzitoare. Împliniseră cinci 
ani şi erau blonzi, ciufuliţi şi arși de soare. În picioa- 
rele goale, cu cămășuţele de noapte cu arnici, se 
agăţară de haina doctorului şi executară în Jurul lui 
un fel de dans al pieilor roșii. 

— A venit nenea Albu! A venit nenea Albu! 

Savantul încercă să-i potolească, lăsîndu-se pe vine 
şi sărutîndu-i pe obrajii bucălați. 

— Ce faceţi voi, copii? la zi tu, Petre? 

— Eu sînt cuminte şi mănînc tot ce-mi dă mămica ! 

— Dar tu, Marta ? 

— Eu sînt și mai cuminte și mănînc tot, tot, tot 
ce-mi dă mămica! Neneee... mi-ai adus ciocolată ? 

Albu deschise sacul de voiaj. 

— Cum să uit un lucru atît de important? Uite, 
o cutie pentru tine și una pentru Petre. 

De aici încolo, se dedicară în exclusivitate ruperii 
celofanului, care rezista cu îndărătnicie degetelor 
cu unghiile tăiate scurt. 

Liza sosi în goană, ca și cînd ar fi presimţit niște 
abateri grave de la bunele rînduieli ale casei. Îl 
dojeni pe Albu cu severitate: 

— Se poate să le dai dulciuri pe stomacul gol? 
Nici măcar nu s-au spălat pe dinți. 

În pofida protestelor şi a lacrimilor, ciocolata fu 
confiscată, iar Petre și Marta duși, sau mai degrabă 
tîrîți, în baie. 

Se ivi și Fir, proaspăt ras şi mirosind a levănţică. 

— Bună dimincaţa, Albule. 


— Bună dimineaţa. Şi după o pauză: citesc pe 
fața ta aceeaşi nerăbdare, ca adineauri la Petre şi la 
Marta, cînd m-au întrebat de ciocolată. Ei da, mi-a 
venit o idee. 

— Bravo! la spune... 

— Crezi că găsim la Cîmpulung vopsea lumines- 
centă ? 

— Vopsea luminescentă? Probabil! Explică-mi, 
totuși, ce ai de gînd? 

— Să-l trimitem pe Titel în oraș să cumpere un 
bidon, două. Pînă se întoarce, vom face exerciţii de 
cultură fizică. 

— N-ai vrea să renunţi să faci pe misteriosul? 

— O să ne ducem în grădină și o să curăţim 
un teren de citeva zeci de metri pătraţi. După aceea 
vom desena, cu vopsea luminescentă, un cerc mare. 

— Te gindeșşti la amenajarea unui... teren de ate- 
rizare ? 

— Întocmai, Firule, la asta mă gîndesc! i se răs- 
punse cu vădită ironie. 

După vreun ceas și jumătate, Titel aduse vopseaua 
şi totul se făcu potrivit indicaţiilor psihologului. 
Spre prînz, terminară. După-amiaza trecu chinuitor 
de încet, cu nenumărate consultări ale cadranelor cea- 
surilor, cu păreri şi contrapăreri susținute fără nerv, 
dar mai ales cu o muţenie totală din partea celui care 
pusese lucrurile ]a cale. De bucatele gustoase prepa- 
rate de Liza nu prea se atinse nimeni, ceea ce spori 
antipatia ei faţă de tot ce era misterios şi se plimba 
prin văzduh. 

Pe la miezul nopţi, tensiunea ajunsese la maxi- 
mum. Se duseră în grădină şi se postară la cîţiva 
metri de cercul luminos. 

— Credeţi că va veni? întrebă Titel pentru a 
zecea oară, deși ştia că nu va primi răspuns. Firu, 
care se încălzise, își desfăcu nasturii de la palton 
şi-şi vîri în buzunar fularul cu care-l înfășurase 
Liza. Albu căsca obsedant, dar nu de plictiseală, ci 
dintr-o prea intensă încordare a nervilor. 


— Cinci minute mai avem! constată învățătorul, 
ciupindu-și buza inferioară, gest pe care elevii săi 
îl știau prevestitor de furtună. 

— Numai să vină! suspină Titel. Dacă apare iar 
avionul de aseară... 

Prin apropiere pîriiră niște crengi. 

— Ce-a fost asta? sări Firu. 

O cracă se rupse și un corp greu se prăbuşi la 
pămînt. Cineva se văita : 

— Văleu, piciorul! Mi-am rupt piciorul ! 

— Stâncuţă ! Firu se lovi peste șold. Reporterul, 
naiba să-l ia! Cine te-a pus, omule, să te caţeri în 
pom ? Se pregăti să se ducă la el. 

— Atenţie, obiectul! anunţă Albu uitînd să mai 
caşte. 

Pe bolta de un cenușiu deschis, pe care luna fă- 
cuse stelele să pălească, se ivi norul, ca o aureolă 
albăstruie. În cîteva clipe ajunse deasupra cercului 
luminescent şi se opri. Rămase suspendat într-o stra- 
nie imobilitate, ca a păianjenului agăţat de firul 
său de mătase. 

Liniştea solemnă, maiestuoasă, fu destrămată de 
strigătele ziaristului : 

— O văd! O văd! Unde mi-e aparatul? Aju- 
tați-mă să-mi găsesc aparatul, vă implor! Doamne, 
ce ghinion! 

— Zece secunde, constată Albu cu ceasul în mînă. 
Încă n-a pornit! Acum! 

Bulgârele de ceaţă ţișni pe neaşteptate în sus și 
îndreptindu-se spre est la fel ca în ajun, se făcu 
nevăzut. 

Stăncuţă continuă să se lamenteze și să-și caute 
aparatul de filmat pe care-l luase cu împrumut de 
la un coleg operator. Firu avea ce avea cu el. Sim- 
ţea o dorinţă arzătoare să-l strîngă de gît. 

— Pentru ultima oară îți spun: dacă te mai prind 
pe-aici... Acum, haide. sprijină-te de mine. Titel, 
treci de partea cealaltă... așa. Să intrăm în casă şi 
să vedem ce are piciorul. 

Reporterul suferise o ușoară entorsă şi după ce-l 
bandajară, plecă șchiopătînd, în ciuda protestelor şi 
a prevestirilor sumbre ale Lizei. 

În jurul mesei, bărbaţii, deși frînţi de oboseală și 
de nesomn, schimbau impresii. 

— Acum poţi să ne spui ce rost avea cercul lumi- 
nos ? îl întrebă Firu pe psiholog. Crezi că le-a putut 
sugera intenţiile noastre pașnice ? 

— Nici nu mă gîndeam la așa ceva! Cercul a în- 
deplinit pur și simplu rolul unui semnal. A unui 
semnal pentru eventualele elemente raţionale ale no- 
rului fosforescent. 

— Şi ca să sugereze că acesta este locul stabilit 
pentru comunicări ! completă mîndru Titel. 

Tatăl său îl dezaprobă printr-o uşoară clătinare a 
capului, mai mult pentru felul categoric de a se ex- 
prima decît pentru fondul ideii. 

Învățătorul monologă : 

— Înseamnă că experiența propriu-zisă abia ur- 
mează |! 

— Firule, tu ce crezi că ar putea constitui un semn 
de pace, inteligibil ca atare pentru orice ființă raţio- 
nală ? întrebă psihologul. 

— Un steag alb! sări Titel pe negîndite. 

— Nu, culoarea alba ca simbol al păcii are o ac- 
cepţiune limitată chiar şi pe planeta noastră. La unele 
popoare albul înseamnă doliu. 

— Poate un porumbel sau o ramură de măslin ? 

— Şi acestea-s simboluri pur terestre! 

— Nu-mi dau seama ce am putea... începu învă- 
țătorul, dar se întrerupse brusc. Ba da, ştiu! Un 
copil! Ca să-ți reiau raționamentul, Albule... Dacă, 
aflîndu-mă deasupra unui corp ceresc necunoscut, 
mai precis, deasupra unui punct al acestui corp ce- 
resc prevăzut cu un semnal, aș zări un copilaș jucîn- 
du-se, ce mi-aş spune ? Cei de-acolo au expus copilul 
unor primejdii prezumptive ! ? Nu, ei au încredere în 
mine ! Înseamnă că, la rîndul meu, pot avea încre- 
dere în ei. 

Basul lui Albu făcu să vibreze zidurile. 

— Asta e! Asta-i soluția! Dar, stai niţel, care 
părinte ar accepta riscul ? Care părinte ar fi dispus... 

— Greu, tare greu! E nevoie de o mare doză de 
curaj. După o foarte lungă tăcere, urmă: dacă Liza 
ar fi de acord... 

— Firule! 

— ... i-aş lua pe Petre sau pe Marta. 

— George... cu neputinţă ! 

— De ce? Nu trebuie să supraapreciem pericolul. 
Obiectele zburătoare neidentificate observate pînă în 
prezent n-au pricinuit nimănui vreun rău, în afara 
cazurilor cînd au fost atacate. Firește, fără consimţă- 
mîntul Lizei... Mă duc să vorbesc cu ea. 

Liza stătea de o bucată de vreme în capul scării și 
urmărea, cuvînt cu cuvînt, discuţia. Spuse, în timp 
ce cobora : 

— Nu e nevoie, George, am auzit! 

— ȘI... care-i părerea ta? 

— În calitatea noastră de părinţi, n-avem drep- 
tul să avantajăm pe niciunul dintre copii. Aşa că... 
să-i prezentăm „vizitatorilor“ noștri pe amîndoi. 
Poate că așa vom scăpa de agitația asta, de nopţile 
nedormite și de întreaga poveste cu norul fosfo- 
rescent. 


În noaptea următoare se lăsase ger. Un abur sub- 
țire, albicios, plutea peste grădina cu flori de toamnă 
veștejite. Liza îmbrăcase copiilor șoșonei și căciu- 
lițe de lînă și îi condusese, alături de soţul ei şi de 
Albu tată și fiu, la locul „experimentului“. 

Petre, mai puţin neastimpărat din cauza orei îna- 
intate, repeta într-una, somnoros : 


— Ce trebuie să facem, tăticule! Ce trebuie sa 
facem, mămico ? 

— Nimic! Să vă jucaţi. 

— Am luat-o și pe Emy! spuse fetiţa, arătindu-i 
doctorului păpușa. 

Titel şi Firu mergeau înainte. 

— Dacă iar „apare gazetarul acela zânatic ? 

— Dă o raită prin grădină, Titel ! Dacă-l găseşti, 
fă-i vînt sau măcar nu-l lăsa să se apropie. 

Studentul se îndepărtă. Liza profită de ocazie și 
veni lîngă bărbatul ei. El îi văzu obrajii aprinși şi 
o puse pe seama frigului. 

— George... oare nu facem o greșeală ? 

— N-o să li se întîmple nimic! 

— Priveşte-i cum stau cuminţi și se joacă în cen- 
trul cercului. Parcă ar fi o momeală pentru atras 
în capcană vreo sălbăticiune. 

— Taci, Liza! Nu vorbi așa! Dacă fenomenul 
care se produce e dirijat de o rațiune de tip umanoid 
— și am toate motivele s-o cred — comportamentul 
nu poate fi altul decît cel presupus de Albu. 

— Totuşi mi-e frică! 

— Crezi că mie nu? Îi căută mîna. 

— Poate amînăm experiența. Ne mai gîndim. 

— Prea tîrziu, Lizo! 

Norul se ivi deasupra copacilor, într-o tăcere de- 
plină. Vîntul, adineauri destul de puternic, încetase 
să sufle. Se apropia foarte încet, legănîndu-se, de cer- 
cul luminescent. Petru și Marta stăteau în „picioare, 
disputîndu-şi-o pe Emy. Nici nu priveau în sus. 

Psihologul, rezemat de un copac, îşi înfipsese un- 
ghiile în scoarță. Preocupat de eventuala prezenţă a 
reporterului, Titel îl căuta printre straturile de cri- 
zanteme ofilite. Soții Firu se ţineau de mînă, căutînd 
putere unul la celălalt. 

Bulgărele de ceaţă ajunse deasupra cercului şi 
rămase neclintit. O secundă, două... cinci... 

Nemaiputînd. să-și stăpînească nervii, Liza încercă 
să se smulgă, să se repeadă la copiii ei. Firu o reţinu. 

— Lasă-mă, George! Nu mai suport! Să-i luăm 
de acolo! 

Răspunse cu o diîrzenie de care, pînă atunci, nu 
s-ar fi crezut capabil. 

— Nu! Mergem pînă la capăt! 

În clipa aceea, din norul fosforescent aflat la nu- 
mai 10—12 metri înălțime, ceva căzu în interiorul 
cercului. 

Firu se năpusti într-acolo, trăgind-o și pe Liza. 

Din partea opusă se apropia doctorul, gesticulind 
și urlînd: 

— Staţii! Nu s-a întîmplat nimic! 

Nu-l auziră. Pătrunseră în cerc și ridicară copiii 
în braţe. Liza plingea în hohote. 

Norul fosforescent se înălţase şi înconjura acum 
falnic grădina. După aceea se îndepărtă. 

Albu intră şi el în cerc și se aplecă peste ceea ce 
fusese aruncat la picioarele copiilor. Era o sferă stră- 
vezie, ușoară, de mărimea unei mingi de fotbal, 
interiorul căreia se găsea o splendidă floare argintie. 
O ridică și o arătă triumfător celorlalţi. 

— Priviţi! Ce poate simboliza mai limpede gînduri 
bune, de prietenie? Au înţeles mesajul nostru și 
ne-au răspuns. 

Titel apăru pe alee, venind dinspre casă. 

— Domnule Firu, l-am prins pe gazetar! Se pitise 
lingă gard. L-am încuiat în cămară. Dar ce se petrece 
aici ? Te pomenești că „vizitatorii“ au și plecat! 

Citi răspunsul pe feţele celorlalți. 


Dimineaţa, la cafea şi cozonac cu nucă, discuţiile 
reincepură. Firu se liniștise şi era gata să accepte 
orice nouă propunere a prietenului său. Acesta pledă 
cu pasiune în favoarea următoarei faze a experienţei. 


— Trebuie să aşezăm în centrul cercului o carte! 
— O carte? Ce fel de carte? 


— Un abecedar ! După ce ne-am manifestat, și unii 
și alţii, intenţiile pașnice, e momentul să le aducem 
la cunoștință modul nostru de exprimare. Făpturi 
inteligente fiind, vor pricepe repede cum comunicăm 

noi prin scris și ne vor da informaţii asupra sis- 
temului lor corespunzător. 

Învățătorul găsi propunerea justificată şi se duse 
după abecedar. 

Între timp, Liza sosi cu copiii. 

— Ia uitaţi-vă ce au găsit adineauri în grădină! 
Puse pe masă un cub cenușiu care, de departe, părea 
turnat din metal. 

— Un zar de fier! 

— Nu, Titele, nu-i din fier! E foarte uşor, ca o 
masă plastică. 

Albu vru să ştie de unde luaseră obiectul. 


— Din centrul cercului ! Azi-dimineaţă, îndată după 
ce i-am îmbrăcat, s-au repezit în grădină. Le plăcuse 
jocul de-aseară şi spuneau că „mai așteaptă și alte 
daruri de la nenea din cer“ După cum vezi, nu s-au 
înşelat. 


Firu revenise şi ascultase cu gura căscată. 


Înseamnă că au mai trecut o dată deasupra 
grădinii, la altă oră decît [a cea obișnuită. Înseamnă, 
Albule, că au raţionat la fel ca tine, doar ceva 
mai rapid. 

— Dacă aşa stau lucrurile, conchise psihologul, am 
avea în faţă un model al felului lor de exprimare. 


Abecedarul lor ! 


— Poate nu atît de uşor descifrabil ca abeceda- 
rele noastre. Oricum, vom încerca ! 


Cubul cenușiu rezista tuturor asalturilor. Nu -se 
deschidea, nu se lăsa zgîriat de oţelul cel mai dur, 
nu era atacat de substanţe chimice. Firu epuizase 
toate resursele micului său laborator şi nu putuse 

constata decit că era un monolit, cu o densitate 
redusă, dar neobişnuit de rezistent. 

Hotări să-l ducă a doua zi în oraș pentru radi- 
ografiere, deși doctorul îşi exprima îndoieli în pri- 
vinţa vreunui rezultat. 

— Nu ştiu dacă vom afla ceva, în felul acesta. 
Problema trebuie soluţionată prin raţionament. Nişte 
fiinţe inteligente nu ne-ar fi trimis un mesaj pe care 
să nu-l putem descifra cu ușurință și cu mijloacele 
de care dispunem. | 

Învățătorul fu silit să-i dea dreptate. 

— Adevărat! De ce ne-ar fi dat să dezlegăm o 
şaradă ? 

— Aşadar, cubul trebuie tratat cu ceva care ne 
este la îndemînă, cu ceva care ţine de mediul nos- 
tru pe care ei au avut ocazia să-l cerceteze, cu ceva 
care face parte integrantă din viaţa noastră. 

— Ca apa sau focul? întrebă Titel. 

— Da, ca apa sau ca focul! Soluţia trebuie să fie 
simplă, uimitor de simplă. 

Învățătorul așeză cubul pe pervazul ferestrei. Vru 
să se ducă în bucătărie, după o cană cu apă, dar 
se opri consternat. 

Soarele, pînă atunci ascuns de nori plumburii, gă- 
sise o spărtură și-și trimitea suliţele aurii printre 
perdelele albe, brodate cu flori. 

Razele atinseră cubul, îl învăluiră. Se auzi o muzică 
stranie, eterică, nespus de duioasă și de liniștitoare. 
Semăna ba cu un cîntec de leagăn îngînat de o mamă 
pruncului, ba cu susurul vîntului, cu murmurul izvo- 
rului, cu clipocitul apei. 

— Lumina soarelui ! hîrîi Albu gîtuit de emoție. 
Ea face parte din viaţa noastră, o guvernează. Era 
de la sine înţeles că acest cub va fi, mai curînd sau 
mai tirziu, mîngiiat de razele soarelui şi că mesajul 
va fi transmis. 

Firu îşi revenise. Luă zarul între palme, cu acea 
gingășie cu care ridici un pui de vrabie căzut din 
pom. Glasul său suna solemn și întrucîtva profetic : 

— Muzica sferelor! Muzica altei lumi! Ştiţi ce 
ne spune ? „Sîntem oameni, oameni ca și voi, sîntem 
Îraţii voştri de pe o stea îndepărtată. Să ne dăm miîli- 
nile, să ne cunoaștem și să ne iubim !“ Asta ne spun, 
iar noi, noi va trebui să le răspundem. 


Ziua se scurgea încet, poate şi mai încet ca cea 
anterioară. Făcuseră toate pregătirile, potrivit pro- 
punerilor psihologului, instalind în jurul cercului 
luminescent, cîteva difuzoare. Apoi verificaseră cu 
migală magnetofonul din sufragerie și aleseseră, după 
ample dezbateri ŞI controverse, o banda. Pe la cinci 
după-amiază isprăviseră şi se învirteau fără rost 
prin odăi şi prin grădină. 

Firu își aminti de Stăncuţă. 

— Ce ai făcut cu reporterul, Titel? Te pomenești 
că l-ai uitat în cămară ? 

— E băiat bun! îl scuză acesta. l-am dat drumul, 
dis-de-dimineaţă. A promis să nu se mai arate pe-aici. 

Învățătorul simţea nevoia să dăruiască din ferici- 
rea care-i umplea pieptul, și altora. 

— Păcat! Fra atît de stăruitor, încît merita o 
răsplată. De-aș şti de unde să-l iau, i-aș comunica 
să vină la miezul nopții în grădină. 

Titel se însenină. 


_— Înainte de a ne despărţi, mi-a lăsat numărul 
de telefon. Mă duc să-i spun să vină şi să nu-și 
uite aparatul de fiimat. O să sară în sus de bucurie. 

Tutel se îndepărta și Firu se alătură lui Albu care 
controla difuzoarele. 

— lotul în ordine? 

— În cea mai perfectă ordine! Ce crezi, Firule, 
de ce te-au ales tocmai pe tine și grădina ta? De 
ce revin noapte de noapte, la aceeași orâ? 

Învățătorul ridică din umerj. N-avea nici cea mai 
vagă idee. 

— Să-ţi spun ipoteza mea. Şiim acum că folosesc 
un limbaj muzical. Ce făceai tu marţi, în 26 octom- 
brie, la treizeci şi trei de minute după miezul nopţii, 
cînd norul fosforescent a apărut pentru prima oară ? 
Cîntai la pian, nu-i aşa ? Fi bine iată cheia misterului ! 

Învățătorul își împreună mîinile şi-și sprijini băr- 
bia în ele. 

— Să ştii că ai dreptate! Au auzit muzică. şi au 
presupus că aici se vor pulca face înţeleşi. Nu s-au 
înșelat ! Totuși... răspunsul nostru, cel pe care-l vom 
da astă-seară, va fi oare în măsură să-i convingă ? 

— Fără îndoială! spuse Liza cu fermitate. Nici 
nu există alternative ! „Oda bucuriei“ exprimă doar, 
prin ea însăși, ideea că toți oamenii sînt fraţi. 


Mai rămăsese un minut. Din cele trei difuzoare se 
revărsa, năvalnică şi maiestoasă, muzica lui Beetho- 
ven. Bulgărele de ceaţă se apropia, încununat de 
aureola sa albastră. Stăteau muţi, simţindu-și inimile 
ca niște păsări, gata să se înalțe în zbor. 

Doar Stâncuță îngina încet, în timp ce apăsa pe 
declanșatorul aparatului de filmat: 

— Dacă reuşesc, sînt cel mai fericit gazetar de pe 
suprafaţa Pămîntului. 

Albu îşi drese vocea de bas. 

— Prima întîlnire ! Așa arată deci prima întîlnire ! 

Norul cobori lent, într-o liniște perfectă, în centrul 
cercului luminos. Se aşeză pe iarbă şi sclipirile albas- 
tre-verzui se stinseră... 


Amonalis 


Aseară, fiindcă m-am întreţinut cu Livia despre 
metempsihoză, telepatie, sau așa ceva, am scăpat 
meciul de box de la televizor. Pe urmă am găsit în 
paharul cu lapte — beau în fiecare seară un pahar 
cu lapte — o zdreanţă de caimac, deşi Livia știe prea 
bine că pielița alb-gălbuie, jilavă şi încrețită, îmi 
provoacă greață. Pe urmă m-am virit în pat și am 
luat de pe noptieră romanul pe care tocmai îl citesc, 
un Raymond Chandler formidabil. Bineînţeles ca 
cineva, cine altul decît Livia — Puiu e de o săptă- 
mînă în tabără la mare — rătăcise semnul de carte, 
ceea ce m-a făcut să pierd o groază de timp. Pe urmă 
a început să zbiere aparatul de radio al vecinului şi, 
în cele din urmă a zbîrntit telefonul. 

Eram convins că cineva greșise numârul și mă pre- 
găteam să-l trimit la cimitirul Bellu, la crematoriu 
sau la morgă, cînd am recunoscut vocea prietenu- 
lui meu Tudor. Tudor se ocupă de istoria științei, dar 
ca nu este numai profesiunea, ci şi pasiunea lui. 
Deoarece îl ştiam pe undeva în Italia, la Roma, 
Neapole sau Florenţa, surpriza mi-a luat piuitul. 
A întrebat: 

— Alo, Dem, tu eşti? 

N-am putut să mă abţin: 

— Nu, aici Amenhotep al III-lea! 

— Dem, trebuie să te văd! Chiar acum, imediat! 

— Perfect ! iau autobuzul și în zece minute sosesc 
la tine, la Veneţia. 

— M-am întors din Italia, zăpăcitule. Acum trei 
ceasuri am coborit din avion. Sînt la mine acasă şi 
am mare nevoie de tine. 

Din tonul lui agitat am priceput că glumele mele 
erau departe de a fi la locul lor. 

— Bine, mă îmbrac și vin! Să pregăteşti o cafea, 
altminteri riști să mă pierzi de muşteriu. 

M-am îmbrăcat. A durat destul de mult, căci pleoa- 
pele mi se lipeau, iar mîinile şi picioarele atîrnau 
grele ca niște grinzi de beton armat. Apoi, ca să n-o 
trezesc pe Livia — pentru nimica-n lume n-aş fi 
fost în stare să-i dau explicaţii — m-am furișat afară 
cu pantofii în mînă. M-am încălţat sub clar de lună, 
sub un cer — mană cerească pentru orice astronom. 
După aceea am pornit-o pe jos de-a lungul străzii 
pustii, căci 'Tudor stă foarte aproape, pe Popa Nan. 


Venise în întîmpinarea mea și mă astepta în colţ, 
la farmacie. Prietenul meu e un tip mărunt şi uscă- 
țiv, cu părul rar, de un blond spălăcit. Holtei convins, 
suportă cu stoicism toate inconvenientele stării sale 
civile. socotindu-le tributul datorat libertăţii perso- 
nale. În plus, detestă alcoolul, tutunul şi mîncărurile 
condimentate, ceea ce mă face să cred că ori va atinge 
o vîrstă matusalemică, ori va da ortul popii foarte 
curînd. de inimă rea. Ne-am strîns mîinile. 

— Îți mulțumesc, Dem, pentru osteneală! 

— Chiar n-o puteai lăsa pe mîine? Zi, despre ce 
este vorba ? 

— Vino! Trebuie să-ți arăt ceva. 

— Ceva foarte important, desigur. 

— Altfel nu te sunam în miez de noapte. 

M-a luat de braţ şi m-a tras după el. Locuiește 
într-o casă veche, un fel de vilă, cu geamuri mari, 
ușor bombate, şi cu o scară impunătoare, protejată 
de o marchiză colorată în roșu, verde şi albastru. 
Razele de lună filtrate prin frunzișul castanilor secu- 
lari desenau figuri geometrice bizare pe peluza de 
iarbă și pe cărarea pietruită, pe care piciorul se ferea 
parcă să le atingă. 

— Dem, tu crezi în inspiraţie? m-a întrebat pe 
nepusă-masă. În acea flacără mistuitoare, care... 

L-am privit năuc și m-am revoltat : 

— Pentru asta m-ai scos din aşternut, la o oră 
cînd pînă şi stafiile s-au dus la culcare? 

— Răspunde, te rog! . 

— Auzi întrebare! Altminteri, cum s-ar fi năs- 
cut atitea opere de artă ? Iliada, Odiseea, Mahaba- 
rata, Ramayana, Infernul lui Dante, Faust, Missa 
solemnis, a noua de Beethoven... să-ţi mai înșir? 
Statuile lui Praxiteles sau ale lui Rodin, pînzele unui 
Rembrandt, Durer, Leonardo... 

S-a uitat la mine ca şi cînd aș fi spus vreun lucru 
extraordinar, ca şi cînd aș fi rostit vreo profeție. 

— Adineauri... știi, m-am exprimat greşit. Nu la 
harul artistului mă refeream ci la cel al inventatorului, 
al descoperitorului pe tărîmul tehnicii. La Heron 
din Alexandria, să zicem, la Vaucansson, Pascal, 
Watt, Arkwright sau Edison ... Şi, la urma urmei, 
de ce nu la marele Leonardo? Mă întreb: cum au 
înfăptuit ei operele lor? Au fost „inspirați“ ? Dacă 
da, ce reprezintă această inspirație ? De unde izvo- 

răşte ? Din ce tainice circumvoluțiuni ale creierului, 
presupunînd că este de natură cerebrală? 

Îl pricepeam din ce în ce mai puţin. Pătrunsesem 
prin ușa întredeschisă într-o sufragerie spațioasă, 
cu mobilă din lemn de stejar sculptat și de-acolo în 
odaia de lucru. Biroul, biblioteca cu sute de tomuri 
roase de vreme, modelele la scară redusă ale unor 
mecanisme străvechi, tăbliţele de lut cu semne cune- 
iforme, papirusurile cu hieroglife, manuscrisele. gre- 
cești sau arabe, erau toate așternute cu un strat gros 
de praf. Pe covor stătea nedesfăcută o valiză, iar 
fotoliul pe care intenţionam să mă instalez era ocu- 
pat de haina lui de ploaie făcută ghem, de o umbrelă 
neagră şi de pălăria pe care o cunoșteam din stu- 
denţie. | 

l-am amintit de cafea. După vreo cinci minute, a 
descoperit cutia cu Ness pe fundul unii vas de cera- 
mică ornamentat cu linii punctate, din cultura 
Hamangia. 

Cele două cești pe care le poseda erau nespălate 
încă dinaintea plecării în Italia, și, de aceca, mi-a 
preparat băutura într-un borcan de dulceată, cu apă 
rece de la robinet. Apoi a eliberat fotoliul și s-a 
aşezat în faţa mea pe un taburet. Fixîndu-mă cu 
ochii săi cenușii, pătrunzători, a repetat întrebarea : 

— De unde izvorăște, după părerea ta, inspiraţia 
inventatorului ? 

Am băut o gură de cafea. N-avea nic de aromă, 
în schimb mirosea a mucegai. 

— De unde dacă nu din străfundurile minţii 2 În 
știință, aşa mi se pare, chestiunea e mai putin com- 
plicată ca în artă. Un proces de acumulare, o înma- 
gazinare de cunoștințe dobîndite de civilizaţie pînă 

la acea epocă, trecerea lor prin filtrul aţiunii, cri- 
stalizarea esenței, apoi, într-o zi, saltul calitativ, 
revelaţia ! 

A izbucnit într-un rîs care se voia mucalit. 

— Revelația! Da, da. revelaţia! Nu-ţi place 
cafeaua ? Îmi pare rău! Spune, Dem, ce crezi des- 
pre... despre opera ştiinţifică a lui Leonardo da Vinci ? 

ram acum convins că se scrîntise. Un om care 
te sună la telefon în toiul nopţii şi te invită la el 
ca să-ţi ceară părerea despre opera științifică a tita- 
nului Renașterii nu putea fi în toate minţile. Totuşi 
n-am replicat nimic și m-am mulţumit să-l studiez. 
A sesizat, bineînţeles, starea mea de spirit. 

— Te-am chemat fiindcă ești scriitor, om de fan- 
tezie ! Şi fiindcă eşti prietenul meu bun și devotat. 
Știi foarte bine că messer Leonardo era mult mai 
preocupat de tainele științei decît de arta sa. N-a 
terminat decît vreo douăzeci de tablouri. Desigur... 
nici opera ştiinţifică n-a socotit-o vreodată încheiată. 
N-a publicat nimic și de aceea ea a rămas atitea 
secole necunoscută. Nici astăzi, Dem, auzi, nici 
astăzi, Corpus Oincianum. — tezaurul manuscriselor 
sale — nu este încă integral cercetat. Mereu sînt 
scoase la iveală alte comori ale spiritului, alte idei 
uimitoare, pe care el singur le-a intuit, deși pînă 
la traducerea lor în viaţă au trebuit să se scurgă 
patru veacuri. Te întreb, cum de a fost cu putință 
un asemenea salt peste prăpastia timpului? Înspi- 
raţie ? Har divin ? Sau poate... „altceva“ ? 


Începusem să-mi pierd răbdarea. Căldura era su- 
focantă şi picam de somn. Se făcuse unu și jumătate. 
Dacă Livia se trezea... 

— Ce „altceva“, Tudore ? Ce vrei de la mine? 
Leonardo da Vinci a fost, fără doar și poate, un tip 
genial. De ce n-am admite că o minte atît de deo- 
sebită de a celorlalţi, de a contemporanilor săi, era 
capabilă... Desigur, inspiraţie ! Ce „altceva“, Tudore ? 

— Nu ştiu !... Sau poate că ştiu şi nu îndrăznesc... 

— Ce nu îndiăzneşti ? 

— Să formulez ideea! Să-ţi explic: la Florenţa 
am cunoscut un bătrîn cărturar, Giancarlo Pinelli, 
îndrăgostit ca și mine de opera științifică a lui Leo- 
nardo. Am sporovăit seară de seară despre desco- 
peririle maestrului — Pinelli cercetează de peste trei 
decenii Corpus Uincianum — am schimbat păreri, 
ne-am contrazis. Pinelli făcea afirmaţii bizare des- 
pre sursa de inspiraţie a marilor descoperitori, fără 
a spune ceva precis, fără a-şi clarifica „poziţia. La 
insistenţele mele a făgaduit să-mi pună la dispo- 
ziţie fotocopiile UNCr Manuscrise vinciene găsite de 
el. Spunea că după lectura lor aveam să mă dumi- 
resc. Am părăsit Florenţa, am colindat vreo două 
săptămîni peninsula Iberică şi azi... 

— ter! 

— Ai dreptate, ieri cînd am venit acasă, am 
găsit în cutia poștală, pe lingă cîteva scrisori fără 
importanţă, și plicul acesta ! 

Mi l-a întins. Era un plic mare și gros, din hîrtie 
cafenie, pe care o mînă obișnuită cu migala dese- 
nase numele şi adresa prietenului meu. Înăuntru erau 
cîteva  fotocopii, reproducînd un scris demodat, 
dar drept, ordonat și cu relativ puţine înflorituri. 
Rîndurile porneau însă dinspre marginea dreaptă a 
hirtiei. 

Ludor avea emoţii. Obrajii săi de obicei palizi, 
prinseseră culoare ŞI ochii păreau de porțelan. 

— Scrisul lui, sînt aproape convins că e scrisul 
iui ! Scria cu mîna stingă. A trebuit să folosesc o 
oglinaă. 

Mi-am exprimat nedumerirea pentru faptul că abia 
revenit dintr-o lungă și obositoare călătorie, se apu- 
case să citească manuscrisele. 

— Bu m-am putui abţine! Le-am parcurs, ce-i 
aiept, în pripă, totuşi am avut o extraordinară reve- 
lajie, care pur şi simplu m-a dat gata. Atunci te-am 
sunat. Pricepi ? 


În virtutea inerţiei am mai gustat o dată din cafea 
apoi m-am sculat şi am udat cu ea mușcatele veştede 
dintr-un ghiveci. 

— Le pomeneşti că acest manuscris descrie o inven- 
ie orinidabilă ! Reactorul atomic ? Racheta cosmică ? 
dau cel puţin... vehiculul pe pernă de aer? 

Ni-a luat în serios. 

— Nu, nu e vorba de o invenţie, adică despre o 
previziune tennică sau ştiinţifică... 

— Atunci Leonardo ne dezvăluie reţeta elixirului 
vieții sau taina pietrei filozofale ? Sau poate... me- 
toda de a fabrica aur din nisip? 

— Du gluini, Dem ! Filele acestea cuprind, pare-se, 
gînduri intime, așternute sub impresia unor întîm- 
olări zguduitoare. Prima însemnare datează din 
anul 1489... 

Mi-a întins o oglindă de bărbierit stropită din 
belşug cu spumă de săpun. Înainte de a o potrivi 
în [aţa lotocopiei, am şters-o cu batista. Apoi, pri- 
vind în ca, am început să citesc cu glas tare: 

Milano, în 15 aprile 1489. Azi am împlinit 37 de 

, dar nu aceastâ-i pricina pentru care-mi aştern 
gîndurile ci pentru că în această zi mi-a fost dat să 
[iu martorii unei minuni, 

De o vreme, prin miile nu-mi umblă decît înlre- 
barea : putea-va omul vreodată să se. ridice în vă:- 
duh aidoma păsărilor, putea-va el alinge în zber 
înălțimea norilor ? Am privit mișcările pline de gra- 
jie şi de vigoare ale vieţuitoarelor cerului, am făcut 
desene, am descompus aceste mişcări. Am studiat 
forma trubului, a aripilor, dar totul mai e atit de 
învălmăşit, alit de puţin limpede, de parcă m-aş 
uita printr-un geam aburii, prin care nu deslușesc 
decît forme învăluite în ceață sau poale, poate, con- 
tururile unei maşini de zburat. Seara a venit Niccolo. 
Am tăifăsuit pînă tirziu, la o cupă de vin... 

Totul e matemalica ! Pînă şi universul ascunde, sub 
aparențele sale, un fel de matematică reală, iar în- 
jelepciunea e Jiica experienţei. biatematica Şi expe- 
riența, ele sint cheile de boltă a tot ce ne înconjură..e 

E necesar a ne Ieri de preceptele învățaților ale 
căror argumente nu sint confirmate de experienţă, 
ea singură fiind [oarta prin care ne este dat a 
pătrunde la cauza Jenomenelor, la: raţiunea lucru- 
rilor, căci ea nu înseamnă negarea rațiunii ci, dim-. 
potrivă, respectul pentru ca. Experienţa este con- 
diția cea dintii şi principală a oricărei şiiințe ade- 
vărate, aptă a prevedea ejectele atunci cînd cunoaşte 
cauzele şi dacă frin inducție butem a ne ridica de la 
fapte particulare la legi generale, prin deducție ne 
coborim de la legi generale la fapte particulare... Nici 
un efort nu se produce în natură fără pricină, şi doar 
înțelegînd pricina, nu mai.avem nevoie de experi- 

ență. Aphcai-am aceste precebie în ioate căutările 
mele ? Cred că da! Mulțumită lor am desprins le- 
gile mişcări, echilibrului şi căderii corpurilor, ele 
m-au ajutat a pătrunde imposibilitatea creării unei 
Jorțe din nimic, m-au călăuzit către formularea te- 
oriei undelor luminoase şi sonore... 

Zborul ? !? Una dintre marile şi nepătrunsele 
laine ale naturii, una dintre darurile ei, hărăzte 
poate numai creaturilor înaripate. Mă întreb ce le 
susține în plutirea lor, cum de urcă şi coboară ? Ari- 
pile ? Și noi am putea făuri aripi şi să le mişcăm 
prin forța mușchilor. Totuşi, nu-i numai asta! De 
aș putea afla, o de-aş putea ajla! Oare nu lăsat-am 
totul de o parte, pînzele şi culorile, lecturile din 
yordanus Nemorarius, din Buridan, din Nicolaus 
de Cusa, din Euclde. care-mi sînt atît de dragi, oare 
nu neglipat-am anatomia şi culorile, decit spre a 
putea chibzui la maşina de zburat ? 

Principele mă ceartă, şi pe bună dreptate, căci 
sint acum în slujba lui Ludovic Maurul, care îmi 
oferă adăpost şi mă îndestulează, cerindu-mi în 
schimb a zugrăvi chipuri, a construi palate, a inventa 
mașini de război, a înjgheba serbări fastuoase. Dar 
eu nu pot, căci mintea-mi, cît e ziua de mare, dar 
și noaptea, în somn, se îndeletniceşte cu maşina de 
zburat... 

Niccolo s-a dus acasă iar eu, în loc să mă culc, 
am început a desena o formă de aripă. 

De-ar fi aripa mai lungă şi mai lală, şi tot nu 
văd ce o va susține? Aerul? El singur, greutatea 
trupului omenesc laolaltă cu cea a ariilor ? Așa... 
sau poate mai ascuțită la virf ? Omul stă culcat şi-şi 
sprijină picioarele de aceste scîndurele. Scîndurelele, 

printr-un joc de roți şi de curele, pun în mișcare 
aripile. Aribi ca ale vulturului, dar mai mari şi 
nult mai întinse. Siranie plăsmuire ! De cîntări-va 
de două ori greulatea omului, cine o va susține? 
Cine ? 

Stăteam aplecat asupra hiîrtiei, cînd dintr-o dată 
am auzit cuvintele : 

„Totuși aerul, Leonardo !“ 

Fantezia, pirdalnica, îmi juca, de bună seamă, un 
renghi. Stăruința mea bezmetică, freamătul meu lă- 
untric dădea naştere la halucinaţii auditive. Pe negîn- 
dite am răsbuns, sau mai degrabă mi-am răspuns cu 
glas tare: 

Aerul, desigur ! Căci şi păsările, cu corpul lor mai 
greu ca aerul pot a se susține şi a se mișca în acest 
fluid! Dar cum ? În ce fel? 

„Făcîndu-l mai dens acolo pe unde trec, decit 
acolo pe unde nu trec!“ 

Mai dens pe unde trec decit acolo be unde nu 
trec ? Da, așa e! Așa e, fireşte... aerul mai dens... 
Strălucită idee ! 

Subit mi-a străfulgerat prin minte că ideea cea 
strălucită nu a mea fusese, ci a altcuiva! Alicineva 
o născocise, cu toale că eram singur în odaie, un 
glas străin, un glas necunoscut... de femeie. Din jilț 
m-am ridicat şi am ocolit şevaletul, privind masa, 
scaunele, scrinul... Nimeni ! Doar lucruri... şi lucru- 
rile nu au grai. 

„Adevărat ! Lucrurile n-au grai! Doar oamenii !“ 

Nu mă înşelasem, căci din nou vorbise aceeaşi voce 
serafică de femeie. Am strigat, cerîndu-i să spună 
unde e, să se înfățişeze. | 

„Cu drag m-aş arăta, Leonardo, dacă aş putea“. 

Nu putea ? Să fi fost chipul ei atit de hîd, tru- 
pul ei atit de schilod, sau făcea parte din acea 
tagmă vrăjpilorească ce nu cutează a se înfățișa decit 
lu miez de noapte, la ceasul strigotlor, al ielelor, al 
vîrcolacilor ? 

A râs încet, şi în risul ei cu răsunat clopoței de 
argint. | 

Nu, Leonardo ! Sint ca şi tine, ca cei din jurul 
fă». Duar că-ți vorbesc .de departe, de foarte, foarte 
detarte.” 

Cawintele răzbeau, ce-i drept, de sus, din bolta de 
pratră, dar, după tărie, nu păreau a ne despărți mai 
mult de douăzeci de coţi. Mi-a fost dat a asculta 
uin nou clinchelul clopoțeilor. 

„Douăzeci de coți ? Douăzeci de miliarde de mili- 
arde de. coți, meser Leonardo! Aruncă-ţi privirea 
prin fereastră. Vezi steaua aceea mică, gălbuie, din 
ureapta Ursei Mari ? În preajma ei e lumea în care 
trăiesc. Glasul meu nu face să vibreze timpanul, ci 
pătrunde nemijlocit în creicrul tău. Nu-l poate auzi 
nimeni în afară de tine, Lconardo 1!“* 

Mă cuprinse teama, căci grăiam cu mine însumi, 
țlr-un joc neghiob al fanteziei, auzeam şi vocea 
mea, ştiută, şi alta necunoscuti, de femeie. 

„Ie-nşeli, meştere, dar n-am cum să-ți exphc! 
Acum ne despărțim ! Sînt ostenită. Pe altă dată! 
Cînd gîndurile taie, aidoma celor de adineauri, 
puternice, tumultuoase, vor răzbi concentrate ca prin 
[ocarul unei lentile, pînă la mine, voi reveni. Adio, 
Leonardo...“ 

Nu m-am putut stăpîni şi ceva, desigur nebunia, 
m-a făcut a răsbunde sau a-mi răspunde mie însumi ; 

Adio ! Adio cuget limpede de învăţat, adio minte 
sănătoasă ! Adio! 


Isprăvisem de citit şi simţeam privirile sfredelitoare 
ale lui Tudor. Aveam frisoane, deşi aerul era la fel 
de încins și de îmbicsit ca în timpul zilei, deși prin 
geamul larg deschis nu pătrundea nici o boare. 

Tudor continuă să mă pîndească. 

— Acum ce spui, Dem? 

— Nu ştiu... e cam... ciudat! 

N-aş fi recunoscut pentru nimica-n lume ce im- 
presie făcuse asupra mea lectura manuscrisului. 

Tudor chicotea. 

— Har divin? inspiraţie? Salt peste veacuri? 
Explicații şubrede, născocite de cei ce n-au vrut să 
înţeleagă, destinate celor ce n-au putut să înțeleagă. 
Poate că marile genii n-au fost mari genii, ci niște 
oameni avînd darul de a comunica cu alte lumi, 
mai perfecţionate decit a noastră. 

Afirmația lui a trezit în mine acel spirit de frondă, 
pe care-l manifest de obicei în relaţiile cu Livia. 

— Deci niște cetățeni cumsecade ca tine și ca 
mine, care, la o ceașcă de cafea, făceau conversaţie 
cu făpturi extraterestre, rezolvînd printre altele pro- 
bleme științifice fundamentale. Nu înţelegi că-i 
absurd, 'Tudore ? După tine, un Copernic, un Kepler, 
un Galileo Galilei, un Giordano Bruno — ca să mă 
refer numai la marii astronomi ai Renaşterii — n-au - 
fost decît „purtătorii de cuvint” ai unor gânditori de 
pe alte planete sau, şi mai pe șleau, nişte plagiatori ?.- 

A bătut imediat în retragere. 

— Poate că nu-i cazul să generalizăm. 

— Aşadar, retractezi ? 

— A, nu! Să zicem că anumite personalităţi, doar 
vreo cîteva în decursul întregii istorii, aveau, pe lîngă 
cunoștințe enciclopedice, pe lingă forța lor de sin- 
tetizare, pe lîngă intuiţia lor genială și însușirea de 
a străbate, cu spiritul, distanţele ce se măsoară în 
ani-lumină. Doar astfel, zic eu, se explică conce- 
perea prematură — teoretică — a unor invenţii şi 
descoperiri, înfăptuite abia mult mai tirziu. 

— E prea din cale-afară! O transmisie de unde 
cerebrale de-a curmezișul spaţiului cosmic... recep- 
ţionarea unor mesaje în același mod... De unde ase- 
menea energii ? Şi factorul timp? Nu, nu, cu ne- 
putinţă ! 

A luat de pe masă fotocopia şi mi-a virit-o sub 
nas. 

— Şi însemnările lui Leonardo ? 

— Leonardo a fost convins că întîmplarea s-a da- 
torat propriei sale imaginaţii ! Amintește-ţi de ulti- 
mele cuvinte din manuscris. 

— Ar fi cazul să citeşti mai departe. Fila urmă- 
toare €... aceasta. 

Scrisul era acelaşi. Poate mai puţin sigur, mai puțin 
viguros, ușor tremurat. 

L-am parcurs în grabă, de asemenea cu ajutorul 
oglinzii de ras. 


Milano, în 9 decembrie 1499. Am regăsit acest 
caiet printre vechituri, pe fundul unui cufăr şi iată 
că de la cele dintii însemnări s-au scurs zece ani, 
zece ani de căutări fără rost. Dar poate mă înşel, 
poate că n-a fost timpul pierdut, de vreme ce am 
pictat „Cina cea de taină“ la mănăstirea Santa Maria 
della Grazia, am scris „Iratatul despre pictură“, am 

studiat alcătuirea trubului omenesc. Dar masina de 
-burat a fost şi va rămîne un vis, deoarece nu-i este 
dat omului a se înălta aidoma lui Icar, către Soare ! 
Omul e o ființă păminteană, e un stejar bătrîn, cu ră- 
dăcinile adînc înfipte în țărînă şi nu o sprintenă rîn- 
dunică. Halucinalia aceea, a glasului de femeie, nu 
s-a mai rebetat, deşi sint zece ani de-atunci... 

M-a vizitat Niccolo, pe care nu îl mai văzusem 
de mult şi ti-am arătat caietele mele, stivele, teancu- 
rile, munţii mei de caiete, şi i-am povestit despre 
echilibrul din vasele comunicante, despre maşina ben- 
tru șlefuit sticla, despre cea de săpat, despre tibar- 
nilă. desbre cuptorul pentru tobit metal. 

Pe nesimţite, am ajuns cu vorba la maşina de zbu- 
vat şi î-am mărturisit că nu o părăsisem, că mă  pîn- 
disem la ea în fiecare zi şi că modhficasem ariba. dîn- 
du-i o suprafaţă continuă, după modelul celei de hhac. 

Nu mai eram convins de reuşită : mă rodeau, mai 
mult ca ovicînd, îndoielile si-mi sbuneam că a te 
desbrinde de pămînt, a te înălta în văzduh aidoma 
falnicei acvile, e un vis prea îndrăzneţ! Putem noi 
cuteza... noi care nu sîntem decît nişte biete făpturi 
din carne şi din sînge. fiinte slabe, nebutincioase ?... 

Nu ştiu cînd m-a părăsit Niccolo, căci m-am trezit 
în singurătatea atelierului. copleșit de areste răsrolh- 
lnare întrebări şi întreoul meu trub, fiecare fibră. 
Jiecare celulă a creierului, retrăia acea unică și totală 
concentrare de acum zece ani. 

Maşina de zburat! Aribi mici sau aribi mari? 
Aripi de pasăre sau de hliac 2 Poate că urmasem un 
drum greşit. boate că n-ar fi trebuit să îmat vietui- 
loarele cerului. ci să mă străduiesc a făuri „altceva“, 
ceva ce nu există în natură, ceva pe temeiul legilor 

fizicii, ceva potrivit a face cerul mai dens, un fel de 
șurub care. să se înfisă în aer spre u se înălța ! De-aș 
putea umble 'hăurile din minlea-mi chinuită ! De-aş 
purea experimenta... 

În clipa cînd toate acestea se încrucișau prin cabul 
meu, a răsunat glasul : 

„Șurubul e o “soluţie, Leconavilo, dar nu şi unica. 

Glasul ! Îl ascultam din nou! Cu cîtă înfrigurare 
îl aşteptasem în nopțile mele de veghe. 

„Abia acum [i-am autit chemarea, meştere. Ai 
avut, se vede preocubări felurite. De aceea n-ai 
fost capabil de acea concentrare, care stabileşte legă- 
tura dintre noi. Te înțeleg ! Te străduieşti să patrunzi 
cît mai adînc semnificatiile ascunse ale naturii şi 
societății. Dar nu ai o metodă sistematică de studiu. 
Nici suficiente deprinderi matematice, pentru a-ţi 
dezvolta ideile. Și peniru a convinge şi pe alții de 
justețea lor. Prea multe preocupări, Leonardo, şi prea 
mărunte." 

l-am dat drepiate, dar nu fusese totdeauna vina 
mea, căci de cele mai multe ori nu făceain, ceea ce 
doream, ci ceea ce mi se cerea, adică desenam hărti 
geografice, studiam conformația solului, supravegheam 
lucrările de canalizare, asanam lacuri... | 

„N-a fost. un reproş, ci doar o constatare. Ce-ai 
vrea să ştii acum ? Grăbeşte- te, nu pot zăbovi.* 

Cite nu doream să aflu, dar mai presus de toate, 
mai arzător, era a şti de putea-vom vreodată săgeta 
văzduhul. 

„Fireşte ! Mai întîi veți încerca să vă înălțaţi cu 
baloane umplute cu gaze mai ușoare decît aerul. 
Apoi, veți sări, cu arihi asemănătoare celor dese- 
nate de tine, de pe vîrful unor. coline. După aceea 

veţi inventa ceva care va [urniza 0 fostă întinăl 
mai mare ca cea a Jropriilor voştri miseh:. Alinei 
va începe cu adevărat epoca zborului. "ot mai sirs 
şi mai deberte vă vor purta maşinile. Veţi sălta peste 
munţi şi peste fluviu ! Peste mări şi occave!? (em: 
călători pe cărările cerului. Construind aharate si- mai 
puternice, veţi ajunge be Lună, pe Ucnuc, be Marte. 
Și în cele din urmă, în alte sisteme sola:c.“ 

Mă amăgea, îmi fiovestea basme pentru coh, shu- 
nîndu-mi că oamenti vor călălovi shre lamnui și spre 
Marte, căci cum de-am butea dobindi o asemenea 
forță şi ce era acel ceva despre care bomonise ? 

„Chiar dacă ti-aş dezvălui secreiul, tot n-ai în- 
țelege. E prea devreme, Leonardo !* 

Prea devreme, deci ! Poate că avea Trephlate, lotus? 
nu eram grăbit şi puteam aştehla un an, doi, chiar 
zece. Cind ? 

„Peste veacuri, meştere ! Acum mă duc.“ 

Ce n-aş fi dat s-o fac a mai rămîne, s-o mai ascult. 

„Nu bot ! Mă părăsesc puterile !* 

De î-aș cunoaşte măcar numele. 


„Mi se spune AMONALIS.“ 


Ajunsesem la capătul ultimei fraze și păstram, nici 
eu nu știu de ce, fotocopia în mînă, privind-o cu un 
amestec de neîncredere și respect ; glasul lui Tudor 
il auzeam ca prin vis. | | 

— După cum ne relatează istoria, Leonardo pără- 
seşte apoi Milanul. La Mantua, execută nnrtretul 
Isabelei d'Este. După aceea îl găsim la Veneţia, 
unde ia parte, ca inginer, la pregătirile pentru apă- 
rarea orașului împotriva oștilor otomane. Inventează 

citeva maşini militare șI imaginează chiar un fel de 
submarin. În primăvara anului 1500 poposeşte la 
Florenţa, unde se angajează ca arhitect şi inginer 
la ducele Cesare Borgia... 

Deznodămîntul nu mă satisfăcea. Întreaga poveste 
rămînea agățată undeva în gol, nerezolvată, ca în 
romanele moderne. L-am întreba+, de aceea, revoltat: 

— Și mașina de zburat ? Şi glasul de femeie? 

— De unde să știu? Manuscrisul nu menţionează 
NIMIC |! 

Din ce în ce mai enervat am luat plicul de pe 
masă şi m-am apucat să-l scutur. A căzut din el o 
a treia fotocopie, mai mică, pe care n-o observase 
nici unul dintre noi. S-a repezit la ea, mi-a smuls 
oglinda din mînă şi a început să citească această a 
treia fotocopie. Avea următorul conţinut : 


De cînd mă aflu la Florenta mi-e sufletul pustiu și 
dacă-mi doresc ceva în vială. e de a mai butea 
asculta o dată acel enigmatic glas al stelelor. Maşina 
de zburat am dat-o uitării, desenele stau aruncate 
undeva, gălbejite şi roase de șoareci, încerc a mă 
concentra asupra altor elemente ale cunoașlerii, mai 
putin pentru a afla adevărul decît pentru a o readuce 
pe Amonalis. Zadarnic! Trec zilele, lunile, anii... 
in jurul meu totul e trist, searbăd, cenușiu. De ce 
n-o mai aud ? De ce nu-mi mai grăieşte ? Te chem, 
Amonalis, te cheamă întreaga mea fiinţă, revino mă- 
car pentru o clipă, vorbeşte, vorbeşte, făptură a ste- 
lelor ! 

Și într-o zi mi-a răsbuns: 

„lată-mă, meştere Leonardo !* 

Am întrebat-o de ce a zăbovit atita şi dacă nu-mi 
quzise chemarea ? 

„Ba da, uneori chemarea ta a ajuns pină lu mine. 
Dar nu aveam putere să-ţi răspund. De-ai şti de 
cîlă energie e nevoie ca să ne trimitem glasul pe 
Pământ ! Ce doreşti, Leonardo ?* 

Nu mai doream nimic, căci înțelegeam acum 
zădărnicia încercărilor de a alerga înaintea timpului, 
de a-l depăşi, pricebpeam că noul fiecărei epoci este 
cu străşnicie legat de eboca în care se ivește. 

„Și așa le afli cu mult înaintea timpului tău, meş- 
tere. Mulțumeşte-te cu atit. E ultima noastră întăl- 
nire. Să ne luăm rămas bun.“ 

Mă întrebase de o dorinţă şi eu aş [i avut una, mai 
mare şi mai clocotitoare decît toate celelalte, dar nu 
îndrăzneam, 

„Urei să mă vezi! DBănuiam! E nespus de greu, 
Leonardo. Sînt necesare energii capabile să mute din 
loc munții sau să sece oceane. Energii pe care abia 
le adunăm în decursul unei vieţi.“ 

Să-i văd chipul, ochii, gura, să-i văd trupul țesut 
din lumina stelelor şi părul, mănunchi de raze de 
soare. 

„Atit de puternică e dorința ta ?* 

Puternică ? Ce cuvint sărac! Uriaşă, copleșitoare, 
distrugătoare, căci de mi s-ar fi cerut a renunța la 
brațul drept, la vedere, la bătăile inimii, în schimbul 
imaginii lui Amonalis, aş fi consimțit bucuros. 

„E mare prețul.” 

Mie mi se părea nespus de mic şi eram gata a-l 
plăti, dar din vocea ei, cînd a vorbit, a răsunat o 
ne[ărmurită tristeţe. 

„ÎL va plăti... cineva! Dar nu vei fi tu acela 

Aboi s-a arălat, imaginea ei s-a înfiripat încet- 
incet sub tavanul de piatră al atelherului, din văluri 
de ceață cenușie, s-au iscat culori palide, contururi, 
jorme — capul, gâtul, umerii, mâinile — un chip 
de o ginguşie paradisiacă, ochi mari, adânci, privirea 
ițeleaptă, surisul fascinant şi enigmatic, oglindind 
Jiuaditatea vieţii lăuntrice. Părul lung căzind în va- 
lura. peste umeri, mâinile de o suplețe divină, de o 
strălucire ce întrecea pe cea a perlelor din fundul 
mării, iar în spatele ei, un peisaj bizar, o lume de 
vis cu stinci 1oşcate şi verzui, cu ape sidefii, peste 
care plutea ireal un abur diafan. 

Glasul ei devenea din ce în ce mai slab, pe mă- 
sură ce imaginea prindea a se destrăma, învălmă- 
şindu-se în aceleaşi cețuri plumburii. 

„Am dat tot ce-am putut. Energia pentru restul 
vieții. Dar nu-mi pare rău. Adio, meştere ! Cu bine, 
Leonardo !* 

„Pierise şi toluşi o mai vedeam, chipul ei mi se în- 
lipăvise în minte pină în cele mai mici amănunte 
şi ceva int-a dat ghes să mă apropii de şevalet. Am 
prins be ramă o pinză nouă, imaculată, am pregătit, 
febril, culorile, pensulele, mîna mea a început a 
alerga mai iute ca vintul, mai iute ca gîndul, temîn- 
du-se a nu uita, 

Seara tirziu, a venit Niccolo. Portretul era gata, 
iar eu şedeam în faţa lui şi-l priveam. A rămas îm- 
pietrit şi mi-a spus că nu- i Jusese dat să vadă o ase- 
menea minunăţie şi m-a întrebat: cine-i femeia? 
Parcă n-ar fi o fiinţă terestră, ci una dintr-o altă 
lume. Cum o cheamă ? 

N-am fost în stare să rostesc cuvîntul Amonalis 


şi i-am sbus că se numeşte... MONA LISA. 


Tudor isprăvise de citit. Se uita la mine întrebă- 
tor. M-am căznit să spun ceva foarte inteligent, ca 
să-i justific încrederea și prietenia. N-a ieşit decit 
o remarcă banală, despre faptul că „Mona Lisa" 
este anagrama cuvîntului „Amonalis'. Am adăugat, 
în prostie : 

— Oare așa s-a născut Gioconda? 

A ridicat din umeri. 

— E cineva capabil să tragă o linie precisă, netă, 
de demarcație între vis şi realitate, între fantezie şi 
fapt concret ? S-au țesut atitea legende î în jurul per- 
sonalităţilor marcante și nu rareori ei înşişi au fost 
autorii acestor legende, autorii propriului lor mit. 

Se schimbaseră, evident rolurile. Eu mă înflăcă- 
rasem iar ludor făcea pe raţionalul. M-am răstit 
la el: 

— Îl acuzi pe Leonardo de fals? 

Mi-a luat mîna într-ale lui ca să mă potolească. 

— Cum aş putea comite un asemenea sacrilegiu ? 
O imaginaţie prolifică, ore lungi de singurătate, 
o încordare psihică ieșită din comun pot determina 
viziuni, nu-i așa? Poate că rîndurile așternute de 
el — dacă el e cu adevărat autorul — cuprind ceva 
ce nouă ne scapă? Poate că nu reprezintă decit un 

simbol ? Căci așa cum o descrie pe frumoasa Ams- 
nalis, ea nu şi-a trădat nici un moment epoca, n-a 
încercat să schimbe cursul istoriei. Meritele lui Leo- 
nardo rămîn neştirbite. 

Cînd am plecat din casa lui Tudor, soarele răsă- 
rise de mult şi colorase în portocaliu acoperișurile 
din jur. De-atunci, ori de cîte ori ne întîlnim, dis- 
cutăm ceasuri întregi despre inspiraţia marilor genii, 
despre existența reală sau imaginară a frumeasei 
Amonalis și contemplăm, în Larousse-ul meu sau al 
lui. portretul Giocondei... 


Intreprinderea 
„Trandafirul Albastru'“ 


Dem îşi strecurase brațul sub cel al lui Tudor şi 
mai mult îl tîra decit îl conducea către capătul din- 
spre debarcader al aleii. Avusese serioase dificultăţi 
să-l scoată din bîrlog în această splendidă dimineaţă 
de iarnă, căci prietenul său se baricadase în spatele 
hîrțoagelor ca după zidul unei fortărețe. Cedase, în 
cele din urmă, dar nu argumentelor profilactico- 
sanitare ale scriitorului, care absolvise cîteva semes- 
tre de medicină, ci forţei. Căci acesta, pur şi simplu, 
ii îndesase în cap căciula, îl luase pe sus şi, surd la 
proteste, îl suise în minuscula sa „broscuţă“ pe roți. 

Specialistul în istoria științei vociferase de-a lun- 
gul drumului pînă la Herăstrău şi chiar după aceea. 
Se liniștise abia sub efectul aerului: curat şi rece, al 
sclipirilor feerice stirnite de razele soarelui, al ta- 
bloului încîntător oferit de plopii troieniţi, plecîndu-se 
în faţa oglinzii de cristal a lacului. Clipise din ochii 
săi miopi, adulmecase și declarase, spre satisfacția 
lui Dem, că „.nu era chiar atît de rău“. 

Mai tîrziu descoperi plăcerile umblatului prin omă- 
tul încă neatins şi se dedică acestei îndeletniciri cu 
un entuziasm de-a dreptul juvenil. Cînd Dem îi pro- 
puse să viziteze expoziţia horticolă, deși îngheţat şi 

cu degetele ţepene, Tudor nici nu voise să audă, 
consimțind abia după lungi parlamentări. 

Pavilionul cu imensa cupolă de sticlă era tot atit 
de plin ca holurile cinematografelor la premiera unui 
film cu Jean Marais. 

În anotimpul alb, oamenii dornici de culoare ve- 
neau aici să admire florile — gladiolele „festival“, 
garoafele roşii ca sîngele, potirele elegante ale lale- 
lelor, crizantemele ruginii pudrate cu pulbere de 
aur, liliacul bătut sau freziile feciorelnice. 

Tudor şi Dem colindau de o bucată de vreme 
aceste tărtmuri de basm ; străbătuseră culoarul me- 
dian, atribuit întreprinderilor horticole cu tradiţie, 
şi se găscau în sectorul rezervat grădinarilor ama- 
tori. Aici era mai puţină lume; doar un singur 
stand era asaltat de numeroşi curioşi, cărora Li se 
alăturau mereu alții. _ 

Tudor se amestecă printre ei. Mic de statură, 
trebui să se ridice în virful picioarelor ca să poată 
privi peste creștetele persoanelor din faţă. Își chemă 
apoi insistent prietenul. 

— ]a te uită, Dem! 

__ Priveliștea era, într-adevăr, uluitoare. Dintr-un mo- 
dest vas de sticlă își înălțau capetele cîțiva tran- 
dafiri care, spre deosebire de rozaceele cunoscute 
din soiurile Cardinal, Crimson, Katerine sau Sun- 
burst — albe, galbene, roz sau purpurii — erau... 
albaștri ca cerul de mai. 

Vizitatorii îi cercetau bănuitori, de la distanţă 
şi de aproape, ca pe o iluzie optică, comentau, 
emiteau păreri contradictorii şi se aplecau deasupra 
cartonașului, pe care nu scria decît Trandafir al- 
bastru — Alexandru Bordea. 

Scriitorul şi prietenul său, specialistul în istoria 
ştiintei, căscau şi ei gura și-și frămîntau minţile 
în căutarea unei explicații cît de cît plauzibile. 

La un moment dat, Dem remarcă, la o oarecare 
distanță, un personaj a cărui comportare se deose- 
bea izbitor de a celorlalţi. În loc să admire florile, 
urmărea emoţionat reacţia publicului. O profundă 
satisfactie i se citea pe chipul uscăţiv, emana din 
ochii săi cbositi. Omul cn părul cărunt, cu obrazul 
brăzdat de riduri, cu hainele demodate, dar curate 
şi bine întretinute — tipul clasic al pensionarului 
— era fără doar și poate bolnav. O dovedeau as- 
pectul pămiîntiu al pielii, buzele palide, respirația 
chinuită, zvicnirile spasmodice ale pieptului pe care 
mîna încerca să le potolească, şi tocmai de aceea 
aerul lui de: multumire apărea şi mai straniu. 

Dem i-l arată lui Tudor. 

— Îl vezi ? Trebuie să fie Bordea. 

— De unde „pînă unde ? 

— Pun rămășag că-i Bordea. Vino să-l întrebăm. 

Se apropiară şi scriitorul se înclină ușor în fața 
bătrînelului, prezentîndu-se : 

— Dem Demetrescu e numele meu. 

Pensionarul se forţă să- și îndrepte spinarea. 

— Bordea !. Pensionar şi horticultor amator. Ce 
doriți ? 

— Să vă felicităm, domnule Bordea. pentru acea- 
stă nemaipomenită realizare. Si totodată să vă în- 
trebăm cum ați reușit să cultivati trandafiri albaş- 
tri ? Ce aţi făcut ca să daţi florilor această nuanţă 
azurie ? 

Lui Bordea, din pricina unui acces de tuse, îi 
trebui mai bine de un minut să poată răspunde. 

O făcu, afişind un aer misterios, ca al inventato- 
rului care nu este dispus să-și trădeze reţeta. 

— O întîmplare, o pură întîmplare. A fost mai 
puţin meritul meu decît al hazardului. Povestea 
e însă prea încilcită ca să vă... 

Se clătină ca trestia sub rafala vintului. Braţele 
bătură aerul, în căutarea unui sprijin. Dem și Tudor 
îl :susținură. 

— Vă e rău? 

Bătrînul se sufoca. 

— Foarte... rău! Căldura! Căldura mă doboară! 
Vă rog... chemaţi-o pe... fiica mea! E... pe-aici! 

Scriitorul îl ţinu de subsuori și Tudor se duse 
după un scaun. Vizitatorii făcuseră cerc în jurul 
lor, se agitau şi dădeau sfaturi cu nemiluita. 

Cum îl așezara, capul îi căzu pe spate, lovin- 
du-se de spetează. Miinile + se bălăbăneau ca ale 
unei marionete, de-o parte şi de alta a scaunului. 

Fiica horticultorului apăru alarmată. înlăturind 
obsedant o buclă rebelă de păr blond. Văzîndu-l pe 
bătrîn fără cunoştinţă, buzele ei pline şi frumos 
arcuite începură să tremure. 

— Ce-i cu tata? A leșinat? Ştiam că așa o să se 
întîmple. Atîta l-am rugat... 

Demetrescu tocmai îi lua pulsul. Când isprăvi, se 
oferi să-l ducă pe Bordea acasa. 

— Maşina mea vă stă la dispoziţie, domnişoară. 
E neapărat necesar să-l luaţi de-aici! 

Oamenii se dădură la o parte, făcîndu-le loc. În 
spatele lor, fără ca cineva. s-o remarce, trandafirii 
începuseră să se ofilească. Una cîte una, petalele al- 
bastre se desprindeau și pluteau lent spre pămînt. 

Berdea locuia cu fiica sa Viorica la marginea 
Bucureștiului, într-un cartier cu căsuțe modeste ale 
căror acoperișuri de ţiglă se piteau vara pe sub 
frunzișul bogat al copacilor. Acum, verandele cu 
perdeluţe croșetate, cerdacele acoperite cu vrejii 
uscați ai viței de vie, ferestrele cu gutui aurii între 
geamuri priveau toate spre dreptunghiurile mono- 
crome ale grădiniţelor, triste și melancolice sub 
haina lor de nea. 

Grădina horticultorului era mai mare ca cele vecine 
şi continua în spatele clădirii bătrînești cu zidurile 
scozojite. Vechi erau și obiectele din odăiţele mici, 
mirosind frumos a busuioc, covoarele ţărăneşti, icoa. 
nele, lăzile de zestre şi patul monumental din lemn 
de stejar, în care, îndată după sosire, îl culcaseră 
pe bătrin. 

Medicul chemat de Viorica îi făcuse o injecție şi 
plecase fără să se pronunţe, făgăduind să treacă a 
doua zi. 

Tudor și Dem se pregăteau să-și ia rămas bun. 
Fata îşi mai revenise şi bucla încetase s-o mai irite. 
Le mulţumi cu efuziune : 

— Nu ştiu ce mă făceam fără dumneavoastră. 

— Lăsaţi asta! o rugă scriitorul. Să sperăm că o 
să se însănătoşească. 

Fata preparase o gustare care rămăsese pe masă 
neatinsă. Îi mai îmbie o dată să se servească, con- 
tinuînd să comenteze starea tatălui ei: 

— Dac-aş şti măcar ce s-a întîmplat! În ultimele 
săptămîni s-a simţit rău, tocmai el care se fălea cu 
sănătatea lui de fier. Tuşea, se sufoca, ameţțea... 
Credeam că-i o simplă răceală şi l-am tratat cu me- 
dicamentele obișnuite, cu sirop calmant, cu aspirină... 

Cînd starea s-a agravat, am vrut să chem doctorul, 
dar nu mi-a dat voie. Zicea că o să-i treacă. lar 
astăzi, pentru prima oară, a leşinat. Sint tare ne- 
căjită. 

— De cînd se simte râu? întrebă Dem. 

— De trei-patru săptămîni. De cînd cu trandafirii 
albaştri ! 

— l-am văzut la expoziţie ! mărturisi “Tudor, ale- 
gind din farfurie un sandviș cu brînză. Unde-i cul- 
tivă ? Într-o seră ? 

— Nu, sub cerul liber, î în grădina din spatele casei. 
Îi puteţi vedea de-aici. 

Se apropiară de fereastră. Susţinuţi de șipci înfipte 
in zăpadă, ciţiva trandafiri cu petalele de culoarea 
bolţii văratice se detașau pregnant pe albul imaculat 
al păturii de zăpadă. 

— De necrezut, observă Dem, acum în plină i iarnă, 
pe un ger necruţător şi pe viforniţă... 

— Da, sînt neobișnuit de rezistenți! Şi așa cum 
vă spuneam, de cînd se ocupă de acești trandafiri, 
slăbeşte şi o duce din ce în ce mai prost cu sănătatea. 

— Poate din pricina efortului ? presupuse Tudor, 
trecîndu-şi degetele prin părul său rar. Poate că acti- 
vitatea depășea capacităţile sale fizice ? 

— Nu cred! Avea timp berechet să se odihnească. 

— În ce consta munca sa? 

— Drept să vă spun, nu ştiu! Nu mi-a vorbit 
niciodată despre ea. Îi plăcea să se înconjure de 
mister. . 

Specialistul în istoria științei îşi trase căciula peste 
urechi şi ieși în grădină. 

Între timp, Demetrescu continuă să se informeze. 

— Aşadar, slăbirea progresivă a organismului, afec- 
tarea căilor respiratorii, şi acum pierderea cunoş- 
tinței.. Nu atribuiţi starea lui oboselii, totuşi o puneţi 
pe seama trandafirilor. Nu văd legătura! Ce-i cu 
trandafirii ăștia ? Cum au apărut? Cum îi cultivă ? 
Folosește vreo substanță chimică ? 

Fata păru jenată. 

— Tot ce vă pot spune e că înainte, aceşti tran- 
dafiri erau albi și creșteau, ca toţi trandafirii, vara. 
De-abia spre sfîrșitul toamnei au început să se colo- 
reze în albastru, mai întîi slab, apoi din ce în ce 
mai intens, şi nu s-au ofilit. Cum proceda tata, cum 
obținea această culoare a petalelor și rezistenţa la 
frig, habar n-am. 

Tudor se întoarse cu obrajii roşii şi cu ochii în- 
lăcrămaţi de vînt. Rupse o floare mare şi i-o arătă 
prietenului. 

— Ce zici de minunăţția asta? 

O duse apoi la nări și inspiră adînc parfumul. 
Deodată se făcu palid şi se scutură, ca și cînd ar 
fi fost cuprins de friguri. 

Scriitorul îi interpretă gestul anapoda. 

— Ce-i cu tine? Nu miroase frumos ? 

— Ba da, dar cam... neobişnuit. A piper, sau a 
scorţişoară. 

Se mai scutură o dată și-și frecă vehement timplele. 

— Ai amețeli? 

— Parcă ! Parcă mi se învîrteşte capul. Ce-o fi cu 
mine ? 

Scriitorul îl conduse la un scaun și-l obligă să se 
aşeze. Viorica veni cu un pahar cu apă. După ce 
bau, se simți mai bine, 

Dem luă trandafirul care începuse să se ofilească 
și-l ţinu departe, cu braţul întins. 

— S-ar zice că nu-i străin de boala părintelui 
dumneavoastră. Deschise apoi fereastra și-l azvirli, 
stîirnind o ninsoare de petale albastre. 

Viorica dădea semne de neliniște. Meșa de pe 
frunte o supăra din nou. Privindu-l ţintă cu ochii 
ei mari și verzi, mărturisi : 

— Acum îmi dau seama că şi eu am ameţit de 
cîteva ori, pe cînd mă uitam la acești trandafiri. 

De alături, din odaia lui Bordea, venea o rumoare 
insoţită de gemete slabe. 

— Tata ! exclamă fata. S-a trezit ! 

Intrară. Pensionarul se ridicase în capul oaselor 
și bolborosea ceva despre trandafirul albastru. Îl 
auziră rostind cuvintele „atenţie !“... „căldura“ şi 
„nu vă apropiaţi“. 

Dem se aplecă deasupra patului. 

— Domnule Bordea, ascultați-mă ! Boala dumnea- 
voastră e în legătură cu florile? Ca să vă putem 
ajuta, trebuie să ne povestii totul. Străduiţi-vă ! 

Bătrînul îşi înfipse degetele în plapumă și făcea 
eforturi ca să poată răspunde. 

— Trandafirul... praful din cutiuţa de argint... ca- 
ietul în scoarțe de piele... 

Tudor ciuli urechile. 

— Ce fel de praf? Unde se află? Și caietul? 
Unde e caietul ? 

Fruntea lui Bordea se acoperi cu broboane de 
sudoare. Buzele îi se încleștară și nu mai fu în 
stare să scoată decît un singur cuvint: 

— Pivniţa ! 

Viorica era supărată foc, 

— N-ar fi trebuit, domnule Tudor! Nu-i puteți 
pretinde să vorbească în starea în care e! 

Tudor respinse reproșul cu o imperceptibilă flu- 
turare a miinii. 

— Ce e în pivniţă? Obiectele despre care a 
pomenit ? 

— În ultimul timp, nu-mi dădea voie să intru. 

— Și n-aţi fost curioasă? se miră scriitorul. 

Viorica privea în pămînt. 

— Am coborit de vreo două-trei ori, însă n-am 
văzut nimic neobișnuit. De fapt nici nu e o pivniţă, 
ci o încăpere în care stau îngrămădite tot soiul de 
vechituri. Mobilă scoasă din uz, unelte de grădi- 
nărit, butoiul cu murături, știți dumneavoastră, ca 
într-o gospodărie. L-am întrebat o dată ce face 
acolo. Mi-a răspuns că sortează lucrurile ca să vadă 
ce mai poate fi de folos și ce trebuie aruncat. Prin 
sertare și dulapuri n-am umblat, dar la suprafaţă nu 
era nici cutiuța de argint, nici caietul legat în 
piele despre care a pomenit. 

Tudor ceru permisiunea să coboare în debaraua 
din subsol. 

— Cum doriţi! Mă duc să vă aduc cheile. Tata 
Je ţine în birou. 

Rămaseră singuri. 

— Ce zici de istoria asta? întrebă savantul, pri- 
vindu-l pe Dem cu ochii săi de un gri foarte deschis. 

Acesta constată amuzat că prietenul semăna acum 
cu un câine polițist. 

— Eşti ca un copoi bătrin! Cum ai auzit cuvîn- 
tul „caiet“ gîndul ţi-a și zburat la un manuscris din 
vremuri de demult. Aşa e? 

Mărturisi că da. 

— Dar asta nu înseamnă că mă dezinteresez de 
latura cealaltă a problemei, de maladia bătrînului, 
adăugă. Crezi că s-a intoxicat cu... praful acela din 
cutia de argint ? 

— Posibil ! 

Viorica aduse cheile și se pregăti să-i însoţească. 

Dem se opuse. 

— Nu-i nevoie, domnişoară. E preferabil să ră- 
mineţi lingă tatăl dumneavoastră. Ne descurcăm 
noi și singuri. Dacă intervine ceva, chemaţi-ne. 

— Bine! Atunci vă conduc pînă jos. Pe-aici! 

leșiră pe coridor și coboriră nişte scări. Îi impre- 
sionară zidurile masive, ca de cetate. 

— Casa e veche? întrebă Tudor cu totul inutil. 

— Foarte! E construită pe temeliile unei clădiri 
și mai vechi, probabil din epoca medievală. Se crede 
că pe aceste locuri au fost cîndva „casele“ unuia 
dintre curtenii lui Mircea Ciobanul. 

— Adică de pe la mijlocul secolului al XVI-lea! 
se bucură specialistul în istoria ştiinţei şi fu cât 
p-aci să alunece pe una din treptele de piatră. 

— La capătul scării veţi vedea o uşă din scindură 
de stejar, spuse Viorica, oprindu-se. Comutatorul se 
află în dreapta el. 


Odaia de la subsol era întocmai cum o descrisese 
fiica lui Bordea : o debara, în care se depozita tot 
ce a devenit inutil într-o casă sau ceea ce se folo- 
sea doar rareori. Praful gros care se aşternuse peste 
lăzi, peste stivele de cărţi şi caiete de școală, peste 
fotoliul cu arcurile străpungînd catifeaua ruptă, vădea 
că bătrînul minţise, afirmînd că se îndeletnicea cu 
trierea lucrurilor. Doar uneltele de grădinărit stă- 

teau într-o ordine riguroasă lîngă butoiul cu varză 
și lîngă cel cu murături, 

Tudor roti priviri decepţionate. 

— Cu: ce s-o fi ocupat aici? Nimic nu pare 
mişcat din loc sau măcar atins. Vezi ce de pînze de 
păianjen ? 

Făcând înconjurul încăperii, Dem observă pe du- 
şumea, în dreptul unui dulap gol cu ușile ieșite din 
balamale, niște diîre. Arătau ca și cînd dulapul ar 
fi fost tras la o parte de mai multe ori. Îngenunchie 
ca să se convingă. 

— De ce o fi mutat dulapul, Tudore? 

— Clar aşa! De ce l-o fi mutat? 

Convins de inutilitatea acestui joc al întrebărilor 
fără răspuns, scriitorul 'se opinti cu spatele în mobila 
masivă şi împinse din răsputeri. Prietenul, deşi puţin- 
tel la trup, se strădui să-i dea o mînă de ajutor. 
Dulapul dat la o parte, descoperiră o gaură în pe- 
rete, suficient de larga pentru a permite unui om 
matur să se strecoare. 

— Cărămizile şi molozul au fost depozitate de 
partea cealaltă, constată scriitorul după ce-și virise. 
capul prin deschizătură. 

— Ce se mai vede? 

— Nimic! E întuneric ca într-o sticlă cu cerneala. 
Dacă am avea o lanternă... 

O găsiră pe cea care o întrebuința Bordea în mis- 
terioasele 'sale expediţii. 

Lui Demetrescu, cam voluminos, îi reuşi cu oare- 
care dificultate ceea ce pentru ludor fu o simplă 
joacă. Se treziră într-un 'gang podit cu cărămidă 
veche, surprinzător de bine conservată. Pereţii, de 


Li 


d 169 


asemenea din cărămidă, aveau din loc în loc inele 
de fier pentru făclii. 

Înaintau cu o precauţie explicabilă. Deodată fas- 
cicolul de lumină se opri asupra unei plăci de piatră 
în care erau săpate două spade încrucișate şi o ins- 
cripție. Dem își privi întrebător p.aetenul, care în- 
ţelesese că era solicitat să-şi pună în valoare cu- 
noștinţele de specialist în texte străvechi. 

Descifră cu ușurință cele patru cuvinte scrijelite 
în granit. 

„Iăişul... sabiei. puterea... Bălenilor.“ 

— Cine erau Bălenii ? 

— Boierul Băleanu... boierul Băleanu se număra 
prmtre sfetnicii lui Mircea Ciobanul, în perioada 
primei sale domnii, îl lămuri Tudor. Dacă nu mă 
înşel, a ocupat un timp funcţia de paharnic. Avea 
dreptate Viorica. 

Ajunși la capătul galeriei, nimeriră într-o încă- 
pere mare, cu tavanul boltit, îmbrăcată și ea în 
cărămidă. Avînd la mijloc un covor aproape trans- 
format în pulbere, tainiţa era mobilată cu o masă 
lungă şi grea, cu cîteva jilţuri sculptate, și cu alte 
piese surprinzător de bine păstrate. 

Fascinat, Tudor se exalta în faţa fiecărui detaliu, 
mîngîia cu gesturi de îndrăgostit fiecare ornament. 
Abia reuşea să vorbească. 

— Dem, e nemaipomenit! Totul original, auten- 
tic, neatins! Fiecare obiect la locul lui, aşa cum 
a fost așezat în urmă cu secole. Îmi vine să urlu de 
bucurie ! 

Mai puţin impresionat de venerabilele vestigii ale 
trecutului şi mai practic, scriitorul observă pe masă 
o lampă de gaz și niște chibrituri. Întrebă, pe un 

ton ușor zeflemitor, dacă și acestea datau de pe 
vremea paharnicului Băleanu. 

— Nu, răspunse Tudor cu candoare, le-a adus 
probabil Bordea. 

Aprinse lampa. Alături era o cutiuţă de argint, 
măiestrit cizelată. Specialistul în istoria ştiinţei o 
întoarse pe o parte şi pe alta. 

— E şi ea de prin secolul al XVI-lea, după cum 
arată filigranul. 

Găsiră și „caietul“ de care pomenise horticultorul. 
Semăna cu cărțile — tipărituri sau manuscrise — 
din acele vremuri, cu scoarţele legate în piele de vițel 
şi cu filele îngălbenite. Alături se aflau o carafă 
pe jumătate plină cu apă, cîteva pahare, un cîntar 
de farmacie și o spatulă. 

Tudor se repezise la caiet şi se apucase să-l răs- 
foiască, uitînd de prezenţa tovarășului şi de toate 
celelalte. 

— Nu fi egoist! se enervă Dem după o aștep- 
tare răbdătoare. Citeşte tare ! 

— Bine, citesc tare, se învoi celălalt. Pe prima 
pagină e un fel de preambul care glăsuiește, în 
limbajul de azi, cam așa: „Eu, Mihu iobagul, gră- 
mătic al boierului Băleanu am scris aceste rînduri, 
fără să se ştie, pentru a fi cilile mai tirziu, de ur- 
mași, ca să se cunoască adevărul faptelor nele- 
giuite, aşa cum s-au pbelrecut ele în aceste case.“ Te 
interesează Dem ? 

— Mai întrebi ? 

Citi mai departe: 

— „Era, pe acea vreme, prieteșua bun între dom- 
nul ţării, Mircea, poreclit Ciobanul, şi stăpinul meu. 
Venea boierul în palatul vodei după voie, la orice 

ceas de zi şi de noapte şi îi stătea alături cu sfat 
şi cu faptă. Măcar așa credeam eu pe atunci, care 
încă nu cunoșteam firea vicleană şi setea de avuții 
ale stăpinului meu. Într-o seară a bătut la poartă 
un străin negricios la chip, de-i zicea Paolo Marini. 
Din porunca Băleanului, l-am condus în odaia cea 
de taină, acolo unde zidurile nu au urechi şi unde 
totuşi au. L-am condus, şi am plecat. Dar nu prea 
departe, ci doar pînă la chilioara mea, în care mă 
odihnesc noaptea. Acolo peretele are o cărămidă 
slăbită, pe care, dacă o scoţi, poţi asculta ce se vor- 
beşte alăturea. Și iată ce mi-a [Jost dat să aud. 
Băleanu îl întreabă pe străin cine l-a trimis şi aces- 
ta î-a răspuns doar atit: 

— Citeşte, boierule, această scrisoare şi priveşte 
sigiliul. 

Boierul meu s-a pornit să cileescii încet, cu glas 
scăzut dar lesne de înțeles din ascunzăioarea mea: 

— „cînd voi ajunge domnul Țării Româneşti, 
domnia la, boier Băleanu, vei primi răsplată pe merit. 
Moșii, pungi de aur şi funcţia de mai marele peste 
vistierie, dacă aceasta ţi-e dorința. Iscăleşte... Radu 
Ilie. | 

După ce a ishrăvit de citit, stăpinul meu a în- 
trebat : i 

— Haidăul te trimite la mine, messer Paolo ? 

— Chiar el, a vorbit negriciosul şi a adăugat că 
sultanul î-a făgăduit lui Ilie Radu, zis Haidăul, tro- 
nul, dar că acesta are nevoie de un ajutor chiar în 
palatul voievodului, sub al cărui călcii geme boie- 
rimea şi care nesocoteşie pravilele, slobozindu-i pe 
țărani din rumânie. Băleanul 1-a dat dreptate, şi 
vărsîndu-și năduful, a zis că Mircea Ciobanul s-a 

făcut urit de fruntea ţării, căci multe capele de 
boieri au căzut sub securea gidelui. 

— Eu î-am fost credincios, a spus, dar nu m-a 
răsplătit după cum s-ar fi cuvenit. Nu m-a înălțat 
decît la rangul de paharnic şi ca să mi-l dea pe cel 
de vistiernic, nici n-a vrut să audă. lar dacă mâine 
i se va nădzări, mă va ucide fără să clipească, pre- 
cum pe Greceanul, pe Petrescul sau pe Mihalcea. 

L-a întrebat apoi pe messer Paolo ce-i cere Hai- 
dăul să facă. | 

— Mai mimi, a grăit dulce ca mierea străinul 
cel smead, să-i înmânezi domnitorului o floare, un 
trandafir. 

Boierul meu a zis că nu-i dumirit și alunci Marini 
l-a lămurit. 

— Nu-i vorba de un trandafir obişnuit, ci de unul 
anume pregătit. lacătă, în cutia asta de aroint e un 
praf. Înainte de a te duce la Curtea Veche, dar nu 
mai mult de un ceas, vei arunca un vîrf de cutit din 
acest „leac“ într-o cupă cu apă. Apoi, boierule, vei 
lua din grădină un trandafir alb din cei mai frumoşi 
şi-l vei muia în această apă. Trandafirul alb se va 
preface de îndată într-unul albastru, ca marea cea 
adîncă. După aceea, vei alerga la domnul ţăru şi îi 
vei dărui floarea minunală, îndemnîndu-l s-o miroa- 
se. De nu va fi cineva de față, nimeni nu va şti 
vreodată în ce fel s-a săvirşit dintre cei vii Mircea 
Ciobanul.“ 

Tudor se opri ca să răsufle. 

— Ce poveste ! exclamă Dem. Un subiect de roman 
istoric. Acum e limpede ce efect avea praful din 
cutie. Totuși, Mihu iobagul vorbeşte despre culoarea 

albastră ca marea a trandafirului, pe când cel al lui 
Bordea e de nuanţa florilor de nu-mă-uita... 

Tudor se încinsese în pofida temperaturii scăzute 
din beci. 

— De unde vrei să știu ? S-o fi învechit substanţa. 

— E de neînțeles! Dacă Bordea a citit manuscri- 
sul, trebuia să-și dea seama de pericol. Atunci de ce 
a mai umblat cu pulberea ca şi cînd ar fi fost vorba 
de mălai ? 

Savantul era nerăbdător să-şi continue lectura. 

— De ce mă întrebi pe mine? Ce-s cu, ghicitor? 
Poate că nu l-a citit! Poate că n-a fost capabil sau 
n-a avut răbdarea să-l descifreze ! 

— Atunci n-avea cum să știe că praful poate 
schimba culoarea trandafirului în albastru. 

— Ai început să mă enervezi, Dem! Nu-ţi amin- 
tești ? i-am spus adineauri că pe capacul cutiuţei 
de argint e gravată inscripţia: „Praf pentru făcut 
trandafiri albaştri“ ? Pe aceasta, orice copil putea s-o 
descifreze ! | 

Scriitorul nu-și amintea. Deschise cutiuţa și privi 
încruntat stratul subţire de pulbere albă, cu aspect 
inofensiv. 

— Va trebui s-o încredințăm unui laborator, pen- 
tru analiză. Poate că așa se va găsi antidotul. 

De-afară o auziră pe Viorica strigîndu-i. Îi cău- 
tase în debara și intrase apoi prin spărtura peretelui. 

— Unde sînteţi ? Domnule Dumitrescu... domnule 
Tudor... 

— Ce s-a întîmplat ? 

— Veniţi repede! Tata a dispărut! 

Patul era gol, dar așternutul mai păstra căldura 
trupului. Bordea plecase în pijama și papuci, căci, 

pe scaun, hainele mai stăteau așa cum le așezase 
fata. 

— N-aţi stat lingă el? 

— Am avut puţină treabă la bucătărie. Viorica 
se socotea vinovată. N-aveam de unde să ştiu... 

Scriitorul încercă s-o liniștească. 

— Nu poate fi departe. Îl găsim noi. 

Mai căutară prin celelalte odăi și ieșiră în gră- 
dină. Sub nucul bătrîin, ale cărui crăci dezgolite 
semănau cu niște plăsmuiri scheletice, era o bancă, 
Pe această bancă, într-o pijama vărgată verde cu 
galben, Alexandru Bordea moțăia. Şedea liniștit, cu 
ochii închiși, cu braţele încrucișate pe piept ca și 
cînd n-ar fi fost o zi geroasă de ianuarie, ci una de 
primăvară tîrzie sau de vară. Frigul îi înroșise o- 
brajii şi în dreptul buzelor întredeschise respiraţia 
se prefăcea în aburi. 

— Ce cauţi aici, tată? strigă Viorica de departe, 
alergînd spre el. Dem și Tudor o urmară de-aproape. 
Cind încercară să-l ridice, bătrînul se împotrivi. 

— Nu... nu... Aici mi-e bine! 

— Ai să te îmbolnăveşti de pneumonie, cum mă 
vezi şi cum te văd! bombăni savantul. 

Hotărit să isprăvească biîlciul, Dem îl apucă pe 
Bordea de mijloc și-l săltă ca pe un copil pe care 
te pregătești să-l iei în cîrcă. Bătrînul amuţi și se 
lăsă în voia soartei. 

Lîngă soba de teracotă îndesată cu bușteni de fag, 
își mustră fata cu o privire întunecată, ca să-și 
piardă apoi, pentru a treia oară, cunoştinţa. 

Viorica ajunse la capătul puterilor. Nu-și mai 
dădea la o parte bucla, ci şedea sfîrșită pe o mar- 
gine de scaun. 

— Aşa nu mai merge ! Trebuie să întreprind cetia. 
Mă duc după un doctor sau chem salvarea. 

Dem o aproba, deşi cu anumite rezerve. 

— Vedeţi, duduie, tatăl dumneavoastră s-a into- 
xicat cu substanţa cu care obținea culoarea albastră 
a trandafirilor. Am găsit-o, dar nu-i cunoaștem com- 
poziţia. S-ar putea ca, făcîndu-i-se analizele... Dar 
asta, din păcate, va dura. În starea în care se află, 
n-avem timp de pierdut. 

— Atunci cum să procedăm ? întrebă fata şi mai 
dezorientată. 

— Telefonaţi după maşina salvării şi rugaţi pe 
cineva, pe vreun vecin, să ducă praful la un labora- 
tor. Tudore, adu de jos cutiuţa și caietul. Vom con- 
tinua să citim însemnările ]ui Mihu. Poate că pome- 
nește şi despre vreun antidot. 

Părăsiră dormitorul bolnavului, care, cu faţa scal- 
dată în sudoare, se zvîrcolea și gemea. 

Viorica se îmbrăcase şi plecase, luînd cu ea cutia de 
argint. Rămaseră singuri. Se instalară lîngă sobă şi 
deschiseră caietul la fila la care-și întrerupseseră 
lectura : 

„O zi după plecarea străinului, citi specialistul în 
texte vechi, boierul mi-a cerut să-i aduc un tranda- 
ir alb din grădină. Eu am priceput deindată că via- 
[a domnitorului e în primejdie şi am alergat la căpi- 
tanul Udrea, mai marele peste straja palatului. Ace- 
sta, după ce m-a ascultat, a chemat. cîțiva oșteni din 
gardă şi s-a pornit spre casele Băleanului. M-am îna- 
poiat şi eu, luînd-o de-a curmezișul grădinilor de zar- 
zavat, de-am ajuns înainlea lor. Cînd a bătut căpita- 
nul în poartă, se făcuse miez de noapte. Chiar el, 
boierul, l-a întrebat ce  poftejte şi dacă l-a trimis 

vodă să-l cheme la curte. Udrea a răsbuns mînios că 
alta-i pricina, că venise să ia darul de preţ be care 
il pregătise măriei sale. Băleanu s-a prefăcut că nu 
știe nimic, dar căpitanul i-a adus aminte, cu spada 
scoasă din teacă, de trandafirul albastru. Boierul deîn- 
dată s-a pierdut cu firea şi a căzut în genunchi ca 
să ceară tertare. Tocmai atunci a intrat o slugă, ves- 
tindu-l că se întimplase ceva cu domnița Marghiolița. 

— Cu fiica mea? a strigat Băleanul, făcîndu-se 
ulb ca varul. Ce-i cu ea? 

— A căzut la bămint, ca trăsnută, l-a anunţat sluga. 
E vinătă şi se înăbuşă, iar în mînă ţine un tranda- 
fir albastru ! Boierul s-a pornit să plingă şi să se 
(înguiască ca muerile, iar căpitanului i s-a Jăcul 
milă de durerea tatălui nefericit. I-a zis 2 

— Soarta pe care ai hărăzil-o domnului ţării s-a 
întors împotriva ta. Urmează-mă, ca de îndată să te 
infățişezi măriei sale. 

Băleanul a răspuns că-i gata să-și primească osîn- 
da, dar că-l imploră pe căpitan să-l ajute s-o scape 
pe domniță. 

— Cum de-aş putea? a spus acesta. De unde să 
ştiu ce otrăvuri mirşave ai amestecat ca să făureşti 
această floare a diavolului ? 


Atunci boierul i-a istorisit pățania cu messer Paolo 
şi cu scrisoarea Haidăului şi l-a rugat, sărutindu-i 
poalele, să-i îngăduie a trimite după smead, pentru 
a-i cere un leac îmbotriva veninului. Udrea, om. de 
suflet, i-a dat o păsuire. Au plecat slugile să colinde 
hanurile, dar n-au mai dat de Marini. Plecase din 
oraş. Atunci Băleanul mi-a poruncit să iau calul cel 
mai iute şi să alerg la Radu Ilie, care pe-atunci se 
afla într-o iabără turcească, pe malul Dunării. Pînă 

l-am găsit şi î-am înfățișat cererea stăpinului imeu, 
se făcuse amiază. M-a chemat abia după un ceas şi 
mi-a dat o scrisoare cu pecete mare şi grea, cum nu 
mai văzusem. Mi-a spus pe şleau că nu are încredere 
în mine, că nu ştie dacă-s cu adevărat trimisul Bă- 
leanului şi nu îscoada lui Mircea Ciobanul. 

— De aceea, a zis, îți dau acest zapis pe care nu- 
mai Băleanul îl poate desluși. lar de-l va citi, va şti 
să scape viața domniței Marghiolţa. 

În goana calului, m-am înapoiat acasă. Cînd i-am 
întins boierului scrisoarea cu pecetea cea mare, a a2- 
virlit-o cu năduf. 

— La ce bun, a rostit cu glas stins, la ce bun... 

L-am. îndemnat să citească spunindu-i că IHaidăul 
ii arăta acolo cum să-şi lecuiască fata. 

— Prea tirziu, Mihule, s-a vâitat. Domnița Mar- 
ghiohța s-a stins. 

Apoi şi-a blestemat zilele, pentru Japtele sale nesă- 
buite. Eu am ridicat scrisoarea şi am ascuns-o la 
piept. Căpitanul Udrea tot mai era colo, lingă bo- 
ier. L-a chemat să vină cu el, ca să dea socoteală. 
Stăpinul meu a strigat : 

— Nu în fața domnului Mircea voi da socoteală, ci 
în fața lui dumnezeu. După care a dus la buze îine- 
lul cu otravă pe care-l purta la deget. 

Aşa a murit boierul Băleanu, primindu-şi pedeapsa 
pentru lăcomie, vicleșug şi ginduri de ucigaș.“ 

Tudor închise zgomotos caietul legat în piele. 

— Asta-i tot, Dem. Jupîniţa n-a mai putut fi sal- 
vată, deşi exista un antidot. 

— Care n-a fost folosit!  Tudore, de vreme ce 
s-au păstrat, în odaia de taină, atîtea lucruri ale bo- 
ieralui Băleanu, de ce n-am găsi acolo... 

Viorica apăru cu faţa biciuită de crivăţ, cu per- 
niţe de nea pe umeri și pe căciulița de blană. 

— Am telefonat la salvare. Şi praful l-am tri- 
mis la analiză, cu băiatul vecinului de alături. Cum 
se simte tata? 

Dem mărturisi că nu intrase în dormitor de la 
plecarea ei. Viorica deschise ușa. De astă dată, bol- 
navul ieşise pe fereastră. Tudor se aplecă peste 
pervaz. Pe zăpada proaspăt căzută se deslușeau ur- 
mele papucilor. Nu duceau spre banca de sub nuc, 
ci spre portia. 

Abia trecuse de cinci şi se înserase. Omătul se 
colorase în liliachiu și fulgii mari şi pufoşi se hîr- 
jonezu prin văzduh ca niște fluturi albi. 

De-a lungul cîtorva zeci de metri de trotuar, paşii 
lui Bordea erau încă vizibili. Mai încolo însă, se 
amestecau cu alte urme, din ce în ce mai multe şi 
mai învălmâşite, pe care ninsoarea abundentă le 
acoperea văzind cu ochiul. 

— E inutil! oftă scriitorul. Poate fi acum la ce- 
lălalt capăt al orașului. Eu zic să anunţăm miliția. 

Viorica ezită, dar în cele din urmă se convinse 
că era unica soluţie. 

Prietenii se înapoiară în casa pensionarului şi co- 
borîră din nou în „camera de taină“. 

Căutară peste tot, prin scrinuri și prin sertare, 
nădăjduind să descopere vreun compartiment secret. 
Apoi se apucară să ciocănească sistematic pereţii. 
După ce isprăviră, Tudor ceru timp de odihnă și 
se iinstală, fără să se gîndească la pericolul dis- 
trugerii unei piese de muzeu, pe unul dintre jilțu- 
rile boierului Băleanu. 

Gîndi cu glas tare: 

— E inutil ceea ce facem! De ce să fi băgat 
Mihu iobagul scrisoarea Haidăului într-o mobilă a 
stăpînului său ? Dacă a păstrat-o, atunci într-un loc 
numai de el știut! E logic, nu! 

— Care poate fi acest loc? 

— Nu-ţi aminteşti ? El însuși notează în jurnal: 
„M-am dus pînă la chilioara mea, în care mă 
odihnesc noaptea“. | 

Se apucară iar să bată în pereţi, din ce în ce 
mai grăbiţi, mai nerăbdători să descopere chilia. 
Într-un punct, zidul părea, după rezonanţă, mai 
puțin compact decit în porțiunile alăturate. Dem 
căuta un obiect ascuţit şi-şi aminti de sculele de 
grădinăârit din debara. Cînd 1-o spuse lui Tudor, 
acesta sări ca ars: 

— Stai! N-ai să te atingi de nimic! N-avem 
dreptul să deteriorăm un lăcaș istoric, de o valoare 
documentară incomensurabilă, mai ales că nici Mihu 
iobagul nu intra în chilia lui... prin perete. 

— E drept! Dar pe unde? 

leșiră în galerie. Înapoi cu cîţiva metri era o 
bifurcaţie pe care n-o remarcaseră. Păşiră într-un 
al doilea coridor, mai strimt decit cel principal, 
situat paralel cu camera secretă a boierului Băleanu. 
În stînga se deschideau cîteva nișe. Într-una văzură 
resturile unui culcuș, un sfeșnic de fier cu lumînare, 
un blid, o lingură de lemn şi ustensile de scris, 
hîrtie şi pene de giscă. 

Se aflau în chilia grâămăticului. Scotociră printre 
lucruri minute în şir, fără să găsească ceea ce căutau. 
Scrisoarea lui Radu Ilie ori se pierduse, ori fusese 
foarte bine ascunsă. | 

— Cărămida slăbită ! îşi aminti Tudor. Golul din 
spatele unei cărămizi e un loc ideal... ' 

Peretele, spre dezamăgirea lor, se vădi intact, cti 
mortar pietrificat prin toate crăpăturile. 

— De neconceput ! exclamă scriitorul. N-avea nici 
un motiv să treacă, în jurnalul său intim, un ne- 
adevăr. 

— De acord cu tine! Nu uita însă că e vorba 
de o ascunzătoare, de un loc care să nu fie la în-= 
demîna oricui. Îşi frecă bărbia cu ţepi rare. Ori 
e sus, deasupra capului, ca să poţi ajunge la ea 
doar suindu-te pe un scaun... 

— De unde scaun? 

— ...0ri € Jos, aproape de podea! 

Nici nu pronunțase bine ultimul cuvînt, şi 'Ludor 
se şi trîntise în praful gros de un deget. Ideea lui se 
vădi fericită. Descoperi, la cîțiva centimetri deasupra 
duşumelei, o cărămidă neprinsă, mobilă. O scoase 
binișor. În dosul ci era o gaură, în care braţul intra 
pînă la cot, iar în această gaură un sul de perga- 
ment prevăzut cu o pecete. 

Se înapoiară, urcînd scările, în locuinţa lui Bordea. 
Acolo desfăcură scrisoarea. Aşa cum lusese de aş- 
teptat, conținutul, o singură propoziţie, era cifrat. 
Tudor rîse, ceea ce-l enervă pe scriitor. 

— Ce scrie acolo? Vreo glumă? 

— Nu, dragul meu. Dar criptografia e atît de 
simplă și de rudimetară, încît şi un prunc... 

— Ce-ar fi să te abţu acum de la aprecieri şi 
să-mi spui ce-i comunica Radu Ilie boierului Bă- 
leanu ? 

Specialistul în istoria ştiinţei aprinse veioza şi 
ținu pergamentul foarte aproape de ochii săi miopi. 

=— Sînt litere şi cifre! literele fiind toată coii- 
soane, cifrele trebuie să reprezinte vocale. E clar ! 
Să copiem textul. 

Repeta tacticos fiecare semn pe care-l nota: 

— „4 T4C4P N3 4TS45S5G 45 LIC5AL“. Aşa! 
Acum să facem înlocuirea potrivit ordinei fireşti a 
vocalelor, scriind pentru 1 a, pentru 3 i, pentru 4 o 
iar pentru 5 u. Vom avea deci: „otocop ni otsosug 
es lacuol“. 

Dem se strimbă şi spuse acru: 

— În ce limbă o fi? Româneşte, în orice caz, 
iu €! 

— Dar dacă am citi textul de la coadă la cap? 
Am căpăta... „Loucal so gusosto in pocoto“. Sună 
mai bine, mu-i așa? 

Dem îi luă biîrtia din mînă și se adînci la rindul 
său în enigmatica combinaţie. După un timp, de- 
clară. : 

— Cred că am găsit! Vocalele trebuiesc nume- 
rotate invers, adică de la cinci la unu. În cazul 
acesta, cinci ar fi „a“, patru „e“, trei „i“ iar unu 
„u“, adică: „etecep ni etsesag es lucael“. Uf, iar 
n-a ieșit nimic! 

Tudor sări în sus şi se ploconi înaintea priete- 
nului. 

— Felicitările mele! Sincerele mele felicitări. Ai 
dat dovadă de o rară perspicacitate. - 
— Las-o baltă şi nu-ţi mai bate joc de mine. 

— Sînt foarte serios. Ai găsit cheia. Doar că pro- 
poziţia trebuie citită de la dreapta spre stinga, 

adică : 

„Leacul se găseşte în pecete“. 

— Fantastic! Pe cît de simplu, pe-atit de inge- 
nios. În pecete deci! Să vedem. 

Meşteri la ea, observînd că e alcătuită din două 
jumătăţi aidoma unei cutiuțe. O desfăcu învirtind 
capacul şi ajutindu-se cu lama briceagului. Înăuntru 
era o pulbere cafenie cu miros neplăcut. 

— Ei da, asta e! răsuflă scăpat de griji. Haide 
la Bordea. După ce-i pronunţă numele, îşi aduse 
aminte că pensionarul își luase tălpășița și că erau 
puţine șanse să fie găsit prea curînd. 

— Nimic! Nici o veste! anunţă Viorica. La cir- 
cumscripţia de miliție mi-au promis că vor înştiința 
Inspectoratul general. Să am răbdare și să aştept. 

— O să-i dea de urmă, o calmă Dem. Imposibil ca 
cineva să se plimbe prin Bucureşti în pijama şi 
papuci, fără să atragă atenţia. 

— Dacă nu-l răpune otrava, o să-l dea gata frigul. 
Viorica își ştergea lacrimile și-și sufla nasul. N-are 
nici o şansă de scăpare. 

Tudor deschise geamul și trase adînc aerul în 
piept. Era o binefacere după cantitatea uriașă de 
praf înghițită în beci. Ca să-i susţină fetei moralul, 
o informă că vremea se încălzise simţitor. 

Tăcură. Dem îşi consultă discret ceasul-brăţară. 
Trecuse de nouă, cînd cineva bătu în uşa de la 
intrare. Viorica se duse să deschidă, urmată de scriitor 
şi de specialistul în istoria ştiinţei. În locul salvării 
sau al milițianului pe care-l așteptau, apăru un tînăr 
în halat alb îmbrăcat peste o pufoaică groasă. 

— Domnișoară Viorica ? Mă cunoaşteţi, nu-i aşa ? 
Lmcrez la măcelăria de după colţ. Tocmai ne-a venit 
marfă... 

— Și ce-i cu asta? Fata își scutură capul, dar nu 
din pricina buclei. 

— Cînd am deschis frigiderul cel mare, l-am 
găsit înăuntru pe tatăl dumneavoastră. Habar n-am 
cum a ajuns acolo. Nu l-am observat intrînd nici 
cu, nici nea Nae, responsabilul, nici colegul meu 
Pătrașcu. Stătea în frigider în pijama și dormea. 
Ceea ce-i mai curios, nu înţepenise, deși mai mult 
ca sigur că era acolo de cîteva ceasuri. 

— Ce-aţi făcut cu el? se repezi Viorica furioasă. 
Măcar l-aţi scos afară ? 

— N-am putut, că nu vrea! Spune că dacă nu-l 
lăsăm în frigider, moare. E puţin... deranjat, nu-i 
așa ? 

— Voi sînteţi deranjaţi că staţi nepăsători în timp 
ce un om se prăpădeşte. 

Bâiatul se fîstici. 

— N-am știut cum să procedăm! De aceea m-a 
tnimis nea Nae la dumneavoastră. 

Cinci minute mai tîrziu, intrară în măcelărie. Ale- 
xandru Bordea ședea în frigiderul cît o cameră, prin- 
tre hălcile de carne. Arăta uimitor de bine şi de 
prosper, cu culori sănătoase în obraţi şi cu privi- 
rile limpezi, pătrunzătoare. Dacă n-ar fi fost pro- 
moroaca care-i acoperea părul ŞI sprîncenele, nimeni 
n-ar fi îndrăznit să afirme că-şi petrecuse timpul 
la o temperatură de minus douăzeci de grade. 

Viorica se apropie şi simţi suflarea de gheaţă 
răzbind din frigider. 

— Te rog, vino afară! 

Bordea răspunse coherent şi lucid: 

— Nu pot, draga tatii ! Cu cît e mai frig, cu atit 
mă simt mai bine. La căldură mă sfîrșesc. E pro- 

babil un efect al prafului blestemat, care mi-a pătruns 
în organism fără să ştiu, un efect despre care n-am 
bănuit nimic. Găsind cutiuţa și citind inscripţia, m-am 
gîndit să încerc şi eu. Cu praful dizolvat în apă am 
udat pămîntul și florile, după metoda clasică. Cre- 
deam că nu va face decit să coloreze în albastru 
trandafirii albi. Poate dacă aș fi citit caietul... 

Tudor interveni. 

— Domnule Bordea, totuşi mi se pare imposibil 
să vă petreceţi restul zilelor în acest frigider. 

— Nici nu intenţionez. Dacă vreţi să mă ajutaţi, 
duceţi-vă la mine acasă, coboriți în pivniţă, treceţi 
prin gaura zidului din fund, de după dulap, și 
mergeţi de-a lungul gangului pînă într-o încăpere 
plină cu lucruri vechi, de-acum cîteva sute de ani. 
Acolo veţi găsi pe masă cutiuța de argint cu res- 
turile substanţei. Trimiteţi-o la un laborator şi dacă 
cei de-acolo vor izbuti să stabilească din ce se 
compune, s-ar putea să-mi recomande un antidot. 

Tudor chicoti ca domnișoarele bătrîne. 

— S-a făcut, domnule Bordea, tot ce ne cereţi, 
s-a făcut. Avem şi antidotul, dar nu de la laborator, 
ci tot din beciul boierului Băleanu. 

Îi întoarse spatele și scoţind din buzunar pecetea 
Haidăului, ceru responsabilului un pahar cu apă. 


Pensionarul se putuse întoarce acasă pe propriile 
sale picioare, în paltonul lui Dem, cu căciula savan- 
tului și cu niște cizme de cauciuc împrumutate de 
la nea Nae. | 

A doua zi, spre seară, cei doi prieteni se înfiin- 
țară cu o sticlă de coniac pentru horticultor şi cu o 
cutie mare de ciocolată pentru fiica lui. Se aşezară 
la masă. Bordea umplea de zor paharele. Tudor, care 


J 205 


în general nu sc atingea de bucate condimentate, îi 
lăuda murăturile, declarînd că nu mîncase nicicînd 
castraveciori mai gustoși, iar Dem o fericea pe 
Viorica, încărcîndu-și farfuria cu un munte de sar- 
male. A 

Coniacul şi pe urmă vinul din rezervele lui Bordea 
le înaripară fantezia, mai ales a specialistului în 
istoria ştiinţei, care se decisese să facă o excepţie 
și în privinţa alcoolului. 

— Mă simt mai bine ca Înainte de a mă îmbol- 
năvi, se lăuda pensionarul. Substanţa, sau poate tra- 
tamentul cu frig, au avut asupra mea o influență 
extrem de favorabilă. Fiindcă veni vorba, nici nu 
v-am mulțumit. Vă datorez viaţa. 

— Un fleac! Nu merită discuţie! făcu Tudor 
fără a sesiza dublul sens al cuvintelor sale. 

Viorica aduse din bucătărie un castron cu ciorbă 
de potroace. 

— Tata mi-a promis că nu mai face niciodată 
experiențe secrete, spuse. - 

— Fără experienţe n-aş putea totuși trăi. Apropo, 
am căpătat rezultatul analizelor. Praful conţine o 
substanță radioactivă, cu o puternică toxicitate, care 
asigură însă rezistenţa la frig a organismelor vege- 
tale şi animale. 

Scriitorul mai luă ctteva sarmale, înainte de a se 
dedica ciorbei, şi observă în treacăt: 

— Asta deschide, după mine, perspective intere- 
sante |! | 

— „Interesante“ ? sări Bordea. Domnule Deme- 
trescu, dacă acestui praf i s-ar scoate sau i s-ar 
adăuga ceva ca să nu mai fie dăunător şi să asi- 
gure totodată organismelcr aceeași rezistență la căl- 

dură ca şi la irig, cu ajutorul lui aim putea ravoiu- 
ționa agricultui a. 
" '"Fudor dădu din cap, aprobîndu-l. 

— Da, dom le, lanuri de gtiu... în tot timpul 
anului... spice aurii deasupra stratului de omăt, Şi 
fructe... cireșe... vişine... piersici... în pofida crivă- 
ţului mușcător și a fulgilor de zăpadă. 

— De ce numai cireşe și vişine? întrebă scriito- 
rul, oprindu-se din mestecat. De ce lămiile și porto- 
calele, curmalele şi smochinele să crească doar pe 
țărmurile Mediteranei ? De ce n-ar rodi ele, laolaltă 
cu bananele, cu ananașii şi cu nucile de cocos pe 
dealurile Moldovei şi chiar mult mai la nord, în 
ţările scandinave pînă dincolo de cercul polar. 

Bordea n-avu nimic de obiectat, dimpotrivă. 

— Într-adevăr ! Nu-i cazul să ne rezumăm la agri- 
cultură ! Am putea transplanta, de pildă, cămila în 
Groenlanda şi renul în Sahara. Am putea renunţa 
definitiv la construcţia grajdurilor pentru vite, la 
silozurile pentru cereale, la serele pentru legume și 
flori. Am putea... 

Demetrescu ridică sarmaua înfiptă în furculiţă cu 
gestul unui tribun. 

— La noi, oamenii, nu vă gindiţi ? Scutiţi de îm- 
brăcămintea incomodă de iarnă, de construcţiile cu 
ziduri groase, de instalațiile de încălzire atît de cos- 
tisitoare, ne-am putea desfășura activitatea creatoare 
oricînd și oriunde. Substanţa, domnilor, ar putea asi- 
gura fertilizarea și popularea Antarctidei, a uscatu- 
lui din jurul polului nord, scoaterea la suprafaţă a 
uriașelor bogății ce zac nefolosite sub munţii de 
gheaţă, şi toate acestea fără măcar o degerătură sau 
un banal guturai. Pe cuvînt, ar fi cazul să se organi- 

jeze ceva pentru punerea în practică a ăcestei gigâii: 
tice acțiuni. | 

— O întreprindere? întrebă Tudor, legăriîndu-se 
pe scaun. 

— Da, o întreprindere, cu oameni de ştiinţă din 
toate ramurile, de la chimiști, medici, geologi şi agro- 
nomi, pînă la economişti şi la specialiști în transpor- 
turi. 

Bordea ridică mina cerînd cuvîntul, ca şi cînd s-ar 
Îi aflat de-acum la o ședință a consiliului de admi- 
nistrație al noii societăţi. 

— Ar trebui să-i găsim întreprinderii un nume po- 
trivit ! Ce ziceţi de... I.V.R.T. „Antifrig”. Întreprin- 
dere pentru valorificarea resurselor terestre „Anti- 
frig“. 

— Nu! spuse Dem Demetrescu categoric. Prea 
sobru și mai ales prea limitat, și deci necorespunză- 
tor amploarei obiectivelor noastre. Ne trebuie ceva 
mal... mai larg, mai atotcuprinzător, aş zice... mai 
poetic. Ce părere aveţi despre : Întreprinderea „TRAN- 


DAFIRUL ALBASTRU“ ? 


Inelul călătorului 
prin veacuri 


În micul şi prăfuitul magazin de antichităţi de pe 
strada Frumoasă, zeomotele oraşului pătrundeau es- 
tompate, ca filtrate prin nişte straturi de pislă. Raf- 
turile, vitrinele, tejgheaua erau încărcate cu tot felul 
de obiecte adunate de prin poduri : samovare de ala- 
mă coclită, casete din sidef rămase fără luciu, sfeșnice 
de argint cu ornamente îmbiîcsite de negru de fum, 
statuete de fildeș, galbene şi mate, servicii descom- 
pletate și atitea alte lucruri de care oamenii se des- 
part mai degrabă din nevoia de spaţiu decît din ne- 
voia de bani. 

Dintr-o asemenea ambianţă nu puteau lipsi, firește, 
ceasornicele. Ceasornice mari şi mici, de masă sau de 
perete, din lemn, marmură sau metal, hodorogite şi 
astmatice, ducîndu-și bătriaeţile mai mult în virtutea 
inerţiei. Şi fiindcă se făcuse amiază, acești venerabili 
vestitori ai lui Cronos se apucaseră, unul ceva mai de- 
vreme, altul ceva mai tirziu, să anunţe, fiecare pe 
limba lui, ora douăsprezece. 

— Gata, închidem ! Veronico, mi-e foame de nu 
te văd. Veronico... n-auzi ? E ora prinzului ! 

Domnul Ludovic, responsabilul magazinului, se 
considera — îndreptăţit sau nu — un mare cunoscă- 

tor în ale artei. De aceea şi purta lavalieră şi haină 
de catifea, peste gulerul căreia se revărsau plete lungi, 
încărunţite. Altminteri era un om de o cumsecădenie 
rară. 


Cuvintele sale făcură să apară din penumbră un 
chip alb şi doi ochi mari, albaştri şi rotunzi. 

— Într-adevăr, e douăsprezece ? Vai, ce repede a 
trecut timpul. Vin îndată, domnule Ludovic. 

Din fotoliul mai mult decît încăpător, îmbrăcat în 
mătase înflorată — fusese cîndva fala unui elegant 
salon bucureștean — se desprinse un trup puţintel de 
adolescentă. Veronica împlinise douăzeci și patru de 
ani, dar nimeni nu-i dădea vîrsta fiindcă era micuță 
și avea aerul unei şcolăriţe. Cînd o privea, domnul 
Ludovic se simţea animat de sentimente paterne, ames- 
tec de spirit critic și de veleităţi educative. Se arătă 
contrariat. 

— Am înţeles eu bine? Timpul a trecut repede, 
zici ? Vai, Veronico, cum poţi susține una ca asta? 
N-am avut decit trei clienţi, n-am vîndut decît o scru- 
mieră, o tăviță de alpaca şi tabloul acela japonez Tosa 
din secolul XIII, fabricat în serie la Amsterdam. lar 
afară, afară e un soare atît de formidabil şi un cer 
atît de senin, încît nu... nu pricep... Uite, mie, care 
am 0 răspundere aici — de, obiecte de valoare, artă, 
ce mai tura-vura — dimineața asta mi s-a părut cît 
trei sîmbete puse cap la cap. Şi ce făceai, mă rog, că 
pentru tine orele s-au scurs așa, pe nesimţite ? 

— Nimic! Mă gindeam ! - 

— Te gîndeai ? La ce, Veronico, sau mai bine-ais, 
la cine ? Te pomenești că la vreun băiat? 

— Domnule Ludovic! 

— La urma urmei, ai tot dreptul! La anii tăi îma 
consultam agenda ca să ştiu la ce întîlnire să mă duc. 
Acum, iertat să-mi fie prozaismul, rîvnesc mai mult 
la o ciorbă cu perişoare și la un șniţel vienez cu car- 
tofi prăjiţi. Eşti gata ? 

Domnul Ludovic se juca nerăbdător cu cheile, în- 
virtind lănțișorul în jurul degetului arătător. Vero- 
nica își găsise poşeta şi renunţă să mai arunce obiş- 
nuita privire în oglindă. Se îndreptă către uşă, cînd 
aceasta se deschise violent. 

Clientul întîrziat care intră era un bărbat de vreo 
treizeci de ani, înalt, suplu, cu trăsături marcante. 
Veronica îi găsi de îndată asemănări cu un foarte 
popular actor de cinema și regretă profund că nu se 
uitase în oglindă. Domnul Ludovic făcu o mutră ca 
și cînd ar fi mușcat dintr-un măr acru. Spuse: 

— Magazinul «e închis! Reveniţi la patru! 

Omul era din cale-afară de agitat. Nici nu-l auzi. 

— Inelul din vitrină! Repede ! 

Obrajii domnului Ludovic îşi schimbară culoarea. 

— Dumneavoastră nu înțelegeți românește? S-a 
inchis ! Nu mai vindem nimic. 

— Inelul din vitrină! Daţi-mi inelul din vitrină ! 

Domnul Ludovic își aranjă nervos, dar cu pres- 
tanță, lavaliera, și se adresă subalternei sale. 

— O fi surd! Apoi, dînd vocii mai multă amploa- 
re şi autoritate, repetă : închis, domnule, închis ! 

Veronicăi îi păru rău. Cumpaărătorul, deși cam re- 
pezit, era drăguţ și avea desigur ochii verzi, cu toate 
că nu avusese încă vreme să se convingă. Îi spuse 
domnului Ludovic, surizind galeș : 

— Lăsaţi că-l servesc eu. Puteţi pleca fără grijă, 
Pe care dintre inele îl doriţi, domnule ? 

Chentul privea avid în direcţia vitrinei. 

— Inelul... inelul cu piatra rotundă, cenușie. 

Responsabilul își apropie capul de cel al Vero- 
nicăi. 

— E scrîntit! Hirbul acela, tinicheaua aceea în- 
crustată cu un bolovan de rîu în chip de nestemată: 
De zece ani de cînd îl avem, nu s-a uitat nimenea la 
el. Pe gratis să mi-l dea cineva... Veronica, nu te 
înţeleg, pentru o vînzare de cîţiva bănuţi... 

Fata făcu un gest stîngaci de „nu contează“ şi se 
adresă clientului pe un ton mai mult decit amabil: 

— Aşteptaţi un moment. Vi-l aduc imediat. 


Ca să ajungă la obiectul cerut, trebui să scoată din 
vitrină o narghilea şi alte cîteva fleacuri. 

— Poftim! Acesta e? r 

I-l smulse din mînă. 

— Inelul! Da, da, inelul! Inelul meu! 

Domnul Ludovic urmărea scena, neștiind dacă e 
cazul să se amuze sau să-și iasă din pepeni. Îl con- 
traria neobişnuita comportare a străinului, ochii lui 
neliniştiţi, tremurul înfrigurat al degetelor. Ajunse 
la concluzia că e „deranjat“, dacă nu chiar nebun 
de-a binelea, şi că ar fi periculos s-o lase pe Veronica 
singură cu el. Strigă tare, mai mult de frică şi ca să 
prindă curaj : 

— Haide, domnule, hotărăşte-te odată ! 

Cumpaărătorul îl ignoră, cantinuînd să bîiguie „ine- 
lul meu, inelul meu“. 

„— Daţi-mi-l puţin, să mă uit la preţ, spuse Vera- 
nica. 

Omul se retrase cu un pas şi răspunse belicos; 

— A nu! E inelul meu! Inelul meu! 

Deodată, stringindu-l la piept, făcu stinga-mprejur 
şi o luă la goană, traversînd strada aproape pustie. 
Asupra domnului Ludovic plana evident primejdia 
unui atac de apoplexie. Ca și cînd altcineva în afara 
Veronicăi l-ar fi putut auzi, se apucă să zbiere: 

— Ajutor! Hoţiu! Ajutor! Ce părere ai de peze- 
venghi? Auzi, domnule, s-o șteargă fără să plătească! 
De necrezut ! Dacă fura măcar ceva de preţ, mai trea- 
că-meargă, dar tinicheaua asta, fleacul ăsta de trei 
parale ? Numai un smintit putea să... Veronica, sînt 
foarte supărat. Uită-te în ce hal m-ai adus! Dacă 
mă ascultai şi nu-l serveai... Nu, nu-i chestie de pa- 
gubă, ci de principiu, Veronica, de principiu. Dacă 
nişte reguli elementare de morală sînt călcate în pi- 
cioare, dă-mi voie să mă enervez şi să urlu. 

Fetei îi venea să plîngă. Scoase batista și-și suflă 
nasul zgomotos, ca puștii. Simţea, nici ea nu ştia de 
ce, nevoia să ia hoţului apărarea. 

— Domnule Ludovic, poate... poate a uitat, sau 
era foarte grăbit. Poate va veni după-amiază. Dacă 
nu, vă promit... 

— De cîte ori să-ți repet că nu-i vorba de bani, ci 
de faptul în sine ! Un om tînăr, sănătos... Ce-ar fi.., 
ce-ar fi să fug după el? A intrat în parc. Nu, n-are 
rost. Mai bine telefonez la miliţie. 

Veronica îl imploră. : 

— Vă rog să mai așteptați pină la patru. Sînt si- 
gură că se va întoarce! Şi dacă nu, am să-l găsesc 
și am să-l iau inelul înapoi! 

Capul domnului Ludovic pendulă lent spre dreapta 
şi spre stinga. 

— ŞI tu ești o zăpăcită! O exaltata! lar după o 
pauză : fă cum te taie capul. La urma urmei, nervii 

mei îmi sînt de o mie de ori mai scumpi decît hîrbul 
acela, și la vîrsta mea e recomandabil să te abţii 
de la încercări de a schimba firea oamenilor. Să mer- 
gem la masă. 


Petecul de verdeață cu cele cîteva straturi de gla- 
diole, cu cele două-trei bănci pe sub castani rămuroși, 
pe care locuitorii cartierului îl numeau cam preten- 
țios „parc“, nu prea avea, la acea oră, vizitatori. Co- 
piii, cărora locul le aparţinea din zorii zilei pînă la 
amiază, plecaseră, iar pensionarii și gospodinele ve- 
neau abia după cinci. 

Veronica nu trebui să caute mult. Îl descoperi pe 
hoţ rezemat de trunchiul unui copac, cu privirea fixa- 
tă asupra inelului. Îl purta acum la deget. Veni spre 
el pe furiș, în vîrful picioarelor, și cînd ajunse în 
spatele lui, spuse timidă: | 

— Dumneata... ai uitat să achiţi inelul! 

Bărbatul avea o perfectă stăpînire de sine; răs- 
punse fără să clipească : 

— N-am uitat nimic! E inelul meu! 

— Al dumitale ? Nu pricep! Atunci ce căuta la 
noi în vitrină ? 

— Nu știu, şi nici nu mă interesează. 

Fata arcui sprincenele. 

— Frumos răspuns! Să fiu sinceră, nu înțeleg ce 
ţi-a plăcut la el. E oribil. Dar există gusturi și gus- 
turi. La urma urmei, dacă-l plăteai, te costa cît un 
pachet de ţigări. 

Omul protestă : 

— Nu-i vorba de asta! În lumea mea, nu plătești 
pentru ceva care-ţi aparţine. 

— În lumea dumitale ? Nu ştiu din ce liime făci 
parte, dar nicăieri nu plăteşti pentru ceea ce-i al tău. 
După o scurtă pauză, continuă: Nu-i nimic adevă- 
rat din tot ce-mi îndrugi. În urmă cu cinci ani, cînd 
am început să lucrez la magazin, inelul se afla acolo; 
lar şeful, domnul Ludovic, susține că și în urmă cu 
zece anl... 

— Chiar dacă ar fi la voi din secolul sau din 
mileniul trecut, el tot al meu este. Pricepe odată, & 
al meu ! 

Acum Veronica se enervă de-a binelea. 

— Să-ţi fie ruşine! Ar fi mai cinstit să mărturi- 
sești adevărul : e ziua... soţiei sau prietenei dumitale, 
căreia âi vrut să-i faci un cadou. Și neavînd cu ce 
plăti... 

Bărbatul avu un riîs atit de trist, încît fetei i se 
făcu milă. 

— Ziua soţiei sau a prietenei mele! Cît eşti de 
tînără ! Îţi plac romanele sentimentale și poveştile 
romantice, nu-i aşa? Dar dacă... dar dacă a fost ziua 
mea? Dacă mie voiam să-mi dăruiesc acest inel... 
oribil? 

— De ar fi așa, n-ai avea, într-adevăr nici o scuză. 
Detest bărbaţii care poartă inele şi cu atît mai mult 
pe cei care le fură. Cuvîntul „fură“ i se desprinse 
anevoie de pe buze. Ar trebui să te dau pe mîna jus- 
tiției. Dar n-o fac pentru că... pentru că... 

— Pentru că ? 

Fata se oprise vădit încurcată. Doar nu era să-i 
spună „pentru că îmi ești simpatic“. 

— Dacă erai hoţ de profesie, luai un obiect de preţ. 
Bănuiesc că eşti un „amator“, la prima tentativă, și 
pe deasupra lipsit de aptitudini. Sînt convinsă că 

dacii, cind ai fost prins asupra faptei, vei reniința 
la furtişaguri și te vei apuca de o muncă onestă. 
Dă inelul înapoi ! 

Bărbatul ascunse mîna la spate ca un copil căruia 
încerci să-l iei jucăria. 

— Pentru nimica-n lume! E al meu! 

— Asta-i culmea ! lar o luăm de la început ? Dacă 
ţii atît de mult la inel, achită-l!! 

— E o... amintire de familie ! 

Inima de ceară a Vioricăi se muie. 

— O amintire de familie? De ce n-ai spus-o din 
capul locului ? 

— A aparţinut bunicului din partea mamei! 'Tre- 
cînd prin faţa vitrinei, l-am recunoscut, şi... 

— ... și neavînd bani... Bine, bine! Uite, nu mai 
zic nimic. Păstrează-l sănătos. Am să-l achit eu. 

Omul avu remușcări. Spuse precipitat : 

— În alte împrejurări — crede-mă — n-aş fi pro- 
cedat aşa. Dar sînt obligat. Poate că într-o zi ai să 
înţelegi ce serviciu imens mi-ai făcut. 

— Ştii ce? Să nu mai vorbim despre asta. Văd că 
l-ai pus în deget. Arată-mi-l puţin. 

Instinctiv, vru să refuze. 

— Fii liniştit, mă uit doar la el. 

Mai ezită, dar întinse mîna. 

— Ce formă bizară are! se miră fata. Şi piatra 
asta cenușie, mare cît o nucă. Anci, la lumina zilei, 
culoarea-i parcă alta. Mai plăcută, mai caldă, cu o 
vagă nuanţă trandafirie. 

Bărbatul tresări. 

— Nuanţă trandafirie ? Într-adevăr, aşa e... Spu- 
ne-mi, te rog... cum te cheamă? 

— Veronica ! Dar pe dumneata ? 

Ocoli răspunsul. 

— Ştii, Veronica,  adineauri... adineauri te-am 
minţit. Inelul nu e o amintire de familie. 

Nu-şi închipuise că dezamăgirea putea fi atît de 
dureroasă. Îi veni să izbucnească în lacrimi. 

— Nu e? 

— Nu! 

— Atunci, bună ziua. 

Încercă s-o reţină. 

— Stai! Nu pleca ! 

Fa răspunse cu glas gituit : 

— Nu ştiu ce am mai avea de vorbit. Ai vrut 
inelul, l-ai căpătat. Sănătate și noroc! 

— Te rog, nu mă lăsa singur, acum! o imploră. 
Am nevoie de tine. 

Se prefăcu rece, indiferentă. 

— Puțin îmi pasă! 

— Te implor să rămii. Vreau să afli adevărul. Des- 
pre inel și despre mine. 

M-am lămurit în privința „adevărurilor“ dumitale. 
Ai inventat, se vede unul proaspăt. Trebuie să plec. 
Mi-am pierdut și așa destul timp cu dumneata. 

— Citeva minute ! Uite, să stâm aici pe bancă şi 
să-ți povestesc ceva. Ceva ce ţi se va părea cam... 
fantezist. 

— Cu asta m-am obișnuit. Dacă altfel nu pot scă- 
pa de dumneata, mă supun. De altminteri n-ai avut 
nici măcar bunul simţ să te recomanzi. 

— Ce importanţă are numele ? Ţi-aş putea spune, 
fără să te mint, că mă numesc Heracleus, sau Jose- 
phus Bader, sau Pierre de Andremar, sau Williams... 
Tot nu m-ai crede! Nu m-ai crede nici dacă ţi-aş 
destăinui numele meu adevărat, sau mai bine-zis, pe 

cel dintîi. Acolo, în lumea mea, mi se spunea... Nobar. 

Fata își regăsise, întrucîtva, buna dispoziţie. 

— Mereu cu lumea asta a dumitale! Unde este... 
sau ce este ea ? Multitudinea de nume mă intriga mai 
puţin. Ştiu, în „profesiunea“ pe care ţi-ai ales-o, pse- 
udonimele sînt nu numai uzuale, ci şi necesare. 

— Întîi și întîi vreau să afli că am venit pe Pămînt 
acum două milenii și ceva. 

Veronica pufni : 

— Serios! Te credeam mai tînăr. Ţi-aş fi dat cel 
mult... cincisprezece secole. 

Simţul umorului nu părea să facă parte din cali- 
tăţile lui Nobar. 

— Nu glumi! spuse. Am sosit atunci pe Terra din 
lumea mea, o lume îndepărtată, a cărei existenţă voi, 
oamenii, nici n-o bănuiţi. Am venit împreună cu pri- 
etenul meu Acrop. Asta s-a întîmplat într-o zi din 
primăvara anului pe care voi îl notaţi cu „145 îna- 
intea erei noastre“... adică a erei voastre. Căci timpul 
vostru, Veronica, nu e şi timpul meu. 

Fata continuă să inanifeste o veselie ironică. 

— Se-ntelege ! De vreme ce ai împlinit respecta- 
bila vîrstă de, stai puţin... de 2116 ani. Pe deasupra, 
dacă am priceput bine, ești un extraterestru, domnule 
Nobar ! Îmi pare bine de cunoștință. Cum ai ateri- 
zat ? Cu o farfurie zburătoare ? 

— Cu ajutorul inelului am venit ! Cu ajutorul ace- 
stui inel. 

Domnul Ludovic avea dreptate. Omul era nebun! 
Sau poate că nu? Poate că avea doar o fantezie 
neobișnuit de bogată? Își păstra, în ciuda unui vag 
sentiment de teamă, tonul zeflemitor. 

— Am priceput! E un inel fermecat! Ceva în 
genul „covorului zburător“ sau al „cizmelor de șapte 
leghe“. Stimate domn, istorioara dumitale se situează 
mult deasupra a ceea ce se numeşte, în mod curent, 
„minciună“. E creaţie, literatură, artă | 

Nobar continuă neabătut : 

— Ajunşi pe Pămînt, Acrop şi cu mine ne-am 
propus să întîlnim oamenii cei mai luminaţi şi mai 
înţelepţi ai vremii. Doream să cunoaștem nu numai 
stadiul mijlociu, ci şi culmile civilizaţiei voastre. lată 
de ce ne-am îndreptat spre vestita cetate a Alexan- 
driei. 

— Pasionant. Doi superoameni veniţi călare pe un 
inel, ca să exploreze antichitatea elenă! Aţi ajuns 
deci la Alexandria. Acolo ce s-a întimplat ? 

— Ceva îngrozitor, Veronica. Am constatat că ine- 
lele noastre nu mai aveau suficientă energie pentru 
înapoiere. A, firește nu poţi pricepe. E foarte com- 
plicat să-ți explic. 

Ceea ce povestea suna absurd, dar avea totuși o 
anumită logică. 

— Încearcă ! 

— Să încerc? Fie! Vezi, inelul, sau mai bine-zis 
piatra cenușie, conținea energia necesară demateriali- 
zării trupurilor noastre, a transformării lor într-un 
fel de cuante de lumină și apoi a rematerializării în 
orice loc, în orice epocă sub orice formă dorită. 
Prima etapă a expediției a reușit. A doua, revenirea 
pe planeta noastră, trebuia să se producă în același 
fel, cu un consum egal de energie. Dar, precum îţi 
spuneam, în pietrele inelelor nu mai rămăsese decit 
jumătate din puterea strict necesară proceselor legate 
de înapoiere. 

— Ciîtă fantezie! îl admiră Veronica sincer. Şi 
așa aţi fost siliți, dumneata şi Acrop, să rămiîneţi pe 
mizerabilul nostru  bulgăre de ţărînă! 

— Da! Adică nu amindoi! Ne gîndeam: dacă 
unul dintre noi s-ar jertfi... Dar stai niţel, să-ţi isto- 
risesc întîmplările în ordinea lor firească. Ajunse- 
sem, aşadar, la Alexandria. Străzile forfoteau de 
lume, de ostași falnici cu coifuri strălucitoare, de 
negustori agitindu-se în dosul tarabelor, de copii 
într-o primejdioasă hirjoneală printre picioarele cai- 
lor, de femei purtind pe umăr amfore zvelte. Am 
încercat să me desprindem de mulţime, ca să putem 
sta de vorbă, nestingheriţi. 

Uitindu-mă împrejur, am zărit poarta larg des- 
chisă a unei grădini. Nu era prea multă lume acolo, 
doar cîte un tînăr care citea. 

Am pășit pe o alee pietruită, străjuită de pal- 
mieri, chiparoşi și leandri. Ne-am aşezat pe o bancă 
de piatră și am tăcut o bucată de vreme. 

— M-am gîndit... am început eu. 

— Am priceput! m-a întrerupt Acrop. Să nu ne 
pierdem timpul cu vorbe. Cunoaştem fiecare înde- 
ajuns de bine situaţia. Inelele se descarcă. Pe zi ce 
trece energia lor se împuţinează, iar şansele noastre 
de a ne înapoia se reduc. Nu cunoaștem pricina feno- 
menului şi mici n-avem cum să-l cercetăm. În con- 
cluzie, unul dintre noi trebuie să se jertfească, pen- 
tru ca celălalt să-și poată îndeplini misiunea. 

Înţelesesem. 

— Un transfer de energie deci, de la un inel la 


celălalt ! 
— Întocmai ! 

Am insistat să mai reflectăm, să căutăm o altă 
cale. Să descoperim pe acest corp ceresc o sursă 
de energie. 

— Aici? a rîs Acrop. Într-o lume urcată abia 
pe primele trepte ale civilizaţiei ? Peste mii de ani, 
poate ! 

Nu trebuia să ne despărţim! Pornisem împre- 
ună în această călătorie, asumîndu-ne aceleaşi riscuri. 
Ajunsesem împreună pe a treia planetă a aces- 
tui neospitalier sistem solar şi împrumutasem chipul 
locuitorilor ei. Acum, cînd drumul de întoarcere 
ne era zăvorit, de ce n-am fi rămas împreună? 

Când i-am explicat toate acestea, mi-a răspuns: 

— Fiindcă nu despre noi este vorba, Nobar, ci 
despre cei ce ne aşteaptă acasă, cu atita înfrigu- 
rare. Ar însemna să nu justificăm încrederea şi 
speranțele puse în noi. Îmi dai dreptate? 

N-am avut încotro. 

— Atunci, a spus el, să încheiem discuţia! M-am 
hotărît să rămîn pe Pămînt. 

Nici n-am vrut să aud. Atunci s-a uitat lung în 
ochii mei. 

— Ştiam că te vei opune. Dar am un argument, 
în faţa căruia vei fi nevoit să te închini. 

Mi-am exprimat îndoiala. Ce fel de argument ? 

— Sînt conducătorul expediției, Nobar! Nicio- 
dată n-am făcut uz de această calitate. Am fost şi 
am rămas prieteni, tovarăși de drum. lartă-mă, dar 
de data aceasta sînt obligat să-mi impun punctul 
de vedere, să decid! 

l-am spus că acesta nu e un argument, ci silni- 
cie, că sînt mai tînăr decît el, că am douăzeci de 
ani și că pot aştepta. L-am asigurat că într-o zi pe 

Terra va fi descoperită energia cu care să-mi reîn- 
carc inelul şi că atunci voi putea veni acasă. 

— Peste milenii! a murmurat. Abia peste mi- 
lenii ! 

M-am împotrivit cu diîrzenie. 

— De ce? Aici nu îmbătrînim decit cu un an 
într-un secol. Peste douăzeci de veacuri terestre, 
voi avea patruzeci de ani. limpul se va scurge 
aproape fără să lase urme, fără să-mi şubrezească 
trupul, fără să-mi ostenească mintea. Voi fi mar- 
torul evoluţiei omenirii, al progresului ei. Voi aduce, 
la înapoiere, un adevărat tezaur ştiinţific. Gîndeş- 
te-te, Acrop, e o șansă unică. 

N-am reușit să-l conving. 

— Ambiţie, Acrop ? l-am întrebat. 

— Simţ de răspundere, Nobar! 

— Ascultă și înțelege-mă! am strigat atunci 
exasperat. Nu-i vorba de un sacrificiu. Doresc să 
rămîn pe Pămînt! O doresc din tot sufletul! 

S-a uitat la mine ca să-şi dea seama dacă sânt 
sincer. l-am cerut să-mi întindă mina. 

— Ca să mi-o stringi, Nobar, sau...? 

— Cedează, încăpăţinatule ! l-am implorat. O sa 
ne revedem ! 

— Mă tem că nu! 

l-am făgăduit-o solemn, doar-doar să-mi ofere 
această șansă. 

— Dacă te-aş putea crede! a oftat. De-aș ști că 
n-o faci de dragul meu. 

— 'Ţi-o jur, ce mai vrei? 

A făcut o lungă, foarte lungă pauză. 

— Fie! Să isprăvim mai repede. 

Ne-am apropiat încet, ca într-un ritual, inelele. 
Cele două pietre, de un roșu pal, s-au atins. Inelul 
meu pălea, devenind cenușiu, în timp ce al lui se 
colora într-un roșu violent, ca al macilor, al flăcă- 
rilor sau al singelui. Apoi mîinile noastre s-au des- 
părțit. 

— Sînt gata! m-a anunţat Acrop. 

— Drum bun, prietene! am șoptit gîtuit de emo- 
ție. Drum bun și salută-i pe cei de-acasă! 

— Adio, Nobar! Să te-ntorci cu bine! Te aștept! 
Te aşteptăm cu toţii! Acestea au fost ultimele sale 
cuvinte. 

L-am văzut topindu-se într-o ceață albicioasă. 
Câteva clipe mai tîrziu, locul lui de pe banca de 
piatră rămăsese gol. Plecase. Eram acum singur... în- 
fiorător de singur. 


Veronica nu prea înţelesese povestea, mai ales 
finalul cu dispariţia. Oricum, fusese interesantă, ba 
chiar palpitantă, ca serialele de la televiziune. Nobar 
îi devenea din ce în ce mai simpatic. 

— Sincer să-ți spun, am fost emoţionată. Eşti ex- 
trem de talentat și plin de idei originale. Păcat de 
dumneata... puteai să te faci scriitor sau cineast. 

Nobar, absent, continuă să monologheze : 

— Acrop plecase. Rămăsesem singur pe banca din 
grădina alexandrină. Totul mi se părea străin, în- 
grozitor de străin. Vedeam cu ochii minţii livezile 
albastre ale lumii mele, fluviile aurii, înspumate, 
munții albi și cerul trandafiriu, străjuit de un soare 
vişiniu. Îl mânţisem pe prietenul meu. Dorisem să 
mă întorc acasă, așa cum își dorește cel însetat o 

gură de apă şi cel flămînd o bucată de piine. O 
doream și acum, cu toate fibrele trupului... 

Fete; i se făcu milă. Nu era nebun și nici un 
mincinos obișnuit. Trăia probabil foarte intens viaţa 
personajelor pe care le crea. 

— Aş fi procedat la fel ca eroul scenariului dumi- 
tale. Şi eu aș fi renunţat în favoarea prietenului, 
oricit de mare ar fi fost preţul. Spune drept, n-ai mai 
scris ? N-ai luat cumva inelul, ca să ţeși în jurul lui 
această poveste năstrușnică ? 

Nici măcar n-o auzea. 

— Mă hotăriîsem să renunţ la orice altă preocu- 
pare și să mă dedic pe de-a-ntregul găsirii unei 
surse de energie. Voiam să revin în lumea mea. 
Piatra cenușie trebuia să-și recapete strălucirea de 
odinioară. 

„Cu cîtă ardoare ştie să istorisească, gîndi Vero- 
nica, cu cîtă pasiune! Acum sînt sigură: el însuși 
e eroul imaginaţiei sale. Creează un fel de ficţi- 
unc... autobiografică. Curios! În loc să-l dispre- 
țuiesc fiindcă a furat şi fiindca-i atit de lipsit de 
modestie, îl admir.“ 

Nobar se uitase întîmplător la inelul din deget. 

— E. adevărat sau mi se pare? Piatra şi-a schim- 
bat din nou nuanța ? Rozul a devenit oare mai in- 
tens ? Nu, mu, e o iluzie, desigur! Poate soarele, 
poate umbrele frunzișului... Ah, mereu încerc să mă 
amăgesc. Nu-i nici un motiv, nici unul... 

— Continuă, te rog! îi dădu fata ghes. Ai pornit 
deci în căutare de energie. 

Se trezi din reflecţiile sale purtătoare de speranţă, 
exprimate cu voce tare. 

— Da! Deși eram aproape convins că încercările 

îmi vor fi zadarnice. N-aveam cum să birui anacro- 
nismele. "Totuși, m-am decis să fac o tentativă, nădăj- 
duind într-un miracol. 

Mai stăteam pe aceeaşi bancă de piatră din gră- 
dina alexandrină cu obrazul ascuns între palme şi 
vorbeam cu mine însumi. Șopteam : 

— Un miracol! Doar un miracol... 

Atunci, de mine s-a apropiat un tînăr cu obrajii 
rumeni, purtind o coroniţă de flori în păru-i negru, 
cîrlionţat. Mi s-a adresat cu cuvintele: 

— Vorbeşti cu vintul, străine? De e aşa, sînt 
vorbe spuse-n vînt! Ori cauţi pe cineva? Ori ești 
un nou învățăcel al preaînțeleptului nostru Heron ? 
Venit ai oare să-ţi potoleşti setea de cunoaştere la 

, la Alexandria ? 

Am tresărit.. Mă crezusem singur. 

— Nu, nu! De ce mă întrebi, băiete? Am intrat 
în această grădină publică ca să mă odihnesc. 

Tînărul s-a înveselit, fără ca eu să-i înţeleg mo- 
tivele. 

— „Publică“ ai spus? De unde eşti, de nu cunoşti 
vestitele grădini ale Politehnicum-ului ? Sau poate 
vrei să mă amăgești ? Spune drept, dorești să în- 
veţi la noi? La „logikon“ sau la „„keirurgikon“ ? 

l-am mărturisit că nu cunoaștem semnificaţia aces- 
tor cuvinte. 

— La „logikon“ m-a lămurit el, îți însușești geo- 
metria, aritmetica, astronomia şi fizica. La cealaltă 
secţie, metalurgia, arhitectura, teoria mașinilor, pic- 
tura şi prelucrarea lemnului. Înainte de vorbeşti cu 
dascălul, trebuie să te decizi. 

— Energetica unde se învaţă la voi? am încercat 
să-l descos. 

Băiatul s-a făcut foc. 

— De ce îţi rizi de mine, străine? O ştiinţă ca 
aceasta nu există. Voiam să te ajut, dar acum m-am 
răzgîndit. Descurcă-te singur, cum ştii! Eu îmi văd 
de drum şi de-ale mele ! 

A dat să plece, dar l-am oprit, întrebîndu-l unde 
poate fi găsit înțeleptul Heron. 

A întins braţul, aratîndu-mi un umbrar. 

— Acolo! La el te du, dar află că-i zadarnic. 
Cine nu și-a însușit materiile din primul ciclu, nu 
e primit la școală. Cum spuneai? Ener...energetica ? 
Și după o scurtă chicoteală: auzi ce-i poate scorni 
mintea ! Energetica ! 

S-a îndepărtat, pășind ușor pe dalele de piatră. 
M-am ridicat și eu și am pornit în direcţia pe care 
mi-o arătase. Sub un acoperiş împletit din frunze 
de palmier ședea într-un jilţ un moşneag cu fruntea 
plesuvă și cu barba albă. Vorbea singur, murmu- 
rînd, ca şi cînd s-ar fi temut să dezvăluie niște 
taine. L-am surprins spunînd : 

— Bunul Strabon avea dreptate. Dacă aerul e al- 
cătuit din molecule care nu se ating, între acestea 
trebuie să existe spaţii goale, fără aer, adică vid. 

Am tușit discret, ca să ştie de prezenţa mea. 

— Înţelepte Heron... am început. 

— Da, da, eu! Heron mi se spune. Cine eşti şi 
care ţi-e dorința? Grăieşte repede, viața-i scurtă, 
știința fără de sfîrşit. Haide, haide... 

M-am grăbit să continui. 

— Mă cheamă Heracleus. Sînt străin de acest 
oraş şi vin de departe, de dincolo de mări şi ţări. 
Îngăduie să te întreb, prea cinstite învăţat, cel mai 
întelep dintre înţelepţi... 

M-a întrerupt cu o bruscă ridicare a brațului, 

— Lasă asta! Pe scurt grăieşte şi te du! Ce vrei 
de la mine, Heracleus ? 

l-am spus că doresc să aflu care e forţa cea mai 
puternică din lume. 

— Forţa cea mai puternică? A apei şi a vântului, 
desigur. | 

— Alta, mai puternică, nu s-a aflat? am întrebat. 

— A focului ce ţişnește din măruntaiele pămîntului. 

— Şi alta? 

Privindu-mă cu coada ochiului, mi-a reproșat: 

— Viclean mai ești, Heracleus! De ce n-o spui 
deshis? Ţi s-a povestit despre invenţia mea! I s-a 
dus vestea pînă pe meleagurile tale îndepărtate. 
Nu te mai preface. 


— Ar mai fi deci o forţă! am exclamat frema- 
tind de emoție. 

Moșneagul se încălzise. 

— Da! Focul şi apa laolaltă. Focul preface apa 
în vapori, în acea misterioasă „apă aeriană“. Forţa 
ei e năvalnică. Îţi voi dezvălui, străine, ce doar 
vechilor mei prieteni cutez a arăta. Priveşte ! 

A descoperit un obiect așezat la picioarele sale, 
smulgînd pînza de pe el. Era o sferă metalică din 
care ieșeau două braţe în formă de L. 

Veronica își aminti că învățase la fizică despre 
ecolipila lui Heron din Alexandria. Cuvintele în- 
văţatului, reproduse de straniul ei interlocutor, îi 
dădură satisfacția confirmării cunoştinţelor dobîndite 
la şcoală. 

— Iată eolipila mea! s-a mîndrit moşneagul. Am 
botezat-o astfel în cinstea lui Eol, al vînturilor zeu. 

Am ciocănit sfera cu degetul. Era goală. 

— Acum e goală, m-a lămurit Heron. Dar atunci 
cînd în interiorul ei clocotesc vaporii, cînd aburul 
fierbinte ţișnește din cele două tuburi... sfera se ro- 
teşte ! Da, Heracleus, se roteşte singură, fără măcar 
s-o atingi! E o forţa... 

L-am privit dezamăgit. Aceasta era forţa năval- 
nică de care pomenise ? Mi-a înţeles, pare-se, starea 
de spirit, căci a adăugat: 

— Va fi cîndva uriașă! O ştiu! Soarele trans- 
formă, de cînd lumea, apa mărilor, lacurilor și rîu- 
rilor în vapori, ridicîindu-le în văzduh. Acolo, ele 
își dezlânţuie imensa lor putere. Cînd omul va reuși 
să imite natura... 

„Energia aburului! mi-am zis eu atunci plin de 
amărăciune. Sărmana, neputincioasa energie a abu- 
rului. Cu ea să-mi reîncarc inelul ?* Apoi l-am mai 
întrebat o dată pe bătrîn: 

— Spune, Heron, o altă forță de-acum stăpînită, 
mai mare decît cea a aburului, nu cunoşti? 

Replica lui, care din ziua aceea mi-a fost unicul 
sprijin, unica licărire de speranţă, suna astfel : 

— Cea a minţii omenești! Ea e mai puternică 
decît toate celelalte la un loc. 


— Am părăsit Alexandria, continuă Nobar să isto- 
risească, dar n-am renunţat. Am străbătut Pămiîntul 
în lung și-n lat, nădăjduind să descopăr o forţă 
capabilă să-mi înlesnească înapoierea în lumea mea. 
Așa au trecut decenii, secole. 

„E drăguţ, gîndi Veronica, are într-adevăr ochii 
verzi. Și părul e castaniu, mătăsos și mîinile fru- 
moase. Și pe deasupra, e doldora de fantezie și de 
talent.“ 

— Obosisem tot iscodindu-i pe învăţaţi. Dar ală- 
turea de ei, parcurgeam, etapă cu etapă, istoria 
ştiinţei de pe Ierra. 

„Hotărit lucru, nu e un om obişnuit. Savant? 
Profesor ? Nu, desigur tot scriitor sau cineast. De 
ce mi-o fi spunînd povestea asta năstrușnică? Cred 
că ghicesc! M-a zărit prin vitrină, i-am plăcut și 
a ţinut să mă cunoască. Așa i-a venit ideea cu ine- 
lul. Original, nimic de zis, deși niţel riscant. Ma 
voi preface puţin...“ 

— Ţi-a fost greu, Nobar? 

— Tare! Cumplit de greu! Singurătatea, nepu- 
tinţa de a mă destăinui — cine m-ar fi înţeles — 
dorul de casă... Apoi încordarea necontenită, ur- 
mare a dorinţei de a afla „ceva“. 

Fata îi puse, cu un gest afectuos, mîna pe braţ. 

— Cât de bine te-nţeleg! Și cu sînt atît de sin- 
gură. Seara, cînd mă întorc de la lucru, citesc, ascult 
muzică, dar n-am cu cine schimba o vorbă. Da, da, 
singurătatea este o mare pacoste. Și în toţi aceşti... 
în toate aceste secole, nu s-a ivit vreo speranţă? 

— De cîteva ori! Pentru prima dată, în epoca 
pe care voi o numiţi evul mediu! Prin anul 1290, 
pe cînd mă aflam la Paris, un alchimist, Arnold 
Villeneuve, făcea să se vorbească mult despre el. 
Se spunea că deţine marea taină a transmutației, 
Cuvintul m-a atras ca un magnet, deşi nu-i cu- 
noșteam semnificaţia. Nădăjduiam că este vorba de 
dematerializare, că  Villeneuve descoperise energia 
capabilă să transforme corpuri în cuante de lumină. 
Cît de naiv eram pe atunci! Mă încăpăţinasem să 
ignorez evoluția firească a științelor, spunîndu-mi 

că salturile peste etapele intermediare sînt posibile. 
Credeam într-o minune, fiindcă aveam nevoie de 
această minune. Pe scurt, sub numele de Josephus 
Bader am intrat ca ucenic la alchimistul Villeneuve, 
cu scopul de a-i afla secretul. 

Ochii rotunzi ai fetei trădau admiraţie. 

— Ai fost alchimist? Spune, povesteşte! Cum 
arăta laboratorul ? 

— Era o încăpere mare, cu ziduri de piatră și cu 
tavanul boltit. Într-un colţ se afla o plită imensă, 
care scotea fum gros şi înecăcios, în timp ce lichidul 
uleios din ceaun clocotea în bulboane. De-a lungul 
pereților, pe mese sau poliţe, puteai vedea cele mai 
stranii obiecte pe care şi le poate imagina o minte 
omenească : păsări și animale împăiate, şerpi vii în 
cuşti de lemn, o bufniţă, un craniu, sticle mari și 
mici, multicolore, retorte, cleşti și vătraie de fier 
și atîtea altele, toate cufundate într-o lumină tai- 
nică, verzuie. 

— Cum arăta acest Villeneuve ? 

— Era un bărbat de vreo patruzeci de ani, chei 
şi rotunjor, a cărui față lucea de parcă ar fi fost 
unsă cu untdelemn. Purta un halat roşu, cu poalele 
pînă la pămînt, brodat cu steluțe aurii, ale cărui 
mîneci largi îl încurcau mereu. Se căznea să fie mis- 
terios şi soleran, ceea ce nu piea îi reușea. Ședea 
mai toată ziua la o masă, în faţa unui munte de 
tomuri groase, legate în piele și se scărpina la ceafă 
cu o pană de pîscă. După trei luni de ucenicie m-a 
Chemat la el și, fără să ridice privirea din cartea 
pe care o răsfoia, mi-a poruncit: 

— Josephus... curăță pietrele pămîntului... cură- 
ță-le mereu... şi treaba va fi bună. Dacă înţelegi, 
dacă înţelegi zic, cuvintele filozofilor... vei avea se- 
cretul operei. Află, fiule, că cel decedat... cel de- 
cedat zic... va fi curînd reînviat din morţi... și cum 
el are un suflet... va trebui, va trebui zic... să în- 
călzeşti mai mult, căci el se hrănește numai cu foc... 
de aceea l-au numit filozofii salamandră... căci sa- 
lamandra, salamandra zic... se hrănește şi ea cu 
foc. Ai priceput ? 

— N-am priceput nimic, magistre, i-am mărtu- 
risit deschis. 

— Aşa şi trebute. Arta noastră... arta noastră zic, 
a fost, este şi va rămîne o mare taină pentru cei 
neiniţiaţi... De cînd eşti la mine, Josephus? 

— De trei luni! i-am răspuns. 

— De trei Inni? Atunci, e timpul, e timpul zic... 
să rosteşti jurâmîntul. 

Nu ştiam despre ce jurămînt este vorba. 

— De alchimist, fireşte. Ascultă şi repetă după 
mine : „Jur pe cer, pe lună şi pe întuneric! [ur pe 
foc, pe aer, pe apă şi pe pămînt, jur pe înălţimea 
cerului, ne adîncimea străfundwilor şi pe abisul 
iadului. ur pe Mercur Și pe Amubis, pe lâtratul 
demonului Karkuroboros și al cîinelu cu trei capete, 
cerberul. paznic al infernului, jur ne glasul lui Ache- 
ronte, jur pe cele tre; Parce că nu voi dezvălui 
aceste cuvinte nimănui altuia decit fiului meu nobil 
și drag. Spune: Jur! 

Nu mi-am putut stăpîni rîsul, dar i-am făcut pe 
plac. 

— Josephus, fiule, a continuat el, abandonînd 
tonul mistico-solemn, află că pregătim o experienţă, 

o experienţă, zic... mare. O experiență de trans- 
mutație. 

— În sfîrşit! am şoptit copleșit de emoție. De 
transmutaţie, magistre ? Ce-i asta ? 

— Vei afla! "Totul să meargă ca pe roate. Ai 
ințeles ? Vom avea oaspeţi, oaspeţi de vază. Pe mar- 
chizul de Brisson, din suita maiestăţii sale regelui, 
pe contele Alambert... Ca pe roate zic, fiule! Mîn- 
giindu-și obrajii bucălaţi și unsuroși, a murmurat: 
lapte de lup... cinabru lunar... arama lui Ahile... dez- 
legare... împărţire... putrezire... 

— Ce trebuie să fac. domnule Villeneuve? l-am 
întrerupt nerăbdător 

A căutat printre hirțoage, a scos o foaie de per- 
gament și a apropiat-o de lumînare ca s-o citească 
mai lesne. 

— Adu cositor, fier, plumb, mercur și aramă. Apoi 
apă de pucioasă şi săruri de vopsitorie. Pregateşte 
un vas curat, curat, zic, și o baghetă pentru ames- 
tecat topitura. Repede... grăbește-te ! 

Am alergat să le adun pe toate şi le-am pus la 
îndemîna maestrului meu. Mi-a cerut apoi să aţiţ 
focul cu suflaiul cel mare. Curentul de aer a în- 
sufleţit limbile de foc, care au început să ţișnească 
printre crăpăturile plitei. 

— Am isprăvit tocmai la vreme, s-a bucurat 
Villeneuve. lată că sosesc înalții oaspeţi. 

În hrubă au pătruns, plutind aidoma unor nori 
din dantelă, doi nobili de la curte. Alchimistul a 
alergat iute în întîmpinarea lor și i-a salutat umil 
cu: „plecăciune, domnilor, sluga dumneavoastră !“ 

Unul dintre vizitatori, marchizul, i-a spus atunci, 
cu un aer de măreaţă generozitate: | 


232 


ad. 


— Villeneuve, dacă-ţi ţii făgăduiala, eşti un omi 
făcut. Maiestatea sa se interesează îndeaproape de 
rezultatul acestei experienţe. 

Alchimistul s-a temenit pînă la pămînt şi l-a asi- 
gurat : 

— Nu-l voi dezamăgi, nu-l voi dezamăgi zic... 
pe ilustrul nostru monarh. Excelenţă, pentru buna 
regulă, vă rog să vă convingeţi cu ochii dumnea- 
voastră că vasul „ermetic“ e gol și bagheta curată. 
Controlaţi şi borcanele cu substanţe. 

Nobilul arunca priviri plictisite şi abia atingea cu 
virful degetului său înmănușat gitul unei retorte. 
spunînd : 

— Totul e în ordine! De altminteri ar fi greu 
să-ţi reuşească vreo înșelătorie în faţa noastră ! 

Villeneuve i-a dat dreptate, asigurîndu-l că nimeni 
n-ar cuteza măcar să încerce. Apoi mi-a ordonat: 

— Josephus, pune vasul pe cărbunii încinși și 1in- 
trodu cositorul. 

Am executat ordinul şi alchimistul, apropiindu-se 
de ceaun, a început să introducă substanţele, dînd 
explicaţiile cuvenite : 

— Adăugăm plumb, pilitură de fier și aramă. 
Amestecăm topitura cu temei. Şi acum, acum zic, a 
sosit momentul suprem. Praful acesta, a cărui taină 
am aflat-o în ţara maurilor de la un învăţat bătrîn 
de 239 de ani, are o putere, o putere zic, miracu- 
loasă. El vindecă toate rănile, trezește la viaţă morţii, 
redă tinereţea și vigoarea. O cantitate cit un bob de 
mei din acest praf, dizolvată într-un butoi de apă, 
ajunge pentru a face o vie să dea struguri copţi în 
luna mai. Priviţi-l, nobili domni! 

Le-a arătat o pungă cu pulbere gălbuie. 

— N-ai zice că ascunde v asemenea putere! a 
observat marchizul cu respect și Villeneuve a con- 
tinuat : | 

— Un virf de cuţit va fi de ajuns! Atenţiune, 
țineți-vă răsuflarea ! Şi a început să invoce cu glas 
tunător „Uis plastica Avicaeni, vis vitalis Gheberi, 
Arabis chimia sive traditio summae perfectionis ma- 
gisteri. 

A urmat o detunătură şi trombe de fum au umplut 
pivniţa. Aruncase praful peste cărbunii aprinși. Oas- 
peții tușeau și-și frecau ochii, dar nu vedeau decit 
fum! Fum purpuriu, albastru, verde... 

— Ce-a fost mai greu a trecut, i-a liniştit alchi- 
mistul. Amestecăm. Amestecăm fără răgaz. Josephus, 
pune capacul ! Și suflă din foale mai cu temei. 

— Ce s-a mai încins cuptorul! s-a mirat marchizul, 
desfăcînd cu greu pleoapele. E roşu-alb ! 

— Aşa și trebuie, excelenţă. l-a lămurit Ville- 
neuve. Doar la căldura iadului, a iadului zic, se în- 
tăptuiește transmutaţia. Dar, acum ajunge. Josephus, 
sparge vasul... 

Cîteva lovituri de ciocan, şi bucăţile au zburat 
care încotro, punîndu-i în primejdie pe delicaţii 
curteni. Magistrul le-a arătat conţinutul vasului. 

— Priviţi, domnilor! E aur pur! Un lingou de 
aur pur, a cărui strălucire te orbește! 

Marchizul a vrut să-l pipăie, dar s-a fript. 

— Villeneuve, felicitările noastre. Maiestatea sa 
va fi mulţumită, l-a lăudat el pe alchimist. Acesta 
cra în culmea fericirii. 

— Sluga lui și a dumneavoastră, marchize. Sînt 
gata să repet experienţa în faţa suveranului meu. 

Eram profund dezamăgit şi mă întrebam : „aceas- 
ta-i oare transmutaţia ? O biată scamatorie de bilci 2“ 

Marchizul de Brisson și domnul de Alambert au 
plecat, însoţiţi de temenelele șarlatanului pînă în 
stradă. 

Cînd a revenit l-am întrebat: 

— Magistre, aceasta a fost transmutaţia ? 

— Desigur! Prepararea aurului din metale de 
rînd. A mers straşnic, nu-i așa? 

— Într-adevăr ! i-am răspuns. N-a observat nimeni 
cînd aţi lăsat să alunece din mînecă lingoul. M-am 
pregătit să plec. 

— Încotro, fiule? a strigat. Nu, nu te las! Amin- 
tește-ţi... ai jurat! 

Am rîs cu amărăciune. 

—  Jurămîntul? O farsă ca şi cea de adineauri! 
Totuşi, n-am de gînd să divulge secretul. Ceea ce 
caut eu, domnule Villeneuve, e o altă transmutaţie. 
La dumneata n-o pot găsi și mă tem că nici în altă 
parte. Cu bine, magistre. 

Aşa s-a terminat a doua tentativă. Cu un eşec total. 


— Ai suferit mult, îl compătimi Veronica. 

Se întreba dacă-l iubise vreodată, cineva? Dacă 
avusese prieteni cărora să li se destăinuiască. Poate 
că povestea lui nu era decît o parabolă a singurătă- 
ţii... Poate că încerca s-o facă să înţeleagă că nu-i 
fusese hărăzit, toată viaţa, un suflet apropiat. 

— În toţi aceşti ani, întrebă, n-ai găsit pe cineva 
căruia să-i poţi spune deschis păsurile ? 

— Erau atit de diferiţi de mine, cei din jur! Pră- 
pastia era prea adincă. Cine ar fi putut să priceapă ? 
Qare tu, Veronica, mă înţelegi ? | 

— Încerc... mă străduiesc ! 

Ce triste îi erau privirile. Îi inspira milă, fiindcă 
oricine ar fi fost, era un om nefericit. Cum își mai 
frâmînta degetele ! O, dar inelul... piatra nu mai era 
cenușie și nici roză, ci roșie. Culoarea încă palidă, 
spălăcită, era totuşi roșie. Nu ştia dacă să i-o spună 
sau dacă să mai aștepte. Întrebă: 

— Ai mai făcut şi alte încercări ? 

— Desigur ! Pe la mijlocul secolului al XVIII-lea. 
Toată lumea vorbea pe-atunci despre electricitate, o 
forţă nouă care-i pasiona pe savanţi. În 1750 m-am 
imbarcat spre America, pentru a-l întâlni pe celebrul 
Benjamin Franklin. După un drum lung și obositor, 
am ajuns la Philadelphia, în casa savantului. Biroul 
său era o încăpere mare, cu pereți îmbrăcaţi în lam- 
briuri de lemn și cu foarte multe cărţi. Învăţatul, 
pe-atunci în floarea virstei, şedea într-un scaun-ba- 
lansoar şi citea. 

Servitorul mă anunţase și cînd am intrat, Franklin 
ținea în mînă cartea mea de vizită. 

__—= Pierre de Andremar ? Nu cunosc! N-am auzit. 
— Am sosit chiar acum din Franţa, i-am spus. 
— Din Franţa ? De dragul meu ai traversat ocea- 

nul 2 
— Da, domnule Franklin. 

Purta o haină de casă îmblânită, o eșarfă la git 
şi de sub fruntea sa pleșuvă, încadrată de plete lungi, 
mă priveau doi ochi vioi și ironici. M-am fisticit. 

— Vă rog să mă iertaţi... 

— Pentru ce să te iert, domnule de Andremar ? Fii 
binevenit în casa mea! Parizian ? 

l-am mărturisit că doar prin opţiune. 

— Locuiesc acum la Paris. Am auzit vorbindu-se 
de dumneavoastră și ţineam să vă cunosc. 

— Pentru atîta lucru, un voiaj lung și obositor? 
a întrebat, convins că nu spuneam adevărul. Mă fla- 
taţi, domnule. Sau poate că sînteţi, ca şi mine, un 
fanatic al electricităţii ? 

— l-am explicat că nu sînt om de ştiinţă, dar că 
această nouă energie mă interesează, fiind într-ade- 
văr scopul vizitei mele. 

A spus satisfăcut: 

— Aşa deci! Totuşi „nouă“ nu e un cuvînt prea 
potrivit. Electricitatea, dragă domnule de Andremar, 
e veche cît lumea. Doar că omenirea a ignorat-o. 
Trăsnetul este o manifestare electrică. El, ca şi flu- 
idul din nori care-l declanşează nu sînt fenomene 
supranaturale, ci procese ale materiei, care se supun 
unor legi. lar materia nu poate fi creată, nici distrusă. 
Există dintotdeauna și va exista de-a pururi. 

L-am întrebat dacă, după părerea lui, energia elec- 
trică va putea fi captată din nori sau chiar produsă 
pe pămînt. 

Tocmai atunci, de-afară au răzbit ecourile unor 
trăsnete îndepărtate. Mi-a împărtășit convingerile 
sale : 

— Sînt sigur că puterea electrică va putea fi „scoa- 
să“ din văzduh şi pusă la păstrare! Dacă va fi „fa- 
bricată“ cîndva...? Mulţi vor să ştie la ce va folosi 
electricitatea. Neroadă întrebare ! Eu răspund totdea- 
una : „la ce serveşte nașterea unui copil? Parcă poţi 
ști dinainte ce va deveni noul născut ?“ 

Descoperirile și invențiile nu trebuiesc judecate nu- 
mai după aplicaţiile lor imediate. Abia viitorul ne 

poate arăta întreaga lor importanţă şi eficienţă. Vino 
cu mine, domnule de Andremar. Îţi voi arăta ceva. 

În spatele casei era o grădină mare, nu prea îngri- 
jită, cu iarba crescută în voie şi cu arbuşti decorativi 
netunşi de ani. Începuse să plouă şi, din cînd în cînd, 
cerul era brăzdat de fulgere portocalii. 

Mă temeam pentru el, să nu răcească. 

— Sînt obișnuit! m-a liniștit. Îmi fac experien- 
ţele mai ales pe o vreme ca asta. lată invenţia mea! 
Ce ziceţi ? 

Invenţia era un zmeu! Un zmeu obişnuit cu care 
se joacă băieții. Mi-a ghicit gîndurile şi a adăugat 
vesel : 

— Precum vezi, şi maturii se distrează uneori cu 
aşa ceva. 

De coada zmeului era prinsă o bucată de sîrmă de 
fier. Franklin l-a înălţat cu ajutorul unei sfori de 
cînepă udată de ploaie, de capătul căreia era legată 
o cheie. Cind dreptunghiul de hîrtie s-a ridicat înde- 
ajuns de sus, din cheie au început să scapere scîntei. 

— Quod erat demonstrandum ! a declarat satisfă- 
cut. Electricitatea se scurge din nori prin sfoara de 
cînepă. 

Fără să-l avertizez m-am repezit la cheie, am apu- 
cat-o și mi-am lipit inelul de ea. 

S-a luat cu mîinile de cap. 

— Ce faci! Nu te atinge, de Andremar. Dacă 
acum fulgeră... 


— Trebuie ! am strigat. Trebuie să încerc! Poate 
că electricitatea... 


Un trăsnet a făcut să se cutremure văzduhul şi 
pămîntul totodată. 

— Prea tirziu ! a strigăt disperat. Netericitule ! Dir 
pricina mea.. 

Stăteam în picioare. Nu păţisem nimic. Electrici- 
tatea atmosferică trecuse prin trupul meu, fără a-mi 
cășuna vreun neajuns. 

— Piatra... a rămas... cenușie ! am biiguit disperat. 
Cenuşie ! 

Franklin mi-a smuls cheia din mînă și a azvirlit-o. 
Apoi m-a strîns în braţe şi a spus copleșit de emo: 
ţie : 

— Trăiești ! Eşti teafăr ! Andremar, am fost mar- 
torul unui miracol. Un asemenea trăsnet ar fi trebuit 
să te ucidă pe loc. 

— Să mă ucidă? am şoptit. Da, da, să mă ucidă! 
Ar fi fost o soluţie! 

Nobar o privi fix pe Veronica, pentru a-i urmări, 
probabil, reacţiile. 

— Mi-am dat seama că la voi, pe Lerra, nu pot 
muri. Îmi păstrasem bioritmul din îndepărtata mea 
lume, vedeam stingîndu-se generaţie după generaţie 
de păminteni, dar abia acum aflasem că nici prin vi- 
olenţă nu se putea rupe firul straniei mele existenţe. 
Eram osîndit la viaţă, la o viață absurdă, searbădă 
și îngrozitor de singuratică. 

— De ce n-ai încercat să te apropii de oameni? 
întrebă Veronica. De ce n-ai căutat un prieten, o 
fată, pe cineva care să te... îndrăsească ? 

— O doream, dar nu îndrăzneam. Gindeşte-te ! Am 
fi trăit alăturea. Ar fi îmbătrînit, s-ar fi gîrbovit pe 
cînd eu aș fi rămas neschimbat, cu trupul drept şi cu 
chipul neted. N-ar fi putut să înţeleagă. M-ar fi acu- 
zat de vrăjitorie sau în cel mai bun caz, de egoism, 

pentru că, posedînd elixirul tinereţii, nu i l-am dat şi 
ei. Nu puteam să mă apropii de oameni. Trebuia să 
mă feresc, să-mi schimb mereu identitatea. 

Veronica nu mai ştia ce să creadă. Suna atit de 
convingător ceea ce povestea ! Cuvintele omului din 
faţa ei izvorau din inimă şi tristeţea, deznădejdea 
erau autentice. Dacă era într-adevăr locuitorul unei 
alte plancte, altfel alcătuit decît oamenii ? Spuse : 

— Nobar, de ce-mi spui toate acestea tocmâi mie? 

— Nu ştiu! Poate, fiindcă nu mă mai simt în stare 
să tac. Poate fiindcă nutream speranţa că generaţia ta, 
cea a descoperitorilor energiei nucleare, a pionierilor 
zborurilor cosmice, e coaptă să priceapă. Sau fiindcă 
tu, Veronica, m-ai privit cum nu m-a privit nimeni, 
niciodată. 

„Sărmane, nefericite călător prin veacuri, gîndi fata 
Aș vrea să te ajut. Aș face orice ca să te pot ajuta. 
Dar cum? Cum?“ 

— Veronica, uită-te la inel. Nu-i aşa că piatra 
și-a schimbat culoarea ? Că e roşie, acuma? Spune- 
mi că nu mă înșel. 

— Nu, nu te înșeli! Am observat-o mai de mult! 
Înseamnă că-și redobîndește energia ? 

— Da, da! De undeva spre ea se îndreaptă un 
fluid necunoscut, saturînd-o. De necrezut, Veronica, 
de necrezut! Ce forță o fi aceea, care izbutește 
ceea ce nici nestăvilita putere a atomului n-a fost 
în stare? 

— Ai încercat, deci ; și cu energia nucleară ? 

— Da! Cînd a început sa se vorbească despre ea, 
am făcut tot ce mi-a stat în putinţă ca să fiu în 
preajma savanților atomiști. Sub numele de Williams 
i-am cunoscut, în 1938, la Copenhaga, pe Frisch și 

pe Lise Meisner. Am lucrat cu Joliot Curie, cu Bohr 
şi cu Wheeler. Am asistat la construcţia primului re- 
actor nuclear. L-am însoţit, în 1942 pe Fermi la Chi- 
cago, participind la prima experienţă cu o reacție în 
lanţ dirijată. lar la 16 iulie 1945, în ziua cînd a avut 
Joc cea dintîi explozie atomică experimentală, eram şi 
eu la Almagordo... 


Mă găseam în interiorul strimt al unui adăpost, cu 
pereţii masivi turnaţi în beton. Împreună cu alţi 
doi bărbaţi în salopete galbene, Dick și Bill, aştep- 
tam, emoţionat, desfăşurarea evenimentelor. Dick 
privea atent prin ocularul unui periscop şi ne împăr- 
tășea impresiile sale : 

— Terenul s-a golit! Acu se va trage cortina și 
spectacolul va începe. 

— Nu spectacol, l-a corectat Bill, ci dramă! 

Dick refuză să creadă în gravitatea situaţiei. 

— E o experienţă ca oricare alta. Sînt convins că 
lumea a ajuns totuși la un stadiu de maturitate, de 
responsabilitate. A utiliza bomba atomică ar fi, după 
mine, un act de demenţă. | 

— Dar războiul, războiul ca atare, nu este el oare 
un act de demenţă? i-a replicat Bill. Dacă n-ar în- 
tenționa să arunce bomba, n-ar organiza această ex- 
plozie experimentală. Sînt sigur că peste cîteva săp- 
tămîni... | 

Dick l-a întrerupt atunci speriat. 

— Taci! Dacă te-aude cineva? La urma urmei 
noi ce putem face? Nu sîntem decît niște rotițe ale 
angrenajului care, o dată pus în mișcare, nu va mai 
putea fi oprit. Tu de ce nu spui nimic, Williams ! mi 
s-a adresat apoi mie. N-ai nici o părere? 

Stăteam în colţul opus al adâpostului, cufundat în 
gîndurile mele. l-am spus că nu știu, că nu m-am 
gîndit, dar că în mod cert, aici avea să se dezlănțuie 
cea mai formidabilă dintre energiile create vreodată 
de om. Acest lucru era, după părerea mea, important: 

Bill a exclamat cu ciudă: 

— Important ? Mai degrabă monstruos decit im- 
portant ! 

— Energia atomică va deveni cîndva o binefacere 
pentru planeta noastră, a zis Dick. 

L-am aprobat cu căldură, ba chiar cu eluziune. 

— Dar pînă atunci? a întrebat Bill. Cu ce preţ 
se va ajunge la asemenea binefaceri ? Va mai trăi 
cineva, care să se poată bucura de ele? 

În clipa aceea un difuzor a început să prindă glas : 

„Atenţiune ! Mai sînt cincizeci de secunde! 49... 
48... 47... 

M-am ridicat brusc şi am pornit spre ieșire. 

— Ce faci, Williams ? Încotro? au strigat amîn- 
doi de-a valma. 

Pusesem de-acum mîna pe mecanismul de deschi- 
dere. Le-am spus doar: 

— Mă duc! Trebuie să fiu mai aproape cînd se 
va declanșa explozia. 

— E nebun! a mai apucat Bill să urle cînd ușa 
grea de oțel s-a deschis şi s-a închis la loc în urma 
mea. 

Am pornit în grabă de-a curmezișul cîmpiei cu 
iarbă veștedă, gălbejită, străbătînd vreo două-trei 
sute de metri. Era o liniște nefirească şi totul, pînă 
și văzduhul, părea încremenit. Din difuzoare, nu- 
mărătoarea continua implacabilă, ca bătăile unui cea- 
sornic al morţii: 18... 17... 16... 15... 

Deodată văzduhul a pornit să se prăbușească în 
străfunduri, iar măruntaiele pamîntului să ţîșnească 
în înaltul cerului. O pală de aer încins la roşu și 
transformat într-un monstruos ciocan pneumatic 
venea spre mine. Am zărit ciuperca neagră și hidoasă, 
întinzîndu-se pînă departe, înghițind albastrul bolţii. 

Era îngrozitor şi totuşi, continuam să înaintez. 
Mergeam cu braţul ridicat, cu inelul îndreptat spre 
vilvătăile iadului, ca într-o invocare a forţelor întu- 
nericului, ca la oficierea unui ritual păgîn. 

Suflul m-a trîntit la pămînt, dar am putut să mă 
ridic şi să mă înapoiez la adăpost. Pe drum, îmi pri- 
veam mîinile, îmi pipăiam faţa. N-aveau, cum ar fi 
fost de așteptat, arsuri îngrozitoare ci erau netede, 
nevătămate. Poate cantitatea de radiaţii pe care o 
recepționasem să fi fost mortală ? mă gîndeam eu cu 
o ultimă speranţă. 

Înaintea mea, ușa s-a dat încet în lături. Stăteam 
în prag, alb ca varul. 

— Williams, de ce ai făcut asta ? au țipat Dick și 
Pill. Dar... tu ești neatins. Nu, cu neputinţă ! Spune, 
Williams, explică... 

În neputința mea, ce eram să le zic? Că nici ener- 
gia nucleară nu-mi putea reîncărca inelul ? Mi-au 
scăpat doar cuvintele : „Nimic! Totul e fără rost !“ 

— Ce e fără rost ? a racnit Bill. Trezeşte-te, omule ! 
Vorbeşte ! 

— Sînt pierdut! N-o să mă mai întorc niciodată. 

Am smuls inelul din deget și l-am aruncat. 

Difuzorul anunţa tocmai încetarea experienţei. 

„Toată lumea la posturi! Respectaţi riguros regu- 
lile de protecţie împotriva radiaţiilor.“ 

Le-am făcut un semn de adio și le-am spus: „Ră- 
mîneţi cu bine!“ 
N-au încercat să mă oprească. Erau prea uluiţi. 


În anii care au urmat, am rătăcit prin lume în că- 
utarea inelului de care mă lepădasem într-un mo- 
ment de rătăcire. Am colindat continente, ţări și oraşe, 
adesea fără să ştiu unde mă aflu, am privit chipuri, 
fără sa le recunosc. N-am renunţat! Deşi nu între- 
zăream nici o speranţă, n-am renunţat ! Şi iată că... 

— A renunța înseamnă într-un fel a muri, mur- 
mură fata. lar tu, Nobar, te știai nemuritor. 

— Nemuritor ? Şi fantomele din legendele voastre 
sînt nemuritoare. Umbre osîndite să rătăcească prin 
veacuri, neputincioase să se apropie de cei vii. lată 
ce a însemnat nemurirea mea. 

Veronica simţi emanînd din ea o căldură care o 
topea. Ochii ei blînzi se umeziră, mîinile porniră ne- 
sigure în căutarea unui sprijin. | se adresă bărbatului 
în gind: 

„Dragul meu Nobar ! Ţi-aș da totul, și sîngele, și 
sufletul din mine, ca să te ştiu fericit. Oriunde s-ar 
afla această fericire, aici pe pămînt sau pe steaua ta 
pierdută printre stele. Dacă vrei, rămîn alături de tine 
pînă la ultima clipă a vieţii“. Urmă cu glas tare: 

— N-ai să mai fii singur, Nobar! Vei avea un 
prieten, un om căruia îi ești tare drag. 

— Crezi ? Părul tău va albi, ochii tăi îşi vor pierde 
strălucirea... pe cînd eu, eu voi rămîne.. 

— Dă-mi mîna, Nobar ! În semn de făgăduială 
sau, dacă vrei de jurământ. 

Degetele lor se împletiră. Nobar își privi inelul. 

— Veronica ! Piatra e roşie, roşie ca para focului ! 

Scînteiază ! Aceasta-i dovada! În ea pulsează iar 
întreaga putere. Energia capabilă să mă ducă îna- 
poi acasă. De unde vine? De unde forţa ? 

— Nu ştiu! 

— Nu cumva din tine izvorăște, Veronica? 

— Nu ştiu! 

— Cred... sper că în curînd, voi putea porni la 
drum. 

— Voi fi fericită! spuse cu o sfișietoare tristeţe. 

Nobar îşi înălţă braţele spre cer. 

— Da! Sînt gata să încerc! Acum... acum... 

] se păru că un nor lăptos îl învăluie dinspre tălpi 
spre creștet. Glasul deveni mai încet, ca al cuiva care 
sc îndepartează. 

— Fluidul pătrunde ! Simt cum îmi străbate tru- 
pul. Am reușit, Veronica! Am reușit! 

Abia îl mai zărea prin aburul alb! Doar contu- 
ruri vagi, care şi ele se destrămară. Nu mai rămă- 
sese nimic ! Doar vocea mai ajunse o dată, ca de la 
mari departări. 

— Adio, Veronica ! 


Domnului Ludovic îi trebuiră cîteva minute bune 
ca s-o readucă la realitate. 

— Hei, Veronico! Ce stai ca o statuie? Ce-i cu 
tine ? L-ai găsit pe hoţ? 

— .... Dacă l-am găsit ? Poate că a fost şi a dis- 
părut ! Poate că n-a existat decît în închipuirea mea... 
Nu știu, nene Ludovic, zău nu ştiu! 


Salt, în beznă 


BUCUREŞI II 


Întinsa constelație a balizelor, geometria perfectă a 
neonului străjuită de săgeata luminoasă a turnului de 
control, cuiburile purpurii din vîrful antenelor creau, 
pe aeroportul internaţional Otopeni, imaginea feerică 
a viitorului descins în zilele noastre. Pasărea de metal, 
ghidată de semnalizatoare, rula duduind de-a lungul 
panglicii albe şi se opri ostenită. Aripile încă mai 
fremătau, cînd scara montată pe un electrocar i se 
lipi de trunchi. 

Pasagerii coboriră și conduși de o tînără în uni- 
formă albastră, se îndreptară spre o clădire monu- 
mentală a aerogării. 

Radu Tornea, care îndeplinise printre primii f..- 
malităţile, ieşi în hol. Din mulţime se desprinse silu- 
eta masivă a prietenului său, doctorul Vasiliu, şi 
vocea acestuia, răsunătoare, acoperi cu ușurință va- 
carmul. 

— Raduuu! Aici sînt! Bine ai venit! 

— Bine te-am găsit! Drăguţ din partea ta... 

— Eu sînt totdeauna drăguţ, doar că nu prea se ob- 
servă. Îi smulse din mînă valiza ca s-o ducă el. Cum 
a fost la Viena? Ia zi, povestește! 

Tornea căuta pe cineva printre cei ce aşteptau la 
ieșirea călătorilor. Spuse absent: 

— Un simpozion ca toate simpozioanele. 

— Dintre „somităţi“ cine a participat ? 

— Kârner, Dubarry, Harris, Nicolsson, Mirefli., 
Nu zărea persoana pe care o aștepta. 

— Oho, crema psihiatriei contemporane ! Te invi 
diez! Şi cam ce probleme...? 


Vasiliu îl călca pe nervi sau poate că era mai iras- 
cibil ca de obicei, deoarece Valy nu venise. 

— Las' că-ţi povestesc altă dată. Vom avea timp 
suficient. Ce-i nou pe-acasă ? 

— Toate cum le ştii, spuse Vasiliu mofluz și-i 
plăti de îndată poliţa: mă așteptam s-o găsesc aici 

e domnișoara Proca. 

Obrajii lui 'Tornea se acoperiră de o ușoară roşeaţă. 

— Eu nu! 

— Cum vine asta? V-aţi certat? 

— Nu ne-am certat, dar... hai s-o lăsăm baltă. 

— Ce s-a întîmplat? Vorbește, omule, ca între 
prieteni. 

— E foarte normal că n-a venit la aeroport. Eu, 
totuși... speram. 

— Nu mai înţeleg nimic ! De ce e normal ? 

— Altă dată, Vasiliule! Te rog nu insista ! 

— Nu insist, dar spune mai repede! 

Tornea studia plafonul holului. 

— În ultima vreme, lucrurile n-au mai mers așa 
cum trebuie. Înainte de plecarea mea, am avut o 
explicație. A fost de părere să ne despărțim. 

Murarea lui Vasiliu era sinceră. 

— Serios? Las' că vă împăcați voi. Ale vieţii 
valuri ! 

— Nu cred! Am ajuns și eu la concluzia că avem 
firi prea diferite. 

— Ce vrei? Tu om de ştiinţă, ea pianistă! Arti- 
stă ! Despre concertul ei de săptămîna trecută, zia- 

tele ău ăvut numai cuvinte de laudă. Vasiliu conti- 
nua să toarne gaz pe foc: şi era frumoasă... Ştii ce? 
Dă-i un telefon! 

Tornea refuză printr-o vehementă clătinare a 
capului. 

— Nu fi catîr, Radule! Cheam-o! Poate a avut 
intenția să vină dar a fost reţinută ! 

— N-are rost! 

— Ba cred că are! se încăpăţină Vasiliu. 

Tornea nu mai spuse nimic. Luă valizele din mîna 
prietenului fără ca acesta să se opună. 


La nouă şi un sfert, Radu Iornea deschise uşa 
xarsonierei sale de la ultimul etaj al unui bloc din 
Piaţa Palatului. 

Valiza şi pardesiul rămaseră în antreu și mai mult 
din pricina stării nervoase decit de oboseală, se trînti, 
îmbrăcat cum era, pe studio. Privi printre pleoapele 
întredeschise lucrurile atît de familiare din jurul său, 
dulapul Biedermayer de culoare închisă, aproape ne- 
gru, masa ovală, cele patru scaune capitonate cu pluş, 
scrinul plin cu tot felul de amintiri — scoici exotice, 
monede vechi, cupe câștigate la întreceri sportive şi 
albume cu fotografii — care făcuseră farmecul copi- 
lăriei sale. 

Odaia era neaerisită şi mirosea a praf. Îl simţi 
gîdilîndu-i nările şi se sculă să dechidă fereastra. 
Răcoarea serii pătrunse în valuri, umflînd perdelele. 
Se zgribuli și i se făcu poftă de o cafea fierbinte. 
După ce puse la priză reşoul, își aprinse o țigară. 
Fumul se rotea în viîrtejuri în jurul veiozei ca 
apoi, subţiindu-sc, să se piardă în noaptea albastră. 

Pe Valy Proca o cunoscuse la un concert simfo- 
nic, cu totul întîmplător, deoarece nimeriseră locuri 

învecinate. În pauză mîncaseră prăjituri și comenta- 
seră simfonia lui Bruckner. Îl cucerise frumuseţea 
fetei — o brunetă cu ochi verzi — dar și inteligența 
ei sclipitoare și competentă în materie de muzică. 
Două săptămîni se văzuseră zi de zi, făcuseră lungi 
plimbări și petrecuseră week-end-uri încîntătoare la 
Sinaia şi Predeal. 'Tornea pretindea că o studiase 
în această perioadă cu toată obiectivitatea psihiatru- 
lui și că nu-i găsise nici un cusur. În realitate, o 
privise cu ochii îndrăgostitului, capabili să pres- 
chimbe în merite cele mai puţin agreabile trăsături 
de caracter. 

Mai tirziu întilnirile lor se răriseră, diverse obli- 
„gaţii profesionale și mondene o ţinuseră departe de 
el, şi Radu, fără să şi-o mărturisească, începuse să 
sufere. Simţea că-i ascunde ceva, că ezită să-i vor- 
bească deschis şi încerca de cîteva ori să provoace o 
explicație. Aceasta avu loc înaintea plecării sale la 
Viena, cînd Valy, deși nedecisă încă, făcuse aluzii 
la o eventuală despărţire. 

Cafeaua clocotea în ibric. Își umplu ceașca, o 
aduse în cameră și-și aprinse o a doua ţigară. Cîteva 
sorbituri îi dădură calmul și judecata limpede de 
care avea atita nevoie. | 

Și fără sugestia lui Vasiliu ar fi chemat-o pro- 
babil la telefon. Acum crezu că venise momentul. 
Formă pripit numărul. Soneria ţîrii de șase-șapte 
ori. 

— Bună seara. Am sosit adineauri ! 

Îi răspunse un glas care părea să nu fie al ei. 
Vorbea sacadat, fără intonaţie, cu poticneli între 
cuvinte. 

— Aici... Valy. Cine... sînteţi... dumneavoastră ? 

De bună seamă că o trezise din somn și că era 
buimăcită. 

— Radu! M-am întors de la Viena şi... 

— Nu... te... cunosc! Nu cunosc... nici un... nene 
Radu. 

— Valy, te rog lasă glumele! Dacă n-ai chef 
acum, spune-o ! Te rechem mîine. Să te chem miine ? 

— Nu... ştiu! De ce... mă chemi... pe mine? Vor- 
beşte cu mămica sau cu tăticu. 

— Pentru dumnezeu, încetează cu prostiile. Parcă 
n-ai fi om în toata firea. 

— Sînt o fetiţă... mă cheamă Valy Proca... și am 
șapte ani... şi la toamnă o să mă duc la şcoală... 

Tornea trînti telefonul în furcă. Îşi bătea joc de el! 
Relatiile lor trecuseră prin cîteva faze, de la tandreţe 
la pasiune și apoi la indiferenţă, dar nu-şi imaginase 
că ar putea vreodată să-l ia peste picior. Jignit se 
apucă să se dezbrace. 

„De ce făcea pe copilul ?“ sc întrebă dintr-o cu- 
riozitate mai curînd profesională. De ce tocmai pe 
fetița de vîrstă preșcolara? O simplă  alintare? 
Nu-şi aminti ca ea să fi recurs vreodată la un ase- 
menea gen de cochetărie. 

În momentul în care își trăgea pătura pînă la 
bărbie, îi veni în minte referatul pe care Harris îl 
prezentase la simpozion. 

I se făcu dintr-o dată cald. Sări din pat, se îm- 
brăcă, şi un sfert de oră mai tîrziu, sună la uşa 
apartamentului Valentinei Proca din Calea Plevnei. 

Îi deschise. Era palidă, cu părul în dezordine, cu 
privirile pierdute în gol. Purta un taior sport de 
culoarea muștarului și pantoli din piele maro. 

— Pe... cine... căutaţi? 

Vocea era la fel de monotonă, de impersonaiă, 
ca adineauri la telefon. Trăsăturile atît de frumoase, 
de o mare mobilitate — dispunea de o întreagă 
gamă de surisuri — aveau acum rigiditatea marmu- 
rei. Nu-l recunoștea! O privire îl convinse că nu 
se prefăcea. Se uita la el ca la un străin, ca la cine- 
va pe care-l zăreşti pentru prima oară. Repetă ma- 
șinal întrebarea : 

— Dumneavoastră... pe cine... căutaţi ? 

Tornea simţi o împunsătură în piept. 

— Valy, nu mă recunoști? Sînt eu, Radu! 

— Nenea Radu? Ştii să desenezi... un vapor? 
Am o păpuşă... pe care o cheamă Marghit. Vrei... 
să ţi-o... arăt? 

Intră şi trase uşa după el. Camera spațioasă, 
aerată, cu pereţii pastelaţi, cu mocheta groasă de 
culoare bej era cufundată într-o molcomă semiob- 
scuritate. Mobilierul conceput de un prieten arhitect, 
tablourile — combinaţii geometrice ingenioase şi co- 
laje — darurile unui pictor din anturajul ei, plantele 
exotice din jardiniere care-și răsuceau vrejele în ju- 
rul unui paravan din fier forjat, toate acestea se 
topeau în lumina difuză a unui lampadar împletit 
din pai de orez. 

O sili blînd să se aşeze. Îi luă mîinile într-ale 
lui, fără ca ea să se opună. 

— Cum te cheamă ? 

— Pe mine... mă cheamă... Valy Proca! 

— Cîţi ani ai? 

— Şapte ani... la patru decembrie. O să mă duc... 
la școală. Și Dinuţa... o.să meargă la școală. Dinuţa 

„e prietena... mea. 
— Ştii să scrii şi să citeşti? 


251 


— Sigur că da! M-a învăţat... mămica. 

— Atunci citeşte aici ! Îi întinse o revistă ilustrată. 

O apucă neîndemînatică, o apropie pînă o atinse 
cu virful nasului şi începu: 

— 0... U.. OU! M.. A... MAMA... A. RE..: 
UN... OU. 

Tornea avu o senzație de sufocare. 

— Bine, foarte bine! Cât fac șase cu trei? 

— Şaptesprezece | 

— Cînd a trâit Johan Sebastian Bach? 

— Asta nu ştiu! Nu am cunoscut pe... domnu' 
ăsta. Cînd o sa... mă duc... la școală... 


Tornea renunţă. Îi propuse o plimbare cu mașina 
și ea acceptă cu un amestec de bucurie și de apatic, 
caracteristic debilului mintal. 


Telefonă lui Vasiliu care era de gardă, îi relată pe 
scurt situaţia şi îi ceru să trimită urgent o ambulanţă. 


A doua zi, după numai trei ore de somn chinuit, 
Radu Tornea se întoarse la spital. În starea bolna- 
vei nu intervenise nici o modificare. I se dăduseră 
somnifere și acum dormea adînc, dar cu aceeaşi faţă 
crispată. Rămaseră aproape o oră la căpăttiul ei. Îi 
făcură encefalograme și o serie de alte teste, care 
dădură, toate, rezultate neconcludente. Nici un simp- 
tom caracteristic dereglării sistemului nervos, nici o 
dovadă palpabilă pentru instaurarea unei amnezii ! 

În camera de gardă, o soră le prepară cafele tari. 

— Dacă n-ar fi fost povestea de la Viena, măr- 
turisi Tornea, aș fi pus rămăşag că simulează. 

— Ce fel de poveste, Radule? 

— Nu ţi-am spus? Scoase din buzunarul de la 
piept cîteva foi de hîrtie, le despături şi le întinse 

colegului. E rezumatul comunicării lui Harris, din 
culegerea de referate. L-am recitit astă-noapte de 
cîteva ori. 

Vasiliu parcurse textul dactilografiat. La un pasaj 
se opri şi-l reluă cu glas tare: 

„Pacientul internat la St. James Hospital suferă 
de o amnezie ieșită din comun. Își cunoaște numele, 
nu însă şi virsta reală, afirmînd că are şapte ani. 
Îşi amintește de casa părintească, de rude, de prie- 
teni, dar numai de cei din copilărie. Tot ce i s-a în- 
tîimplat ulterior, la școală, la universitate şi mai de- 
parte, s-a şters din memorie. Nu știe să scrie, să ci- 
tească, să rezolve cele mai simple exerciţii de aritme- 
tică. Din punct de vedere fiziologic starea lui este 
absolut normală. N-am putut depista urmele vreunui 
traumatism psihic sau fizic și nici antecedentele paci- 
entului nu justifică instaurarea unei amnezii“. Ce 
asemănare colosală ! 

— Nu-i vorba de o asemănare, se răsti Tornea 
fără să vrea, ci de o perfectă identitate! 

Vasiliu își trecu palma peste obrajii nerași. 

— Harris a dezvăluit numele pacientului ? 

— Da! Este vorba de sir Michel Perry. 

— Exploratorul ? Cel care s-a întors recent dintr-o 
expediție în Iimaiaya ? 

— EI! 

Vru să știe cum a fost comentat referatul. 

— În fel şi chip. Unii, Korner, de pildă contestau 
originalitatea cazului, alţii, dimpotrivă, îl considerau 
fără precedent. Harris a fost întrebat dacă a încercat 
vreo terapie și a mărturisit că tot ce a întreprins a 
rămas fără rezultat. N-a reuşit să stabilească natura 
bolii, nici să amelioreze starea pacientului. Korner 

i-a propus să-l transfere pe Perry la el, la Minchen. 

— De ce să-l transfere? 

— Deoarece e specialist în asemenea amnezii şi 
a rezolvat o grămadă de cazuri asemănătoare. Așa, 
cel puţin se lăuda. Harris, bineînţeles, a refuzat. 

— Prostii! 'Tu ce ai de gînd să faci, Radule? 

— Nu ştiu! În ce zi sîntem azi? 

— În şapte! De ce întrebi? 

— Ar trebui să stabilim cînd anume s-a produs 
pierderea memoriei. 

Chemă la telefon cîteva din cunoştinţele lor co- 
mune, întrebîndu-le dacă o văzuseră pe Valy. O 
prietenă o întîlnise pe stradă în seara de cinci oc- 
tombrie, alta fusese cu ea după cumpărături în di- 
mineaţa zilei de şase și o lăsase apoi în compania pia- 
nistului Stoian. Pe acesta, 'Tornea îl prinse la Ate- 
neu, în pauza unei repstiții. 

— Valentina ? Am luat masa cu ea. S-a întîmplat 
ceva ? 

— Şi după aceea? 

— Am condus-o acasă, am urcat şi am stat niţel 
de vorbă. 

— Pînă la ce orâ? 

— Pînă la patru. Dar nu pricep rostul acestui 
interogatoriu, doctore. 

— Cum se comporta? Ai observat ceva neobiș- 
nuit ? Nu te-a intrigat nimic ? 

— Era ca de obicei! Veselă, expansivă, un pic 
ironică... 

— Spune-mi cu exactitate cînd ai părăsit-o? 

— Precis nu_pot... pe la patru şi un sfert, cel tîr- 
ziu. La cinci intram la cinematograf cu Violeta. 
Acum, Radule, dacă nu-mi spui imediat... 

— Îţi mulţumesc, Stoiane! 

Închise telefonul. Doctorul Vasiliu se arătă nedu- 
merit. 

— Ce importanţă atribui orei, Radule ? 

— Niciuna ! Poate că amnezia lui Perry s-a dc 
clanșat şi ea pe la cinci. 

— Ar fi o coincidenţă ! 

— Nu neg ! O coincidenţă. Totuşi, cazurile seamănă 
ca două picături de apă. Pare absurd, dar mă întreb 
dacă nu există vreo legătură între Valy şi savantul 
englez. 

— O legătură ? În ce sens ? Să se fi cunoscut? De 
unde, Radule ? Ea n-a fost, pe cîte știu, în Anglia. 

— S-ar putea ca Perry... 

— Fugi de-aici, că aiurezi. 

— Nu-i neapărat necesar să se fi cunoscut! O 
legătură putea să se stabilească şi printr-o terță per- 
soană, pricepi ? Urmărind această pistă, am putea... 

— Ai tu o fantezie!.. 

— ... am putea descoperi acel „ceva“ care provoacă 
fenomenul. Firul trebuie depânat încetul cu încetul, 
de la un capăt la celălalt. Ar trebui sa mă duc la 
Londra, la Harris, să-i cer amănunte, să-l văd pe 
Perry. i 

— Vrei să faci pe detectivul ? 

— Dragul meu, încearcă să înţelegi că această 
chestiune se cere altfel abordată, nu după procedeele 
clasice, deoarece se abate de la orice regulă. Și Perry 
și Valentina erau oameni sănătoși. Ca atare influen- 
țele externe deţin un rol preponderent şi nu starea 
psihică anticipat precară a pacienților. Așa cum de- 
tectivul îl caută pe criminal, eu va trebui să caut și 
să descopăr acest „agent“ extern. 

Lui Vasiliu nu-i venea să creadă. 


— Chiar vrei să pleci la Londra ? 

— Nu am altă soluţie! Pe Valy ţine-o te rog sub 
observație, dar nu-i aplica nici un tratament, pînă 
nu-ţi dau de ștue. 


LONDRA 


Era o zi de toamnă neobişnuit de frumoasă 
pentru oraşul de pe Tamisa, cu cer senin şi cu un 
soare cald şi prietenos. Clădirile vechi, toate de 
aceeași culoare cenușie din pricina fumului, arătau 
mai puţin sumbre și-și etalau, într-o vremelaică 
strălucire, comorile arhitecturale. 

Doctorul Tornea sosise cu avionul în cursul dimi- 
neţii, luase o cameră la un hotel din apropierea 
Hyde-Park-ului şi, pe la zece se întîlni cu Harris în 
cabinetul acestuia de la spitalul St. James. După ce 
îl expuse cazul Valentinei, îi ceru amănunte despre 
Perry. Englezul îl ascultă cu luare-anurie, deși vădit 
frămîntat de propriile sale probleme. 

Cînd Tornea termină, începu să-şi descarce inima : 

— Sir Michel nu mai este pacientul meu, dragă 
colega, ci al profesorului Korner. Am primit dispo- 
ziţii în acest sens din partea familiei şi, bineînţeles, 
m-am conformat. 

— La Viena, Korner pomenise parcă... Și chiar 
a avut îndrăzneala să se adreseze familiei? Asta 
întrece orice limită a uzanțelor profesionale, dacă 
nu chiar a bunului simţ. 

— N-am calitatea să judec procedeele domnului 
profesor Wilhelm Korner. Alaltăieri primesc un 
telefon de la doamna Perry : „Domnule doctor, am 
fost sfătuită să-l trimit pe soţul meu la o clinică 

din Germania. Voi veni să-l iau personal. Vă rog 
ca totul să fie pregătit“. l-am răspuns, fireşte, că 
e liberă să facă ce vrea. leri dimineaţă cucoana și-a 
făcut apariţia într-un Austin ultimul model, înso- 
țită de valetul ei. L-au luat pe bietul Perry, l-au 
vîrît în mașină și au pornit direct spre aeroport. 

Mai mult nu știu, iubite colega! Înţeleg situaţia 
dumitale, dar nu te pot ajuta. Vorbeşte cu doamna 
Perry sau, şi mai bine, repede-te la Munchen! 

Tornea se decise s-o viziteze pe soţia explora- 
torului. 


Găsi cu greu un taxi și din pricina traficului 
aglomerat, a șirurilor interminabile la încrucișări, 
abia către ora prînzului ajunse la destinaţie. Casa 
familiei Perry, situată într-un cartier de vile din 
partea vestică a metropolei, era, prin soliditatea şi 
sobrietatea ei, un adevărat monumet al epocii victo- 
riene. Poarta din lemn lustruit, oprelişte de netre- 
cut pentru orice intrus, avea la mijloc un cap de 
leu turnat în bronz. 

Cînd ecoul soneriei se stinse, un bărbat cu favo- 
riți, purtind o vestă în dungi albe şi negre, îi des- 
chise şi îl măsură bănuitor. 

— Doresc să vorbesc cu doamna Perry ! 

— Cu doamna Perry? Valetul încreţi fruntea. 
Doamna nu se află la Londra. Dumneavoastră cine 
sînteţi ? 

— N-are importanţă ! Poate că-mi poţi da dum- 
neata informaţiile de care am nevoie. Este vorba 
de sir Michel... 

— Îmi pare rău, domnule, dar nu ştiu nimic. 
Omul se pregăti să închidă ușa. 

— Stai niţel! 


17, Mister în zece ipostaze 257 


N-avu timp să continue, căci din spate cineva îl 
dădu la o parte pe valet şi o voce agresivă, cu un 
pronunţat accent oxfordian, se răsti: 

— Întinde-o ! 

Intervenţia atît de puţin politicoasă aparţinea unei 
fete în pantaloni şi jachetă de piele. Avea părul 
moale, castaniu, strîns într-un coc demodat, faţa 
prelungă, bârbia voluntară şi buzele pline, foarte 
TOŞII. 

Tornea, prea surprins ca să reacționeze, făcu un 
pas înapoi. 

— Așa e mai bine! constată tinăra satisfăcută. 
N-avem nevoie de gazetari... 

— Duduie, eu... 

— „de gazetari care-și viră nasul peste tot! 
Pleacă, domnule, cu binele, altminteri... 

Încercarea ei de a trinti poarta nu reuși pe 
deplin, dar nici cea a lui Tornea de a pune piciorul 
în prag. Trebui să-l retragă gemind de durere și 
se dădu șchiopătind la o parte. 

Fata îi recomandă în batjocură: | 

— Comprese cu spirt! Comprese reci cu spirt ! 

Doctorul se aplecă ca să-şi maseze laba piciorului 
și spuse, privind-o de jos: 

— Găsesc purtarea dumitale incalificabilă. Cine-ţi 
dă dreptul să bruschezi oamenii ? 

Fa își puse pumnii în șold. 

— Ia'te-te cine-mi face mie morala! Un repor- 
teraş nenorocit, care nu știe decît să fie indiscret, 
să adulmece prin casele cetăţenilor onorabili. 

— Domnişoară... 

__— Nu-ţi convine adevărul ? Ei da, detest indivizii 
de teapa dumitale! E oribil sa umbli după chesti- 

unile personale ale altora, să le transformi în „sen- 
zaţii“ şi să le oferi, calde, cititorilor unor fiţuici 
de scandal. Sau cine știe, să le foloseşti în scop de 
șantaj. 

Indignarea o făcea şi mai atrăgătoare și Iornea 
nu putu să n-o admire. 


— Mulţumesc pentru această lecție de etică pro- 
fesională la care subscriu cu convingere. Doar că... 
e greşit adresată. N-am nici o contingenţă cu presa 
în afara faptului că o citesc din cind în cînd. 

— Dumneata nu ești ziarist ? 

— Nu, domnişoară, sînt medic! 

Obrajii fetei se aprinseră. 

— Pricep ! Aţi venit pentru că vă interesează cazul 
lui sir Michel. Din păcate, asta nu schimbă cu nimic 
fondul problemei. 

— În ce sens? - 


— Doamna Perry a fost foarte categorică: nimă- 
nui nici un cuvînt despre soţul ei! Rolul meu este 
să veghez asupra respectării acestei dispoziţii. 

— Nu faceţi parte din familie? Credeam... 

— A nu! Mă numesc Diana Todd şi sînt copro- 
prietara firmei „lodd, Todd și succesorii — de- 
tectivi particulari“. Primul 'Todd, Josuah, e tatăl 
meu, al doilea, unchiul Benjamin. 


— lar succesorii, dumneavoastră ! 


— Într-adevăr! Doamna Perry a plecat ieri, la 
o soră din Birmingham, fiul locuieşte la Glasgow, 
fiica studiază la Cambridge. Am rămas doar eu cu 
valetul ca să ţinem la distanţă curioşii. 

— Îndivizi de teapa mea! 

Diana surîise încurcată. 

— Nu mi-o luaţi în nume de rău. Mi-am făcut 
doar datoria. 

— Si încă cu mult aplomb, domnişoară. Trebuie 
să vă mărturisesc ceva: nu numai interesul pentru 
cazul domnului Perry m-a adus aci! 

— Daaa!?! 

— O persoană care-mi este... apropiată, suferă de 
aceeaşi maladie. lată de ce v-aş fi îndatorat dacă 
mi-aţi înlesni obţinerea cîtorva informaţii. 

Îl pofti în casă. În bibliotecă, Tornea îi relată 
intimplările ultimelor zile şi încheie, rugînd-o din 
nou să-l ajute, în limitele permise de conștiința ei 
profesională. 

Tînăra nu se mai codi. 

— Îmi pare bine că aţi amintit chiar dumnea- 
voastră de conștiință. Ce vreţi să ştiţi ? 

— În primul rînd, cum s-a îmbolnăvit? În ce 
împrejurări ? Și cînd? Imediat după înapoierea din 
expediţie sau mai tîrziu ? 

— Asta v-o pot spune: la o recepţie oferită în 
cinstea lui în saloanele restaurantului ,,Groom“ 

— La cite zile după sosire ? 

— În șase septembrie! Sir Michel a venit acasă 
la... 25 august. Altceva? 

— Dacă, după parerea dumneavoastră, a putut 
exista vreo relaţie între domnul Perry și pianista 
Valentina Proca din Bucureşti ? 

— Vă gîndiţi la... Nu ştiu, zău! 

— Vorbiţi deschis! Nu sînt susceptibil. 

— În general, sau...? 


— În cazul de faţă. 


— N-am auzit rostindu-i-se vreodată numele, deşi, 
cum să vă spun... sir Michel era un mare admirator 

al sexului frumos. Nu cunosc, fireşte, toate escapa- 
dele sale sentimentale, dar în ultimile luni avea o 
Jegătură serioasă. Doamna Perry ştia despre ea și 
de aceea, după îmbolnăvirea soţului ei, a depus 
eforturi pentru a evita publicitatea şi un eventual 
scandal. Deși la St. James Hospital era bine în- 
grijit, ca să-l ferească de indiscreţi, a preterat să-l 
expedieze la Munchen, îndată ce a primit telegrama 
cu oferta profesorului Korner. 

— Deci, așa stau lucrurile. O chestiune de amor 
propriu, de demnitate ? 

— Și încă de demnitate! Doamna Perry e, din 
partea mamei, o ducesă de Norfolk. Acum, domnule, 
Jămuriţi- mă și pe mine. V-aţi format vreo părere 
în privința cauzelor acestor pierderi de memorie ? 

— O părere, da! Le atribui unor factori externi 
și nu predispoziţiei. Ma: mult... 

— Hipnozeil poate ? Sau unei substanţe toxice? 

— Analizele n-au scos în evidenţă prezenţa în 
organism a vreunei toxine necunoscute, a vreunui 
microb sau virus. Nici sugestie propriu-zisă nu pare 
să fi fost, deși, poate, ceva de felul acesta. La un 
moment dat mă întrebam dacă sir Michel n-a con- 
tractat boala în timpul expediției. 

— Deci tot la o otravă vă gîndiţi... la o otravă 
din acelea preparate de indigeni ? 

Fiindcă nu primi răspuns, Diana se lansă în noi 


presupuneri. 
— Poate la vreun obiect, capabil să provoace 
pierderea memoriei așa cum — să nu rideți de mine 


— așa cum luciul unei oglinzi e uneori în stare să 
ne cufunde într-un somn hipnotic. N-am desfăcut 
eu valizele lui sir Michel, dar dintr-o expediţie se 

aduc de regulă obiecte neobişnuite, statuete, măști, 
scule de vrăjitorie. Neobservind surisul stingherit 
al lui Tornea, adăugă: la urma urmei, îl putem 
întreba pe John. 

Îl chemă pe valet. 

— Erau patru cufere, o informă acesta. Unul cu 
îmbrăcăminte, celelalte cu tot felul de ierburi, flori 
presate și pietre, cu insecte puse la borcan și cu 
fluturi. Mi-a poruncit să le așez pe rafturile din 
laborator, pînă va avea timp să le aranjeze. Dar 
n-a mai apucat s-o facă! 

— Obiecte așa... mai neobișnuite, ale indigenilor, 
nu se aflau prin geamantane? își continuă Diana 
interogatoriul. 

Valetul spuse fără ezitare : 

— Nu! Doar o casetă frumos cizelataă. 

— Ce fel de casetă? Ai deschis-o? 

— Fi da! Am ridicat capacul. Înăuntru erau... 

— Ce? 

— Ţigări de foi! Nişte havane de foarte bună 
calitate. 

Diana îl concedie. 

— Mulţumesc, John, poţi pleca ! Domnule doctor, 
asta-i tot ce am putut face pentru dumneavoastră. 

— Aţi fost foarte amabilă! Cunosc acum cîteva 
detalii preţioase. De pildă că sir Perry s-a îmbol- 
năvit la 6 septembrie, la restaurantul „Groom . Cred 
că acolo am putea afla mai mult. 

— „Am afla“ ? Vorbiţi la plural? 

— Deoarece am convingerea că mă veţi ajuta şi 
de acum încolo, domnişoară Diana. 

— Să vă ajut? Poate vreţi să spuneţi că o să 
colaborăm“ ? Asta ar fi cu totul altceva. Chiar 

daca am fost angajată ca cerber, consider că am da- 
L] A . . . 

toria sa acționez în interesul clientului meu în 

orice chip. Mi-o impune... conștiința profesională. 


Un ceas mai tirziu, Diana Todd şi doctorul Tor- 
nea intrară prin uşa cu aspect medieval a restau- 
rantului „Groom“. Înființat prin secolul al XVIII-lea, 
localul păstra cu rigoare tradiţiile hanurilor lon- 
doneze din aceste vremuri. Pe policioare erau aşe- 
zate farfurii de alamă și ulcioare de bere din staniu, 
iar pe pereţi atîrnau steme și drapele ale breslelor. 
Chelnerii aveau aerul unor seniori sau chiar al unor 
membri ai Casei lorzilor. 

Ambianţa intimă, exclusivistă, te avertiza din capul 
locului asupra dificultăţilor de a obţine vreo in- 
formaţie și într-adevăr — obișnuiţii o ştiau şi o 
preţuiau — discreția intra aici în costul pipărat al 
meniului. Abia după ce Diana își declină calita- 
tea, după ce explică scopul vizitei și dădu asigu- 
rări în privinţa grijii pentru păstrarea bunului re- 
nume al casei, șeful de sală acceptă să-l cheme pe 
domnul Charles. Domnul Charles îl cunoștea de mulţi 
ani pe sir Michel și fusese în preajma lui în ziua 
banchetului. Era un domn de aproape șaptezeci de 
ani, adus din spate, căruia profesiunea practicată 
din fragedă tinereţe îi devenise o a doua natură. 

În pofida insistențelor Dianei, nu se așeza pe 


scaun. 
— Vă rog frumos, cu îngăduinţa dumneavoastră, 
aş rămîne în picioare. Obișnuință, ştiţi! 
— Îmi pare rău! Vă amintiţi de prînzul dat în 
cinstea lui sir Michel Perry ? 


203 


Oferindu-i-se prilejul de a rupe tăcerea impusă, 
de a ieși din tipicul dialogului pur profesional, 
domnul Charles îl folosi din plin. 

— Cum să nu! În meseria noastră, fără o me- 
morile prodigioasă nu faci nimic ; pe deasupra, e ne- 
cesar să ai atenţia mereu trează, spirit de obser- 
vație și temeinice cunoștințe de psihologie. Fiecare 
client e un caz particular şi cere un tratament aparte. 

Tornea constată similitudinile cu propria sa pro- 
fesiune. Zimbetul său nu-i scapă bătrînului chelner. 

— Rideţi, domnule ? Într-un fel trebuie să vor- 
bești cu un client nervos şi irascibil, într-alt fel cu 
unul plictisit și flegmatic ; nu poţi servi în aceeași 
manieră o pereche de îndrăgostiți şi niște oameni de 
afaceri veniţi să încheie o tranzacţie. 

— În cazul acesta, ne puteţi spune ce s-a întîm- 
plat şi în ce stare de spirit se găsea sir Michel ? vru 
să ştie Diana. 

— Fireşte! A sosit pe la unu. După ce l-am ajutat 
să-şi scoată pardesiul, l-am condus la locul său din 
capul mesei. S-a adunat de îndată lume multă; 1 se 
strîngea mîna, era felicitat şi îi se puneau tot soiul 
de întrebări. Arăta, ca întotdeauna, surîzător și puţin 
afectat. Îşi potrivea cravata şi dunga de la panta- 
loni, ca şi cînd ar fi fost în aşteptarea cuiva... a 
unei persoane căreia ţinea să-i facă o impresie cit 
mai favorabilă. De la unu şi treizeci și pînă la 
două treizeci s-a servit masa. Nu prea mînca, deşi, 
în general, preţuiește bucatele alese. Ce mai, stătea 
ca pe ghimpi. În timpul desertului s-a ridicat, a venit 
lîngă mine și mi-a șoptit: — Charles, o să mă caute 
o doamnă. Condu-o în salonașul galben și roag-o 

să aștepte. Pe urmă vii să-mi comunici că sînt 
chemat la telefon. 

— Doamna a sosit? se precipită Tornea. Cînd? 

— La trei fără un sfert. 

— Cine era? 

— Eu n-o văzusem niciodată dar am recunos- 
cut-o imediat după fotografiile din reviste ! 

— Cine era ? îl zori Diana. 

— Yvette Robert, cîntăreaţa de șansonete. Cum 
l-am anunţat potrivit înţelegerii, sir Michel a aler- 
gat spre salonaș, sprinten ca un băieţandru. Abia 
m-am putut ţine după el. Înainte de a intra, m-a 
rugat să am grijă să nu fie deranjat. 

— Cît timp au stat acolo? 

— Cîteva minute, domnişoară! Pe urmă, sir 
Michel a ieşit să-mi ceară să-i aduc un pacheţel 
din buzunarul pardesiului. 

Diana îi apucă fără să vrea braţul. 

— Ce fel de pacheţel? 

— Un etiu, domnişoară, un etiu din piele, în- 
făşurat în hîrtie de mătase, de bună seamă un giu- 
vaier. 

— Pe urmă ce s-a mai întîmplat? 

— Am intrat în salon și i-am înminat pacheţelul. 
L-a desfăcut şi a scos un obiect. 

— N-aţi putut vedea ce era? întrebă medicul. 

— Nu! Ajunsesem de-acum lîngă ușă. L-am auzit 
însă spunînd: „Am găsit-o la poalele lui Makalu, 
printre stinci. „Aspectul ei neobișnuit, uluitoarea ei 
frumusețe şi strălucire, m-au făcut să mă gîndesc 
la tine, Yvette. Sînt fericit că bijutierul a montat-o 

la timp. Îţi doresc...“ În clipa aceea, s-a produs ne- 
norocirea |! 

— Ce oră era? În jur de cinci? întrebă Tornea. 

— Nu! V-am spus doar: trei fix. Pendula toc- 
mai începuse să bată. Sir Michel a îngălbenit, pri- 
virile i s-au tocit, braţele atîrnau neputincioase. Părea 
un om care nu mai e stăpîn pe voinţa lui. Am asistat 
o dată la o experienţă de hipnotism. Ei bine, se- 
măna leit cu o persoană aflată în transă. 

— Şi mai departe? Ce s-a întîmplat? 

— Domnişoara Robert nu observase nimic. Se 
uita fascinată la conţinutul eti-ului. I l-a luat din 
mînă, l-a virit în poşetă și mi-a făcut semn s-o 
iau înainte. Am însoţit-o pină la poartă și cînd 
am revenit, sir Perry stătea tot pironit locului. 
Nu l-am dus înapoi în sală, ci am chemat doi 
domni, despre care știam că-i sînt buni prieteni. 
Văzindu-l s-au alarmat şi l-au întrebat ce i s-a 
întîmplat. Nu le răspundea şi nici măcar nu-i re- 
cunoștea. Îngîna doar: „Mă cheamă Michel Perry, 
am şase ani jumate şi ştiu un cîntec cu omul de 
zăpadă“. După ce a făcut o reverență, l-a cîntat 
de la început pînă la sfîrşit şi a mai recitat,. ca 
supliment, o poezioară. Părea foarte dezamăgit că 
producţiile sale artistice nu sînt răsplătite cu aplauze, 
și că nu i se oferă, drept recompensă, o felie de tort. 
Cînd s-au mai dezmeticit, unul a fugit dnpă un medic, 
care l-a transportat cu mașina la spital. Cam asta 
a fost! 

Tornea îi strinse mîna şi îi mulţumi, încercînd 
să-şi ascundă dezamăgirea. 


Luară masa împreună, dar nu la „„Groom“, ci la 
o mică pensiune de pe Wympole Street, ale cărei 

specialităţi erau pateurile cu tocătură de rinichi şi 
berea de casă. 

— Călătoria mea n-a fost prea rodnică, se plinse 
Tornea cînd ajunseră la cafea. Ceea ce am aflat, 
n-are probabil nici o legătură cu amnezia domnului 
Perry şi a Valentinei Proca. 

— A propos, mi-aţi vorbit prea puţin despre ea. 
Cum e? Tiînără ? În virstă? Cînd și-a pierdut me- 
moria, s-a manifestat la fel ca sir Michel ? 

Doctorul evită un răspuns. 

— Nu știu ce să fac! Să mă înapoiez la Bucu- 
rești, 'sau... 

— „sau să plecaţi la Paris ? La asta vă gîndeaţi ? 

— Da! Poate că Yvette Robert, care a fost cu el 
în ultimele sale clipe de luciditate, a observat ceva 
deosebit. 

— Remarc că aţi început să vorbiţi la singular. 

— Cum altfel? Dumneavoastră aveţi, desigur, 
obligatii... 

— Prima şi cea mai importantă este aceea de a 
apăra interesele clienților mei. Forma sub care o fac, 
mă priveşte. De la cîntăreață am putea afla, într- 
adevăr, lucruri interesante. 

î— Așadar, „am“ putea afla! La plural! 

— Firește ! Doar n-o să vă las să plecați singur... 
tocmai la Paris și tocmai la primejdioasa Yvette 


Robert. 
PARIS 


Teatrul „Majestic“ se afla într-un cartier central, 
la întretăierea bulevardului Saint-Germain cu Rue 
de Rennes și, ca să evite pierderea de timp, se duseră 
acolo direct de la aeroport. Se înserase. Deasupra 

apelor Senei plutea o ceaţă alburie, frunzele ruginii 
se fugăreau posomorite de-a lungul cheiului şi pe fron- 
tispiciile caselor începuseră să strălucească luminile 
multicolore ale reclamelor. 

În taxi, Diana se lăsase comod pe spate și privea 
drept înainte. Tornea avu prilejul să-i admire pro- 
filul delicat şi părul cu luciu de mătase. Constată 
surprins că prezența ei îl încîntă şi că-i dă totodată 
un sentiment de bucurie calmă, pe care nu-l cunos- 
cuse niciodată alături de Valy. 

Îi păru rău cînd ajunseră la destinaţie. 

Spectacolul începuse. Holul înzorzonat, în stil ba- 
roc, pustiu și cu luminile stinse, avea ceva din tris- 
tețea palatelor părăginite. Prin ușile capitonate răz- 
băteau acordurile unei melodii sentimentale, inter- 
pretată de o voce desuetă de tenor liric. Un fel de 
lacheu, într-un frac liliachiu cu epoleţi și branden- 
burguri îi întrebă pe cine caută. 

— Pe domnişoara Robert! Unde e intrarea artiș- 
tilor ? 

— Întrarea artiștilor? Credeţi că fiecare poate 
pătrunde aşa, netam-nesam, la artişti ? Păi ce ne-am 
face dacă toţi ar năvăli aici după autografe sau mai 
știu eu ce? Accesul particularilor strict imterzis! E 
clar ? 

— Foarte clar! recunoscu Diana. Doar că noi 
nu umblăm după „autografe sau mai ştiu eu ce“, 
ci după un interviu. Sîntem de la „London Tribune“. 

— A, ziariști! Aveţi legitimaţie ? 

Diana îi scutură în palmă o bancnotă de zece 
franci. 

— Cred că asta ţine loc de legitimaţie, 

— Vă mulţumesc! Puteţi intra! Artiştii noştri sînt 
bucuroşi să dea declaraţii presei. Numai că pe dom- 
nișoara Robert n-o s-o găsiți! 

Tornea era consternat. 

— De ce? 

— Lipseşte de la teatru. E bolnavă. 

— Bolnavă ? De cînd? 

— Să tot fie vreo două-trei săptămîni. Nu vă mai 
prefaceţi ! Ştiam de la început că pentru boala asta 
a ei aţi venit. Au mai fost și alţi domni ziariști. 

— Uite ce, îl momi detectiva, dacă ne dai citeva 
amănunte, sînt dispusă să-ţi mai arăt o dată legi- 
timația. 

O a doua hirtie albastră îşi schimbă posesorul. 

— Apoi, s-a întîmplat într-o după-amiază, în 
timpul repetiţiei. Domnişoara cînta cîntecul acela 
despre un copac bătrîn într-un parc, care a văzut 
multe la viaţa lui. Domnul Brisson o acompania la 
pian. Deodată ameţește. Se face albă ca cearșaful, 
înțepeneşte și nu mai e capabilă să scoată o vor- 
buliță. Se adună colegii, o scutură, o stropesc cu 
apă, nimic! Nu recunoaște pe. nimeni, ci stă ca şi 
cînd ar fi lovit-o _damblaua. 

— Fantastic ! făcu doctorul privind-o pe Diana. 

— Se apucă iar să cînte, continuă omul în livrea, 
dar nu şansoneta ei, ci una din aiurelile alea ale 
copiilor : „Un coq sur un mur, qui bicote du pain 
dur, picoti picota, leve la jambe et saut en bas“. 
Au dus-o la spital. 

— La ce spital? întrebă Tornea repede. 


* Un cocoș pe un zid, ciuguleşte piine uscată, picoti 
picota, ridică piciorul și sare jos, 

— La Sainte- Anne, mi se pare. La balamuc! 
Doamna Melanie ar putea să vă dea amănunte, 

— Cine e doamna Melanie? 

— Garderobiera domnisoarei Yvette. 

— Nu-i nevoie, hotărî Tornea. La Sainte-Anne lu- 
crează Dubarry. Să mergem imediat la el. 

La ora asta? 

— Nu contează! Locuiește la spital și, la urma 
urmei, sîntem priateni. 


La centrul de psihiatrie din rue de Tolliac doc- 
torul Dubarry îi aștepta. Îi telefonaseră în prealabil. 
solicitindu-i o întrevedere şi francezul nu numai că 
acceptase, ci și insistase să-l vadă cît mai curînd pe 
Tornea. 

Se asezară pe o bancă din curtea spitalului. "Tornea 
vru să-i expună, pe îndelete evenimentele ultimelor 
zile ca în final să-i ceară relaţii despre Yvette 
Robert, dar auzind despre ce este vorba, lui Dubarry 
îi sări muștarul : | 

— Nu pot să te ascult, mon cher! Tartă-mă! 
Simt că fac explozie dacă nu-mi ușurez chiar acum 
sufletul. , 

— Ai avut necazuri ? 3 

— Necazuri ? Stai să vezi. La cererea direcţiei 
teatrului „Maicstic“ si a cîtorva persoane influente, 
am înscris-o pe domnişoara Robert sub alt nume, ceea 
ce ne-a scutit de insistentele oasneţilor nepoftiţi. Fata 
era delicioasă si-ți mărturisesc că amnezia o avantaţa, 
de vreme ce tot nu avusese prea mult în căpşorul ei. 
Se juca prin grădină, rînta, spunea noezioare şi se 
împodobea cu cununi de flori. O iubeau toţi, per- 
sonalul, bolnavii... E drept că, din punct de vedere 
profesional, n-am realizat cine știe ce progrese. Pot 

spune doar că blocarea memoriei a survenit ca o ur- 
mare a unei intervenţii brutale, fără ca la pacientă 
să fi existat vreo predispoziţie psihopatologică. 

Tornea, căruia i se confirmau opiniile, înregistră cu 
satisfacţie privirile admirative ale Dianei. 

— Bine, bine, dar acestea nu-s motive de supărare. 

— Pleznesc fiindcă mi-au luat-o, mon cker! Da, 
da, au luat-o şi au dus-o la... la naiba să-l ia! 

— La profesorul Korner te pomeneşti ? întrebă de- 
tectiva. Ca şi pe sir Michel ? 

Psihiatrul confirmă. 

Se grăbiră să-l pună în temă în privința dedesub- 
turilor afacerii, a relaţiilor dintre Perry şi cîntăreață 
și a intereselor nobilei urmașe a ducilor de Norfolk. 

— Aha! Aflind probabil că Yvette și-a pierdut 
memoria în împrejurări similare, doamna Perry... 

— ... a trecut la atac! îl completă Diana Todd. 
A dispus trimiterea soţului ei la Munchen și a inter- 
venit pentru îndepărtarea şansonctistei de la spitalul 
dumneavoastră unde, în ultima instanță, putea fi mai 
lesne descoperită. În ce condiţii a plecat Yvette ? 

— Alaltăieri s-a prezentat fratele ci, un puşti 1m- 
pertinent cu barbă şi cu plete. A intrat fără să dea 
măcar bună zida. „Doctore, am venit după soră-mea. 
Aici e la cheremul a tot soiul de gură-cască şi de 
Janți, așa că am hotărit s-o duc la o casă serioasă. 
Afacerea e pusă la punct şi aranjată cu profesorul 
Korner“. Îmi venea să-i trag palme, dar pe Yvette 
am trebuit să i-o dau. Cu domnul profesor am să mă 
răfuiesc într-o zi, îi vine şi lui rîndul. 

— Deci nu pe domnişoara Robert erai supărat ? La 
început așa mi se părea. 

— Pe ea? Vai de mine, mon cher Tornea! Ea este 
o copilă dulce, sensibilă, visătoare şi pe deasupra — 

1şi cobor? glasul ca să nu-l audă Diana — are nişte 
picioare... Pe domnul profesor mi-e necaz, că mi-a 
suflat-o ! 

— Așadar, sir Michel și cîntăreaţa se află acum 
la Munchen. Dragă Dubarry, cred că-l voi vedea pe 
Korner înaintea ta. Dorești să-i transmiţi ceva ? 


MUNCHEN 


Sanatoriul profesorului Korner era situat undeva 
la marginea orașului, în mijlocul unui parc cu stejari 
seculari, împrejmuit de un zid înalt de cărămidă. Ca 
să ajungă la poartă, maşina pe care Tornea o închi- 
riase trebui să părăsească șoseaua națională și să par- 
curgă un kilometru de drum ncasfaltat. Se opri în faţa 
gheretei portarului şi cobori. 

— Aş dori să vorbesc cu domnul profesor Korner ! 

— Azi e marţi |! constată omul în halat alb și chi- 
piu, ca şi cînd această realitate calendaristică ar fi 
făcut de prisos orice altă explicaţie. 

— Știu! Marţi, doisprezece octombrie ! Și ce-i cu 
asta ? 

— Citiţi afișul ! 

Pe cartonul alb din dreptul ghișeului scria cu litere 
de tipar : 

Nervenblinik Prof. Dr. Wilhelm Kărner 

Empfang Montag und Freitag von 9 bis 12 Uhr 
nur nach vorheriger Ansage*. 

Programul atît de riguros şi de zgîrcit i se păru plin 


* Clinica de boli nervoase prof. dr. Wilhelm Korner. 


Primire luni şi vineri, între erele 9 și 12. Numai după 
înscriere prealabilă. 

de haz. Zîmbetul său abia schiţat nu trecu neobservat 
şi portarul îl interpelă : 

— Găsiţi ceva de ris? La noi domneşte ordinea şi 
disciplina, domnule. Sînt sigur că aţi omis să vă tre- 
ceţi pe listă, domnule ! 


— Ce-i drept, e drept! N-am recurs la „înscrierea 
prealabilă“. Dar nici nu doresc să fiu consultat. Vreau 
pur și simplu să vorbesc cu domnul profesor. 

Omul cu șapca deșurubase capacul unui termos 
și-și turnă cafea în paharul de plastic. 

— Cunoaştem ! Așa spuneţi cu toţii cînd veniţi 
neprogramați. Vă dau un sfat: duceţi-vă acasă și 
chemaţi-ne la telefon. O să răspundă sora de serviciu. 
Îi indicaţi numele, vîrsta, profesiunea, adresa şi aşa 
mai departe, iar ea o să vă comunice ziua și ora 
vizitei. În felul acesta, peste trei-patru săptămîni, pu- 
teți fi primit de domnul director. 

— Ascultă, prietene, mă numesc Radu 'Tornea şi 
sint, ca și șeful dumitale, medic. Vin la profesorul 
Korner în calitate de coleg şi nu de pacient. Și acum, 
fă bine și deschide poarta. 

Tonul energic îl determină pe portar să cedeze. 
Apăsă pe butonul de deschidere a porţii şi automobi- 
lul pătrunse în parc, rulînd pe pietrișul mărunt al 
aleii. 

Korner, informat telefonic, îl aştepta în capul scării. 
Era un bărbat de cincizeci de ani, scund şi îndesat, cu 
părul alb tuns scurt și cu ochelari cu ramă subţire de 
aur. Purta un costum în carouri, cămaşă cadrilată și 
pantofi cu talpă groasă, ceea ce îl făcea să semene cu 
un administrator de moşie. 


— Ce surpriză doctore Tornea! Intră, te rog. In- 

tră şi fă-te comod. Cărui fapt îi datorez plăcerea de 
a te vedea? 

Dintr-un sertar al biroului apăru o sticlă de rachiu 
de ienupăr şi două pahare. Camera întunecoasă, cu 
pereţii în lambriuri de stejar, poseda un cămin im- 
punător în care fumegau cîțiva bușteni. Arcurile uzate 
ale fotoliilor de piele zdrâăngăniră sub greutatea tru- 
purilor. 

— Domnule profesor, iată pe scurt scopul vizitei 
mele : sosind la București... 

Vru să-i povestească despre Valentina, dar amin- 
tindu-și comportarea lui Korner faţă de colegii de la 
Londra și Paris, se opri nedecis. 

Profesorul aşteptă impasibil. 

— Sosind în București, reîncepu Tornea, am avut 
răgaz să reflectez asupra celor relatate de doctorul 
Harris la simpozion și mi-am format o anumită pă- 
rere. De la Dubarry am aflat de al doilea caz, aproape 
identic. Avînd în vedere că ambii bolnavi se află acum 
la dumneavoastră. .. 

Korner avu o tresărire și răspunse în doi peri: 

— Interesul pe care îl purtaţi pacienţilor mei mă 
onorează, deşi nu-i sesizez prea bine mobilul. Domnul 
Perry şi domnișoara Robert mi-au fost încredinţaţi de 
prea puţină vreme, ca să vă pot împărtăși opiniile 
mele. in să subliniez că numai la insistenţele fami- 
lulor am consimţit să-i primesc. Dar, de vreme ce 
aţi întreprins această călătorie obositoare, împărtă- 
şiți-mi ideile dumneavoastră. Vă ascult. | 

— Domnule profesor, consider că această amnezie 
se datorează unui factor exclusiv extern. Ea nu este 
generată de obișnuitul complex de împrejurări care, 
suprapunindu-se unei predispoziţii, afectează îndeobște 

starea psihică — un şoc nerves, traumatisme, etcetera, 
etcetera, ., 

Kârner își scuase ochelarii şi începu să-i lustruiască 
inigălos cu o bucată de piele de căprioară, pe care o 
(inuse împăturită în buzunarul de la piept, 

— Vă invidiez, domnule doctor, pentru extraor- 
dinara dumneavoastră capacitate de a diagnostica. ., 
la distanță. Pe cîte știu, n-aţi avut prilejul să consul- 
taţi bolnavii. În sfîrşit... ce înţelegeți dumneavoastră 
prin „factori externi“ ? Un virus? O substanţă chi- 
mică ? Sugestie ? 

— Nu ştiu ! recunoscu Tornea. Poate ceva de felul 
acesta, poate altceva, ce încă nu sîntem capabili să 
definim. 

Profesorul terminase cu curăţatul lentilelor şi-și 
alese dintr-o cutie o ţigară de foi negricioasă. Spuse 
în timp ce-i reteză capătul cu o lamă specială a bri- 
ceagului : 

— Frumoase concepţii ! Mai rămîne să susţineţi că 
au căzut victimă unor vrăji. La urma urmei, ce do- 
riți de la mine, domnule doctor Tornea ? 

— Să-mi îngăduiți să văd pacienţii, să le pun ci- 
teva întrebări. 

Fumul trabucului îl jena și ca să scape de el nu găsi 
altă soluţie decît să-și aprindă una din propriile sale 
țigarete. 

— Mă tem că nu va fi posibil. 

— Cum aţi spus, domnule profesor? 

— Ziceam că nu prea va fi posibil. 

— De ce? 

— Vedeţi, metoda pe care o aplic... 

— Sînt şi eu medic. Voi ști să am grijă. 

Korner se ridică. 

— Vă ro să nu insistaţi. În timpul tratamentului 
interogarea pacienţilor poate avea consecinţe extrem 
de dăunătoare. 

Fu cît p-aci să-i destăinuiască, ca suprem argument, 
cazul Valentinei, dar se abţinu din nou. 

— Nu prea vă înţeleg, domnule profesor, dar dacă 
acesta este ultimul cuvint, îngăduiți-mi să mă retrag. 

Neprimind nici un răspuns, ieși din birou în apa- 
renţă calm, în realitate spumegînd de mînie. Se sui la 
volan și demară, stîirnind o grindină de pietricele. 

Pe aleea dinspre șosea cobori și începu să se plimbe 
printre arborii pădurii, ca să-și adune gîndurile. A- 
ceastă afacere încîlcită era plină de implicaţii, care 
nu aveau nimic comun cu aspectul ei științific. Am- 
biţiile exagerate ale doamnei Perry, eforturile e: de 
a-şi păstra numele nepătat erau în stare să compro- 
mită pînă și strădaniile medicilor. Trebuia să între- 
prindă ceva! I-o dictau nu numai obligaţiile morale 
faţă de Valy, ci și conştiinţa profesională. Trebuia 
să-i vadă pe Yvette şi pe sir Michel, în pofida tuturor 
opreliştilor. 

Conduse mașina spre motelul situat la marginea 
autostrăzii. Simţea nevoia unei mese consistente și a 
cîtorva ore de somn bun. 


Își consultă ceasul la lumina lanternei de buzunar. 
Unu fără un sfert! Noaptea era întunecoasă. Din 
norii compacţi ce nu lăsau să se străvadă luna, cernea 
de zor o ploaie măruntă. Tornea opri maşina şi o luă 
pe jos prin pădure, ferindu-se să facă zgomot. Ajuns 
la împrejmuirea sanatoriului, merse de-a lungul ei 
pînă într-un punct diametral opus porţii. Nu-și făcuse 
nici un plan, nu luase nici o unealtă, lăsînd totul pe 

seama hazardului. Norocul îi surîse. Descoperi o por- 
iune de zid cu tencuiala căzută, cu mortarul fări- 
miţat şi cu goluri ce puteau fi folosite în chip de 
trepte. Se căţără, încălecă zidul ca apoi, convins că 
nu fusese zărit, să coboare în parc. 

Din pricina vremii urîte, paznicii îşi căutaseră adă- 
post pe sub streşini. Cărările erau pustii şi de nicăieri 
nu răsunau paşi pe pietriș. Doctorul se furișă prin 
iarba umedă, din trunchi în trunchi, din boschet în 
boschet. Ajunse în spatele conacului, la una dintre 
acele aripi neînsorite şi igrasioase, care adăpostesc de 
obicei cămările, magaziile și locuințele personalului. 

Geamurile erau întunecate, în afara celor ale cori- 
doarelor, din care răzbea o lumină slabă. Burlanul 
gros de tablă aparţinea desigur instalaţiei de aeri- 
sire a bucătăriei. Încercînd rezistența ferestrei din 
care ieșea, lemnăria putredă se sfărîmă și încuietoarea 
cedă. 

Nu se înșelase. Mirosea atit de puternic a mîncare 
stătută, încît orice confuzie era exclusă. Aprinse lam- 
pa şi făcu ocolul imensei plite, cînd ceva, o pisică sau 
un şobolan, îi trecu printre picioare. 

leși pe coridor. Își aminti că la vizita lui „oficială“ 
trecuse, în hol, pe lingă sora care completa registrul 
de pacienţi. Dacă dădea de acest registru... 


Holul era chiar la capătul culoarului, iar cartea 
legată în pinză, pe birou. O deschise și începu s-o 
răsfoiască. Printre ultimele însemnări figurau şi cele 
referitoare la Perry și la domnişoara Robert. Stăteau 
amîndoi la parter, în odâi alăturate. Tornea se ori- 
entă rapid. Pătrunse într-o anticameră luminată de 
un bec slab, în care — își dădu seama cu întârziere 
— ar fi fost posibil să se găsească o soră. Din feri- 

cire, scaunul era gol. Cele două uşi spre rezervele 
bolnavilor erau încuiate, dar cheile nu fuseseră scoase. 
Învîrti la întîmplare una din ele și se strecură înăun-- 
tru. Nu-l întîmpină nici albeaţa sobră a pereţilor, 
nici mirosul de spital. Văzu, la lumina veiozei, o 
garsonieră confortabilă, puţin demodată, de pensiune 
familială, Înăuntru nu era nimeni. Locatarul — Mi- 
chel Perry, judecînd după pipa și pachetul de tutun 
de pe masă — lipsea. 

Iţele se încurcaseră și Tornea se întrebă dacă 
într-adevăr îl răsfăţa norocul. Se pregăti să iasă, cînd 
din camera alăturată răzbiră șuşoteli. Se apropie în 
vîrful picioarelor de uşa de legătură întredeschisă. 
La pilpiirile roşietice ale focului din cămin zări un 
bărbat și o femeie șezînd alături pe covor și ţinîn- 
du-se de miini. Ascultă cu răsuflarea întretăiată. 

— Am să-ți aduc din grădină multe, multe flori- 
cele, spuse Perry. 

— Nu-mi trebuie ! Să-mi dai înapoi lănţișorul. De 
ce mi l-ai luat? 

Cintăreaţa avea un profil de o asemenea puritate, 
încît în ciuda celor aproape treizeci de ani, felul de 
exprimare caracteristică maladiei de care suferea — 
vorba lui Dubarry — nu șoca, ci dimpotrivă. 

— Nu fi rea, o admonestă exploratorul, nu fi .rea 
cu mine! Nu ţi l-am luat eu! Eu ţi l-am dăruit, 
fiindcă te iubesc tare mult și cînd o să mă fac mare 
şi o să fiu pilot-pompier, o să mă însor cu tine. 

Sir Michel trecuse de cincizeci. Părul îi albise şi 
în jurul ochilor se ţesuse un păienjeniş de zbîrcituri, 
pe care le ascundeau, de bine de rău, o pereche de 
ochelari fumurii. 

— Și eu te iubesc pe tine... dar vreau înapoi lăn- 
ţişorul. 

Idila nevinovată la care asista 'Tornea era evi- 
dent inspirată de starea lor maladivă. La virsta de 
șapte ani cei doi nu se cunoscuseră, ci mult mai tîr- 
ziu. Atracția reciprocă fusese totuși capabilă să stră- 
pungă bezna şi să dureze o punte fragilă câtre copi- 
lărie. 

Dar lănțişorul ? Să fi fost el giuvacrul pe care-l 
oferise Perry cîntăreţei ? De vreme ce-şi aminteau 
despre el, avea o importanţă extrem de mare. Surise, 
gîndindu-se la presupunerile Dianei privitoare la in- 
strumentele de vrăjitorie. ȘI totuși, exploratorul po- 
menise la „Groom“ despre „ceva“ văsit la poalele 
muntelui Makalu. Cert, trebuia să i se acorde aces- 
tei podoabe mai mult interes. 

Fusese atît de absorbit de conversaţia perechii și 
de propriile sale gînduri, încît îi scăpară și pașii 
furișaţi din antreu, şi întredeschiderea precaută a 
ușii. Era gata să intre în camera Yvettei, cînd lini- 
ştea fu destrămată de zbiîrniitul strident al soneriei 
de alarmă. 

Crezu că izbucnise un incendiu şi ieși repede pe 
culoar. În clipa aceea doi vlăjgani îl apucară de 
braţe și-l imobilizară. Stătea nemișcat, fără să se zba- 
tă, conştient de încurcătura în care se virise. Profeso- 
rul Korner se ivi la capătul coridorului ; purta o 
pijama de flanelă şi-şi freca ochii cirpiţi "de somn. 

— Am prins hoţul! îl anunţă unul dintre paznici. 
Opera în camera exploratorului. 

Directorul care uitase să-şi ia ochelarii, veni să-l 
privească mai de aproape. Încremeni. 


— Dumneata ? 


279 


— Eu! Vă rog să mă scuzaţi! îngînă Tornea cu 
un surîs tîmp. Dacă sînteţi prea ocupat am să revin 
altă dată ! 


PARIS 


Diana îi făgăduise lui Tornea să-l aștepte la Paris. 
Neavînd ce face, mai trecu odată pe la „Majestic“, 
ca să stea de vorbă cu doamna Melanie. O găsi în 
cabina Yvettei şezind într-un fotoliu şi tricotînd. Fra 
o femeie vulgară, cu părul vopsit într-un roșu aprins, 
cu dinții stricați şi cu privirea răutăcioasa. O întîm- 
pină cu e nejustificată ostilitate. 

— Dumneata ce cauţi aici? 

Diana se recomandă : 

— Sînt de la firma „,lodd, Todd și succesorii — 
detectivi particulari“. Mi-ar trebui nişte informaţii. 

Garderobiera avu un șoc pe care l-ar fi remarcat 
orice ageamiu, darmite un criminalist de profesie. 
Aproape să scape din mînă andrelele. Abia după un 
timp reuși să bolborosească: 

— Ce fel... de... informaţii? 

— Despre domnișoara Robert. Mă interesează... 

Doamna Melanie o întrerupse cu o bruscheţă, care 
trăda şi mai bine conștiința ei încărcată. 

— Nu ştiu nimic! Nu pot spune nimic! 

— Te-aş sfătui să încerci totuşi. Diana începuse 
să adulmece ceva. Domnişoara a fost plecată la Lon- 
dra, nu-i așa? 

— Da, dar... 

— La şase septembrie. S-a întors la...? 

— A doua zi. Şi ce-i cu asta ? Ce vreţi de la mine? 

— Nimic deosebit. Cînd și-a pierdut memoria ? 

— Nu ştiu! Am uitat! Ce-s eu datoare sa le ţin 
minte pe toate? 

— Cînd? Repetă întrebarea, cu tonul mai ridicat. 

— La... 16 septembrie. 

— Ora? 

— Pe la trei după-masă. 

— La Londra a primit în dar un lucru de preţ, 
o bijuterie. Sînt sigură că ai văzut-o. Te rog să mi-e 
descril. 

Femeii îi căzu lucrul de mînă; se sculă cu ge- 
nunchii moi. 

— N-am văzut nimic. Ce credeţi că domnișoara 
îmi arată mie bijuteriile ei? Lăsaţi-mă în pace! 
Lăsaţi-mă în pace! 

Strigase ultimele cuvinte în disperare și Diana în- 
țelese că pusese, degetul pe rană. Garderobiera se 
temea, și teama ei era în legătură cu giuvaerul dat 
de sir Michel cîntăreţei. 

— De ce nu vrei să vorbeşti despre acest obiect? 
întrebă, străpungînd-o cu privirea. Doamna Melanie 
cobori de îndată ochii în pămînt şi spuse fără con- 
vingere : 

— Fiindcă nu cunosc nimic despre el. 

— Sau fiindcă ştii prea multe? Vorbeşte că de 
nu... Se îndreptă cu pași hotăriţi spre telefonul de 
pe masa de toaletă. 

Garderobiera se prăbuși în fotoliul din care abia 
se ridicase. 

— Nu, nu, vă rog să nu chemaţi poliţia! 

— Aşadar, ai furat-o? 

— Vai de zilele mele. 

— Ai furat-o sau nu? 

— Numai din cauza lui, a lui Etienne, s-a întîm- 
plat. El m-a împins. I-am spus că o să iasă cu bucluc, 

dar el nu şi nu, că n-o să se observe. 

— Deci recunoști ? 

— Da, am luat-o. 

Diana împinse un scaun în fața fotoliului şi se 
așeză. 

— Madame Melanie, e în interesul dumitale să 
spui adevărul. Doar așa ai şanse sa scapi. 

Garderobiera se resemnă şi-şi suflă nasul într-o 
batistă mototolită. 

— lacă spun totul! Buzele ci subţiri mai tremu- 
rau, cînd adăuga cu năduf: dar mi-l bag la apă şi 
pe monsieur Etienne care mi-a tras clapa. lar eu, 
nenorocita de mine, să trag ponoasele. Ei bine, dom- 
șoara Yvette s-a întors de la Londra cu o bijute- 
rie tare frumoasă. O piatră mare, albăstruie, mon- 
tată într-un cerc gros de aur și prinsă de un lanţ. 
Mie, să vă spun drept, mi se scurgeau ochii după 
ea, dar n-aş fi îndrăznit să pun mîna pentru ni- 
mica-n lume, că-s femeie cinstită şi apoi, că s-ar 
fi observat îndată că lipsește. 

Ghinionul face să vină Etienne — omul meu — 
să-mi ceară niște parale. O zâreşte sub oglindă și 
din clipa aia, parcă a intrat în el necuratul! S-o 
iau, zice, şi s-o ștergem, că ne-a pus dumnezeu 
mîna în cap. Eu mă împotrivesc, că-s femeie cin- 
stită, și-i explic că o să ne prindă sticleţii cît ai 
zice peşte. Şi așa, dintr-o vorbă într-alta, reușesc 
să-l conving. Pleacă, dar de-atunci n-am mai avut 
zile cu el. 


Seară de seară cind veneam de la lucru începea 
și isprăvea tocmai la cîntatul cocoșului. Să aştept 
pînă cînd va fi lume multă în cabină sau cînd e dom- 
nișoara plecată, sau cînd sosește din oraș, ca s-o fac 

să creadă că a pierdut-o pe drum. Pe scurt, mă îs- 
piteşte cu un diavol ce e. 

Apoi, după vreo zece zile fir-ar să fie, s-a întim- 
plat ştiţi dumneavoastră ce. 

— S-a îmbolnăvit ? 

— Da, atunci am pus mina pe lănţișor. Fra pe 
scenă și-l purta la gît. Cînd i s-a făcut rău, m-au 
chemat s-o duc în cabină. Ei, şi cînd am dus-o şi 
am întins-o pe divan, m-am prefăcut că-i desfac 
bluza... N-a observat nimeni. | l-am dat lui Etienne 
care de-atunci dus a fost. Nu mai ştiu nici despre 
el, dumnezeu să-l bată, din ziua aceea, nici despre 
lănţişor ! 

„Șaisprezece septembrie ora trei“, repetă în gînd 
Diana, ca apoi să întrebe brusc: 

— Vrei să scapi de pușcărie, madame Melanie ? 

— Păi cine n-ar vrea? Ce să fac? 

— Să mi-l gasești pe Etienne! 

Femeia schiţă un gest de recunoștință și se în- 
fierbîntă : | 

— Din mormînt îl scot, v-o jur! Prietenii săi or 
[i ştiind încotro și-a luat zborul. Am să-l găsesc pe 
nemernic și am să-i iau piatra înapoi. 

— Ce ar fi să-l căutăm împreună, chiar acum? 
propuse Diana. 

Garderobiera acceptă fără să cricnească şi-şi luă 
din cuier paltonul. 

Merseră cu metroul pînă la gara Lyon şi de-acolo, 
prin spatele antrepozitelor Bercy de pe malul Senei. 
Străzile nu prea erau populate la ora aceea. Din cînd 
în cînd cîte un trecător zgribulit cu mîinile în buzu- 
nare, cîte o pereche de îndrăgostiţi insensibili la tem- 
peratura scăzută a nopţii de octombrie, cîte un chefliu 
preocupat să-și menţină echilibrul. Din numeroasele 

circiumi mai mari şi mai mici, unele la nivelul 
străzii, altele prin subsoluri, răzbeau aburii bău- 
turilor ieftine şi ale trupurilor încinse, risete groso- 
lane și acordurile sprinţare ale cîte unui acordeon. 

Melanie, care îşi înfășurase capul într-un turban 
portocaliu, pășea soldaţește alături de Diana, expli- 
cîndu-i topografia cartierului. 

— Prin Rue de Cerf ajungem în Rue Brehier, și 
de-acolo într-o straduţă de-i zice de L6Ome. Acolo-s 
locantele în care dumnealui își făcea veacul, cu go- 
lanii lui. „Pisica târcată“, „La roata norocului“, 
„Bombarda* şi aşa mai departe. Pe-acolo careva tre- 
buie să știe de soarta lui. 

Aşteptările doamnei Melanie se vădiră prea opti- 
miste. În prima speluncă nu şedea nici un cunoscut 
și noul patron — cel de dinainte fusese înjunghiat 
cu o săptămînă în urmă — nu auzise de Etienne! 
La cea de a doua, nişte beţivani se legară de Diana 
vrind s-o invite la dans. Scăpă de insistenţele lor, 
aplicindu-le cîte o lovitură de picior bine ţintită, 
care-i obligă să se așeze şi să-și oblojească gleznele. 
La „Bombarda“, în sfîrșit, dădură de Pantin. Sfrijit, 
cu o muțră de viezure şi cu niște degete care-și tră- 
iau propria lor viaţă, prietenul lui Etienne își sorbea 
absintul în tovărăşia unei femei de stradă, îmbrăcată 
țipător și boită ca un ou de paște. 

Recunoscînd-o pe madame Melanie, o invită pe 
ea și pe Diana la masa lui şi le oferi cite un păhă- 
rel de lichior de portocale. Garderobiera îl întrebă 
fără ocolişuri de „omul ei. 

— Săracu' Etienne! îl compătimi Pantin. N-are 
baftă ! Cum se apucă de ceva, i se înfundă. Nu ţi-a 
vrăjit nimic ? 

— Ba da! minţi femeia. Doar la mine a stat pînă 

acum câteva zile, cînd începuseră să se arate pe-acolo 
sticleţii. Atunci a socotit că-i mai bine să se mute, 
şi n-a mai dat semn de viaţă. 

— Mare ghinionist! Zicea că învirte o afacere 
prubă, că i-a pus dumnezeu mîna în cap, cînd colo 
s-a ales cu gaura de la covrig. Am spus-o totdea- 
una, madame Melanie, că nu-i bine să te apuci de 
o treabă la care nu te pricepi. Uroitorului îi șade 
bine cu foarfeca, zugravului cu bidineaua, iar nouă 
cu mîna în buzunarul iraierului. Dar atît şi nimic 
mai mult! Eu n-am să mă apuc să sparg case de 
fier și nici să măsluiesc lovele, fiindcă n- -am experi- 
enţă. Ce i-a trebuit lui bărbatu-tău porcăria aia de 
piatră ? Portofelul e sfint, căci biștarii sînt aceiaşi 
peste tot, un ceas de aur mai treacă meargă, dar 
cioburi... ? Ce pricepe el la cioburi ? Ştie cît preţu- 
iesc, dacă-s valabile sau şmecherite, unde să le mărite ? 

— Să n-am parte de el, Pantin, dacă n-au fost 
astea vorbele mele ! Înţelege-te cu peretele dacă poţi ? 
Unde e acum, nenorocitul ? 

Hoţul de buzunare luă o gură de absint. 

— Auzi ce ace? Intră la un negustor de pe bu- 
levardul Haussmann, unul din ăia pentru granguri, 
cu coşcogeamitea vitrine la care de-alde noi nici 
n-are curajul să se chiorască, intră zic, pune beleaua 
pe masă și ciripește : „O cumpăraţi ? V-o dau ieftin, 
la o sută de mii de franci!“ 

Se uită omul la piatră, la montură, la lanţ, apoi 
se uită la Etienne, așa, de sus pînă jos, de la găina 
lui soioasă și pină la bărcile peticite din picioare 
și spune: „E o piesă frumoasă! Așteptaţi să mă 
consult cu asociatul meu“. 

Dobitocul acceptă, dar are atita minte să nu dea 
piatra din labă. | se pare că dincolo cineva umblă 

la telefon şi intră la idei. Are urechi ale dracului 
de bune, domnul Etienne, şi asta i-a fost norocul. 
Patronul vorbea cu poliţia. Aude: ,,... un individ 
încearcă să-mi plaseze o piatră fără valoare, pentru 
o sută de mii de franci. Sînt sigur că a furat-o, căci 
pare convins că e veritabilă. Da, da, Boulevard 
Haussmann... “ 

Bineînţeles că Etienne al nostru a şters-o şi a 
venit glonț la mine să-şi descarce  suiletul. Cind 
l-am sfătuit să arunce piatra în Sena, a sărit la bă- 
taie. Cică bijutierul minţise, că persoana de la care 
o manglise nu poartă sticla șlefuită și aşa mai de- 
parte. Ce eram să fac? L-am înjurat și l-am dat 
afară. 

Doamna Melanie îşi ieși din pepeni. 

— L-ai dat afară? Rușine, Pantin! Pe un pri- 
eten la ananghie ! 

— la mai slăbește-mă, cucoană! Şi-o fi găsit el 
un locșor, la vreo altă damă, mai acătării. Ha ha ha! 

— Unde, omule? Unde s-o fi virit? Vreau să-i 
iau blăstămăţia și s-o azvîrl pe foc, chiar dacă face 
un milion. 

— Fii liniştită, cucoană, că mai mult de un sutar- 
două nu lua pe ea, nici dacă avea baftă să dea de 
un negustor cumsecade. Habar n-am unde-o fi acum, 
dar că a trecut pe la papa Maurice, e sfint. Cum are 
belele, vine la mine şi apoi se duce la papa Maurice. 
Dacă dai de el, madame Melanie, scutură-l niţel ca 
să se mai potolească. Și nu mă blestema pe mine 
pentru că... 

— Bine, bine, Pantin. Numai să-l găsesc! Că pe 
urmă ţi-l cuminţțesc eu. 

Se ridică și plecă urmată de Diana care, de teamă 
să nu se trădeze, tăcuse milc. 

Pe stradă îi spuse garderobierei: 

— Sper că omul dumitale n-a ascultat de Pantin. 
Dacă s-a debarasat de piatră, s-a zis cu voi! 

— Nu face el una ca asta! E prea lacom! Aveţi 
răbdare, domnişoară. Aflăm noi îndată unde se as- 
cunde. Trebuia să mergem de la început la papa 
Maurice, care le știe pe toate. Nu iese niciodată din 
birlogul lui, dar le ştie pe toate. 

Papa Maurice ţinea o prăvălioară de ţigări și lo- 
zuri în apropierea porţii Charenton. Era atît de gras, 
încît umbla anevoic pe picioarele sale scurte şi pină 
și ridicarea mîinii îi solicita eforturi considerabile. Pe 
deasupra transpira abundent, ceea ce făcea ca obrajii 
săi buhăiţi și capul chel să lucească la lumina lămpii 
ca unse cu untură. 

Î] găsiră stînd ca un Buddha și făcînd pasienţe cu 
niște cărţi de joc soloase. O clipire a ochilor săi pier- 
duţi printre pungile de grăsime vadi că o recu- 
noscuse pe Melanie ; Diana în schimb nu-i inspira 
încredere şi o cercetă bănuitor. Vorbea în general 
puţin, ca să nu se ostenească.“ 

'doriţi ? 

Madame Melanie îl copleși cu un torent verbal 
în care explicaţiile alternau cu blesteme la adresa 
lui Etienne, ca în cele din urmă să-l întrebe dacă-l 
văzuse în ultimele zile. 

— Cine e? întrebă papa Maurice, cu o impercep- 
tibilă deplasare a capului în direcţia Dianei. 

Aceasta se grăbi să-i răspundă ea, pentru a nu o 
pune în încurcătură pe garderobieră. 

— Sînt Diana Joyce, fiica lui Samuel Joyce din 
Londra. 

Recurse spontan la numele unui cunoscut tăinui- 

tor, căruia în decurs de două decenii. Scotland Yard-ul 
nu-i venise de hac. 
„Anticarul“ ? 

— Da, domnule. 

— Adresa ? 

Din fericire o cunoștea. Cînd i-o spuse, papa Ma- 
urice se linişti și redeveni apatic. 

— Ce mai vreţi? 

— M-a trimis tata să-l caut pe domnul Etienne. 
E. dispus să cumpere marfa, dacă e de soi şi preţul 
rezonabil. A aflat despre afacere de la Jim Paddle. 

Jim Paddle era la fel de bine cunoscut în lumea 
interlopă a Parisului ca și în cea a Londrei. Se în- 
deletnicea cu contrabanda obiectelor furate şi cu 
plasarea lor. 

Papa Maurice grohăi în semn că explicaţia îl sa- 
tisfăcuse. Îşi adună puterile în vederea unui mono- 
log mai amplu. 


— Piatra nu e piatră, ci altceva! Lanţul e aur, 
montura aur, piatra fără valoare! Ghinion! Nu 
merită pentru mister Joyce. Spune-i că papa Mau- 
rice îl sfătuiește să se lase păgubaș. lerminase cu 
Diana și se adresă acum Melaniei: [Etienne e prost 
și încăpăţinat. N-a vrut să mă asculte. Mi-a cerut 
să-i recomand pe cineva, în străinătate. L-am trimis 
la Casablanca, la Joseph Ameidi, om de treabă și 
mare specialist. O să-i spună şi el același lucru, că 
piatra nu face mai nimic, și o să-l trimită acasă. 

— Neisprăvitul e tocmai la Casablanca ? se înfu- 
rie garderobiera. 


— La Casablanca ! confirmă papa Maurice ge- 
mînd chinuit și reîncepu să așeze cărțile. Audienţa 
luase sfîrșit. 

CASABLANCA 


Fixaseră telefonic întîlnirea la „Continental“, unul 
dintre hotelurile moderne ale marelui port maro- 
can. Radu Tornca venise de la Miinchen în urma 
insistențelor Dianei, căci după eșecul escapadei sale 
nocturne fusese tentat să se înapoieze la Bucureşti 
și să-și acorde citeva zile de odihnă. 

Relatările amănunțite ale fetei îi ridicară subit 
moralul şi-l umplură de admiraţie pentru ea. Îi 
spuse, după ce Diana termină, că pornind pe urmele 
giuvaerului, îi citise de bună seamă gîndurile. Se 
declară anoi de acord să plece fără întârziere în 
căutarea lui Ameidi. 

Funcţionarul de la recepţie nu cunoștea un bijutier 
cu acest nume, dar le sugeră să se intereseze în 
vechiul bazar. Chestiunza li se păru simplă pînă 
ajunseră la faţa locului. Bazarul din Casablanca era 
un întreg cartier, sau mai degrabă un oraș de sine 
stătător, cu sute de străduţe strimte şi întortocheate. 
Sub bolți, pe tarabe sau pe pietrele caldarimului era 
expus, întru ademenirea cumpărătorilor, tot ce-şi poate 
imagina mintea omenească. Alături de vase de aramă, 
de pumnale orientale şi de sculpturi în lemn, atîrnau 
berbeci grași și genţi din piele neargăsită. lar îmbra- 
cămintea şi încălțămintea țineau tovărășie aparatelor 
de radio cu tranzistori, cazanelor de baie, bicicletelor 
şi peştelui sărat. 

Trupurile pietonilor alcătuiau un fel de aluat care 
se frămînta singur. Priveliştea pigmentată de prezen- 
ţa măgărușilor încărcați cu poveri, a vânzătorilor de 
limonadă cu cazanul în spinare, a băutorilor de ca- 
fea înşiraţi de-a lungul zidurilor era desigur ferme- 
cătoare pentru turistul venit să privească sau să tîr- 

guiască, dar putea să-l ducă la disperare pe cel pre- 
ocupat de aflarea unei adrese. 

Diana şi Iornea întrebară în dreapta și în stinga, 
și așa cum se întîmplă, li se dădură cele mai fante- 
ziste îndrumări, mai puţin din reavoinţă decît dintr-o 
politeţe exagerată. Localnicilor cărora li se adresau, 
amabilitatea faţă de străini le intrase în sînge, iar 
răspunzînd „nu ştiu“ ar fi dat dovada unei incompe- 
tenţe rușinoase, de neiertat. 

După vreo trei ore de peregrinări, nimeniră, mul- 
țumită hazardului, în prăvălia unui băcan care sus- 
ținea că-l cunoaște bine pe domnul Joseph Ameidi. 

— E clientul meu de mulţi ani, sidi, îi explică 
lui Tornea, un client foarte bun. Nu prea se toc- 
mește și apreciază vinul de Xeres pe care vi-l reco- 
mand și dumneavoastră. 

După ce cumpărară o sticlă, plătind-o întreit, pa- 
tronul deveni şi mai curtenitor, oferindu-se să-i con- 
ducă personal la locuinţa lui Ameidi. 

— La locuinţă? întrebă detectiva. De ce nu la 
magazin ? 

— Domnul  Ameidi n-are magazin! Domnul 
Ameidi ... 

— Credeam că face comerţ cu obiecte de artă, 
cu pietre preţioase. 

— Cine v-a spus asta v-a indus în eroare, dom- 
nișoară. Domnul Ameidi e contabil, un contabil 
foarte prețuit, la firma „Hermes“, transporturi in- 
ternaționale. 

Arătau ca şi cînd li s-ar fi înecat o întreagă flotă. 
Pe 'Tornea îl durea capul și se gîndea cu jind la 
patul de la hotel și la o băutură răcoritoare. 

— Renunţăm ? 


Diana aprecie că merita totuşi o încercare. Mulţi 
tăinuitori îşi desfășurau activitatea sub paravanul 
celor ma: banale profesiuni. Oricum, pentru auto- 
rităţi un contabil era mai puţin bătător la ochi decit 
un giuvacrglu. 

— Nu, doctore, nu renunţăm ! De vreme ce dum- 
nealui e atît de drăguţ să vină cu noi, mai facem 
un drum și ne convingem. 

Tornea scoase un oftat, dar se supuse. Băcanul 
îşi chemă soţia care apăru de după rafturile cu cutii 
de conserve și borcane cu compot, și îi dădu ins- 
trucţiuni lungi și încîlcite. După aceea spuse că e 
gata de drum. 


Domnul -Ameidi ocupa etajui unei case dărăpă- 
nate, la parterul căreia se afla o cafenea -cu bolți 
de piatră, cu pereţii îmbrăcaţi cu covoare orientale 
și cu măsuţe joase, încrustate cu sidef, în jurul că- 
rora clienţii şedeau pe perne. Ca să nimereşti la pre- 
supusul specialist în pietre preţioase, erai obligat să 
te cațeri pe o scară șubredă şi să străbaţi un coridor 
lung și întunecos, plin de gunoaie. 

Bătură într-o uşă de tablă ca cele ale depozitelor 
de mărfuri mai bine de un minut, pînă cînd un băr- 
bat între două vîrste, slab și ciolănos, cu pielea 
smeadă, se învrednici să deschidă. Costumul lui, 
cîndva negru, căpătase cu vremea o nuanţă măsli- 
nie. Ochelarii de miop cu ramă de sîrmă, creioa- 
nele din buzunarul de la piept, petele de cerneală de 
pe degete îi divulgau profesiunea cu aproape prea 
multă insistenţă. 

— Domnul Joseph Ameidi ? întrebă 'Tornea. 

— Eu sînt! Cu ce vă pot fi de folos? 

Avea un fel aparte de a vorbi. Pronunţa unele 
cuvinte mai tare, altele mai: încet, ceea ce-ii dădea 
impresia că fredoncază o melodie. 

— Venim de la Paris, urmă meuicul, din partea 
lui... papa Maurice. 

Nici o tresărire a mușchilor! Aparent, numele 
pronunțat rămase fără ecou. Putea la fel de bine 
să-i fie străin sau să apatțină celui mai vechi prie- 
ten. Îi pofti totuşi în casă. Intiară într-o odaie ne- 
îngrijită, cu mucuri de ţigă:i pe podea, cu farfurii 
nespălate și cu resturi de mincare pe masa din lemn 
de palisandru, cu grămezi de sticle gvale depozitate 
prin colţuri. Pe un divan, acoperit cu un Buchara 
veritabil, se tolănea o femeie tînără, platinată, într-o 
rochie elegantă de lame. Fuma dintr-un ţigaret lung 
de fildeș şi urmărea, cu un interes demn de o cauză 
mai bună, mușştele de pe plafon. 

Ameidi o trimise în bucătărie şi ca se conlormă 
fără să obiecteze. Se sculă leneșă şi ieşi, legăntn- 
du-și provocator șoldurile. 

Spre surprinderea lor, Ameidi declară : 

— Deşi nu știu pe nici un papa Maurice, asta 
n-are nici o importanță. Dacă vă pot ajuta cu ceva... 

— Dar pe Etienne? 

Contabilul deveni ironic. 

— Regret! Se pare că nu avem cunoștințe co- 
mune. Spuneţi-mi totuşi ce doriti de la mine. Și, 
mai ales cu cine am onoarea ? 

Sesizînd inteligența neobișnuită a interlocutorului, 
Tornea avu buna inspiraţie sa-i destăinuiască ade- 
vărul. Îi povesti că e medic, că trei oameni suferi- 
seră o inexplicabilă pierdere ua memoriei şi că, după 
părerea lui, piatra albastră furată de Ltienne avea 
un oarecare amestec. 

— Extrem de interesant ceea ce-mi spuneţi, fre- 
donă Ameidi, interesant și plin de fantezie. Dar ce 
legătură am eu, un modest funcţionar comercial, cu 
această dramă ? lgnor persoanele şi pe deasupra nu 
mă pasionează giuvaerurile... deoarece n-am mij- 
loace să mi le procur. 

— Papa Maurice susţinea că sînteți unul dintre 
marii specialiști în materie. L-a trimis pe Etienne 
la dumneavoastră tocmai ca să-i scoateţi din minte 
ideea fixă că e vorba de un giuvaer de preţ. 

— Stimată domnişoară, la mijloc nu poate fi decît 
o confuzie. Nu sînt singurul Ameidi la Casablanca. 
O mai fi existind unul, bijutier. Îmi pare nespus 
de rău că nu vă pot ajuta... decti cu o sugestie. 

— Bună şi asta! făcu lornea. 

— Cum ieşiţi de-aici, a treia străduță pe stinga 
e pensiunea doamnei Kerulis, unde se perindă tot 
felul de indivizi dubioși. Dacă aveţi noroc, îl găsiţi 
acolo pe omul dumneavoastră, pe acest... Etienne. 
E, firește, o presupunere! Și încă ceva, dacă aș fi 
în locul dumneavoastră n-aș întreba de Etienne, ci 
de... să zicem domnul Dupont, căci cei de teapa lui 
se folosesc adesea de nume de împrumut. 

Căutară zadarnic pe chipul zbîrcit al contabilu- 
lui vreun semn de complicitate. Arăta la fel ca 
inainte, cind negase de a fi avut vreo relaţie cu 
bărbatul Melaniei. Îi mulţumiră cam în doi peri, 
neștiind dacă spusele lui aveau vreun temei sau 
dacă îndemnul fusese făcut din obișnuita politețe 
orientală. 

Conduşi de Ameidi pînă la capul scăsii, coboriră. 
Ca și cînd şi-ar fi adus aminte cu întîrziere, con- 
tabilul strigă după ei cu vocea sa unduitoare : 

— Cind mai treceţi prin Paris, predați-i lu papa 
Maurice — pe care din păcate n-am avut cinstea 
să-l cunosc — multe salutări şi rugaţi-l să-mi 
expedieze citeva cartuşe din aceleași ţigări ca data 
trecută. 


Pensiunea doamnei Kerulis, 9 grecoaică bătrină 
și lăbărţată, avea într-adevăr un aspect dubios. Sa- 
lonul, cu o masă mare la mijloc, cu scaune şi cu 
o canapea îmbrăcate în pluş verde mîncat de molii, 
era plin de oameni aparent de diverse categorii 
sociale. Unii murdari şi zdrenţăroşi, alţii prosperi, 
afișînd o eleganţă prea bătătoare la ochi, unii soi- 
bindu-și în singurătate paharul de arac*, alţii, 
adunaţi în grupuri, sușotind sau Jjucînd cărți, apar- 
țineau totuşi aceleiași familii de oameni certaţi cu 
legea. 

Apariţia Dianei și a lui Tornea provocă, la în- 
ceput, o oarecare agitaţie, care însă, după un exa- 
men minuţios, se potoli. Fură încadraţi în categoria 
perechilor cărora patroana le închiria camere cu 
ora. Doamna Kerulis luase cheia din cîrlig şi se 
pregătea sa-i conducă la etaj. Fu dezamăgită Și chiar 
jignită în amorul ei propriu de cunoscătoare a 
oamenilor, aflind că nu-l căutau decît pe prăpă- 
ditul de Dupont. Pe de altă parte se bucura, căci 
vizitatorii bine îmbrăcaţi o făceau să spere în achi- 
tarea chiriei pe care francezul i-o datora pe o săp- 
tămînă. Redeveni binevoitoare și îi însoţi pînă la ușa 
odăii pe care, după expresia ci, „încă o mai ocupa”. 

Stătea întins pe pat, în cămașă şi nădragi, cu 


* Băutură alcoolică din orez fermentat. 

pantofii plini de praf pe cuvertura făcută sul. Cu 
faţa lui mare, fălcoasă, înnegrită de ţepii bârbii 
și cu nasul turtit, semăna cu un buldog. Pe deasu- 
pra, duhnea atît de tare a băutură, încît ţi-era leha- 
mite să te apropii. 

La apariţia doctorului și a Dianei, se înălţă în 
capul oaselor şi le aruncă priviri de animal hâituit. 

— Ce vreţi... ce vreţi de la mine? 

Diana îl luă din scurt. 

— Bună ziua, Etienne! 

— Mă numesc Dupont! Aţi greșit... aţi greşit pro- 
babil uşa. 

— Îţi aducem complimente de la coana Mflanie, 
de la amicul Pantin și de la papa Maurice! 

— Sînteţi de la poliţie? l-aţi băgat la zdup, şi 
acum... 

— „acum e rîndul tău! Ascultă atent, Etienne: 
dacă obiectul pe care l-a: furat e restituit imediat 
proprietarului, acesta e dispus să-și retragă recla- 
mația. Pricepi, omule ? 

Hoţul căscă gura și uită s-o mai închidă. 

— Pricepi? repetă Diana. Dacă dai lănţişorul 
înapoi, scăpaţi cu toţii! 

Etienne începu să se tinguiască: 

— Să mă bată dumnezeu dacă-l mai am! L-am 
vîndut ! 

— Nenorocitule ! făcu 'Tornea. 

— Aşadar, l-ai vîndut, ai băut banii şi acum ești 
lefter. la povestește. 

— Vă povestesc, cum să nu vă povestesc. Că papa 
Maurice m-a trimis la domnul Ameidi, cred că ştiţi. 
Sosesc la Casablanca, mă duc la el şi-i prezint 
piatra. Nici nu se uită la ea şi-mi zice: „dragul 


meu, ai făcut drumul degeaba. Nu ţi-o cumpără 
nimenea, decît poate vreun fraier, ca suvenir. Aurul 


face cel mult o sută de franci, dar piatra — care nu 
e nici măcar semipreţioasă, ci ceva între metal şi 
cristal — nu valorează o centimă“. Mă simţeam ca 


și cind m-ar fi izbit cineva în moalele capului. 

Pe scurt, bag porcăria în buzunar şi încep să 
cnlind bazarul. Agăţ un american, o suedeză şi încă 
vreo cîțiva, dar de pomană. Nu prea aveau încredere, 
deși ceream doar două sutare. Se făcuse seara şi 
ră plictisisem. Deodată întîlnesc un tip în uniformă 
albastra, dar nu poliţist. Intru în vorbă şi-l întreb 
aşa şi pe dincolo. Îmi povestește că-i pilot, că a 
sosit la prînz şi că a doua zi își continuă drumul 
de-a curmezișul Africii, spre Adis-Abeba. „E omul 
meu“, chibzuiesc, şi-i arăt lănţişorul cu piatra. Îi 
cer o sută cincizeci, ca s-o cumpere. „E din India“, 
îl vrăjesc, dintr-un templu budist. Face de zece ori 
pe-atita“. Ride și-mi oferă o sută de franci. Cu o 
sută zece i l-am dat! Asta-i tot! Să mor dacă v-am 
mințit. 

— În ce zi ai vindut-o? întrebă Tornea. 

— Staţi să mă gîndesc! În seara de 25 sep- 
tembrie. N 

Doctorul socoti în gînd: 

„Perry s-a îmbolnăvit la 6 septembrie, cîntăreaţa 
la 16 septembrie, iar Valy la 6 octombrie. Există 
alci o periodicitate evidentă, un interval de zece 
zile“. 

Spuse tare: 

— Pun rămășag că pilotul şi-a pierdut memoria 
a doua zi, la 26 septembrie, ora trei după masă. 

— De ce tocmai la trei, ca sir Michel şi Yvette? 
De ce nu la ciuci, ca Valentina? întrebă Diana. 

— De fapt amnezia s-a declanșat din zece în 
zece zile, în acelaşi moment. Diferenţa de două 
ore la Valy se explică prin timpul local. Ora cinci 
a Bucureştiului corespunde la Londra, la Paris și 
la Casablanca cu ora trei. 


— La 26 septembrie? Fireşte că-mi amintesc. 
S-a discutat atîta. Şi astăzi încă, după aproape trei 
săptămîni, comentariile mai continuă. 

Se aflau în biroul comandantului aeroportului din 
Casablanca, un fost pilot de linie cu vechi state de 
serviciu. 

— Aşadar, o întîmplare extraoidinară ? întrebă 
Diana. 

— Într-un fel, ieşită din comun. 

— Şi eroul ei, un pilot? 

— Un concetăţean de-al dumitale, doctore: Paul 
Bucur ! Conducea avionul, care transporta utilaje şi 
piese de schimb pentru niște instalaţii industriale. 

— Un român deci! Vestea îi dădu lui 'Tornea 
sentimentul încercat de jucătorul de șah, care a pre- 
văzut mutarea adversarului. 

— Ce s-a petrecut în fond? 

— „În fond“ nu se știe nimic! Aparatul a fost 
verificat şi alimentat conform uzanţei, echipajul 
— Bucur, copilotul şi mecanicul de bord — s-au 
îmbarcat și au pornit motoarele. Legătura cu turnul 
de control se desfăşura normal, într-un cuvînt nimic 
nu dădea de bănuit. Începuseră să ruleze spre pistă... 

— Și mai departe? Trebuiau să-i scoată vorbele 
cu cleştele. 

— Mai deparie? A, da, a început dintr-o dată 
să meargă în zig-zag, să salte pe roţi, să-și aplece 

aripile într-o parte şi în alta, ca și cînd cel care 
ținea manșa ar fi fost beat. 

— Turnul de control n-a intervenit ? 

— Ba da! A ordonat oprirea imediată, dar nu 
mai era nevoie. De la bord s-a transmis că avionul 
se întoarce la aerogară. 

— Dumneavoastră aţi fost anunţat? Aţi ieşit să 
vedeţi ? 

— NA am ieşit ! 

— N-aţi avut curiozitatea ? 

— Nu! Deoarece au intrat ci la mine. 

— Cine! Bucur? 

— Copilotul şi radistul! Îl duceau pe Bucur. 

Tornea care abia stinsese ţigara, își aprinse alta. 

— Care-şi pierduse brusc memoria, nu-i aşa? 


Comandantul se supără. 

— De vreme ce ştiţi, de ce mă mai interogaţi și 
mă faceţi sa-mi pierd vremea? 

După ce i se dădură explicaţiile cuvenite, binevoi 
să continue : 

— Mi-au relatat ce s-a întimplat în avion. La 
ora șaptesprezece fără cîteva minute puseseră în 
funcţiune motoarele și porniseră spre pista indicată 
de dispecer. Bucur era într-o formă excelentă, stă- 
pîn pe sine, bine dispus. Executa manevrele cu obiș- 
nuita siguranţă. La șaptesprezece fix, ajuns în mij- 
Jocul pistei, luase brusc mîinile de pe manșă. Rîdea 
prostește şi se juca, apăsind butoanele şi învirtind 
manetele la nimereala. Dacă nu intervenea copilotul, 
aparatul ar fi capotat. 

— Cum vi s-a părut Bucur? Ce făcea aici, în 
biroul dumneavoastră ? 

— Luase macheta unui avion de pe masă şi alerga 

cu ea, imitind zumzetul motorului. Am încercat să-i 
vorbesc, să aflu ce-i cu el, dar n-am reușit. Ceea 
ce m-a frapat erau privirile sale pierdute în gol. 
Atunci am telefonat după medic. A venit, a cun- 


statat o amnezie de un fel neobișnuit — își amintea 
doar de cele petrecute pînă la vîrsta de vreo şapte 
ani — și l-a trimis la spitalul de psihiatric. În zilele 


următoare, doctorul Dizier mi-a mai dat vreo trei 
telefoane ca să-mi comunice că n-a survenit nici 0 
ameliorare. 


Dizier î Își manifestă bucuria, aflind de vizita cole- 
gului român. 

— Încîntat să vă cunosc, doctore Tornea. Veniţi 
de la Bucureşti ? În cazul acesta, îmi puteţi furniza 
noutăţi despre fostul meu pacient. Cum se simte? 

— „Fostul“ dumitale pacient? Bucur nu mai e 
aici ? 

— Nu ştiați? Societatea de transporturi aeriene 
la care e angajat a dispus transferarea lui, în urmă 
cu aproape o săptămînă. Credeam că tocmai de 
aceea sînteţi aici, ca să culegeţi informaţii ! 

Tornea înălță umerii. 

— Adevărat, nu vin direct de-acasă. Am aflat 
pe alte căi de îmbolnăvirea pilotului. Își istorisi 
peripeţiile, pe care medicul le urmări din ce în. ce 
mai pasionat. 

— Un adevărat roman de aventuri! Aveţi stofă 
de detectiv. Pe Paul Bucur îl veţi vedea la Bucu- 
reşti. Dacă vă pot fi de folos, cu dragă inimă. 

— Doctore, la internare n-aţi găsit asupra pilo- 
tului piatra aceea albastră de care pomeneam ? 

— Nu-mi amintesc. S-o întreb pe soră, poate ştie 
ca ceva, 

Sună şi o femeie de vreo patruzeci de ani, în halat 
şi bonetă albă, intră în cabinet. 

— Da, domnule doctor! 

— Soră Anegelica, dumneata ai fost de serviciu 
în ziua internării pilotului român, cel cu amnezia ? 

— Eu! 

— Mai ţii minte ce avea asupra lui? 

— Cred că da! Obiectele obișnuite : portofel, chei, 
brichetă, ţigări..., mai era fotogratia unei fete foarte 
frumoase — atît de frumoasă că am arătat-o și 
eolegelor. Cam asta ! 

— Altceva nimic? întrebă Diana, Un fel de... 
bijuterie ? 

Sora o privi pieziș. 

a. Nu cumva vreți să insinuați,, 

Dizier interveni : 

— Fii serioasă, Angelico. 

— N-a fost nici o bijuterie, domnule doctor! 
spuse sora ferm, ignorîndu-i pe vizitatori. Într-un 
buzunar ai pardesiului de ploaie erau cîteva scrisori 
și un mic packețel. Le-a luat pe toate copilotul, 
ca să !e expedieze prin poștă. | 

— Un pachețel? Tornea se ridică. Cui era adre- 
sat ? Mai ţineţi minte ? 

— N-am avut curiozitatea să mă uit. 

— Dar fotografia avea vreo dedicație ? 

— Da! „Cu drag și dor, Valy“, cam așa ceva. 

Diana surprinse reacția lui Tornea. Fruntea 1 se 
încreţi, atîta tot. După cîteva clipe era din nou cel 
dintotdeauna. 

— Cercul se închide, spuse. Perry, Yvette, Bucur 
și în ceie din urmă Valy! Ma: există vreun dubiu 
asupra elementului care provoacă amnezia ? 

Diana avea oarccari reţineri. 

— Dacă pachetelul conţinea lănţișorul şi dacă 
a fost trimis de copilot... 

— Te îndoieşiu? Și în privinţa împrejurărilor, 
identitatea ce clară. Din zece în zece zile, la aceeași 
oră! Cel carc l-a avut asupra lui, a păţit-o! 

— Sîntem în 15 octombrie! observă detectiva, 
privind calendarul de perete. 

Tornea pricepu. În 16 se împlineau zece zile de 
la îmbolnăvirea Valentinei. Dacă obiectul fusese 
transmis între timp altcuiva... 


— Vă mulţumesc, doctore Dizier şi dumitale, soră ! 
spuse sur escitat. Alerg la aeroport ! Trebuie să ajung 
în cel mai scurt timp la București. Diana, ce ai de 
gind ? N-ai vrea.. 

— Nu pot! Sînt obligată să mă întorc acasă ! Am 
lipsit și așa prea mult. 


Avionul de Paris decolase. Ședeau alături și 
păreau să contemple orașul — o grămăjoară de 
cuburi de zahăr — care se pierdea în depărtări, dar 
se gîndeau la apropiata despărţire. Din capitala 
Franței, Diana urma să plece în aceeaşi seară la 
Londra, iar Tornea avea o legătură spre București 
în dimineata următoare. 

__O privea fără sfială si simti, deodată, -nevoia să 
1 se destăinuiască, știind că nu riscă să fie înţeles 
greșit. 

— Diana! 

— Da! 

— Ţin să-ţi fac o mărturisire: în preajma ple- 
cării mele la Viena, am avut cu Valy o discuţie 
despre o eventuală despărţire. Ea o dorea și avea 

dreptate. Lucrurile au rămas în suspensie din moti- 
vele pe care le cunoşti. 

— Îmbolnăvirea ei? 

Dădu din cap, afirmatw. 

— Dacă tot ai pornit pe drumul destăinuirilor, 
spune-mi și ce v-a determinat să luaţi această hotă- 
rire ? 

— Ceva fuarte banal: nu ne potriveam. Aveam 
firi diametral opuse. Eu, de pildă... 

— Amănuntele vă privesc numai pe voi doi. Eşti 
convins că aţi judecat bine? 

— Fără îndoială! Nu ne-am pripit. 

— Şi-acum ? 

— Nu știu! 

— Cel mai important e să se facă bine. Atit ca 
cît și ceilalţi. 

— Dacă se face bine, lucrurile se simplifică. Dar 
dacă nu? Dacă nu vom izbuti, nici după găsirea 
pietrei ? 

Fata nu răspunse. 

— Diana... 

— Taci, Radule! Te rog, nu spune nimic. 

— Diana, trebuie... 

— Nici un cuvînt! Există situaţii, cărora ne su- 
punem vrînd-nevrînd. 

— Ai dreptate! Voi aștepta... dar nu cu miinile 
încrucişate. 

— Sînt convinsă! Am încredere în tine! 

Primi surîsul ei cald ca pe o răsplată. 

— Mulţumesc, Diana! Trebuie să izbutesc, auzi, 
trebuie ! 

— Dacă nu tu, atunci cine? 

li duse mîna la buze. 

— Vei primi știri de la mine, foarte curînd. Sper 
să fie ştiri bunc. 


BUCUREŞTI 


Avionul lui Tornea ateriză la Bucureşti la zece şi 
un sfert. Lia unsprezece stătea de vorbă cu doctorul 
Vasiliu, povestindu-şi peripeţiile. 

— Cu Valy, din păcate, nimic nou! începu Vasi- 
Jiu după ce-l ascultase. A doua zi după plecarea ta 
ne-a fost adus pilotul. Aceleași simptome, absolut 
aceeași maladie. Nu știam că se cunosc. E o noutate 
pentru mine. 

— Și pentru mine ! 

Tonul lui Iornea îl făcu pe prietenul său să-și re- 
cunoască greșeala. 

— lartă-mă, Radule, n-am vrut... 

— Fii serios! Dacă a existat o rană, ea s-a cica- 
trizat, aşa că poţi vorbi deschis, fără menajamente. 

— Așadar, n-ai cunoscut relațiile dintre Valy şi 
Bucur ? 

— Nu! Acum parcă-mi amintesc ceva. Vara tre- 
cută, cînd £-a întors de la Tuşnad, mi-a vorbit despre 
o nouă cunoștință, despre... un om interesant cu o 
profesiune interesantă, parcă așa spunea. Probabil că 
la el se referea. Dar nu asta importă ci... 

— ..„.găsirea obiectului! A cubului albastru! Așa 
e, ai dreptate! 

— Dacă nu l-a dat cuiva, trebuie să mai fie la ea 
acasă. 

— Într-adevăr! Ai cheile ? 

— Nu! 1 le-am restituit mai demult. 

— i le aduc pe-ale ei. Așteaptă-mă! 

Pe la unu şi jumătate Tornea intră în locuinţa 
Valentinei Proca. 


Camera arăta la fel ca atunci cînd o părăsise ca 
s-o conducă pe Valy la spital, doar că pe mobilă se 
aşternuse praful. Prin jaluzele pătrundea lumina ce- 
nușie a unei zile de toamnă, estompînd coloritul viu 
al pereţilor şi al tablourilor. L.ampadarul din pai de 
orez, uitat aprins, ardea şi acum. Se apucă să caute 
sistematic, deschizînd rînd pe rînd sertarele și dula- 
purile. 

Pe unul din rafturi era o casetă cu bijuterii — bră- 
ţări, broşe, inele — dar lănțişorul cu piatra albastră 
nu se afla printre ele. În dormitor descoperi un vraf 
de scrisori. Deşi se simţea tentat să citească măcar 
numele expeditorului, le puse de îndată la loc. Răs- 
colise peste tot. Dacă nici poșetele nu conţineau obi- 
ectul căutat... Le desfăcu pe rînd şi cotrobăi prin ele. 
Nimic, în afara lucruşoarelor obişnuite — o oglindă, 
un ruj de buze, o sticluţă de colonie. Mai găsi bilete 
vechi de concert, numere de telefon notate pe cîte un 
colţ de hîrtie și cîteva chitanţe. Le cercetă şi pe a- 
cestea. Una purta antetul unui atelier de reparat bi- 
juterii din strada Nuferilor şi dedesubt specificaţia : 
„Un lanţ aur cu piatră fără valoare — rebarație în- 
cuietoare “. 

Siîngele i se urcă în obraji. Perspectiva de a ajunge, 
în sfîrșit, în posesia enigmaticei pietre albastre se îm- 
bina cu un nedesluşit sentiment de teamă. Încercă să 
alunge gîndurile sumbre, spurîndu-şi că e dator să 
meargă pînă la capăt, indiferent de ce avea să se în- 
timple. Împături hîrtia și o puse în buzunar. După 
aceea stinse becul, închise cu grijă apartamentul şi co- 
bori în stradă. 

În drum spre atelierul de bijuterii îşi aminti că, 
la acea oră, magazinele erau închise. ] se făcuse foa- 
me. Ar îi putut să se ducă să mănînce ceva, dar re- 
nunţă. Intră în Cişmigiu şi se așeză pe o bancă lingă 
un bătrinel ce picotea cu ziarul căzut pe genunchi. 
inchise ochii. Oboseala şi emoţiile ultimelor zile, că- 
Jătoriile de-a curmezișul continentului pînă în Africa 
își spuseră cuvîntul. Aţipi. În vis i se înfățişă Diana 

aşa cum o cunoscuse în casa familiei Perry, în pan- 

taloni şi jachetă de piele, supărată foc pe presupusul 
reporter indiscret. Curînd încruntarea feţei i se 
schimbă într-un suriîs care-l fermeca și-i insufla un 
simțămînt de fericire. 

Se trezi la patru fără un sfert. Se dezmetici ane- 
voie, bău o gură de apă de la o ţîșnitoare și porni 
la drum. La patru şi ceva ajunse la atelierul din 
strada Nuferilor. Prăvălioara mai era închisă. Abia 
după zece minute sosi responsabilul. 

— Așteptați de mult? Am avut puţină treabă și... 

— Nu face nimic! 

Intră într-o dugheană strîmtă în care nu încăpu- 
seră decit tejgheaua cu galantarele de sticla și două 
scaune. Atelierul se afla în încăperea din spate. 

— Ce doriţi? 

Tornea îi întinse bonul. 

— Pot să ridic asta? 

— Îmi daţi voie? Omul luă hiîrtia, o parcurse şi 
spuse pe neaşteptate: 

— Cum se simte domnişoara? E mai bine? 

— Dumneata știai că... 

— Normal, dacă la noi i s-a (ăcut rău. 

— Atci, în acest atelier? 

— Nu v-a povestit? Acum zece zile, domnișoara 

a intrat și m-a întrebat dacă pot să-i repar încuie- 
toarea unui lănţișor de aur. Mi l-a arătat. De lân- 
țișor atîrna o piatră curioasă, un cub destul de mă- 
rişor de culoare albastră. Am preluat comanda, iar 
dumneaei mai ţinea bijuteria în mînă, admirind-o 
cînd i s-a făcut rău. S-a schimbat la faţă, a înce- 
put să înșire cuvinte fără legătură, aşa cum fac co- 
piii cind se joacă. 

— Și pe urmă? Ce s-a întîmplat pe urma? 

— Mă cam zăpăcisem. Am vrut să fug după un 
doctor, dar mi-a fost teamă s-o las singură. Atunci 
am oprit un taxi, am dat șoferului adresa — mi-o 
spusese ca s-o trec pe bon — şi l-am rugat s-o con- 
ducă pînă la ușa apartamentului. N-am făcut bine? 

Tornea îl asigură că procedase foarte corect și îi 
mulţumi. 

— Poţi să-mi dai acum lănţişorul ? întrebă agitat. 

— Desigur, domnule! E reparat. Poftim! Sem- 
naţi aici de primire și vă rog să-i transmiteți dom- 
nişoarei multă sănătate. 

Inima lui 'Lornea se oprise din bătăi. Intinse mîna. 
Degetele sale cuprinseră cubul. Ceasul din spatele 
tejghelii arăta patru și jumătate. 

La cinci fără un sfert intră în garsoniera sa și 
căzu extenuat în fotoliul Voltaire, care aparținuse 
cîndva bunicului din partea mamei. Piatra era aşa 
cum 0 descriseseră cei ce avuseseră prilejul s-o vadă: 
cubică, albastră, cu luciu metalic și cu sclipiri cri- 
staline. O cîntări în palmă. Avea pentru mărimea 
ei o greutate considerabilă, ca a plumbului sau chiar 
mai mare. Compactă, cu suprafeţele netede, părea 
un monolit cu aceeași structură în interior ca și în 
exterior. 

În timp ce o cerceta, întorcînd-o pe o parte și pe 
alta, îşi consultă ceasul brățară. Cinci fără cinci! 
Nu-i venea să creadă că din acest obiect inofensiv 
putea emana o forţă capabilă să tulbure mintea. Și 
totuşi, avîndu-l asupra lor, patru oameni contracta- 
seră o boală psihică pe care ştiinţa nu ştia s-o ex- 
plice şi nici s-o lecuiască. Cum se manifesta influ- 
enţa lui nocivă? Printr-o radiaţie de tip radioac- 
tiv? Prin expulzarea unei substanţe care, în con- 
tact cu pielea... sau pur şi simplu prin efectul vizual 
al acestei stranii licăriri ? 

Tornea aștepta. Tensiunea, în continuă creştere, 
atinse punctul culminant. Trupul i se zgudui ca la 
o criză de malarie. Dinţii îi clănţăneau, ochii aţin- 
tiți asupra cubului se măriseră și ultima picătură 
de sînge părea să i se fi scurs din vine. 

Bătrîna pendulă de deasupra scrinului hirîi pre- 
lung şi porni să sune. Pe cadranul cu cifre romane, 
limbile arătau ora cinci. În același moment, docto- 
rul simţi un fel de toropeală. O puse, la început, pe 
seama ostenelii și se forţă s-o biruie. Nu reuşi. 


O nesură compactă îi învălui creierul, aidoma unei 
pisle groase. Trebuia să facă ceva, să se apere, să 
înfrîngă puterea invizibilă care căuta să pună stă- 
pînire pe el. 

Instinctul de conservare îl somă să zvirle piatra, 
dar muschii nu-l mai ascultau. Cu un efort suprem. 
izbuti să desfacă degetele. Zarul albastru se rostogoli 
pe podea si se opri lingă trandafirul din miilocul 
covorului. Pe loc ceața se destrămă și Tornea își re- 
dobidi luciditatea. 


__Rămase în fotoliu încă multă vreme. Momentele 
de spaimă trecuseră, dar nu și efectele secundare, 

un fel de paralizie a corzilor vocale şi a membre- 
lor. Pe la cinci şi jumătate, în slirșit, se sculă și 
se apropie, clătinîndu-se, de piatră. Se aplecă şi 
o atinse cu virful degetului. Nu se întîmplă ninuic. 
Devenise din nou inofensivă. 


LONDRA 


Ajunsă la Londra, Diana Todd îi scrisese doam- 
pei Perry, anunţînd-o că-și considera misiunea înche- 
lată. Presa de scandal găsise subiecie noi, și peri- 
colul ca ea să se preocupe de cazul expluratoruiui 
trecuse. În ultima săptămînă — i-o confirmase vale- 
tul — nici un reporter nu mai dăduse tircoale casei 
şi nimeni nu pusese întrebări indiscreie în legă» 
tură cu sir Michel. | 

Îl anunţase apoi pe tatăl ei că va lipsi două-trei 
zile de la birou și rămăsese acasă, ca să se odih- 
nească și să aștepte vești de la Tornea. La 18 octom- 
brie, primi o scrisoare de aproape zece pagini. Radu 
îi relata cele petrecute și încheia : 

„Din piatră emană un fluid care provoacă pier- 
derea aproape instantanee a memoriei. Dar fluidul 
nu se manifestă, cum s-ar fi putut crede, continuu, 
ci din zece în zece zile, fix la cinci după-amiază, 
ora Bucureștiului. În restul timpului e inofensivă. 
Dacă nu eram avertizat o păţeam ca și ceilalţi care 
au avut-o asupra lor în momentul fatal. O vom su- 
pune unor analize, deși nu prea înui fac iluzii. Dacă 
cineva ar cuteza să se opună, printr-un puternic 
efort de voinţă, efectului acestui „fluid al uitării“, 
dacă ar angaja o luptă cu vrăjmașul necunoscut, 
poate că ar avea o revelaţie. Aștept însă rezulta- 
tele analizelor. Pînă atunci, nu întreprind nimic“, 


308 


Diana reciti ultimele rînduri, din ce în ce mai 
neliniştită. Retrăia ceasurile din avion, despărţirea, 
care pentru ea fusese mult mai dificilă decît își 
închipuise și decit îi putuse mărturisi. Se găsea 
într-o dilemă din care se întrezărea o singură ieşire : 
însănătoșirea Valentinei Proca. Radu căuta s-o ob- 
țină cu orice preţ. Nu cra totuşi riscul prea mare? 
N-ar fi trebuit să intervină, să-l împiedice? N-o 
ştia ! Se simţea îndemnată să stea de vorbă cu 
cineva, sa se stlătuiască? Cu cine? Nimeni, abso- 
[ut nimeni n-o putea ajuta. 

Dezvrientată, se apucă să evoce întîmplări din 
viaţă care solicitaseră luarea unei decizii energice şi 
fără echivoc. Se descurcase întotdeauna, mulțumită 
inteligenței, curajului şi unui  discernămînt să- 
nătos. De data asta însă era dezarmată: nu-i venea 
nici o idee! 


BUCUREŞTI 


Cele zece zile trecură cu o încetineală exasperantă. 
Tornea se ducea la spital, își vedea conştiincios de 
pacienții săi, dar număra orele. Le număra, deși 
încă mai ezita să se supună în mod deliberat ac- 
ţiunii pietrei albastre. Nehotărirea se datora mai 
ales vizitelor pe care le făcuse Valentine: și lui 
Bucur, impresiei zguduitoare lăsată de starea aces- 
tora. Se jucau prin parc cu gemenii de cinci ani 
ai bucătăresei, se luau la harța pentru o trotinetă, 
pentru o minge sau pur și simplu fără motiv. Apoi 
se împăcau și se așezau pe o bancă, împărtășindu-și 
secrete, strimbîndu-se şi rizînd pînă la lacrimi mi- 
nute în șir, 

O dată se întîlni cu părinţii Valentinei. Mama, 
căreia nu-i fusese niciodată simpatic, îl ignoră, tre- 
cînd pe lîngă el ca pe lîngă un străin. Bătrinul Proca 
în schimb i se alătură, sprijinindu-se de braţul său. 
Pungile de sub ochi, mersul greoi, spinarea îndoită 
vădeau că primise o grea lovitură. Își iubea unica 
fiică cu dragoste exagerată, iertîndu-i şi supără: 
rile pe care i le pricinuise, și indiferența cu care-l 
tratase. Întrebă : 

— Ce o să se întîmple, Radule? 

Acesta îl asigură, ca să-i ridice moralul, că erau 
"speranţe. 

— Ştiu că nu-i adevărat! Şi după o pauză: Dacă 
al fi avut mai multă grijă de ea... De ce n-ai avut 
grijă de ea? 

Tornea recepţionă reproșul, lăsîndu-l fără replică. 
Chiar dacă ar fi încercat să-i explice, Proca n-ar fi 
priceput. 

— N-o să se facă bine niciodată? 

După un răspuns de circumstanţă, Tornea îl con- 
duse la poartă. 

Scrisoarea trimisă Dianei rămase fără răspuns, 
ceea ce îi spori neliniștea, ca de altfel și rezultatele 
analizelor. Buletinul specifica structura metalo-cris- 
talină a cubului albastru, menţionînd însă că putea 
fi vorba şi de o carcasă cu un conţinut oarecare. 
Dar suprafaţa, de o excepţională duritate, nu lăsa 
să pătrundă nici razele Roentgen, nici radiaţiile radio- 
active și nici ultrasunetele. Toate celelalte metode 
de investigare se dovediră și ele ineficiente, iar o 
deschidere forțată fusese considerată neavenită. 

În seara de douăzeci și cinci octombrie. 'Tornea 
încă nu știa ce va întreprinde a doua zi. Îşi tre- 

cuse timpul fumînd, bînd cafea după cafea şi uitîn- 
du-se la piatra găsita de Michel Perry la poalele mun- 
telui Makalu. Pe la unu se dezbrăcă și se așeză pe 
pat, cu spatele rezemat de perete, cu genunchii strînşi 
la piept. La două şi jumătate înţepenise. Se lungi, 
trase pătura și încercă să citească un roman poliţist. 
La trei fără ceva, cartea îi căzu din mînă. 

Se trezi pe la nouă. Stinse veioza, deschise fereas- 
tra pentru a primeni acrul îmbicsit de tutun şi 
aruncă mucurile în toaletă. După ce făcu un duș, îi 
telefonă lui Vasiliu, anunţindu-l că nu vine la spital. 

— Ce-i cu tine? Eşti bolnav? 

Nu spuse nici da nici nu. Îl rugă doar să-l sune 
la cinci şi un sfert și, la nevoie, să se repeadă pînă 
la el. 

— Ce înseamnă „la nevoie“? 

— Ai să vezi! 

Vasiliu se obişnuise cu trăsnelile prietenului. O 
acceptă şi pe aceasta, făgăduindu-i să-i facă pe 
plac, deși intenţiile acestuia îi erau cu desăvirșire 
nebuloase. 


Decizia definitivă Tornea o luă abia cu o oră 
inaintea termenului fatidic. Nu intervenise nimic 
deosebit. Chibzuise doar la viaţa lui de pînă atunci, la 
eșecul idilei cu Valy, la Diana şi la speranţele pe 
care şi le făcuse. Se mai gîndise la cei ce-și pier- 
duseră memoria dintr-un bizar joc al întîmplării, 
la obligațiile pe care şi le asumase optînd pentru 
profesiunea de medic, la cei care, în numele ade- 
vărului și al științei, aleseseră fără preget calea 
autoexperienţei. 

Se bărbieri, îşi puse o cămașă proaspătă, o cra- 
vată nou-nouţă și costumul cel mai bun. Apoi se 

instală în fotoliul din colţul odâii, cu giuvaerul în 
palma deschisă. Nu-i mai era teamă şi nici tensi- 
unea nervoasă nu mai puse stăpînire pe el, ca în 
urmă cu zece zile. Se miră singur de calmul său, de 
capacitatea sa de a raţiona la rece, aidoma specta- 
torului, asupra celor ce aveau să urmeze. 

La cinci — pendula astmatică abia tăcuse — ace- 
caşi perdea invizibilă începu să se lase, izolîndu-l 
de lumea înconjurătoare. Obiectele din cameră îşi 
pierdură contururile, zgomotele străzii urcară estom- 
pate pînă la el, lumina, pînă atunci albă cu nuanţe 
portocalii, se prefăcu într-un amurg violaceu. 

Pregătit pentru înfruntarea forţei care, treptat- 
treptat, îl învăluia, Tornea acţionă. Concentrîndu-și 
voinţa, pe care şi-o câlise în anii de practicare a 
exerciţiilor yoga și a hipnozei, i se opuse. 

„Nu vreau ! Nu vreau! Nu vreau !“ 

Fără succes! Ceaţa devenea mai compactă, mai 
apăsătoare. Își mări efortul. Unghiile pătrunseră în 
carne, dinţii i se încleştară. 

„Nu vreau să uit! Nu vreau! Nu vreau! Trebuie 
să rămîn lucid! Trebuie! Trebuie! Trebuie !* Ros- 
tise ultimele cuvinte cu glas tare. 

Se mai simţea în stare să se lepede de piatra 
albastră. Era gata s-o lase să cadă, cînd i se păru 
că fluidul slăbește. Renunţă și, într-o epuizantă 
crispare, se apără contraatacînd : 

„Nu-mi voi pierde memoria! Nu-mi... voi... pier- 
de... memoria ! Nu vreau!“ 

Puterea adversă, derutată probabil de această ne- 
așteptată rezistenţă, pierdea teren. 'Tornea ridică 
pleoapele, fixă o vază de cristal și-și aminti, jubi- 
lînd, că o primise în dar, de ziua lui, de la sora- 

șefă. Clipa de nsatenţie avea să-l coste scump. Pro- 
fitind de ea, voinţa vrăjmașă îl cotropi cu o negură 
și mai densă, care-i pătrunse printre circumvoluţi- 
unile creierului aidoma unui lichid uleios. 

Își mușcă buzele pînă la sînge. Trupul îi se cu- 
tremură ca biciuit de șocuri electrice. Faţa deveni 
pămîntie și broboane de sudoare i se prelinseră peste 
obraji. 

— Nu! Nu! Nu! murmură crezînd că strigă. 

Ajunse la capătul puterilor. Îşi dădu seama că 
era prea slab, că forţa cealaltă, covirşitoare, îl adu- 
sesc la un pas de înfrîngere. Iotuși nu se dădu 
bătut. O ultimă, supremă sforțare, ca a alergatorului 
în preajma finișului! O concentrare care-l secătui 
de ultimul strop de sînge, de ultima rămășiță de 
oxigen din plămîni. Urlă : 

— Nu! N-ai să reușeşti! N-ai să reușești! 

Obiectele din cameră reapărură clare, scăldate 
în aureola arămie a după-amiezii de octombrie. Tor- 
nea miji ochii. Reușise oare? Scăpase din încleșta- 
rea de menghine a adversarului? Nu-i venea să 
creadă. Vru să se ridice, cînd cineva îl întrebă: 

— De ce te opui? 

Era singur în odaie. Nu vorbise nimeni și totuşi... 

Noua tactică a adversarului îl ului, dar îl şi făcu 
să zimbească. Piatra era deci capabilă să provoace, 
pe lîngă amnezii, și halucinaţii. 

— De ce te opui? întrebă fără glas obiectul din 
palma lui, înviorat de scînteieri mai intense. De ce 
nu accepţi această experienţă ? 

— Experienţă ? întrebă, fără să vrea, cu glas tare. 

— Desigur! Ce altceva? O întreprindem a cin- 

cea oară și a cincea oară dăm greș. E exasperant! 

Tornea se antrenă în această conversaţie, fără să 
mai încerce să-i determine natura. 

— Cine sînteţi „voi“ ? 

— Credeam că puteţi înţelege, că vă aflaţi într-un 
stadiu care nu necesită explicaţii. Ne-am înșelat?. 

— Probabil! Cine sinteţi voi? mai întrebă o 
data. 

— Fiinţe raţionale de pe o planetă, a cărei nume 
nu-ţi va spune nimic. Dar voi? 

— Tot fiinţe raţionale, așa cel puţin sper. Expe- 
riența ce rol are? 

— Activăm în cadrul Centrului de cercetări bio- 
spaţiale. Încercăm să depistăm alte civilizaţii. Acum 
te-ai lămurit ? 

Discuţia cu extraterestrul devenea amuzantă. 

— Mă îndoiesc că te pot scuti de explicaţii mai 
ample, spuse Tornea. Trebuie să aflu ce-i cu piatra 
asta, de ce și-au pierdut memoria „cobaii“ voștri 
și, mai ales, ce se poate face ca să și-o redobîn- 
dească. După aceea îţi voi expune punctul meu de 
vedere. 

— Bine, veni replica interlocutorului invizibil, cu 
toate că voi avea greutăţi cu sectorul administrativ, 
pentru depășirea duratei de transmisie. Piatra, cum 
o numești, este de fapt telepsihoinvestigatorul con- 
ceput, după îndelungate cercetari, de tehnicienii noş- 
tri. El este trimis cu ajutorul unor sonde spaţiale 
teleghidate către corpurile cerești pe care astronomii 
presupun existența unei vieți evoluate, a unei civi- 
lizaţii. După această primă etapă, așteptăm stabili- 
rea contactului. 

— Cînd o găseşte cineva? 

— Da, cînd o găseşte cineva și o păstrează. Asta 
implică, fireşte, înțelegerea cît de cît a intenţiilor 
noastre. O civilizaţie incipientă, rudimentară, e de- 
sigur incapabilă să angajeze un dialog prin psiho- 
unde, să răspundă solicitărilor noastre. 


— De vreme ce noi nu v-am înţeies intenţiile, 
de ce aţi insistat? 

— Fiindcă nu eram încă convinși. Ni se părea 
că reprezentaţi totuşi niște prezumptivi parteneri de 
dialog. 

— De fapt, ce voiaţi să aflaţi ? 

— Stadiul culturii, nivelul științei și al tehnicii, 
calităţile voastre morale, etica voastră... Investigația 
se întinde pe o perioadă de zece zile și se referă 
la anii acumulărilor organizate, ai dezvoltării diri- 
jate a intelectului și ai creșterii bagajului de cunoş- 
tinţe. Ce s-o fi întîmplat cu subiectele rămîne pentru 
noi un mister. Îndată ce contactam un individ, el 
se lepăda de telepsihoinvestigator, și acesta apărea, la 
următoarea ședință — cea de deconectare — la alt- 
cineva. 

— De ce-și pierdeau memoria ? 

— Nu şi-o pierdeau! Fa se bloca doar! Înţelege 
că pentru a fi analizată, memoria trebuie izolată 
de orice influență externă, de orice perturbare prin 
recepționarea unor impresii proaspete. Ca un pre- 
parat pe care, pentru a-l studia la microscop, îl 
închizi între lamele. Dacă indivizii păstrau la ei 
investigatorul, după scurgerea perioadei de zece zile, 
ar fi revenit la starea normală, fără nici o reper- 
cusiune asupra sănătății. Singura pierdere pentru 
ei ar fi fost incapacitatea vremelnică de a-și în- 
cărca memeria cu noi informaţii, ceea ce, după 

părerea noastră, nu-i chiar atit de grav. Dimpo- 
trivă, repausul temporar sporeşte capacitatea cere- 
brală. 


— Aşadar, absenţa pietrei albastre a provocat 
de fapt amnezia? Dacă le-o restituim bolnavilor, 
ei îşi vor recăpăta memoria ? 

— Cu certitudine! Din zece în zece zile! 

— Atuna e bine! Te-aş mai întreba ceva, prie- 
tene din depărtări: cum arată planeta voastră, cum 
arătați voi, cum trăiţi, cu ce vă ocupați, şi... și 
dacă în puţinele momente care v-au stat la dispo- 
ziție, v-aţi putut forma o părere despre noi? 

Interlocutorul păru încurcat. 

— N-avem timp, acum, pentru explicaţii mai 
ample. lar în privinţa voastră, prefer să mă abţin. 

Tornea se simţi lezat. 

— Ce aţi putut afla în cele cîteva secunde? O ni- 
mica toată. În zece zile v-aţi fi format cu totul altă 
imagine. 

— De acord! Dar dacă nu sîntem lăsaţi? Și tu 
te-ai opus cu atîta înverșunare, încît mă doare 
capul şi-acum. Ştii ce? Acceptă de bună voie! N-o 
să-ţi pară rău! 

— Nici nu-mi trece prin minte. 

— De ce? Ţi-e frică? N-ai încredere în noi? 
Uite, pe cuvînt de onoare că peste zece zile... dumi- 
nică la ora cinci... 

— Să mă mai gîndesc! 

— Bine, gîndeşte-te! Dar nu mai mult de un 
minut, că ni se suspendă energia. 

Tornea se hotărise dinainte, dar abia după scur- 
gerea celor șaizeci de secunde își dădu consimţă- 
mântul. Celălalt jubilă. 

— Felicitările mele! Eşti ur tip simpatic, cel mai 
simpatic cintre toţi. Ștunţa îţi va [i proiund recu- 
noscătoaie. Acum, punc aparatul bine, ca să nu ţi-l 
ia cineva... după aceea, şi stai liniştit. Pe duminică, 
la ora cinci! | 

Doctorul își atîsnă lănţişori! de gît, sub cămașă, 
ca pe-o amuletă, se destinse și închise ochii. Cînd îi 
deschise, privirea îi căzu asupra unei vuze de flori, 
pe care în mod sigur, n-o mai văzuse înainte. De 
altfel, era acum preocupat de ua singur lucru: de 
praştia pe care o rătăcise undeva ! 

Se sculă și începu s-o caute sub pat, printre căr- 
țile din vitrină, în scrinul cu amintiri. Îl întrerupse 
țîrtitul telefonului. Ridică receptorul. 

— Aici casa Tornea. Cu cine doriţi să vorbiţi? 

— Radule, tu eşti? întrebă doctorul Vasiliu dela 
capătul celălalt al firului. 

— Aici Răducu. Lăticu nu-i acasă. Tu cine eşti? 

Vasiliu intră în panică. 

— Radule, te pomeneşti că... 

— Mi-a luat cineva praştia ! Dacă-l prind, îi trag 
o mamă de bătaie, să mă ţină minte. 

Prietenul se dumiri. Gifii : 

— Stai cuminte ! Nu te duce nicăieri. Vin la tine 
ca s-o căutăm împreună. 

Tornea puse receptorul în furcă. Începu să alerge 
prin odaie făcînd ca trenul. Cînd dădu de cuțitul 
pentru tăiat hîrtie, se apucă să zgîrie peretele. 


Scrisoarea lui Radu rămăsese fără răspuns din 
simplul motiv că Diana se hotărîse să plece la Bucu- 
rești. Socotea intenţia lui de a se expune influenţei 
cubului albastru o mare şi probabil ireparabilă im- 

prudenţă. Nu-şi părăsi locuinţa, pretextînd ba că 
are o lucrare urgentă, ba că e gripată. Toată săp- 
tămina stătu ca pe ghimpi; aducea argumente, le 
combătea, născocea altele ca să le părăsească şi pe 
acestea. În dimineaţa de douăzeci şi patru octom- 
brie ceru v convorbire internaţională pe care o con- 
tramandă înainte de a căpăta legătura. În seara 
aceleiași zile se sui în micul ei Morris şi porni 
către biroul societății de transporturi aeriene din 
Trafalgar Square unde reţinu un bilet. În douăzeci 
și cinci dimineaţa îl anulă. Pe la prînz stătea în faţa 
ghişeului de la aeroport, certindu-se cu funcţionara 
pentru un loc la avionul de Paris, care avea legă- 
tură cu Bucureştiul. Îl obţinu după multe insistenţe, 
mulțumită legitimaţiei de la „,lodd, Todd şi suc- 
cesorii — detectivi particulari“. Avu însă ghinion. 
Din pricina situaţiei atmosferice, orarul de zbor se 
dădu peste cap, avionul decolă cu întîrziere și 
ajunse la Orly după plecarea celui de București. De 
aceea sosi la Otopeni mult după ora patru, și cînd 
sună la ușa lui lornea trecuse de cinci. 

Îndată ce-l zări, se îngrozi. Ţinea în mînă un 
coup-papier şi se hlizea la ea, strîimbîndu-se. 

— Ce viei? o întrebă Tornea. Tu mi-ai furat 
praștia ? 

Ce să-i răspundă? Expresia naivă, ingenuitatea 
copilăroasă suprapusă trăsăturilor mature, bărbă- 
tești, o dezarmară. Deși convinsă de zădărnicia în- 
cercării, întrebă : 

— Nu mă recunoşti, Radule ? Sînt eu, Diana! 

O măsură bănuitor, scărpinîndu-se cu vîrful cuţi- 
tului la ceafă. 

— Diana ? Nu ştiu... parcă te-am mai văzut. Eşti 

o puștoaică simpatică, dar, dacă mi-ai luat praştia, 
tot te bat. Hai, dă-mi-o înapoi! 

Îl împinse la o parte şi intra. Tornea se învirtea 
în jurul ci. 

— Ce faci? Cauţi ceva? 

— Praștia! Nu ţi-am luat-o eu. Desigur ca ai 
pus-o undeva. 

N-o contrazisc. 

— leri am jucat fotbal cu Nicu şi cu Gigel şi am 
pierdut bascul cel nou și mămica m-a certat. Şi 
pe urmă... pe urmă l-am găsit după sobă... hahaha! 


Diana căuta cubul albastru. Trebuia să fie prin 
apropiere. Îl iscodi : 

— Radule, n-ai văzut lănțişorul meu de aur, cel 
cu o piatră mare, scînteietoare ? 

Se închise brusc într-o găoace și o privi prudent 
printre gene. 

— Nu știu! 

— Încearcă să-ți aminteşti: o piatră așa... ca un 
zar, albastră. 

— Nu știu! Lasă-mă-n pace! Duse inconştient 
mina la piept. 

Gestul nu-i scăpă Dianei. Îl cuprinse după umeri. 

— Nu fi băiat rău! Arată-mi-o! Vreau s-o văd! 

— Dar nu mi-o iei? i-o arăt fiindcă ești fru- 
muşică și nu te răstești la mine ca Lincuţa care e 
o proastă. Își deschide nasturii de la cămașă. Diana 
apucă piatra şi, brusc, i-o smulse. 

Așteptindu-se la o reacţie violentă, se retrase fă- 
cînd din masă o barieră. Lornea vru să se repeadă 
după ea, dar renunţă, rămînînd ţeapăn, cu picioa- 
rele proțăpite, cu braţele atîrnînd neputincioase de-a 
lungul trupului. 

Faţa, și așa de o paloare bolnăvicivasă, îi deve- 
nise cenușie. Ochii larg deschişi priveau prin ca 
ca prin sticla. Murmură abia mișcindu-şi buzele : 

— Duminica la cinci cînd va veni glasul... 

Diana nu pricepu. 

— Ce-ai spus? 

Îl auzi repetînd, mai clar, straniile cuvinte: 

— Duminică la cinci, cînd va veni glasul. 

Cînd doctorul Vasiliu pătiirnse val-viriej în gar- 
sonieră, îi găsi aşezaţi unul lingă altul, ţinîndu-se de 
mâini. 


Zilele se tîrau, fără să aducă vreo schimbare. 
Vremea se răcise. Peste noapte, acoperișurile caselor 
îmbrăcaseră haină albă de promoroacă, și din cînd 
în cînd, norii plumburii se scuturau, lăsînd să cadă 
fulgi mari și umezi. Mirosea a iarnă, a zăpadă şi 
a cetină de brad. Oamenii, cînd n-aveau treabă, pre- 
ferau să rămînă acasă, la căldură, în loc să hoină- 
rească pe străzile lunecoase, sub mușcătura crivă- 
ţului. 

Nu şi Diana. Cînd pleca de la spital, de lingă 
Tornea, încerca să-și găsească liniștea colindind car- 
tierele mârginașe cu copaci dezgoliţi şi cu trecători 
rari. Umbla de una singură, cu mîinile viîrite în 
buzunarele pardesiului, înfiorîndu-se la atingerea 
cristalelor de zăpadă care îi se topeau pe ohraji. 

Continua să rămînă în București din pură încă- 
pâţinare, în ciuda faptului că Vasiliu și colegii lui, 
care se ocupau de cazul lui Lornea, nu-i lăsaseră nici 
o speranţă. Starea lui se identificase cu cea a Valen- 
tinei Proca şi a pilotului, cu ușoare fluctuații în 
bine sau în rău, dar fără perspectiva unei amelio- 
rări. Specialiştii încercasera tot soiul de tratamente, 

de la şocuri electrice și pînă la hipnoză, supuseră 
cubul albastru unei alte serii de analize şi se decla- 
raseră în cele din urmă neputincioşi. Totuşi fata 
refuză să plece. Ceruse piatra şi cînd stătea acasă 
— se instalase în apartamentul lui Radu — o fixa 
ore în șir, așteptîind ca ea să-și dezvăluie singură 
secretul. 

În patru noiembrie fu chemată la spital. Vasiliu 
o conduse în cabinetul său şi o invită să ia loc. 

— Ceva nou, doctore? 

— Din păcate o uşoară înrăutățire. 

— La tou tre? 

— Numai la Radu. Noaptea asta n-a dormit. Re- 
fuză mîncarea și nici nu se mai uită la jucării. 
Trenul electric, care pînă ieri îl pasiona, îl lasă 
indiferent. 

— Pot să-l văd? 

— Chiar te rog. Mă interesează cum se va com- 
porta în prezenţa dumitale. 

În odăiţa prietenoasă, cu perdele albe la ferestre, 
Tornea se plimba preocupat, cu mîinile la spate. 

— Radule, cum te simţi? 

Apariţia Dianei, deși n-o recunoscu, îl făcu să se 
insenineze. Fruntea i se descreţi și un surîs imper- 
ceptibil îi flutură pe buze. Înviorarea fu însă de 
scurtă durată. Redeveni posomoriît. Își continuă pre- 
umblarea cu pași nesiguri, dezordonaţi, mormăind 
ceva de neînțeles. 

— Ce spune? 

— Mereu aceleași cuvinte! o lămuri Vasiliu. 
„Duminică la cinci, cînd va veni glasul“. M-a 
năucit |... 

— Miine e duminică ! 

— Da, mîine! 

— Poate încearcă să ne avertizeze? Poate vrea 
să ne atragă atenţia să ne ferim mîine, la cinci, 
de piatra albastră ? 

— Posibil! Dar ce înseamnă „cînd va veni gla- 
sul” ? Te pomenești că în momentul declanșării 
amneziei, persoanele în cauză aud o voce. 

— Mai c-aș încerca ! zise Diana. 

Vasiliu se burzului. 

— Doar asta ne-ar lipsi! Parcă nu-s destui, 
pină acum. le-aș ruga, domnişoară, să nu faci 
prostii. Nu te atinge de piatră! Mai bine pleacă 
de-acasă. Pe cuvînt că nu m-aș încumeta să stau 
cu ea în cameră, mîine la cinci. 

Diana îi făgădui să fie prudentă și își luă rămas 
bun. 

A doua zi fu din nou chemată la doctorul Vasiliu. 

— Domnișoară Todd, avem necazuri ! 

— Ce-i cu Radu? | 

— A dispărut! Dis-de-dimineaţă, sora nu l-a mai 
găsit în cameră. A șterpelit fulgarinul doctorului 
Abageriu și probabil că a sărit gardul. Dacă apare 
cumva, anunță-mă. 

— O să răcească! se îngrijoră Diana. Măcar de 
ar fi luat o haină mai călduroasă. 


Tornea fugise de la spital, ascultînd de un îndemn 
a] subconştientului. Tot subconștientul, laolaltă cu 
reflexele formate în decursu! anilor, îl conduseraă la 
garsoniera sa din Piaţa Palatului. Nu se folosi de 
ascensor, ci urcă scara de serviciu pînă la ultimul 
etaj. Diana plecase îndată după convorbirea cu 
Vasiliu să-l caute, aşa că uşa era încuiată și la zbir- 
nîitul soneriei nu răspundea nimeni. Un timp, se 
învîrti pe palier, fără să dea ochi cu cineva, apoi 

îl doboriră oboseala şi somnul. Sui cele cîteva trepte 
pînă la boxele uscătoriilor, așternu fulgarinul pe jos 
şi se aşeză pe el, rezemat de perete. Acesta emana 
o căldură plăcută, ca a sobelor cu lemne din casele 
bătrîneşti. Cu genunchii adunaţi la piept, cu capul 
culcat pe brațe, dormi pînă spre ora prînzului. 

Cînd se trezi, ochii lipiţi de somn confundară se- 
miîntunericul cu înserarea. În mintea-i înceţoşată se 
aprinse un semnal de alarmă. Mirîind, repetă enig- 
matica frază „duminică la ora cinci, cînd va veni 
glasul...“ și se repezi în josul scării. Degetul i se 
înfipse în sonerie, apăsînd butonul pînă la fund, în 
timp ce stînga, punea la grea încercare rezistenţa 
tăbliei de lemn. 

Înainte de a deschide, Diana se uită prin vizor. 
Fața descompusă, privirile rătăcite, petele roșii de 
pe obrajii de ceară o puseră în gardă. Se întoarse 
în odaie, luă cubul albastru şi-l ascunse în dosul 
cărților din vitrină. Abia după aceea îl lăsă să intre. 

Tornea, cum o zări, se îmblinzi. O luă de mînă 
şi o îndemnă să se așeze. Se instală la picioarele ei, 
pe vechiul covor cu trandafiri roșii şi nu spuse 
NIMIC. 

— Mă recunoști, Radule? întrebă doar ca să 
spargă tăcerea. 

— Cum să nu te recunosc? Tu eşti fetiţa aceea... 
Deodată chipul i se umbri, ca la trecerea unui nor. 
Duminică la cinci... Nu-i aşa că acum e dumi- 
nică ? 

— Da! Și ce-i cu asta, Radule? Ce se va în- 
tîmpla duminică la cinci ? 

— Va veni glasul, spuse stereotip. 

— Care glas? Al cui? 

— Nu ştiu! Duminică la cinci, cînd va veni gla- 

sul... Se ridică brusc. Se apucă să alerge prin cameră 
şi să caute febril. Lrăgea sertarele, scotocind prin 
ele, smulgea hainele din dulap, risipindu-le pe jos, 
arunca din scrin scoicile, monedele, fotografiile... 

Urmărea totodată din ce în ce mai speriat, acele 
de pe cadranul cu cifre romane. 

— Ce cauţi ? Spune-mi ce cauţi? 

Uitase de ea. Se comporta ca şi cînd ar fi fost 
singur. Orbecaia de la o mobilă la alta, călcînd 
peste lucruri. răsturnînd scaune și lovindu-se făra 
s-o simtă. Repeta într-una: „Duminică la cinci“ 
Și privea pendula. 

Dianei nu-i fu greu să înţeleagă că-l preocupă 
regăsirea pietrei. În momentul pierderii memoriei 
i se cuibărise probabil într-un ungher al creierului 
amintirea vagă, nebuloasă, a acestui obiect. Se stră- 
duia să recapete ceea ce îi fusese luat. 

Ora fatală se apropia vertiginos. Din ce în ce mai 
nesigură, fata cumpăni dacă să scoată cubul din as- 
cunzătoare și să i-l restituie. Nu se hotărî. Poate că 
instinctul după care se ghida Tornea cuprins de pa- 
nică nu trebuia nesocotit. Se temea de o agravare a 
bolii, tremura pentru viaţa celui pe care-l îndrăgise. 

Își aminti de promisiunea făcută lui Vasiliu. Să-l 
cheme și să-l întrebe cum să iasă din această dilemă. 
iată singura soluţie ! Formă numărul spitalului, fără 
ca Tornea să se sinchisească sau măcar să-și dea 
seama. Scotea cărţile din raftu! de sus a! vitrinei şi 
le lăsa să cadă pe parchet. 

Numărul spitalului era ocupat. Fata încercă fără 
răgaz, crispată, cu ochii la arătătoarele ceasornicului. 
Încă o dată şi încă o dată. Mereu aceeaşi succesiune 
de sunete prelungi în locul zbîrnîitului soneriei. 
Dinspre pendulă se auzi cunoscuta uruială, urmată 


324 


de o prima bătaie răgușită. Diana lăsă să cadă re- 
ceptorul. Tornea încremenise cu ochii la cadran. 

Nu se întîmplă nimic! Arătătorul cel mare depă- 
şise cifra XII și se tîra lent mai departe. Deodată, 
in vitrină, o slabă scînteiere însoţită de un zumzet ca 
al unui roi de albine! Lumina se intensifică, modi- 
ficîndu-şi culoarea din albastru în verde, în galben 
și apoi în portocaliu ; zgomotul se preschimbă și el 
într-un șir de semnale puternice, intermitente, me- 
nite să atragă atenţia asupra obiectului din spatele 
cărților. 

Tornea se apropie încet, cu un aer nedumerit, dar 
surizînd fericit. Întinse mîna și îndepaărtă tomurile 
groase ale unui tratat de anatomie. Cînd se întoarse 
spre Diana avea în căușul palmei piatra albastră 
prinsă de lănţișorul de aur. 

Se așeză, sub privirile înfricoșate ale fetei care nu 
îndrăznea să clipească. şi se antrenă într-un straniu 
dialog cu un interlocutor invizibil. 


— lartă-mă, n-a fost vina mea! 

Și după o aşteptare prelungită. 

— Probabil mi-au luat-o. 

Tornea căuta să se justifice, să convingă pe cineva, 
care-i făcea reproşuri. 

Interlocutorul, pe care Diana nu-l putea auzi, se 
plîngea dezamăgit : 


— Nici această experienţă n-a fost concludentă. 
Sîntem urmăriţi de ghinion! Am scos cîte ceva de 
la tine, dar infinit mai puţin decît s-ar fi cuvenit, 
ținînd seama de eforturile depuse. 


Diana nu înregistra replica, ci doar răspunsul lui 


Radu. 

— Poate că sistemul e deficitar ? Poate că ar fi 
cazul să-i aduceţi îmbunătăţiri ? 

— Mă tem că o să elimine din plan întreaga temă 
de cercetare. Nu-ţi poţi închipui cît a costat sem- 
nalizarea optică şi acustică de adineauri. O avere! 
Energia electrică e scumpă și la o singură emisie-re- 
cepţie se descarcă mii de acumulatoare. 

— Îmi pare rău, dar n-am nici o vină. 

— Ba da! Erai dator să te izolezi, să eviţi să ţi 
se ia telepsihoinvestigatorul. Ascultă, eşti dispus să 
repeți experienţa ? 

— Cu o condiţie: să deblocaţi în prealabil memo- 
ria celorlalți. 

Diana "Todd se apropiase și-l fixa ca pe o arătare. 

Conversa degajat într-un limbaj de om matur și 
nicidecum în cel al preşcolarului, doar că n-avea par- 
tener. Piatra albastră preschimbase de bună seamă 
amnezia în demenţă. lornea îi zimbi, îi făcu com- 
plice cu ochiul şi se concentră pentru a sesiza răs- 
punsul interlocutorului. 

Acesta se tingui : 

— Vai de mine! Alte cheltuieli! Din pricina ta 
o să fiu destituit din funcţie și trimis acasă, la Am- 
sterdam. 

— Unde ai spus? 

— La Amsterdam, capitala unei ţări căreia i se 
spune Olanda. 

Tornea fu cît p-aci să scape cubul din mînă. 

— Dumneata nu eşti... extraterestru ? 

— Nu, sînt chiar foarte, foarte terestru. Dar stai, 
de unde cunoşti termenul de Terra ? 'Te pomenești. .... 
Spune, vorbește, unde te afli? Pe care planetă din 


Constelaţia Lebedei ? 


Psihiatrul izbucni într-un rîs nervos. 

— Ce planetă? Ce lebădă? Mă aflu pe Pămînt, 
în România, la Bucureşti. Numele meu e Tornea. 

Celălalt tăcu, incapabil să mai scoată o silabă. 
Dură mult pînă să-și revină într-atît, încît să poată 
spune : 

— Mă cheamă Schwan. Noi am trimis telepsi- 
hoinvestigatorul în direcţia Constelaţiei Lebedei. Cum 
ai ajuns în posesia lui? Și ceilalți, cum... 

— L-a găsit un explorator la poalele muntelui 
Makalu, în Himalaya. După aceea a trecut din mînă 
în mînă. 

— Institutul nostru și rampa de lansare a sondelor 
cosmice sint pe Ciomolungma, tot în Himalaya. 


— Atunci ce mai vrei ? O defecţiune, şi una dintre 
sonde, în loc să-și ia zborul prin spaţiu, s-a prăbușit 
pe Pămînt... Ce ştiu eu? Cercetaţi și o să descope- 
riți cauzele. 


— Fantastic ! De necrezut ! Ce lovitură de teatru ! 
Eram cu toţii convinși că am reușit, că stăm de vor- 
bă, prin psihounde, cu o fiinţă raţională... de pe alt 
corp ceresc. Directorul nostru se pregătea să dea pu- 
blicităţii extraordinarul eveniment. Ce eșec, doamne, 
ce eșec! 

— Îmi pare rău pentru dumneavoastră. Vorba e, 
ce facem cu oamenii care şi-au pierdut memoria ? 

— Ce mai contează, în faţa unui asemenea dezas- 
tru |... 


Doctorul Vasiliu sosi împreună cu Valy și cu Paul 
Bucur care-şi disputau o jucărie mecanică. El îi re- 
proșa că o stricase, dîndu-i pe ascuns ghionturi, în 

schimbul cărora recepționa lovituri în fluierul pi- 
ciorului. Plinseră amindoi, ca după citeva clipe să 
țopăie şi să se hirjonească în jurul mesei. 

Cînd intrară Perry și Yvette Robert, conduși de 
Korner, hărmălaia deveni de-a dreptul insuportabilă. 
Urlau ca din gură de şarpe şi tropăiau, stîrnind 
praful. 

Korner, roşu ca racul, cu ochelarii într-un echi- 
libru precar, fugea după pacienţii săi admonestîndu-i 
ca pe studenţii de la cursuri. 

— Domnişoareler şi domnilor, vă rog ! Păstraţi dis- 
ciplina ! 

Liniştea se restabili abia cînd cineva avu ideea să 
trimită după niște prăjituri. Cei patru renunţară de- 
îndată la orice altă activitate, dedicîndu-se exclusiv 
frișcăi și cremei de ciocolată. 

Doamna Perry, într-un taior negru cu guler de 
vulpe argintie își alesese un loc mai ferit de priviri. 
Dubarry, Harris, Dizier şi Korner cu asistenții se 
așezară pe scaunele din faţă. 

După considerabile eforturi, Vasiliu şi "Tornea reu- 
şiră să-i adune pe pacienţi: cu gurile mînjite în ju- 
rul mesei în mijlocul căreia trona cubul albastru. În- 
cepură de îndată să și-l dispute. Yvette il apucă și 
refuză să-l cedeze, luînd-o la fugă. 

Pe nesimţite, se făcuse ora cinci. Asistenţa urmă- 
rea stupefiată joaca acestor maturi reîntorşi în anii 
copilăriei. 

Yvette Robert, cu spatele la perete, strîngea piatra 
la piept. Deodată se întoarse. Își frecă ochii ca tre- 
zită din somn, fără să ştie unde se află. Cei din jur 
ii evocau probabil publicul unei săli de spectacol, căci 
braţul i se ridică înt;-un gest teatral şi pe buze apăru 

un zîmbet trist, migălos studiat. Relua cintecul exact 
de-acolo de unde îl întrerupsese, cu două luni în 
urmă, la repetiţie. 

Tăcu năucă, își scutură părul roşu-tizian şi bol- 
borosi : 

— Unde sînt? 

Dubarry v conduse la un scaun şi o ajută să se 
aşeze, şoptindu-i la ureche cuvinte liniștitoare. 

Cîntăreața scăpase piatra din mînă. Sir Michel se 
îndreptă spre ea săltînd într-un picior şi o ridică. 
Se produse aceeaşi uluitoare transformare. Se... 
„maturiză”. lgnorînd lumea din amfiteatru, porni 
țanțoș spre Yvette şi întinzindu-i giuvaerul, încheie 
fraza începută în şase septembrie, la restaurantul 
„Groom” din Londra: 

— ... să-ţi poarte noroc! E o mică, foarte mică 
dovadă a sentimentelor mele ! 


În clipa aceea o observă în fundul camerei pe 
doamna Perrv. Ca un şcolar prins cu fiţuica, în- 
cercă stîngaci să dosească piatra. Profitînd de oca- 
zia că Valy se afla prin preajmă, i-o viri între de- 
gete. apoi v porni spășit spre locul unde soţia sa îl 
aștepta amenințătoare. 

Valentina Proca, preluînd ștafeta, retrăia momen- 
tele din atelierul de reparat bijuterii. 

— Am primit lănţișorul de la cineva, la care ţin 
foarte mult. Acum e plecat şi tare aş vrea ca la îna- 
poiere, să mă găsească purtindu-l ! 

Îi remarcă în același timp pe 'Tornea şi pe Bucur. 
Ezită la cine să se ducă mai întîi şi optă pentru pilot. 
Acesta şedea de-a-ndaratelea pe un scaun, legă- 
nîndu-se odată cu el. Luciul cristalin al pietrei îl 

captivă. Întinse mîna şi i-o luă Valentinei, aşa cum 
fac copiii cînd se tem de un refuz al partenerului 
de joacă. 

Se revăzu la manşa avionului, executind mane- 
vrele, comunicînd cu aeroportul. 

— Aici YR-503, aici YR-503! Aprobaţi decola- 
rea... Aprobaţi decolarea !... Mulţumesc ! 

Cînd își dădu seama că manşa nu e manșă ci un 
spătar de lemn, că nu e într-un avion, ci într-o ca- 
meră în faţa unor spectatori, i se făcu rușine și 
MOrmăl : 

— Am dat în mintea copiilor! Recunoscînd-o pe 
Valy se fîstîci și mai rău. Ea îl luă de braţ şi amin- 
doi se retraseră într-un colţ. 

Diana îl urmărea îngrijorată pe lornea, neștiind 
cum va primi scena idilică dintre Valy și Bucur. 
Avu surpriza — destul de plăcută de altminteri — 
să constate că nu-l tulbura. Radu veni lîngă ea şi 
îi cuprinse, cam prea ostentativ, umerii. 

— Să ieşim! propuse fata jenată. Hai, Radule... 

Asistenţa, care urmărise încordată desfăşurarea 
experienţei, se destindea acum manifestîndu-se gă- 
lăgios. Toţi în afară de Korner îl căutau pe Tornea 
ca să-l felicite pentru admirabila sa perseverenţă 
și cutezanţă. Doar profesorul miinchenez se pitise 
în spatele as:stenților săi, bolborosind ceva despre 
scamatorie şi magie neagră. 

Sir Michel părăsi încăperea mai mult tras decît 
condus de doamna Perry. Valy Proca și Bucur se 
făcură şi ei nevăzuţi. Doctorul Dubarry o copleşea 

pe cîntăreaţă cu complimente, propunîndu-i o plim- 
bare în doi prin parcul acela de lîngă lac, înainte 
de întoarcerea la Paris. Încetul cu încetul, sala se 
goli. Schwan, reprezentantul Institutului de cercetări 
biospaţiale rămas ultimul, așteptase cu o mutră îndo- 
liată ca cineva să-i adreseze un cuvînt de mîngiiere. 
Dar nimeni nu se învrednici. Își strînse abătut tele- 
psihoinvestigatorul și-și văzu de drum. & 


Se opriseră sub un stejar bătrin, care, sub ştichiul 
vîntului, îşi scutura ultimele frunze  gălbejite. Pe 
bolta neobişnuit de senină pentru o seară de toamnă 
tîrzie, scînteiau stelele. 

— Acolo e, spuse Radu, tare, tare departe. Păcat! 

— A fost mai bine așa... mai bine pentru noi. 
Diana căută în ochii lui şi găsi, oglindindu-se în ei, 
Constelaţia Lebedei. 

